„Oamenii s r vor adora nestingheriţi, eliberați de povara 
cărnii, strălucirea întregii Creaţii..." 

„De piatră să-ţi fie gândul!“ 
(binecuvântare și blestem ciscarpatic) 


Cruz Webber 


Mih name est Webber... Ni meni on Webber... Mi numele esti Cruz 
Webber... 


„E cel mai important acum“, își spuse bărbatul, tremurând. În jurul 
lui, noaptea strângea falduri compacte de întuneric, frig; și 
singurătate. Nu vedea nimic, dar ziua era încă departe, prea multe 
ore pe care nu-și îngăduia să le piardă. Porni bâjbâind cu mâinile, 
recunoscând în palme și vârfurile degetelor trunchiuri de copaci, 
frunze, spinii hățișului, poate ai unui porumbar. 


Simţurile antrenate odinioară îi spuneau că suie coama unui deal 
păduros, abia stropit de ploaie. Căzu de câteva ori în frunzișul 
putred. Rădăcinile arborilor îi puneau piedică, lăstarii se arcuiau 
plesnindu-l peste față. Un ciot îl lovi parșiv între coaste, sfâșiindu-i 
cămașa fuzio. 


Nimeni on Webber... Mi chiamă Webber... 


Într-un târziu, răzbi sufocat dincolo de ultimii arbori și înaintă într- 
un luminiș năpădit doar de ierburi înalte, cu miresme tari, 
alunecoase ca șerpii. Acolo se întinse, odihnindu-și ceafa pe rucsacul 
mic, cu ochii la stelele din cer. După un timp respiră ușor, dar frigul 
îl cuprinse iar, ca și cum mii de furnici înghețate i-ar fi crestat pielea. 


Webber... Cruz Webber... 


Nu reușea să-și adune gândurile, să se adune pe sine cu totul. 
Minute în șir rămase agăţat doar de numele care-i suna fără încetare 
în minte, asemenea unei gângănii sâcâitoare. Scântei de reflexe îl 
țineau deocamdată într-o alcătuire precară, de parcă n-ar fi fost o 
făptură reală, din carne și oase, ci mai degrabă holograma ei, 
pâlpâind, gata să se risipească în văzduh. 


Apoi, cu lentoarea vântului ce făcea frunzele să tremure, alcătuirea 
prinse cheag, se solidifică, îngăduind memoriei să se așeze. 


„Mă numesc Webber. Cruz Webber... Sunt din nou pe Pământ. Știu 
englanti, finnorthsym și dialectul acestui loc. De unde? O să-mi 
amintesc...“ 


Cercetă iarăși cerul, cât îi îngăduia luminișul. Printre scamele de 
nori recunoștea două sau trei constelații. Începu să se orienteze. 
Stelele reci îi spuneau că încolo e nordul, că miezul nopții s-a dus și 
nu mai e mult până la ziuă. Aerul avea doar șapte, opt grade. Și 
stelele nu-i țineau de cald. 


Cruz... 


Webber se ridică în genunchi. Cămașa fuzio, deja sfâșiată, nu-i era 
de mare ajutor. Desfăcu rucsacul și scormoni interiorul cu degetele, 
atent la fiecare obiect. Dacă le-ar fi scăpat în ierburi, nu le-ar mai fi 
găsit. 

Folia de supraviețuire. O scoase cu grijă, să nu agate altceva, și se 


înveli iute, ca într-un cocon. Tremurul încetă aproape imediat. 


Un amnar... O hartă impermeabilă... Proteine din cartofi... Un tub 
cu unguent... Pentru ce? 


Fir de kevlar... Lanternă... Ceas... 


„Nu și un cuţit. Trebuie să găsesc o piatră tăioasă. Tipul n-a vrut să- 
mi dea cuţit. O să-mi amintesc mai încolo numele lui.“ 


Folia îi ținea de cald. Cumpăni o vreme dacă să plece mai departe 
sau să-și recapete puterea și să pornească iar odată cu prima geană 
de lumină, când întunericul se subția. Somnul îl dobori fără să-și dea 
seama, dându-i brânci în singurul vis pe care-l mai păstrase. 


Era dincolo, printre stele, plutind neștiut, lipsit de gânduri și 
dorințe, nepăsător ca nemărginirea însăși. Fuzio abia începuse, iar 
piatra încă nu-i sorbise sinele. Între ei se afla, pentru o perioadă, 
numai uitare și o beție plăcută de simțiri vagi. Doar așteptare, cu 
atât mai minunată cu cât timpul începea să însemne tot mai putin. 


Și lumile... Departe Pământul, otrăvurile, mâlul, dobitoacele 
căpătându-și tainul de tuberculi, cu forța ori cu viclenia. Cetele 
hărțuind alte cete. Dincoace, pretutindeni, spațiul nemărginit, 
liniștea, totul. 


Fuzio picura în păienjenișul venelor sale, prefăcându-l celulă cu 
celulă, molecule, atomi, trăgându-l pe calea fără întoarcere a veciei. 
Era tot mai mult, voia și mai mult... 


Printre emisferele strălucitoare ale planetelor, acoperind o clipă 
lăncile de lumină stelară, se furișau umbre, stoluri de umbre putând 
însemna orice. Nori de praf cosmic. Sfărâmăturile unui alt secol. Ori 
grupuri mici de nelegiuiți, ei înșiși spunându-și „umbre“. Rătăceau 
între corpurile cerești de parcă le-ar fi fost toate sălașuri și vizuine. 
Se furișau cu strielki peticite, încropite din vechituri, totuși iuți, 
tăcute, mortale. Umbrele loveau, prădau, se mistuiau. 


Și timpul, tot mai inconsistent, mai neputincios. Incetinind. Clipele 
prefăcându-se în ore, orele devenind ani, anii alcătuind secole, 
milenii, ere. Erele topindu-se. 


Doar spațiul și fuzio. Doar... Vries... 
„Vries... Ce înseamnă?“ 

Un sunet. O umbră de sunet. 
Vries... Webber... 


Un gând îngropat în fuzio. O amintire care tresare, încercând să iasă 
la suprafață. E prea adâncă. Se îneacă. Se scufundă și mai mult. 


Vries... Webber... 


Vries... Webber... 


— Webber! 


Strigătul îl paraliză încă înainte de a se trezi cu adevărat. Rămase 
sub ierburile mari, cu respirația tăiată, încercând să-și dea seama de 
unde venise. N-auzea decât un fâșâit slab, întrerupt. Pași. 


- Ce faci? se miră unul din bărbați. Crezi c-o să vină fuguța să-ți zică 
„aici sunt, nu vă mai bateți capul“? 


Fluturau neglijenţi lanternele, bătând ierburile cu ciomege de 
lumină albăstrie. Hăitași nepăsători, care știu prea bine mersul 
lucrurilor. 


- Câteva ore o să fie încă buimac, spuse celălalt, cu glas răgușit. Și 
munții ăștia nu sunt acum prietenii lui. Dacă-l luăm repede, poate-l 
avem înainte de ziuă. Viu sau mort. 


Webber se chirci, căutând febril o scăpare, dar mintea încă tulbure 
refuza să i-o arate. Rămase ghemuit în folia de supraviețuire. Putea 
doar să spere că ei nu-l vor zări sau îl vor confunda cu un buștean 
putred. Dacă nu cumva aveau să calce de-a dreptul pe el. 


Atunci auzul lui prinse un sunet diferit de acela al înaintării lor prin 
ierburi, o respiraţie grea, sacadată. Și un schelălăit blând, supus, 
care-i ațâţă reflexul memoriei. Câinii. 


Cu gesturi automate, ca și cum ar mai fi făcut asta de nenumărate 
ori, desfăcu tubul de unguent și-și mânji din belșug, zdrenţele, fața, 
gâtul, palmele. Iși trase folia peste cap, pregătit pentru orice. 


— Căţel! Fetiţa! strigă primul bărbat. Căutaţi, copii, căutaţi! 


Matahalele, firește, porniră cu salturi mari, care culcau vrejurile 
mustoase. Cercetau frenetic marginile luminișului mare, reveneau 
bucuroși la locul în care se opriseră stăpânii lor și alergau iar, către 
altă zonă. 


- Noroc cu solzoșii, făcu glasul răgușit. Altfel ne umpleam bucile de 
spini. 


Celălalt râse. 


- Crezi că lui îi e ușor? Dacă nu dăm de el, nu rezistă mai mult de 
două-trei zile. 


- Mă doare fix în cur de viitorul lui, că-l găsim ori nu-l găsim. 
- Și dacă-l găsim? 


Tăcură amândoi un minut, timp în care câinii uriași veniră să dea 
raportul și plecară încă o dată. 


- Dacă-l găsim... La dosar zice că pe vremuri a fost mercenar, chiar 
în prăpădul ăsta. Asta-mi cam pute. 


- Nici eu nu mă omor să fac pe dădaca la un șerpălău. Un glont- 
două scap oricând. Ce zici? 


Celălalt consimți. 
— Orice se poate, când riscurile sunt mari... 


Vorbele lor se strecurau printre ierburi, ciupeau frunzele și vârfurile 
spicelor. Se rostogoleau una câte una, cu zvelteţea graiului 
finnorthsym, prin deschizătura foliei, pe care Webber o păstrase ca 
să respire. Nu toate, însă de-ajuns ca să înțeleagă. 


Deodată unul din câini puse labele pe trupul lui înfășurat și-l lovi 
ușor în coaste, cu nasul dur, modelat pentru atac. Al doilea veni și el, 
în mai puțin de-o secundă. 


„Nu respir, îngheță Webber. Inima nu-mi bate, nu este... Doar 
pădurea, ierburile, muntele. Nu sunt aici. Nu sunt nicăieri. Nu 
exist.“ 


— Fetiţa! Căţel! Unde sunteţi? 


„Acum or să-mi simtă respiraţia... sufletul călduț pe care-o să-l scap 
printre buze... Acum or să-mi simtă gândurile.“ 


— Căţel! Fetiţa! 


Câinii mastif de cinci sute de kilograme, învățați să deslușească 
miasmele a milioane de dușmani, vii sau morți, după ce-au 


cutreierat mii de kilometri. Cei mai răi câini de pe pământ, preparați 
în laborator să trăiască zeci de ani, în gheață ori foc. Erau lângă el. 
Adulmecau cu simţurile lor formidabile, cărora nu le scăpa nimic 
din cele ce nu se potriveau. 


Dar totul părea să se potrivească. 
- Fetiţa! Aici, puiule! Căţel! Aici, băiatu'! 


Atunci solzoșii pufniră nedumeriți și dădură fuga la oamenii pe 
care-i cunoșteau, în cercul lor minunat de căldură, unde-i bine și 
ferit. Lăsară întunericul, frigul, necunoscutul și mogâldeaţa din 
ierburi care n-avea niciunul dintre milioanele de mirosuri ce 
alcătuiesc lumea ostilă și pe cea prietenoasă. De altfel, în clipa 
următoare și uitaseră toate astea. 


- Ascultă la mine, spuneau vocile îndepărtându-se, nu-mi pun eu 
pielea-n băț pentr-un filfizon de cadru, la care i s-a sculat să-i ducem 
șarpele viu, în palme, să fie tot el avansat, să ia banu’ și s-o fută pe 
boarfa șefului. 


- Bă, ej nebun? Il fac ciur la momentul doi, doar să dăm peste el. Ce- 
ar merge acum un ceaunel de cartofi fierbinți... 


Mă numesc Cruz Webber. Am fost copil, adolescent, apoi tânăr pilot 
de strielka, în forța... în forța... O să-mi aduc aminte. Vorbesc 
englanti, finnorthsym și graiul din munții ăștia. Cunosc munții ăștia 
și pădurile lor. 


Apoi în fuzio. 


Fuzio e o parte din mine. Nu este eu, nu încă. N-am apucat să ne 
contopim pe de-a-ntregul, fiindcă... fiindcă... Și asta o să-mi 
amintesc. 


Acum merg, către locul ăla, locul despre care a fost vorba. Asta știu 
din ce în ce mai bine, ne-am înţeles eu și Cien că acolo o să mă- 
ntâlnesc cu un om. Încă puţin și-o să știu cine era Cien. Dar 
deocamdată nu-mi bat capul. 


Nu-mi amintesc cum arăt. Undeva mă voi privi și mă voi 
recunoaște... 


Iau un baton de proteine. Sorb apa strânsă în niște frunze late, 
păroase. Nu mi-e frig. Sunt odihnit, însă am să mai dorm un ceas. 
Mi-e bine. 


In zori, când o să fie destulă lumină, când o să fiu sigur că vocile și 
câinii sunt departe, o să mă uit pe hartă și dintre numele de-acolo o 
să-l recunosc pe cel al locului. O să-mi amintesc. 


Devries... Webber... 
Webber... Devries... 


Acum nu știu. 


Mergea cumpătat, doar câte o jumătate de ceas, cu pași moi, 
neauziți, după care se oprea pentru a chibzui cum e mai bine să facă. 
Nordul îi era limpede. În jurul lui musteau apa, rădăcinile, mugurii 
și poamele, așa că nu suferea de foame ori de sete. 


Iar umbletul îi era tot mai sigur, fiindcă fusese pe-aici de zeci de ori. 
O simţea în fiecare por al pielii, unde se învârtejau curenții 
minusculi de aer ce alcătuiesc amprenta unică a fiecărui ungher de 
pe pământ. O simţea, de asemenea, în adâncimile încă tulburi ale 
memoriei. Și în suflet. 


„Râul“. Așa-i zice locului. Munţii se numesc lezer, sau poate cumva 
mai ciudat, fiindcă-i o hartă simplă, ieftină. Pădurile astea sunt 
printre ultimele păduri de pe pământ... 


La fiecare nou popas își amintea ceva nou. Nu numai secvenţe din 
viețile lui dinainte, ci și lucruri care-l ajutau să înfrunte tot ce-l 
înconjura. Să supraviețuiască. Mici trucuri de care habar n-avusese 
că zac înăuntrul lui, se îngrămădeau acum să-l ia în stăpânire, iar el 
respira tot mai ușor. Cum își desface frunza de ferigă spirala, de la o 
zi la alta, dezmorțindu-se, tot așa se dezmorţea și el, recăpătându-şi 
amintirile, firea, dorinţele. 


„Falaar“, îi spusese Cienfuegos, „în primele ore o să fii năuc rău, n-o 
să-ți amintești nici numele mă-tii... O să fii tu fără să fii tu. Dacă 
treci cu bine de prima noapte, omul nostru te-așteaptă la locul știut, 


să facem cum am vorbit. Mai mult de-atât nu putem pentru tine...“ 


Falaar, adică săgeată. Ca și strielka, cu care zburase, dar în altă 
limbă, una de demult. Din vremea când el și Cienfuegos vărsau foc 
împreună, peste soldați de-ai altor miliții, dar și peste femei ori copii 
laolaltă. O să și-o amintească de asemenea. 


„Râul“. O zi și o noapte, poate încă o jumătate de zi, nu mai mult. 


În două rânduri se porni ploaia, măruntă, pătrunzătoare, care-l găsi 
chiar și prin cutele foliei transformate acum în pelerină. Atunci fu 
nevoit să se-ascundă în scorbura unui arbore bătrân și sub fruntea 
unei stânci gata să se lase peste el. Dar era tot mai sigur că merge în 
direcția bună, cu fiecare coamă muntoasă pe care o urca și-o cobora. 


La sfârșitul zilei, din rămurișul unui gorun, zări departe, spre vest, 
firul de fum al unui foc prost ascuns, iar ceva mai târziu, soarele 
alunecând pe-o oglindă metalică. În așa aglomeratie, n-avea să 
treacă mult până la ivirea dronelor. Nu se temea de ele, căci 
frunzișul copacilor era suficient ca să-l ascundă. 


Spre asfintit, câteva aparate survolară crețurile văioagelor înguste, la 
vreun kilometru distanță, aprinzând din când în când proiectoare 
intense. Dar era în zadar. Sălbăticia îl înghițise pe nemestecate, atât 
de bine că nici cei mai tari sateliți nu l-ar fi deosebit în forfota 
pădurilor adânci. 


Cu o noapte înainte fusese slab, confuz, înspăimântat. Acum însă 
devenea cu totul altul, cel dinainte de fuzio, individul antrenat care 
se bătuse nu o dată să-și scape viața. 


Memoria îi revenise în cea mai mare parte și odată cu ea zecile, 
sutele de șmecherii fără pret, cele care te scot din bucluc într-un 
teritoriu necunoscut, dușmănos. Scoarța copacului ăsta întărește 
tălpile încălțărilor și le împiedică să alunece pe povârniș, în clisa de 
frunze putrede. Ramura dură și elastică e un arc pe care te poți 
bizui. Fructele alea, frământate în rășină galbenă, închid rănile, dreg 
burta și ţin de foame câteva ceasuri. Multe altele se-adăugau, dându- 
i încredere. 


Veni noaptea. Webber se adăposti în scobitura unui mal din care 


curgeau zeci de rădăcini și dădu gata ultimele batoane de proteine. 
Locul era ferit de vânt, iar de sub o piatră acoperită cu mușchi șiroia 
aţa unui izvor. S-ar fi încumetat să aprindă un foc mocnit, mai mult 
jar decât flacără, dar în cele din urmă renunță. Câinii, aceiași ori alții, 
puteau adulmeca fumul de la kilometri. Se hotărî să doarmă trei sau 
patru ore și s-o pornească iar, ocrotit de întuneric. 


„Falaar“, îi mai zisese Cienfuegos privindu-l într-un fel ciudat, din 
când în când o să te-ajungă din urmă. „Piatra n-o să te lase cu una, 
cu două...“ 


Ce încercase să-i spună? 


Plutea din nou fără o destinație anume, apoi înțelese treptat că 
țintele lui sunt toate destinațiile din univers, știute ori neștiute, 
multe dintre ele nici măcar născute încă. 


Piatra începuse prin a-i fi alături și avea să sfârșească prin a fi peste 
tot împrejurul făpturii sale. Ba nu. Aveau să fie una și aceeași. Piatra 
creștea imperceptibil în jurul său, iar el se scufunda pe nesimţite în 
piatră, cum se scufundă lent munții în munți, mările în oceane, 
stelele în stele. 


Cămașa fuzio, cu care se îngropa mai întâi în alveola cu clincher 
transparent, era pielita, membrana de osmoză dintre cele două lumi, 
lumea viscerelor sale de carne și lumea pietrei. După o vreme 
subțiindu-se tot mai mult, lăsând lumile să se întrepătrundă, să se 
cunoască și să se înțeleagă una pe alta. 


Apoi avea să dispară cu totul, topindu-se tocmai când nu mai era 
nevoie de ea. lar numele Webber, cioplit în fiecare moleculă a 
alcătuirii sale trecătoare, se estompa cum se vor fi tocit prin milenii 
toate inscripțiile zidurilor vechi sub ploi, vânturi și furtuni de nisip, 
dispărând în cele din urmă și el. 


Ceilalți apăreau uneori pe cerul asteroidului, ca puncte luminoase, 
niciodată destul de aproape, dispărând înainte de-a se vedea cu 
adevărat unii pe alţii. Întins pe spate, în clincherul alveolei sale, îi 
zărea fulgerând dintr-o parte în alta, ori descriind parabole ample, 


leneșe, după cum se desenaseră cine știe când orbitele pietrelor. 


O vreme îi urmărise fascinat, imaginându-și lucruri despre ei. Cine 
vor fi fost pe Pământ, cum vor fi curs vieţile lor, care dorințele, 
dezamăgirile și durerile, ori speranțele ce-i împinseseră în fuzio. Și 
nu o dată se trezise copleșit de simţiri stranii pentru dânșii, 
însuflețite uneori de un soi de căldură cu totul străină firii sale, 
străină de fapt lumii din care venise. 


Apoi, cu scurgerea din ce în ce mai greu sesizabilă a timpului, 
orbitele lor se schimbau, intersectându-se tot mai rar cu a lui, 
abandonându-l unei singurătăți pe care o înțelegea tot mai puțin, tot 
mai mult părându-i-se firească. Veneau alţii, nu la fel de mulți, 
dispăreau și ei. Să-i fi gonit voinţa pietrelor pe alte căi? Ori 
conștiințele încă pâlpâind în interiorul cămășilor? 


Însă, în cele din urmă, nici nu-i mai păsa de toate astea, viața lui 
nemaifiind a lui, ori a celorlalţi, ci a pietrei. Aluneca treptat într-o 
amorțeală indiferentă, din ce în ce mai adâncă, o comă fără 
întoarcere, la hotarul cu o anume formă de nemurire, unul dintre 
primii pași spre a fi mereu... 


Se trezise numai de câteva minute. Noaptea copleșise muntele până 
în vârf, acolo unde țuguiele ultimilor brazi înțepau macatul de stele. 
Doar crengile trosneau încetișor și din când în când o pasăre se 
tânguia nevăzută. 


Criza îl lovi fără veste. Pornise la drum când, deodată, își simți 
braţele și picioarele zvâcnind necontrolat. „Ce-i?“ se miră, apoi căzu 
rău pe-o parte și se rostogoli iarăși sub malul plin de rădăcini, luând 
toată clisa în nări și-n ochi și-n urechi. O amorțeală urca treptat 
dinspre degete, împietrindu-i mădularele. 


Mai apucă să se sprijine cu spatele de peretele lutos. După care, 
trupul întreg îi fu cuprins de un tremur, iar gândurile prinseră să se 
rotească din ce în ce mai iute la marginea unui vârtej în care se 
scufundau unul după altul, până nu mai rămase niciunul. Rămase 
doar noaptea, afară și înăuntru. 


„Falaar, piatra n-o să te lase cu una, cu două...“ 
Va să zică asta era... 


Mutra de cal turtit a lui Cien Cienfuegos, aplecându-se deasupra ta, 
cu un aer bănuitor, să vadă dacă mai suflă ceva viaţă în tine, să te 
târască de-o mână, de gulerul combinezonului, de păr, afară din foc. 
Să te-adăpostească și să te coasă la loc într-o singură bucată, numai 
bun de azvârlit iar la bătaie. Sau dacă ai mierlit-o de-a binelea, să-i 
ia ce ţi-a rămas din ultima soldă, ciorapii de rezervă, mă rog, orice e 
de folos și ție nu-ți mai face trebuință. 


Cien schimbându-și necontenit forma și culoarea, fiind fel de fel de 
lighioane imposibile și fiecare dintre ele spunându-ți cu aceeași 
seriozitate „falaar, piatra n-o să-ți dea drumul cu una, cu două...“ 


Două făpturi încăierându-se înăuntrul tău, mușcându-se una pe 
cealaltă și tu nu le poţi zvârli afară fiindcă te găsești tu însuți într-o 
platoșă dură și rece, din care nu mai ai cum fugi. Nici nu vrei să 
scapi. 


Și iarăși în noaptea de-afară. 


Webber bâjbâi împrejur până când degetele întâlniră o rădăcină pe 
care o apucă strâns. Rămase așa minute în șir, agăţat de legătura 
firavă cu lumea, până când în sine se acumulă, picătură cu picătură, 
destulă putere pentru o mișcare slabă. Respira, revenind. 


Ridică mâna stângă și gestul îi smulse un geamăt. Cadranul 
fosforescent îi arăta că fusese dus aproape un ceas. Nu se simțea în 
stare să se ridice, dar trebuia s-o facă înainte de ivirea zorilor, când 
căutările aveau să reînceapă. „O să plec, își zise stupid, acum o să 
mă ridic și-o să plec.“ Dar nu putea decât să aștepte neputincios. Și 
timpul se scurgea nepăsător. 


După o vreme se mișcă iar, reușind să desfacă una câte una 
închizătorile cămășii fuzio, peste care puse cu pumnii frunze și 
pământ jilav, acoperind-o. Nu-i era cu mult mai răcoare doar în folie, 
însă deodată se simți ceva mai întremat, mai ușor. Camașa ca tunica 
lui Nessus, îi trecu prin minte, ia te uită, o glumă... 


Trase de rădăcinile din jurul lui. Se ridică în picioare, clătinându-se 
penibil, dar își revenea încet, fără îndoială. Recuperă rucsacul, 
pregătit pentru încă o încercare. leși șchiopătând deasupra malului 
și porni trăgând un picior înaintea celuilalt, ca și când acum ar fi 
învățat să meargă. Chiar așa, acum învăţ. 


Când cerul începu să se albească spre răsărit, își venise cu totul în 
fire. Nu mai avea nevoie să se sprijine. Rămase urma de spaimă, ca o 
bilă de gheaţă bălăngănind în stomac, gândul că în alt loc, poate 
dincolo de creastă, în alt moment, poate chiar peste un ceas, o să se- 
ntâmple iar. Dar mai călcase de multe ori pe muchia dintre viață și 
moarte. 


Se lumina de-a binelea. Senzaţia că mai văzuse cândva locurile 
reveni în forță. Pădurea fremăta parcă în așteptarea a ceva 
nemaivăzut, ceva care nu se mai petrecuse vreodată. lar el, Webber, 
avea să facă parte din asta, într-un fel sau altul. 


„Râul. Webber. Cien. Devries... Ce înseamnă?“ 


Deodată, înainte ca lumina să-l avertizeze cu adevărat, pădurea 
dispăru, lăsând locul unei coame sterpe ca-n palmă. Până la 
următoarea creastă, unde arborii alcătuiau din nou un zid verde-sur, 
tulburat de cețurile dimineţii, sute de trunchiuri fuseseră prăvălite 
de o suflare colosală care le zburătăcise frunzișul în cele patru zări. 
Crengile rămase păreau nenumărate mâini scheletice, ridicându-se 
spre cer într-un ultim gest, cerșind milă, înainte ca moartea să le fi 
împietrit. 


Piatra, fulgeră gândul, o piatră putea să facă asta, înainte de-a se 
spulbera. Insă ar fi aprins pădurea până la orizont. 


Nu era vremea ghicitorilor. Trebuia să meargă mai departe, să 
găsească locul pe care-l căuta. Și să răzbată prin rariștea din fața lui, 
unde soarele avea în curând să șteargă umbrele, descoperindu-l 
zburătoarelor din aer. Aveau să-și reia căutarea. Oamenii vânau cum 
învățaseră, cercetând haitele de lupi. 


Dacă ocolea, pierdea cel puţin o jumătate de zi. Nici nu putea să se 
gândească la asta. Punctul de pe hartă îl obseda, împiedicându-l să 
se concentreze pe-o variantă mai sigură, dar mai greoaie. Făcu 


primii pași dincolo de adăpostul tufișurilor, în spațiu deschis, 
simțindu-se deodată lipsit de apărare. Până la următoarea creastă 
împădurită nu păreau să fie mai mult de șapte, opt sute de metri. 
Povârnișul și gâlmele terenului însemnau măcar o jumătate de ceas 
de mers, cu sufletul la gură, un târâș agonizant. Se simțea iarăși 
înghețat și flămând, iar criza de peste noapte îl sleise de puteri. Avea 
să se mai încălzească puțin în plin soare. 


Făcu ușor prima sută de metri, regăsindu-și supletea de animal 
antrenat, cu simțurile încordate la maximum, cercetând în mai multe 
direcții deodată, atent la toate și la el însuși. De câte ori prindea cu 
coada ochiului o mișcare, se lipea de cel mai apropiat trunchi și 
aștepta. Dar era doar umbra unui nor sau frunze stârnite de vânt. 
Nicio pasăre. Prea puține păsări mai zburau peste pământul ăsta. 


Într-un rând, privi lemnul de-aproape. Suprafaţa era brăzdată de mii 
de fisuri minuscule, un păienjeniș des, ca și cum trunchiul ar fi fost 
sfărâmat în pumnul unui uriaș. Da, piatra ar fi putut face asta. 


Când ajunsese pe la jumătatea drumului, o pereche de strielki 
trecură razant cu vârfurile copacilor, mult în dreapta lui, spre est. 
Erau prea iuți pentru ca piloţii să-l poată zări, însă în doar câteva 
secunde analiza unei inteligente artificiale urma să-l descopere. Nu 
mai avea niciun rost să se ferească. Ţâșni în salturi mari, căutând să 
nu se abată de la linia dreaptă, însă cu toate strădaniile, nu avansă 
prea mult. Părea că de-abia acum prăpădul trunchiurilor secerate își 
arăta adevărata măsură. 


Mai era puţin până la liziera următoarei coame împădurite. Un alt 
cuplu de strielki zbură chiar pe deasupra lui și motoarele încetiniră 
limpede, trecând pentru o clipă de la ţiuitul asurzitor la un muget 
mustind de infrasunete apăsătoare. Imaginile cu el erau probabil 
atât de bune acum încât ar fi putut sta într-o expoziţie. „Cruz 
Webber. Fugar.“ 


Sau nu. Poate nimic n-avea legătură cu el. Peste tot, milițiile se 
hărțuiau necontenit, sub privirea părintească a corporațiilor, pentru 
un deal mai fertil, pentru un iaz, o moară, pentru ultimele livezi. 
Pentru câmpurile de cartofi sălbatici. Putea trece drept unul dintre 
mercenarii care băteau munții și dealurile, adulmecând prada. Și 
chiar fusese unul ca ei. Și chiar în locuri ca astea. 


Cu puțin noroc, urma să găsească „Râul“ în câteva ore. lar dacă 
locul era deja împânzit... N-avea altceva de făcut decât, odată ajuns, 
să aștepte din nou căderea nopții. Și pe omul lui Cienfuegos. 


Porni iarăși, evitând capcanele rariștei. Nu se mai ostenea să 
privească în jur, atent doar la liziera pădurii, de care era tot mai 
aproape. Foarte curând fu acolo. „Asta-i“, își zise ușurat pentru 
moment, și-atunci mastifii se năpustiră de la mare depărtare, cu un 
urlet care-i îngheță sângele. 


Veneau peste coama pustiită, în salturi uriașe, frângând crengile 
uscate care le stăteau în cale. Pielea acoperită cu solzi minusculi, 
parcă metalici, se vălurea cu irizații multicolore. ÎI văzuseră și-acum 
nu mai avea scăpare. Oricât s-ar fi afundat în pădure, ei erau cu 
ochii pe el, nu-l puteau rata. În orice gaură s-ar fi târât, oricât de 
adâncă, simțurile lor l-ar fi dibuit acolo. Fetiţa și Cățelu aveau să 
scormonească în jurul lui cu ghearele, să-l tragă afară cu colții 
preparați pentru mușcături de o sută de kilonewtoni. 


Webber alergă dezordonat, se împiedică și se rostogoli câțiva metri, 
izbindu-se de un bolovan. Lovitura îl lăsă fără aer. Ridică prostește o 
piatră, însă renunță, lipindu-se cu spatele de un trunchi. Închise 
ochii. Ce i-ar fi putut opri? 


Urletul încetase. Când privi iar, chiar în faţa lui, la nici douăzeci de 
metri, îl cerceta liniștită cea mai frumoasă creatură pe care o văzuse 
vreodată. Avea aceeași statură cu mastifii, dar clătina o pereche de 
coarne bogate, somptuoase. Blana mătăsoasă și scumpă, ca un strai 
regal în care ieșise să-și cerceteze domeniile, se înfiora în ape 
ameţitoare. lar nările umede suflau abur în răcoarea din preajma 
arborilor și aburul împrăștia frunzele de sub copitele sale, într-un 
semn de forță maiestuoasă. Ultimul cerb de pe pământ. 


Mastifii încremeniseră și ei, cu ochii pe arătare. Căţelu se culcă, 
scheunând încetișor, cum vor fi făcut de-a lungul mileniilor 
strămoșii săi din toate rasele, în fața unei prezențe strivitoare. 
Webber simti că frica i se scurge prin genunchi, spre călcâie, și de- 
acolo e absorbită în sol. Fără să înțeleagă de ce, nu se mai temea 
deodată de nimic. Totul are să fie bine. Totul are să fie bine. 


Atunci Fetiţa făcu un singur salt incredibil, de cincisprezece, 


șaisprezece metri și fălcile ei rupseră făptura în două. Din fântâna de 
sânge, cerbul mugi ca o vită obișnuită, o singură dată. 

Gerti Novak 


Mai neim iz Novak... Ni meni on Novak... 
„Mă-ntreb cum i-au lipit curul de ceafă...“ 


Ocoli capodopera de pe soclu, încercând să intuiască o distanţă de 
protecție. Măsura trei metri, trei metri și zece, părea confecționată 
din argint masiv și se sprijinea într-un lujer mai subțire decât 
câștigul lui din ultima lună. La cea mai mică vibrație, l-ar fi strivit ca 
pe-un șoarece. Cu arta modernă nu poți fi niciodată sigur. 


- Puteți intra acum, spuse asistenta camuflată în spatele mobilei, cu 
o combinaţie înșelătoare de lumină și umbră. 


lar el intră ursuz fără s-o mai privească. La urma urmei, ea putea fi 
doar o hologramă. Ori vreo conservă de ultimă generaţie, doldora 
de date și proceduri. 


— Dar ce plăcere să vă întâlnesc, în sfârșit, domnule Novak! 
- Nu mai puțin încântat, domnu’ Drexler. 


Era genul de birou în care te muţi cu tot cartierul, ca să scutești banii 
de transport și să nu te plictisești în pauza de masă. Pereţii, atât de 
îndepărtați încât trebui să mijească ochii, aveau decoraţii antice, 
pesemne ceva dat în mă-sa de rafinat. Novak își recuperă picioarele 


din covorul gros și-și dădu drumul în cel mai apropiat fotoliu, atent 
să nu-și șifoneze singurul sacou de lână, alocat întrevederilor cu 
ștabi. 


- Spuneti-mi Gerti, să omorâm birocrația. Care-i treaba, domnu’ 
Drexler? 


Paul Drexler, executiv cu siguranţa, afișă un surâs subțire, din 
mijloacele sale de protecție contra unora ca insul din faţa lui. 
Pupilele galbene îi dădeau fiori. Ca și cicatricea vineţie, ce traversa 
chipul dintr-o parte în alta. „Naturală sau pe comandă?“ 


- Renumele vă precede, domnule... Gerti. Direct la țintă, eficient, 
profesionist. 


- Mai degrabă flămând. Se face jumătate de an de când n-am mai 
avut vești de la Northern Symbioottinen. Faceţi inventarul jăgter sau 
așa ceva? 


- Jăgter nu fac parte din personalul Corporației, Gerti. 
Dumneavoastră, vânătorii, sunteţi soluția extremă la care apelează 
bătrânii tocilari ca noi, când animozităţile lumii de-afară îi 
depășesc... Vorbești foarte bine finnorthsym. 


— Mulţumesc, nu mai bine ca matale. 
- Northern Symbioottinen a inventat-o, suspină Drexler. De altfel... 


- Să lăsăm giugiulelile, ce ziceți? Am zburat cu cel mai ponosit jet de 
la muzeul curiozităților. Și-aţi fi putut să construiți un sediu la 
tropice, nu în urâciunea asta islandeză. Cred că vă permiteați. Când 
mă uit pe geam nu văd decât pietre, fum și cenușă. Parcă-i tabăra de 
vacanţă a dracilor. 


De data asta, Drexler chicoti sincer. 
- Te asigur că sunt multe locuri fermecătoare, Gerti, și alte... hm, 
beneficii... (apropo, te mai injectezi?) Cât despre pietre... Suntem în 


branșă, ai uitat? In fine, să trecem la subiect. 


— Să trecem... admise Gerti Novak. 


Simţțea depresia dându-i târcoale, însă deocamdată îi putea ține 
piept fără să se înțepe. 


-În urmă cu patruzeci și opt de ore, cineva a operat o coborâre 
neautorizată, undeva, într-o zonă submontană din Eurasia vestică. 
Tehnicul nostru o să-ți dea coordonatele exacte. Am vrea să 
localizezi fugarul. 


- Stati un pic... Nu tineti propriile potere? Știţi unde-a coborât și 
după două zile încă nu-l aveţi? 


- Atmosfera e destul de fierbinte în zonă, momentan. Milițiile locale 
sunt hiperactive, iar corporațiile, cum bine știi, nu se amestecă în 
treburile regiunilor autonome. N-am contat decât pe o cercetare 
aeriană slăbuță și una sau două patrule de hăitași la sol... 


- Și mai slăbuţe. 


- Nu pot lăsa câinii mastif să zburde în voie prin așezările 
oamenilor. Sunt ultimele rezervații naturale de pe Pământ, Gerti. 
Săteni localnici — specii pe cale de dispariție. Pe vremuri, acolo 
creșteau și altele în afară de cartofi. 


- Mă rog, mă rog... Chiar și-așa, tot puteaţi să vă descurcati. Cine v- 
a făcut pocinogul? Un stol de „umbre“? 


— Preferăm să-i numim infractori. Chestia asta cu „umbrele“ nu-i 
decât folclor și tinde să le țeasă o imagine prea romantică. Oricum, 
pare să fie o bandă, un „stol“ nou, dacă ţii morțiș. Nu din cele 
monitorizate de Symbioottinen. Prin urmare, și zonele lor de 
operare ne sunt deocamdată vagi. 


Pentru prima oară, Drexler își scăpă masca jovială pe covor, lăsând 
vederii un ins cu ditamai morcovul. Ca Novak însuși. Ca mai toți. 


- Ne trebuie un profesionist la faţa locului. Un jăgter care să se 
infiltreze cât mai discret cu putinţă și să reducă spectaculos aria 
căutărilor, de la mii de kilometri pătraţi la câteva sute de metri. 


- Nu mai merg de mult în excursii pe munte, domnu’ Drexler. Am 
îmbătrânit... Dar pot să vă recomand vreo doi tinerei pentru care 
jungla e grădina botanică, iar deșerturile niște plaje mai goale. La 


urma urmei, nu-i decât încă o coborâre fără bilet de voie. Aș zice că- 
n două-trei zile, cu ajutor de la autorități... 


- Nu suntem chiar atât de bătrâni, Gerti. Și n-a trecut așa mult de la 
ultima ta ieșire pe teren. Acţiunea aceea e în toate manualele de 
operațiuni. Rămâi, după standardele noastre, cel mai bun. Cât 
despre... „autorități“, domnul K. ar prefera ca întreaga chestiune să 
se rezolve fără aportul lor. Noi suntem autoritățile, de fapt. E vorba 
de prestigiul Corporaţiei, îți dai seama... 


- Îmi dau seama, oftă Novak, din ce în ce mai indispus. Bătrânul 
Kotoi ține coada sus. 


Executivul făcu o figură ofensată. 


- Domnul Speer-Leblanc e la vârsta celor mai valoroase creații ale 
sale. Revenind, dânsul vrea ca dumneata să te ocupi de problemă. E 
dispus să finanțeze întreaga acțiune cu generozitate. 


Și spuse o sumă. 


Niciun jăgter care-și respectă numele nu rămâne nepăsător la cifre, 
căci de-aceea se numesc „vânători“. Gerti Novak cântări oferta pret 
de un minut. 


- Să vedem ce-aveţi, zise în cele din urmă. 
Drexler răsuflă ușurat, însă fără să scape un semn. 


- Asistenta mea o să-ți dea dosarul, dragă Gerti. Cred că putem trece 
acum și la lucruri cel puţin la fel de plăcute ca afacerile. Bănuiesc că 
încă n-ai luat prânzul, de altfel nici eu. Un caviar? Un steak? Cum te 
împaci cu tonul japonez? 


- Ne scăldăm în ape diferite, făcu Novak. Mulţumesc, nu, domnu’ 
Drexler. Știu o cârciumioară de cartier unde coc cartofii cum îmi plac 
mie. Și trebuie să merg acasă, să-mi fac temele. 


În anticameră, asistenta catadicsi să-i înmâneze datele chestiunii. 
Jăgter împături fila suprascrisă, o puse în buzunar și se aplecă, prin 
combinația de umbră și lumină, să vadă cu cine are de-a face. Ea îi 
zâmbi timid. 


O clipă mai târziu, Gerti Novak evita opera de artă din hol, care-i 
bloca evadarea spre ieșire, nu înainte de a-i arunca o ultimă privire 
critică. 


„Mă-ntreb cum i-au lipit curul de ceafă...“ 


Fix la nouă seara, scoase fila din buzunarul sacoului de afaceri și-o 
netezi pe suprafața mesei. Apartamentul de la periferia Kölnului 
cuprindea o cameră și o cabină economică de duș, iar mobila 
însemna o masă, un scaun, un frigider și un pat. Ca în fiecare dintre 
cuiburile sale de serviciu, hainele, câteva, le ținea în sertarul patului, 
la un loc cu niște cearșafuri. 


Trase mai aproape brațul mobil al lămpii de citit, care ocupa 
jumătate de masă și introduse fila suprascrisă prin fanta aparatului. 
Îndată ce-i dădu drumul, în spaţiul din dreptul ochilor săi se 
desfășură o hologramă strălucitoare, complexă, organizată pe mai 
multe niveluri. Fiecare era capabil să cuprindă o mulțime de date, 
imagini, sunete. 


Nu și de data asta. 


Novak înjură, întorcând holograma pe toate părțile, și-o scutură ca 
pe-o cutie, căutând să nu scape niciuna dintre firimiturile ce sclipeau 
înăuntru. Dar cutia era aproape goală. 


Exploră subcapitolele, adună ce era de adunat și puse cap la cap 
informațiile. 


Beneficiar Webber Cruz... Contract fuzio numărul... din 
data... Între Northern Symbioottinen, reprezentat de... și 
beneficiar... Prezentul intră în vigoare odată cu... Asteroid 
alocat 5835 Norsym... Declanșat fuzio la data... în 
coordonate... Revizie pe parcurs la data... Calificativ... 
Analiza nivel fuzio... la data... Suspendat contact, cf 
estimare... 


Și iarăși: 


Beneficiar Webber Cruz... Revizie la data... Lipsă contact 
de la data... Reluare contact la data... Analiză coordonate... 
Prognoză coordonate... Verificare parametri fuzio... 
Prognoză fuzio... Calificativ... Analiza nivel... Estimare 
litostază... la data... 


Gerti Novak căscă plictisit, ca la unul dintre show-urile de noapte ale 
Noului Domn Cartof, și intră, fără să fi sărit nimic, în ultima parte a 
informaţiilor. Holograma sclipea acum în bătaie de joc. 


Beneficiar Webber Cruz... Întrerupt contact la data de... 
Verificare desk... Verificare nivel la data... Depistat 5835 
Norsym la data... Coordonate... Estimare orbită... 
Prognoză impact... Estimare zonă impact... regiune 
autonomă Iezer... Areal... Declanșat proceduri 
recuperare... Suspendat proceduri recuperare... Declanșat 
protocol IES... End file. 


La limita spațiului holografic, ca o coajă, se rotea pe exterior 
imaginea clientului fugar, un bărbat de vreo patruzeci și cinci de ani, 
atletic, cu părul scurt, cenușiu-deschis și pomeţii proeminenți. Ochii 
lui negri îl priveau pe Gerti Novak cu o lehamite care-l întorcea pe 
dos. 


Sfârșit. Mortul de la groapă nu se mai întoarce. Eu sunt mic, tu fă- 
mă mare. S-a-ntâlnit hoțul cu prostul. 


Novak se ridică de pe scaun și se duse glonț la frigider. Înăuntru, din 
fericire, îl aștepta stingheră, de cine știe când, ultima doză de Globo- 
Global. O desfăcu în dușmănie și-o dădu peste cap cât ai clipi. Apoi 
cobori în stradă, unde câteva reclame luminoase supraviețuiseră din 
vremurile când orașul nu deosebea noaptea de zi. Pe trotuar forfotea 
o mulțime pestriță, deloc deranjată de lumina slabă, iar în aer plutea 
un parfum exasperant de n-am-nimic-dar-mi-se-frânge. 


- Bagă-mi două baxuri de globo, spuse neatent în finnorthsym și, 
văzând mutra tâmpă a vânzătorului, adăugă iute în englanti: două 
babaroase. 


- Sigur, Gerti. Imediat, jăgter, spuse băiatul. 
„De-atâta popularitate, o să mierlesc într-o bună zi...“ 


Mai dădu o tură, cu baxurile la subsuoară, să-și limpezească 
gândurile și să ia pulsul cartierului. Dar adevărul e că n-avea nimic 
de luat. 


Aceleași fețe flămânde de distracție, una care nu mai venea, sau își 
făcea intrarea cu aceleași scenarii răsuflate, mereu aceleași. Un nou- 
venit tăiat într-un gang și ușurat de ultimii bani. O descindere a 
gaborilor la un bordel care n-a cotizat destul. O procesiune. Sfinții 
Părinţi de-ai „Adoratorilor Pietrei“. Alaiurile s-au înmulțit de 
groază. Un viol în grup. Cică ar mai domoli epidemia de frigiditate. 
Uite și ceva cât de cât palpitant: o sinucidere, ca să zicem așa, live, cu 
o mulțime de gură-cască împrejur. Dar și de-astea sunt cu duiumul. 


Aceleași glume răsuflate, zbierate de pe un trotuar pe celălalt, între 
găști, acumulându-se ca rahatul, până când, într-o bună zi, dă 
haznaua pe dinafară și se reped unii la alții ca chiorii, cică să-și apere 
ori să-și repare onoarea. 


Aceleași spelunci puturoase, sufocate de aburul din cazanele în care 
bolborosesc cartofii puși la fiert. Și, că veni vorba, aceleași știri, 
printre ghidușiile Noului Domn Cartof, sclipind câteva clipe sau 
lăfăindu-se de-a latul pereţilor de ecrane: 


„Milițiile preiau nordul Arealului Helvet“; „Foametea 
revine în Arealul Elen. Convoaie de cartofi blocate la 
granița cu Portugafia“; „Incendiile mistuie rezervația 
forestieră Manaus.“ „O mie de sortimente delicioase! 
Tuberculi pentru întreaga familie!“ 


Impresii de pe strada mea. 
- Dă, bă Gerti, și tu un bax, că nu sugi tu două, te caci pe tine... 
Ăsta-i Leon, Leon ein-zwei-drei, băiat de băiat, spaima gâsculițelor 


de pe Schneiderstrasse, iute la șuriu, crud cu ăi slabi, dar vesel cât 
cuprinde. Novak îi trase un cap în gură, fără alte comentarii și intră 


în bloc, lăsându-l în braţele tovarășilor săi de labă, pentru evaluarea 
reparațiilor. 


Abia după al treilea globo, luă în seamă cartea de vizită a lui 
Drexler, adăugată filei. Nu era nicio grabă. Întâi că trebuia să judece 
lucrurile pe îndelete și-apoi că-i plăcea să-i bâzâie pe mahări la ore 
cât mai târzii, când moțăie în pijamale, ori își scarpină pe spinare 
nevestele mumificate. 


Într-adevăr, executivul îl privi năuc din monitorul lămpii de citit. 
Erau iar la modă pijamalele dungate. 


- Hei, Gerti, mormăi el cu un entuziasm scăzut, ce s-a întâmplat? 
Vești noi? Probleme? 


Novak îl studie câteva secunde, cumpănind de unde să-l înhațe mai 
bine. Cei de soiul lui Drexler își refac iute machiajul, chiar dacă un 
apel de noapte îi poate prinde fără destul fard. Trecu la atac frontal. 


- Probleme o să ai tu, bășică de porc, spuse agale și cât putea de 
ursuz. Speer-Leblanc o să afle că nu mi-ai dat tot ce-mi trebuie ca să 
vă scot din rahat. O să-și pună gorilele să ridice năzbâtia de 
monument din biroul tău și-o să ţi-l îndese în fund... 


Ai fi putut înrăma fața celuilalt, ca pe-o fotografie, s-o atârni pe 
perete. O jumătate de minut nu clipi, nu respiră, nu se clinti. In cele 
din urmă, înghiți nodul de salivă. 


- la seama, jăgter... Nu permit... 


- Nu permiti pe mă-ta, îl informă Gerti. Dosarul pe care mi l-ai dat e 
gol. Nu mi-ar folosi decât într-un singur fel, dar nu mă pot șterge la 
fund cu o hologramă. Îmi trebuie date despre Webber ăsta și nu 
numai poza lui de june-prim. Date serioase, până la ultima plombă 
din gură. Vreau să știu în ce casă s-a născut, care i-au fost amicii, 
cum era poreclit ta-su. Vreau prima lui poezie, dintr-a șaptea, 
mâncarea preferată și ultimul test de urină. Nu te osteni să faci ochii 
mari, Drexler, știu cum arată profilul vostru pentru un client cu care 
vă puneţi mintea. 


Paul Drexler își recuperase trusa de farduri și acum redevenea fața 


imperturbabilă a Northern Symbioottinen. 
— Ce te face să crezi că ăsta e unul cu care ne punem mintea? 


- Biștarii pe care mi-i fluturi pe la nas. Nu m-ai fi stârnit din bârlogul 
meu și nu mi-ai fi deschis casa de bani așa de larg dacă trebuia să 
iau urma vreunui neica nimeni. Nu te-ai fi gudurat personal pe 
lângă Gerti Novak, știut fiind că jăgter îţi sunt dragi ca un floc în 
tonul tău japonez. Ai fi lăsat-o pe fiica clismelor, asistenta din 
anticamera ta, să se ocupe de mine. Și n-aţi fi ocolit ajutorul 
autorităților. Păstrează snoava cu prestigiul corporației pentru altul 
mai fraier. 


De mult nu mai fusese așa de spontan. Drexler își reveni greu din 
pumni, însă își reveni. 


— Gerti, Gerti, Gerti, Gerti... fredonă el, ce mă fac cu tine? Când te 
pornești, greu te mai poate opri cineva... Dar până și un animal de 
vânătoare trebuie să fi auzit ceva despre confidenţialitate. Con-fi- 
den-ți-a-li-ta-te e un cuvânt prea greu pentru tine, Gerti? E ceva în 
relația dintre corporație și client. Daaa, cred că mușteriii ar năvăli în 
hoarde să facă afaceri cu North, aflând că detaliile cele mai intime 
ale vieţii lor stau în buzunarul de la piept al lui jăgter Novak, pentru 
delectare la un Global și-un sufleu de cartofi. 


Novak mârâi. 


— Cât despre „snoava cu prestigiul corporației“, poate că nu m-am 
făcut bine înțeles. E vorba despre feedback, Gerti, altă vorbă ciudată, 
de-a noastră. Fiecare ins care a renunțat la fuzio, după ce părea sută 
la sută convins că nu va mai reveni, e un prilej pentru specialiștii 
Corporației să depisteze ce nu merge. Să înțeleagă nemulțumirile 
care duc la aceste coborâri ilegale. În felul ăsta ne îmbunătăţim 
serviciile și... 

„Oferim mai multă satisfacţie clienţilor noștri“, îl completă Gerti în 
gând. 


- ...suntem capabili să oferim mai multă satisfacţie viitorilor noștri 
clienți. Fă-ţi treaba ta, jăgter, și Corporația va ști să aprecieze 
calitatea serviciilor. În fond, ţi-am dat informații mai mult decât 


suficiente ca să-i iei urma lui Webber. Iar fuga din fuzio îl face o 
pradă vulnerabilă în primele zile. Probabil suferă o criză după alta. 


In stradă, Leon ein-zwei-drei își revenise și-i închina lui Gerti ode 
porcoase sub fereastră. Simțea pesemne nevoia unui nou cap în 
gură. 


— Acum, încheie Paul Drexler, dacă ne uităm la ceas, cred c-ar fi bine 
să... 


Gerti Novak îi tăie vorba cu un gest. Se priviră câteva secunde. 

— Am să-ți spun niște vorbe mai simple decât ale Corporației, zise 
liniștit vânătorul. Atât de simple că le pricepi și tu, Paul. Imi dai 
datele sau mă piș pe banul tău. 

Era ceva rău în pupilele galbene. Un soi de inhibitor. 


- Să văd ce pot face, mormăi Drexler și închise. 


Abia atunci, depresia năvăli din nou, irezistibilă, iar Gerti Novak o 
lăsă în voia ei, să-l înhaţe, să-și facă mendrele cu el. Plânse până 
după miezul nopții. 


S 


Tomas Isahagian 


Primul lui gând a fost că lucrurile nu stăteau deloc bine. 


Dulapurile se înșirau pe tavan și pe podea. Plafonierele decorau un 
perete întreg și-i scăldau ochii cu lumină gălbuie, poate chiar aurie. 
Pe peretele opus, o dungă albă se pierdea într-un fel de ceață. 


Un spasm de vomă îi zgudui trupul. și simțea plămânii plini cu 
apă. Dacă ar tuși un pic, doar un pic, poate ar respira mai ușor. Poate 
și greata i-ar trece sau măcar s-ar mai linişti. 


Dar întâi ar fi trebuit să-și scoată tuburile din nas. Nu le vedea, doar 
le simțea moi și mlădioase în nări, percepea atingerea uleioasă în gât 
și mai jos, prin trahee. 


Apoi veniră sunetele. Declicuri dese, cremaliere minuscule pe care 
rotițe dințate torceau discret. Pistoane care pufăiau și clefăiau 
undeva sub el. Elitre invizibile se atingeau, împrăștiind scrâșnete 
chitinoase, mărunte. Și peste toate, o vibrație surdă, difuză, la limita 
simțurilor. Ca și cum s-ar fi aflat într-un ceasornic ridicol de mare. 
Sau poate el era caraghios de mic și alunecase cumva înăuntru. 


„N-am alunecat în niciun ceas“, se gândi. 


Dintr-odată, lucrurile se așezară oarecum firesc. Peretele cu 
plafoniere se prefăcu într-un tavan, iar dulapurile se înșirară în 


lungul pereților. Dunga albă era doar un marcaj pe podea. 


Zăcea pe un pat. Ba nu, se afla într-o alveolă plină de mâzgă, care i 
se prelingea pe piele. Ședea pe-o parte, prins în curele, cu spatele 
lipit de o planșetă dură. Nu se putea mișca, își rotea doar ochii, 
căutând să vadă cât mai mult. Dar nu mare lucru. Doar lumina 
aurie, dulapuri, console, podeaua mată, cu dunga care dispărea mai 
încolo, în ceea ce părea a fi o ceață grea. 


Cataramele se eliberară brusc și fu cât pe ce să cadă din alveolă. Se 
propti cu mâna dreaptă, apoi încercă să se ridice. Tuburile se 
retraseră imediat, lăsând o usturime cumplită în plămâni, în gât, în 
nas. Ochii i se umplură de lacrimi. Începu să tușească și să respire 
spasmodic. Cu cât tușea mai abitir, cu cât se sufoca mai rău, cu cât 
horcăia mai tare, cu atât i se limpezeau gândurile. 


Tomas Isahagian. Își amintea numărul matricol, tatuat pe ceafă, pe 
omoplați și pe gambe. 2 — TM — SG — 9969B. „Știu ce înseamnă 
literele și cifrele astea, își zise. Al doilea tehnician de mentenanţă, 
sisteme generale, pe 9969 Braille. Noi îi zicem Pietroiul. Răspund de 
mașinăriile și aparatele care înlesnesc viața la bord.“ 


În ierarhia echipajului se găsea pe la mijloc. Dacă jumătatea 
superioară ar fi pierit, devenea automat șeful expediției, putând să le 
ordone celorlalți tot ce-i trecea prin minte. De pildă, să se-ntoarcă pe 
Pământ. Mai bine zis spre Pământ. Sau, dimpotrivă, să seteze cursul 
spre altă destinație, oricare ar fi vrut el. Ori să le impună vreo religie 
nouă, cu ritualuri spectaculoase. Doar așa, să mai treacă vremea. 


Erau cincizeci. Douăzeci de bărbaţi și treizeci de femei, cei mai mulți 
zăcând în alveole de hibernare, înșirate de-a lungul sălii. Li se 
adăugau șase litostazici, care acum, în vreme ce el icnea și tușea, 
așteptau cuminţi în culcușurile de piatră și, dacă nu dormeau, se 
plictiseau de moarte. 


Sala era pustie. Tomas se trezise fără asistență. Pesemne că schimbul 
lui își terminase tura și se vârâse la hibernare înainte ca el să fie 
operațional, încălcând regula. Ori, mai știi, colegul crăpase și-atunci 
inteligenţa artificială hotărâse să-l scoale pe al doilea tehnician. În 
relația cu oamenii, inteligenţa asta se numea, firește, tot Braille. Cum 
își zicea în relația cu sine era greu de spus. 


SA 


Tomas se extrase din alveolă și se îndreptă împleticit spre cel mai 
apropiat dulap, ștergându-se cu palmele de gelul în care zăcuse. Luă 
un prosop de bumbac și continuă să se curețe pe mâini, pe față, pe 
gât. Era desigur gol-pușcă, dar, fiind singur în sala hibernatoarelor, 
asta nu-l deranja deloc. 


— Bhra... hil... 


Răsuci în gât flegma groasă și-o scuipă direct pe podea. Își drese 
glasul. 


— Braille... 
— Da, Tomas. 


Braille avea o voce asexuată, dar bogată în nuanțe. Echilibrată, plină 
de pace, prevenitoare. Deloc rece, lipsită de aroganță, cu inflexiuni 
subtile de respect pentru partenerul uman. O voce frumoasă. 


Tomas aruncă prosopul și se sprijini cu palmele pe dulap, privind în 
podea. 


- Braille... De ce am fost trezit? 

— Din ordinul tehnicianului Simone Freitas. 
— Și... unde este acum Simone? 

— La ferma hidroponică unu. 

— Mulţumesc... 

— Pentru puțin, Tomas. 


Simone Freitas. 1 - TM - SG — 9969B. Sefa tehnicienilor de 
mentenanţă pentru sisteme generale. Îl trezise fără să-l asiste, dar 
poate n-avusese încotro. O urgenţă? Ce să fi fost așa urgent pentru 
un tehnician ca el? O siguranţă, un transtub înțepenit? O plafonieră 
arsă? 


Ori poate avarii la fermele hidroponice, la generatorul electric, la 
uzina de aer. Belele mari, sigur, altfel era nevoie de un singur 


tehnician. Trei cu totul pe sistemele generale, alți trei pentru 
comunicații. La nevoie se-nlocuiau unii pe alții. Niciodată, de când 
zburau, nu fuseseră mai mult de trei pe tură. 


Cercetă celelalte hibernatoare. Majoritatea păreau închise, normal. 
Scoase din dulap o salopetă albastră pe care-o îmbrăcă direct pe 
trupul gol. „N-ar fi stricat un duș“, își zise, „dar dacă m-au trezit 
așa, înseamnă că e ceva urât.“ Poate că Pietroiul se lovise de ceva. De 
ceva cu adevărat mare. Poate mai aveau de trăit fix un minut. Poate 
dincolo de ușa ce izola hibernatoarele de rest se afla infernul. 


Privi iar ceea ce părea a fi un nor de ceață. La capătul sălii, o pată de 
fum alburiu unduia vag pe lângă ușa sasului spre coridorul A. Una 
dintre cele trei magistrale ce traversau 9969 Braille, de la prova până 
la pupa. Prova era înțesată de senzori care-i preveneau la ce se 
puteau aștepta. Nu c-ar fi fost mare lucru de făcut în caz de coliziune 
iminentă, la peste o mie de kilometri pe secundă. Dar ar fi orientat 
Pietroiul să primească șocul într-o coastă sau altă zonă favorabilă. La 
urma urmei, mai primise la viața lui o mulțime de ghionturi și 
scăpase. E drept, în acele vremuri n-avea oameni la bord. 


Fusese un asteroid care zburda liber, hârjonindu-se cu alții, mai mari 
sau mai mici, undeva prin Centură, până când oamenii îl 
înhămaseră. Întâi i-au domolit rotația. Apoi au săpat carnea din 
piatră și fier și s-au instalat acolo, cu mașinăriile lor. Au montat 
motoare uriașe, să-l scoată de pe orbita lui. lar după ce l-au 
îmblânzit, i-au schimbat drumul prin sistemul solar. L-au tras din 
planul eclipticii, forțându-l să cadă spre Soare. Cât mai aproape, 
prin interiorul orbitei lui Mercur. 


Și deodată, cei cincizeci s-au trezit pe un curs care i-ar fi scos din 
sistem. Ba chiar din Galaxie. Aveau viteza potrivită să atingă, după 
vreun miliard de ani, Andromeda. 


Dar ei nu se gândiseră să bată atâta amar de drum. Nu, nicidecum. 
Voiau doar să dea o raită prin împrejurimi. Ce-i împingea din urmă? 
În afară de motoare, curiozitatea, dorinţa de-a iscodi și încă ceva 
nedefinit, neștiut. Ce-i făcuse pe oameni să fugă din Africa? Și ce-i 
adusese în Americi, de ce umpluseră lumea? Niște vagabonzi 


înfometați, asta erau. De aceea se risipiseră în toate zările. 


De bună seamă nu flămânzeau pe 9969 Braille, aveau tot ce le 
trebuia. Își gospodăreau cu grijă fermele. Rezervele le-ar fi îngăduit 
să reziste cât s-ar fi îndurat Dumnezeu. În hibernare, trezindu-se 
uneori, ar fi supraviețuit o mie de ani. Poate chiar mult mai mult. 


N-ar fi ajuns în vecinătatea altei stele, deși ar fi putut. Nu erau 
pionierii temerari care se-aciuiesc pe altă planetă. Misiunea lor era 
mai simplă: să testeze în condiții reale posibilitatea de-a călători... 
departe. Cât mai departe. Să atingă centura Kuiper și să revină teferi. 
Să așeze apoi asteroidul pe o orbită circumterestră. Le-ar fi luat abia 
doi ani, o nimica toată, iar 9969 Braille se dovedise extrem de docil. 
Aveau toate șansele de partea lor. 


Cu condiția să nu întâlnească ceva mai mare. Cu un pic peste doi 
kilometri lungime și gros de câteva sute de metri, asteroidul aducea 
cu un cartof. Impactul cu un obiect de-o statură cu el i-ar fi vaporizat 
instantaneu. Unul de zeci de metri ar fi fost o bombă termonucleară. 
Pietroiul ar fi supraviețuit poate, oamenii nu. La viteza lui, chiar și- 
un bolovan de câţiva metri ar fi însemnat necazuri însemnate. 


Dar spaţiul e incredibil de gol. N-avuseseră parte de asemenea 
evenimente. Firește, loveau tot timpul ceva, fire de praf, molecule de 
gaz. Singura urmare a eroziunii era că prova avea o temperatură un 
pic mai ridicată decât restul. Rapoartele precise ale senzorilor erau 
deja rutină. 


Oricum, grijulie cu bunurile ei, Northern Symbioottinen, care 
finanţase expediția și armase asteroidul, tatuase matricolele 
echipajului pe mai multe părți ale trupului. Să identifice rămășițele 
în caz de ceva. Să fie acolo. 


Și mai făcuse un lucru. Ca să n-o ia razna prin spațiu, îi sterilizase pe 
toți. Bărbaţi și femei, deopotrivă... 


Cruz Webber 


- Sunt Webber. Cruz Webber. Înţelegi ce-ţi spun? 
- Înţeleg. Știu englanti... 


Odaia cu pereţi de bușteni era întunecoasă și scundă. Când trecuseră 
pragul ușii, fuseseră nevoiți să se aplece. Nu era croită pentru omul 
cu manta cauciucată. 


- Cum îi spune locul ăsta? 
- Râul Doamnei... 
Și asta știam odată... 


Tencuiala căzuse pe alocuri, lăsând la vedere rănile de lut de sub var. 
Omul cu manta scoase sticla lămpii, aprinse fitilul cu un chibrit și 
agăță lumina de grindă. Contururile prinseră să tremure în ritmul 
flăcării. 


- Dacă vede cineva de-afară? 
- Nu contează. Fiecare casă are o lampă... 


Glasul suna obosit, dar nu era oboseala de peste zi. Era greul vieții și 
cerul prea jos, prea cenușiu. 


- Am coborât acum două nopți. 


- Știu. Cienfuegos mi-a dat semn. Vorbim prea mult. Mâncăm, apoi 
dormim. Dimineaţă îți amintești tot. Acum fuzio e încă în tine. Poate 
o să mai ai crize. 


— Dar mâine e târziu. 

- Târziu pentru ce? Nici nu știi. Mâine. 

- Atunci facem cum spui. Mulţumesc că m-ai scăpat în pădure. 
- Nu-mi mulțumi. Îmi place să înjunghii mastifi. 


Webber se gândi la sângele închegat pe poalele și piepții mantalei, 
dar bărbatul zvârlise deja haina după ruina cuptorului. 


- Nu ai o oglindă aici? Vreau să văd ce... 
- Încearcă apa din căldare. 


Cruz dădu la o parte capacul, însă în luciul negru nu desluși mai 
mult decât o pată tremurând neclară. O față fără chip. 


Mâncară cartofi sălbatici, ceapă și-o bucată de brânză îngălbenită, 
tare ca scândura mesei. La sfârșit, celălalt adună resturile într-o 
cârpă vărgată. 


— Pentru drum. Dormim acum. 
Lipsea ceva. 
— Cum te cheamă? 


Bărbatul nu-i răspunse. Așeza paiele saltelei lovind din părți cu 
pumnii săi ca două măciuci. Se dădu la o parte și-i făcu semn să se- 
ntindă. Când să iasă pe ușa ce dădea în cealaltă încăpere, un soi de 
magazie, se întoarse pe jumătate. 


— Achim. Achim îmi zice... 


Putin după miezul noptii o simti iar cuprinzându-l. Dar acum nu 
mai era sub cerul gol, într-o gaură nămoloasă, ci într-un pat uscat și 
călduros. O primi fără să i se împotrivească. Mai întâi îi amorțiră 
degetele, genunchii, umerii. Înţepeni treptat, dar din când în când 
un frison îi traversa trupul, împiedicându-l să încremenească de-a 
binelea. Piatra venea după el și asta parcă îl umplea de o bucurie 
imensă, neomenească. Piatra visa odată cu el. 


Plutea... 


La început părea că nu se mișcă nimic, nicăieri. Stelele se roteau prea 
lent, în jurul unui punct nevăzut. Abia după multe ore își dădu 
seama că s-a schimbat ceva. Dar treptat începu să simtă. Nu vedea 
nicio prefacere spectaculoasă, percepea pur și simplu, cu un simt 
care-i fu străin un timp, și pe care apoi îl asimilă ușor. 


Trupul său, continuat în masa colosală a asteroidului, prelua miile 
miliardelor de particule microscopice care se năpusteau cu viteza 
unui superuragan. Spinteca spațiul cu douăzeci de kilometri pe 
secundă. Și nu mai ținea socoteala timpului scurs, căci spațiul era 
nesfârșit. 


Cu vremea, infiltrându-se prin clincherul transparent în care fusese 
scufundat, atomii pietrei se lipiră de cămașa fuzio, zidind 
împrejurul său un strat subțire, mai subțire decât pânza cămășii 
înseși, de forma corpului. O altă cămașă se țesea, dar croiala ei n- 
avea să păstreze aparența omenească decât o perioadă. Urma să se 
îngroașe, să se solidifice în structuri neregulate, diforme, peste tot 
unde era nevoie, după cum băteau vânturile și focurile cosmice. 


După un alt timp, firimituri de piatră începeau să pătrundă dincolo 
de clincher și cămașa fuzio, iscodind hotarele organismului său, 
încercând să se adapteze celulelor vii. lar epiteliul își trimitea primii 
cercetași în exterior, cu sutele de mii, colonizând piatra care saturase 
clincherul transparent. Clădeau avanposturi invizibile, conviețuind 
cu atomii și moleculele minerale, până când, așa cum se petrecuse 
istoria, din hăurile timpului, popoarele se asimilau unele pe altele, 
devenind totuna. 


Dar mai era mult până să se cufunde în litostază. 


Când veniseră întâia oară să-l vadă, fuzio era încă doar un somn 
întrerupt, cu vise stranii. Întins în alveola lui, urmărise micul aparat 
de zbor apropiindu-se, transformându-se iute dintr-un punct 
luminos pe boltă într-o structură zveltă, simetrică, strălucitoare. Și 
încă se putuse bucura la vederea lucrului atât de omenesc. 


Cumva, poate prin legătura pe care piatra începuse s-o coasă între el 
și ea, simțise pașii tehnicienilor. În vreme ce forfoteau, verificând 
funcționarea cămășii cu care-l scufundaseră în clincher, unul se 
aplecă să-l privească. Nu se vedea nimic dincolo de vizorul negru al 
căștii. Costumul, împănat cu tije și tuburi, îl alimenta cu ce-i trebuia 
ca să trăiască. Webber se schimonosi într-o încercare de surâs. Lui îi 
dădea piatra totul. 


Tehnicianul îi făcuse un semn. Totul e bine, totul e bine... 


— Webber... 


Deschise ochii, urcând din delir ca dintr-un put adânc. Achim îl 
cerceta posomorât, la lumina lămpii. 


— Vine după tine, așa-i? 
Umblă prin odaie, făcând podeaua să scârțâie. Se întoarse. 
- Bea asta... Te-nmoaie și te-adoarme. Stai să te ridic... 


Înghiţitura arse gâtlejul și se duse pârjolind totul în cale, până în 
măruntaie. 


- Ce-i... 
- Tuică... Tărie din poame... 


ÎI arse încă o dată, fără să-i mai ceară voie. Webber tuși disperat, însă 
băutura lucra deja în mădularele lui, înfierbântându-le. Se mai 
împotrivi câteva secunde, ca și cum ar fi înotat prin valuri de miere, 
apoi adormi cu-adevărat. 


Și se trezi iar. li era cald și bine. Simţea doar durerea suportabilă din 
umărul stâng, unde-l izbise mastif, făcându-l să-și piardă cunoștința. 


Printr-o spărtură a peretelui înțepa o rază subțire și precisă de 
lumină gri-albăstrie. Zorii. Webber auzi primele sunete ale zilei ce se 
dezmorțea în jurul colibei. Un cocoș. Pocnetul unei securi în pădure. 
Voci îndepărtate, nedeslușite. Ascultă atent, să deosebească vreun 
semn de primejdie, ceva ostil. Dar, pe măsură ce se-apropiau, se 
liniști. Erau doar niște săteni cu glasuri dogite. 


- Și nu-mi dai, tataie, căruțul, să merg mâine la pădure, după 
lemne? 


- Nu-ţi dau, Milule. Cere-l înapoi pe-al tău, la dânșii, care ţi l-au luat. 


Nu era nici englanti, nici finnorthsym, dar înțelegea fiecare cuvânt. 


Deodată se clătină sub șocul propriei memorii. Nu mai erau frânturi 
de trecut. O singură amintire uriașă, cuprinzătoare, îl umplu dintr- 
una, ca pe-un recipient pe jumătate gol, în care până atunci cursese 
cu țârâita. De parcă mai adineaori, până să-l roage băietanul ăla pe 
tataie de căruţ, se privise într-o oglindă, prin semiîntuneric. Și într-o 
clipă altcineva aprinsese lumina. Închise ochii orbit. 


Dimineaţă îți amintești tot, a zis Achim. Uite că s-a ținut de cuvânt... 


Șezu minute lungi pe marginea patului de scânduri, să se 
dezmeticească, să-și pună ordine în gânduri. Acum știa cine e, cine 
fusese. Înţelese ce e cu viața lui, încotro se îndreaptă, de unde vine. 
Toate piesele se lipeau perfect în mozaic. 


Și mai cu seamă găsi lucrul cel mai prețios pentru el, care-l călăuzise 
în tot acest timp, fără să-și dea seama, chiar îngropat sub ninsorile 
de țărână ale fuzio. Ştia pentru ce face totul. Asta era în centrul a tot 
ce avea să urmeze. Simti liniștea dinăuntrul lui, ca o putere nouă, 
VIe. 


I se păru că mai distinge o voce. Merse tiptil lângă ușa dintre 
încăperi, îngrozit de trosnetele podelei. Dar Achim continua să 
vorbească înăbușit, semn că nu-l auzise. Printre scânduri, îl văzu în 
lumina tulbure a zorilor, doar în maiou și chiloti. Stătea aplecat 
deasupra unui obiect pe care-l acoperea cu spatele lui cât jumătate 
de perete. Broboane de sudoare îi spuzeau ceafa. 


- Dă-mi-l pe Bussier, zise bărbatul. 
Vorbea cu cineva, dar Webber nu auzea ce spunea celălalt. 


- Atunci spune-i când s-o trezi, adăugă Achim. Trebuie să știu ce fac 
după aia... 


Comunica într-un fel cu „umbrele“ lui. Poate că acela pe care-l 
numise Bussier era chiar șeful stolului. 


- Nu, spuse iar, asta nu... 


Cruz îi simţi încordarea. 


- Am spus că nu... Nu mai e treaba mea, doar dacă... Gata acum, 
vedem când îl trezesc... 


Webber se furișă înapoi și se-ntinse pe salteaua de paie, cu fața la 
perete. Curând, auzi ușa scârțâind încet. Simti prezența celuilalt în 
încăpere. 


Urcușul avea să dureze mult. Știa drumul, dar însoțitorul lui apuca 
mereu pe alte căi, mai ocolite, mai ascunse. leșiseră din sat de ceva 
vreme și n-aveau de unde ști pe cine or să întâlnească. 


- Am luptat aici, spuse Webber, mirat că-i mărturisește asta unui 
străin. 


- Știu. Cienfuegos mi-a povestit. 
— Ai fost multă vreme cu Cien? 
Celălalt nu se osteni să-i răspundă. 


Mergeau încet către nord-est și la un moment dat, când foșnetul 
frunzișului încetă câteva clipe, veni prin pădure un ecou straniu, ca 
murmurul apei alunecând peste pietre. O apă fantomă. 


- După-amiază ajungem lângă baraj, își dădu seama Webber la 
următoarea oprire. 


- Om vedea, mormăi călăuza, privind în altă parte. Multe se pot 
petrece... 


- Dar mai e în picioare? Barajul? Într-o vreme s-au dat lupte grele 
acolo. 


— Asta a fost demult... 


„Nu chiar atât de demult. Încearcă să mă enerveze“, își zise Webber, 
și de fapt chiar începuseră să-l irite vorbele în doi peri. „Dacă-mi 
pierd cumpătul, fac greșeli. Dacă greșesc, sunt slab. O rezervă, pusă 
bine din vremea când ridica strielka în ieșiri de noapte, se declanșă 
automat, oprindu-l să se ambaleze. „Irebuie să-l cercetez mai bine 


pe ăsta.“ 


Măcar nu era nevoit să fie atât de atent la drum. Achim părea că știe 
foarte bine ce face. Poate prea bine. Îi dăduse haine țărănești, 
ponosite, dar curate, și șosete groase. Nu-i îngăduise să-și ia 
rucsacul. 


- Trebuie să ne mișcăm ușor, iar tu ești încă slăbit. Lasă-ţi lucrurile 
aici, pe pat, le iei la întoarcere. Tot ce avem nevoie pe drum duc eu. 


Găsiră o râpă îngustă, ai cărei pereți cheliseră de arbuști, lăsând la 
vedere o rocă cenușie, cu vinișoare argintii. Înaintau, stârnind din 
când în când mici avalanșe de pământ amestecat cu nisip, ca printr- 
un defileu. La capătul lui, în spatele unui hăţiș de afin, ieșiră pe 
malul îngust al râului. 


A 


- Aici ne odihnim, spuse simplu Achim și să lăsă în iarbă. Nu ieșim 


la râu, să nu ne vadă. 
— Cine? întrebă Cruz. 
- Nu putem ști. 


Omul își desfăcu ranita, să scoată de-acolo resturile de cartofi, pe 
care le împărți în două. Se-apucară să mănânce în tăcere. Printre 
îmbucături, Webber scăpa priviri aparent nepăsătoare, încercând să 
citească din chipul celuilalt cât mai multe. Era sigur că lucrurile se 
petrec și invers. Când aproape terminaseră de mâncat, se hotărî să 
facă un pas. 


- Și? Care-i planul? 
Achim îl privi liniștit. 


- Planul? Ce plan? Nu-i niciun plan. Mergem la locul de care 
spuneai. Acolo îmi dai mie ce-ai vorbit cu Cienfuegos. 


- Și după aia? 
- După aia eu îi anunț și ei fac ce-i de făcut, cum v-aţi înțeles. 


- li anunti? Cum? 


- Vorba vine. Le fac semne la noapte, cu lampa aprinsă... 
In ochi îi juca un licăr amuzat. Webber se simti o clipă descumpănit. 
- Pe urmă ei o coboară și pe femeia ta, Dev... Dev... 


- De Vries. Lil De Vries. Care-i asigurarea mea? Cine-mi garantează 
c-or să se țină de înțelegere? 


- Cien. Cienfuegos îți garantează. 


Achim se sculă, strânse firimiturile și le vârî în raniţă. Înainte de-a 
închide cataramele, Cruz apucă să vadă înăuntru capătul unui colac 
mare de coardă. Dar pesemne că mai avea și alte lucruri folositoare. 
„Îmi place să înjunghii mastifi...“ 


Țineau firul apei de vreun ceas. Îi auzeau doar bolboroseala, dincolo 
de brâul de arbuști ce ascundea malul, dar ei înaintau la adăpost, 
căci orice curios zburând cu un zmeu ar fi putut să-i zărească din aer 
și să le facă necazuri. Panta urcușului se accentuase. Webber ținea 
tot mai greu pasul cu munteanul, care se oprea din când în când să-l 
aștepte, fără să-l zorească. 


- E mai greu pe pământ decât în văzduh, mormăi Achim într-un 
rând, ca pentru sine. 


Cruz încasă plictisit. 


Ajunseră către amiază la marginea unei rariști, de unde se vedea 
până departe turma de spinări păduroase ale înălțimilor, ierbivore 
uriașe încremenite într-un somn fără sfârșit. Între două astfel de 
cocoașe, oamenii altui timp înțepeniseră o structură masivă de beton 
și oțel, cu care opriseră apa râului, formând un lac de acumulare cu 
câteva cozi prelungi. 


— Totul e la fel, zise Cruz Webber. Totul trebuie să fie la fel... 


Strielki plesniseră barajul de mai multe ori, o zi și-o noapte, cu ani în 
urmă. Încercaseră să-l spargă, să dea drumul lacului, să-i înece pe 
cei din vale ca pe șobolani. Dar când raportul de forțe se schimbase 
în aer, fugiseră, lăsând șandramaua să atârne în câteva sârme. O 
cârpiseră pesemne după război, păstrând lacul de care se lega traiul 


lor de zi cu zi, supraviețuirea. 


Ocoliră și rariștea, pierzând timp, ca să nu iasă în loc deschis, căci în 
văzduh se-auzea zumzetul îndepărtat al unui aparat care putea fi 
orice. O patrulă guvernamentală sau una dintre milițiile locale. 
Iscoadele corporației. Ori doar un neguțător ambulant, destul de 
nebun să-și ducă marfa dintr-un loc într-altul. 


- Locul ăla e de partea asta a barajului sau dincolo de el? întrebă 
Achim prin surprindere. 


- Nu mai e mult, îi răspunse vag Webber. 

Celălalt râse scurt și se opri, sprijinindu-se de trunchiul unui molid. 
- Dacă e dincolo, n-ajungem azi. Versanții colcăie de hăitași. 

- De unde știi? 

— Am semnele mele. 


- lar eu ochi mai buni ca ai tăi, muntene, și cu toate astea n-am văzut 
nimic. Nu încerci să mă prostești? 


- Nu te prostesc, Webber. Suntem amândoi în asta. Depindem unul 
de celălalt. 


— Ce vrei să facem? 


- Aşteptăm noaptea. Chiar dacă nu se retrag în adăposturi, o să ne 
fie mai ușor să trecem de ei. 


Cruz simţi din nou că-și pierde cumpătul. 


- Pentru mine, timpul e o chestie de viață și de moarte... Nu mai pot 
pierde niciun ceas în plus. Tu nu înţelegi. 


- Tu nu înţelegi. Femeia ta e-n stare să mai aștepte o vreme, până să 
intre în litostază. Dar dacă hăitașii ne iau capetele, nimeni nu mai 
poate face nimic pentru ea. 


Câte locuri și întâmplări se vor fi aflat înecate la fundul acestui lac 
adânc, pe-al cărui luciu numai vântul mai desena uneori milioane de 
crețuri mărunte, trecătoare? Câte case și grădini, drumuri, troițe și 
curți, pajiști, biserici, hambare? Câte amintiri omenești, bucurii, 
tristeți, nașteri și îngropăciuni, mii de cărămizi din care se alcătuiesc 
viețile în întregul lor, una după cealaltă și toate laolaltă, generație cu 
generație... 


Iar într-o zi vine apa mare și se-așterne peste toate astea, adâncă, 
netulburată, rece. Ca uitarea. Știau cei ce le urmaseră, cei furișându- 
se pe malurile păduroase, pescuind ori scormonind pământul clisos 
pentru niște rădăcini care țin de foame, ori cățărându-se prin arbori, 
după poame, ca strigoi ai oamenilor care trăiseră pe-aici, știau ce se 
află sub ei? Își mai aminteau sărbătorile și horele și colindele din 
miez de iarnă? Ori poate le visau visele, mai departe, chiar fără să-și 
dea seama și fără să înțeleagă nimic din cele visate... 


Nu se înșelase Achim. De aproape, să tot fi fost două sute de metri, 
zăreau în răstimpuri, mișcându-se prin tufele dese, pete de culoare 
care nu puteau fi ale pădurii, ci haine omenești. Nu erau uniforme 
de camuflaj. Webber presupuse că sunt localnici croindu-și drum 
prin hăţiș. Ce făceau acolo? Pe cine căutau? 


Călăuza îi atinse brațul și-i făcu semn spre baraj. Pe coronamentul 
arcuit înaintau doi mercenari, purtând echipamente standard de-ale 
corporațiilor. Dar asta nu însemna nimic. În sălbăticie nu-i nevoie să 
ceri voie când împrumuți hainele cuiva. 


— Ce crezi? făcu Achim. 


Era prima dată când îi cerea părerea. Cruz se concentră pe siluetele 
de pe creasta barajului. Mergeau încet, ca la plimbare, dar când, fără 
veste, începu să plouă mărunt, ei nu se adăpostiră. Era limpede că 
nu de picnicuri le arde. Din când în când, se aplecau peste parapetul 
drumului, privind în matca râului. Comunicau cumva cu ceilalți, 


care cercetau versantul. 


- Nu mai e mult până se-ntunecă, spuse Webber. Putem coborî în 
albie, să traversăm pe la piciorul din aval. 


- Nu. Ei or să lase oameni în pădure. Dacă sunt de-ai locului, ne 


simt după câţiva pași. Și se poate ca peste noapte să deschidă o 
stavilă, să crească râul. Eu zic că drumul cel mai sigur e drept în față. 


- Chiar crezi că mai e vreun șurub întreg, care să deschidă stavile? 
Doar n-o să ne-ncumetăm să trecem pe baraj. Mai bine ne-am preda 
de bunăvoie. 


Achim se scărpină la ceafă, ca țăranii. 
- Nu se știe... Cred că ploaia asta o să ţină cu noi. 


N-avea niciun rost să-l contreze. Cât mai era lumină, încropiră un 
adăpost din crengi înfrunzite și se ghemuiră acolo, între două 
trunchiuri. Așteptau în tăcere, cu ochii pe santinelele care-și 
continuau rondul monoton, îndurând ploaia, din ce în ce mai 
nesuferită. 


Creasta barajului părea în stare bună. Cel mai probabil, corporația 
refăcuse drumul pentru nevoile proprii și niște știri de bine în 
media. Dar mai jos, pe platoșa peretelui, se vedeau limpede petice 
numeroase, mult mai noi decât construcția dintâi. Acolo izbise și 
strielka lui Webber, mușcând carnea de beton armat, propagând 
fisuri în adânc, de-a lungul lamelelor turnate în straturi suprapuse. 


Cu zeci și zeci de ani în urmă, fusese o construcție spectaculoasă, un 
semn uriaș pe care-l lăsaseră oamenii în mijlocul sălbăticiei, ca 
dovadă a puterii lor. Chiar și în zilele când Cruz coborâse din cer, 
scuipând foc de magneziu, barajul strălucea magnific în soare, un 
arc imens, orbitor, îndărătul căruia se strânseseră milioanele de tone 
de apă albastră. 


Când luciul clar, rareori tulburat de vânt, urca până la nivelul 
maxim de retenţie, stavilele se ridicau, eliberând cascade colosale, 
nori albi și învolburați de stropi, în care jucau toate culorile 
curcubeului. Oamenii își desenau propriile cascade, nori și 
curcubeie, ca mărunte și prea pline de sine imitații ale lui 
Dumnezeu. 


Nimic nu mai rămăsese din toate acele minuni... 


Albeaţa netedă și strălucitoare îmbătrânise trist, cenușiu, 


expunându-și resemnată fiecare zbârcitură, fiecare cicatrice căpătată 
de-a lungul nesfârșitelor încăierări. Asfaltul coronamentului pe care 
odinioară zburau mașini sclipitoare se măcinase tot și din gropile 
mari izbucniseră triumfători ciulinii, cucuta, oțetarii. Pe crăpăturile 
barajului spânzurau iedere și liane, împletind coșuri care se legănau 
deasupra apei mult scăzute. În ele își făcuseră cuiburi păsările, tot 
mai puține, până ce dispăruseră cu totul. 


Un singur fir de apă curgea printr-una dintre stavile, înțepenită de 
explozia unui proiectil înainte de-a se închide complet. Asta era tot 
ce mai ținea în viață râul ce agoniza în aval și vegetaţia de pe 
malurile apropiate. Dar nu îndeajuns pentru a împiedica rămășița 
lacului să se umple de lintiță, mătasea-broaștei și tot soiul de ierburi 
mirositoare, colcăind de larve fericite. Sub apa puturoasă, să tot fi 
rămas vreo cincisprezece metri mâloși, orbecăiau somni monstruoși, 
pentru a căror carne puhavă se băteau urmașii vechilor localnici. 


Se întunecase de-a binelea. Călăuza scoase din rucsac bidonul cu 
tărie și-l duse la gură fără să se sinchisească. Când îl îmbie, Cruz nu- 
l respinse. Orice sursă de căldură în plus era bună. 


După miezul nopții, Achim începu să se foiască. Desfăcu ranita și 
cotrobăi înăuntru, să-și așeze lucrurile. De mai multe ori se urni din 
adăpost, ascultând atent împrejurimile, cu apa șiroindu-i pe față. În 
cele din urmă, veni lângă Cruz și-i șopti la ureche. 


- Acum s-a făcut vremea... 
Webber îl urmă fără să se împotrivească. 


Întâi alunecară pe spate, zeci de metri, căci ierburile ude îi făceau să- 
și piardă echilibrul la fiecare pas. La capătul chinurilor, atinseră 
versantul de rocă dură din care pornea arcul de două sute de metri 
al barajului, curbat spre acumularea din amonte. Achim se ghemui 
și privi în întuneric un minut sau două. Prin perdeaua densă a ploii, 
îi înțepa din când în când lumina unui proiector. 


Călăuza scoase din raniță colacul de coardă și înnodă unul din 
capete pe cel mai apropiat trunchi. 


-O să ne târâm de-a latul peretelui, șopti. Tine o mână pe coardă. 


Indată ce-am să fiu într-un loc sigur, îți dau semn. Atunci îţi legi 
coarda de mijloc și vii după mine... 


— Asta-i o nebunie, mormăi Cruz. 


- N-ai grijă. Betonul are un milion de fisuri. In cele mai multe, fierul 
e la îndemână. Avem cincizeci de metri de coardă aici și ceva ancore. 
Ne asigurăm unul pe altul. Nu-ţi pierde capul, dar mai ales nu te 


pripi... 
Dispăru în întuneric, înainte ca Webber să mai spună ceva. 


Așteptă un timp, care i se păru nesfârșit. „Poate-a căzut în apă“, se 
gândi, e adâncă de vreo cincisprezece metri și rece, foarte rece. „Ori 
poate-au pus mâna pe el. Dar atunci ar fi făcut gălăgie. Sau au aflat 
și chiar în clipa asta se târăsc ca șerpii, împresurându-mă...“ 


Atunci coarda zvâcni scurt, de două ori. 


Cruz desfăcu nodul de pe trunchi și-și legă capătul liber în jurul 
mijlocului, peste sumanul ud. Încercă stânca de mai multe ori cu 
vârful bocancului. Când se apropie de parapetul coronamentului, îl 
izbi un gând simplu. „Dacă au pus și-aici pe cineva de pază?“ Dar 
ghereta era tocmai în capătul celălalt. Nimeni pe lumea asta nu 
înfrunta ploaia câinoasă doar fiindcă s-ar fi putut să treacă el pe- 
acolo, cândva. 


„Numai în filme fulgeră chiar când ai nevoie“, își mai zise. Cu toate 
astea, se simți deodată cumva îmbărbătat, încrezător în ce avea să 
urmeze. Ploaie, întuneric, inamici la pândă și-o apă mlăștinoasă sub 
el. Ce și-ar fi putut dori mai mult? 


Cruz întinse mâna, întâlnind prima fisură. Era ca și cum cineva ar fi 
săpat-o înadins acolo, pentru el. Ba mai mult, înăuntrul ei degetele 
găsiră barele striate de fier-beton, ca niște mânere uscate, sigure, 
solide. Se sili să străpungă întunericul, nici lună, nici stele, dar 
albeaţa barajului se lumina singură. Nimic nu e atât de întunecat pe 
cât te-ai teme c-o să fie... 


Ochii prinseră treptat zeci de scobituri săpate pentru mâinile și 
picioarele lui. Fiecare glonț pe care-l trăsese odinioară din strielka 


avea să-i fie, peste un timp, sprijin. 


Porni să se târască de-a latul peretelui. Pe măsură ce înainta, se 
simţea tot mai sigur pe el, ca și cum ar fi făcut asta de zeci, de sute 
de ori. Îndura o forță nemăsurată în mușchi și oase, trupul lui era 
acum mașina perfectă, special construită pentru așa ceva. Fiecare 
mișcare îl ducea mai aproape de țintă, exact cât trebuia. 


În două minute fu lângă Achim. ÎI zări când mai avea trei sau patru 
metri până la el. O pată întunecată pe suprafaţa barajului, cu nimic 
deosebită de toate celelalte accidente, pentru oricine ar fi aruncat o 
privire în jos, prin întuneric. Deodată planul nu-i mai păru atât de 
nebunesc. 


— Rămâi aici, murmură călăuza. 
Simti un soi de încurajare. 


Achim se topi iar în amestecul de noapte și ploaie, până când coarda 
se întinse, trimițând alt semnal. lar Cruz îl urmă din nou. Făcură 
asta de încă trei ori. Nu se vedea nimic mai departe de câțiva metri, 
dar celălalt capăt al arcului de beton nu putea fi prea departe. 


Deodată se întâmplă. 


Webber primi semnalul și se pregăti să pornească. Atunci coarda se 
smuci violent, trăgându-l în jos. Dacă ar fi dat drumul prizelor cu o 
secundă mai devreme, acum s-ar fi scufundat în apa rece ca gheața. 
Picioarele îi alunecară și se zbătu un minut lung, cramponându-se 
disperat de singurul punct ce-i rămăsese, un ciot de fier-beton pe 
care-l strânse în pumni până ce pielea îi luă foc. Apoi simți un alt 
sprijin, cu vârful bocancului drept, o îmbinare nu mai lată de doi 
centimetri, destul cât să ușureze presiunea insuportabilă din degete. 
Imediat găsi un ieșind și pentru celălalt picior. 


Rămase așa o vreme, tremurând, cu sângele bubuindu-i în tâmple. 
Apoi se mai liniști. 


- Achim... riscă o șoaptă în hăul de dedesubt. Eşti acolo? 


Firește că era. Coarda întinsă îi strivea coastele, împiedicându-l să 
respire. Știa că, la capătul ei, celălalt se silea la rândul lui să găsească 


un sprijin, să-l scape de povară înainte de-a se prăbuși amândoi. 
Trebuia să se miște cât mai putin. 


- Ce zici, Carl? făcu brusc o voce groasă, chiar deasupra lor, pe 
coronament. Parc-a mai stat pișatul ăsta de ploaie. Punem 
proiectoarele pe lac? 


Webber îngheță. Sub el, la zece metri, abia vizibil în întuneric, 
Achim se legăna greu în coardă. 


4 


Tomas lsahagian 


Tomas se îndreptă spre automatul de cafea, aproape de ușa sasului, 
și-și comandă un latte macchiato. În vreme ce aparatul zumzăia, 
pregătind licoarea, se sprijini cu spatele de una dintre muchii, 
scărpinându-se între omoplați. 


- Braille, un raport de stare, te rog. 


— Toate sistemele generale sunt funcționale și în parametri nominali, 
Tomas. 


Era răspunsul pe care-l aștepta. Nicio catastrofă nu se petrecuse la 
bordul asteroidului, ceea ce făcea și mai ciudată trezirea sa 
neasistată. Simone avusese motivele ei să spurce regulamentul, dar 
nu era nicio grabă. Deocamdată cafeaua se dovedea mai importantă. 


- Expune-mi principalele evenimente de stare, din ultima 
săptămână. 


Se așeză la o masă, lângă „cafetieră“. Pete mai vechi și mai noi, 
stropi de lapte, ceai, cafea sau alte lichide imposibil de numit 
alcătuiau constelații exotice, harta unui cer străin. Dădu cu degetul 
prin mizeria de pe masă, imaginând un traseu întortocheat printre 
stelele necunoscute. Remarcă pe podea două pahare de carton, 
murdare. 


— Niciun eveniment principal legat de sistemele generale, Tomas. 
Bun. Așa și trebuie. 


Asta auzise de câte ori se trezise, în cele trei ture pe care le dusese. 
Făcu un calcul rapid: „încă patru în afară de-asta și-o să fiu din nou 
acasă, pe Pământ“. Însemna că era capătul cursei și probabil 9969 
Braille fusese deja frânat suficient cât să fie întors din drum. Mai 
însemna că, în acel moment, se număra printre singurii oameni care 
ajunseseră vreodată la marginea sistemului solar. Luă încă o gură de 
cafea. 


- Expune-mi evenimentele de navigaţie. 


— Niciun eveniment principal, Tomas. Un eveniment secundar: în urmă cu 
douăzeci de ore a fost lansată procedura de oprire a rotației. Procedura s-a 
încheiat două ore mai târziu. La două secunde de la oprirea rotației a fost 
lansată procedura de schimbare a vectorului viteză. Procedura s-a încheiat 
șapte secunde mai târziu. Vectorul viteză a fost modificat după cum 
urmează... 


- Stop! 


Carevasăzică de-asta îl treziseră. Simone vrusese încă un tehnician 
lângă ea când se derula schimbarea traiectoriei. Ori poate nu fusese 
ideea ei. Poate că tehnicianul navigator o ceruse. Oricine din tură, la 
urma urmei, putea cere un tehnician de sisteme generale. Cel de 
comunicații, spre exemplu. Sau, și mai probabil, tehnicianul de la 
propulsie. 


Privi paharele. Negre, inscripționate cu emblema azurie a Northern 
Symbioottinen, răsturnate pe direcții diferite. Ceva mai încolo, o 
băltoacă albicioasă, în dreptul ușii. Era ceea ce luase drept ceață, în 
momentul trezirii. Se îndreptă spre ușa sasului și se lăsă pe vine. 
Pata se dovedi a fi laptele dintr-un pahar de carton, călcat în 
picioare. 


Așadar, cugetă, ședeau la masă. Au fost trei. Simone, cu siguranţă. 
Apoi tehnicianul navigator, cum s-o numi el. Și încă unul, de la 
propulsie. Dacă și-ar fi forțat un pic memoria, și-ar fi amintit 
numele. Dar nu prea conta. 


Ședeau la masă și ceva neașteptat s-a petrecut. Au plecat în grabă 
din sala hibernatoarelor, au lăsat paharele pe masă. Rotaţia s-a oprit, 
prin urmare și gravitația artificială. Paharele au început să plutească. 
Când rotația s-a restabilit, s-au răsturnat. De-aici toate petele alea și 
băltoaca de la ușă. 


Ce i-a alungat de-acolo? Și ce înseamnă paharul turtit? Simplu. 
După un timp, cineva s-a întors. Simone, când a declanșat procedura 
de trezire pentru Tomas. 


- Bine, Braille. Câţi membri ai echipajului sunt operaționali? 
— În acest moment patru, Tomas. 

- Spune-mi numele celorlalți trei, te rog. 

— Simone Freitas. Ola Gunderson. Ville Niemela. 


Se răsuci spre hibernatoare. Șapte dintre ele erau deschise. Patru nu 
fuseseră curățate de gel. A sa și ale celorlalți: Simone, Ola, Ville. 
Verifică cele trei alveole rămase. Curate, așteptându-și propietarii. 
Tomas citi numele inscripționate pe capace: Oliver, Martin, Dunna. 
Tehnicieni de sisteme generale, de navigaţie și de comunicaţii. O 
tură obișnuită, probabil cea în curs. Pe de altă parte, Simone, Ola și 
Ville erau șefii tehnicienilor de pe 9969 Braille. 


Restul echipajului hiberna, așteptând momentul potrivit pentru 
trezire. Majoritatea specialiști în inginerie, astrofizică, biologie, 
chimie. Dacă ajunseseră la punctul cel mai îndepărtat, momentul 
activării lor era iminent. De ce nu fuseseră încă treziti? 

- Spune-mi, Braille... S-a petrecut ceva grav la bord? 

— Nu înţeleg sensul întrebării tale, Tomas. Îmi pare rău. 

— Unde sunt Oliver Einars, Martin Graves și Dunna Jonsdottir? 

— Nu am această informație disponibilă pentru tine, Tomas. Îmi pare rău. 
Asta nu însemna mare lucru. Poate că Dunna pusese de-o mică orgie 


cu Oliver și Martin și-i dăduseră dispoziții lui Braille să-i ascundă de 
restul tehnicienilor. Dar Simone sau ceilalți doi șefi de secţii ar fi 


putut afla poziția lor. Braille era sensibil la ierarhiile umane. 
- Fă-mi legătura cu Simone, te rog. 


— Simone Freitas a fost deja informată de trezirea ta și se îndreaptă spre 
tine. Va fi aici în cinci minute. 


- Braille, fă-mi legătura cu Simone, te rog. 
— Îmi pare rău, Tomas, nu pot să îndeplinesc cererea ta. 


Remarcabil, vocea lui chiar exprima un regret profund. Tomas sesiză 
inflexiunile și medită câteva clipe. Ceva nu se aranja. Braille nu 
putea să mintă și nu refuza o comandă, un ordin sau o rugăminte 
decât prin condiţionări ierarhice superioare. lar Tomas nu-l putea 
obliga să le încalce. N-avusese parte de asemenea conflicte. Știa că 
sunt posibile, dar nu și cum să treacă peste ele. Ceva grav se 
petrecuse totuși. 


Poate că Oliver, Martin și Dunna ieșiseră la suprafață din pricini 
urgente. De aceea se oprise rotația, să remedieze ceva acolo unde 
fuseseră risipite, printre cratere, senzori și mașinării complicate. O 
defecțiune majoră la suprafaţă. Cei trei au oprit rotația, i-au trezit pe 
șefii de secții și-au mers să repare ce era de reparat. Apoi, din cine 
știe ce motive, rotația a fost restabilită cu ei acolo. Întreaga tură a fost 
azvârlită în spatiu. 


- Braille, din ordinul cui nu-mi poți face legătura cu Simone? 


Braille nu mai răspunse. 


Gerti Novak 


Să cauţi un fugar care tocmai a ieșit din fuzio e cel mai ușor lucru 
din lume. Cu condiţia să fii la locul potrivit în momentul potrivit. 
Altminteri, mai bine te-apuci de babaroase cu mardeiașii de la colțul 
străzii. Dacă n-or să-ți ia gâtul, poate câștigi ceva mărunțiș cu care-ţi 
tragi o tocană de cartofi și-o butelcă de globo. 


Gerti goni ideea. Nu fusese la „locul potrivit“ când Webber fugise 
din fuzio. Era limpede că-i trebuie altă abordare. Dacă nu știi locul, 
măcar iei urma. Sau, cum îi plăcea să spună, prinde izul prăzii și 
adulmecă-l pân-o să-ți pară cel mai frumos parfum de pe pământ. 
Mireasma care te duce aţă prin haznaua lumii în care viermuiesc 
toți. Amușină așadar tot ce-a lăsat Webber ăsta după el, apoi ridică-ți 
nasul spre cer, să simţi dincotro vine mirosul. Cu ce începi? Cu casa 
insului, vezi bine. 


Plutea o dimineață minunată peste Köln. Dâre de praf și ceață 
plumburie se târau fără grabă peste cerul spălăcit, împletindu-se 
duios în forme complicate, dar plăcute la privit. 


Dormise bine. Băgă de seamă că dis-de-dimineaţă asistenta lui 
Drexler îi expediase pe un canal sigur sumedenie de informații din 
profilul detaliat al fugarului. Adrese, tabieturi, teste, preferințe și așa 
mai departe. Disperarea de azi-noapte se dusese pe pustii. Acum se 
simțea voios ca un elev care pleacă într-o excursie la pădure, unde-ar 
putea să vadă te miri ce viețuitoare și flori. Și copaci. 


Puse iute de cafea. Aroma orzului prăjit îi umplu ochii cu lacrimi, 
dar nu de melancolie, ci de exaltare. În copilărie, maică-sa îl ispitea 
duminică dimineaţa cu orz prăjit, lapte, o felie de cozonac. Duminica 
era nesfârșită, ziua de luni nu exista, nu se inventase. 


Se așeză la masă și porni fluxul de știri. Holograme minuscule 
dansau în faţa lui, ademenindu-l cu titluri care mai de care. 


Viticultorii din Arealul Francia dau ca sigur un declin al 
producției de vin din acest an. Detalii AICI. 


„Neinteresant, eu sug globo.“ 
Globo-Global, gustul bestial! 


Apoi: 


Autoritățile alemane au identificat și neutralizat o grupare 
de traficanţi. Continuarea AICI. 


„Vax. Nu se spune ce fel de traficanţi. De vite? De droguri? De 
arme?“ Urmări apoi o etichetă interesantă. Rețele subterane. „Are 
legătură cu fuzio.” Sorbi din cafea, își aprinse o țigaretă (penultima 
din pachet, remarcă fără entuziasm) și citi: 


Există rețele subterane, în locuri greu accesibile, unde 
adepții organizează ritualuri secrete. În cadrul acestor 
ceremonii, aleșii lor sunt introduși în fuzio. Rapoartele arată 
că în acest moment, pe Pământ, tot mai mulți recurg la 
fuzio ilegale, în condiţii precare, fără a respecta cu strictețe 
procedurile necesare unui astfel de proces. Rezultatele le 
sunt deseori fatale acestor nesăbuiţi. Guvernele arealelor și 
ale regiunilor se declară totuși optimiste în ce privește 
controlul fenomenului. 


Lucruri deja știute. O grămadă de țicniți înghesuiți prin peșteri, 
lăsându-se în piatră, sperând dracu” știe ce. Nemurire? lertarea 
păcatelor? Sublimarea sufletului? Uite o întrebare bună. Ce l-a 
împins pe Webber să intre în fuzio? Alta și mai bună. Ce l-a împins 
să fugă din piatră, înaintea litostazei? Ceva l-a speriat. Sau l-a 
momit. Își notă în minte întrebările și citi mai departe: 


Fuzio e primul pas către litostază! Litostaza e calea către 
infinit! Infinitul e sus, în cer! 


Propagandă Northern Symbioottinen. Subtilă ca o râmă. Daţi-ne 
averile, că oricum n-aveţi ce face cu ele pe Pământ. Noi vă îndesăm 
într-un asteroid și vă dăm de-a dura prin sistemul solar. Bonus? 
Nemurirea. 


Alta, la fel de isteață: 


Vrei să vezi Soarele devenind o nova? Kandrell Lithosporis 


îti oferă bilete în rândul întâi. Alege un asteroid și noi te 
instalăm confortabil. Fii tu primul nemuritor din neamul 
tău! 


De ce-ţi lași sufletul să moară când el vrea să fie etern? 
Dumnezeu te-a scos din piatră. Petra Amalgamated te pune 
la loc și te trimite în Paradis. 


Opri fluxul și dădu peste cap restul de cafea. Kandrell și Petra erau, 
cel mai probabil, controlate de Symbioottinen. Dar fraierii trebuie să 
aibă de unde alege. Nu-ti place Northern? Treci la Kandrell sau la 
Petra. Să fie pentru toată lumea. 


Așadar, întâi dușul. Apoi micul dejun peste drum. Jăgter nu pleacă 
niciodată flămând după pradă. In fine, un drum până la fostul 
hogeac al lui Webber. Și de-acolo mai vedem. 


Peste jumătate de ceas, intră în locanta unuia, Kostas, dat în mă-sa 
de șmecher. Innebuneai adulmecându-i cartofiorii țărănești. Dacă 
era în toane bune, punea alături și-o strachină cu lapte acru. 


Se așeză într-o margine, să vadă lejer forfota străzii, dar și ușa de la 
intrare. Sala era încă goală, însă mai târziu se umplea de funcționari 
mărunți, în pauza de masă. Comandă țărăneștii, refuză laptele și 
mai ceru un Global. 


— Nu-i cam devreme, Gerti? 
- Nein... Abia am ieșit din tura de noapte. 


Savură totul pe îndelete, încercând să-și adune gândurile, să 
încropească un plan. 


Ultimul domiciliu al lui Webber fusese în Leverkusen, la o 
aruncătură de băț. Coteţ cu trei camere într-un cartier de vile 
prăfuite, rămășițe ale unei zone de lux. Casa fusese sigilată, dar cum 
era proprietatea celor de la Northern, i se rupea. Acolo urma să 


caute primele indicii. 


Ce anume? Orice. Înscrisuri și chitante vechi. Va răscoli biblioteca, 
dacă o fi așa ceva. Ultimele programe tv accesate. O să adulmece 
hainele, chiar și lenjeria murdară. Frigiderul, chiar dacă i-au tăiat 
curentul. Fiecare colțișor al încăperilor. Plus baia. Plus bucătăria. Va 
ciocăni pereţii. Va urca în pod, să descopere munti de moloz și praf, 
hârtii îngălbenite și nelipsitul cotor de măr mumificat pe podea. Un 
floc găsit în baie o să-i povestească o grămadă de lucruri. În fine, 
chestiile clasice, care-ţi oferă numai satisfacţii. 


Dar era convins c-o să descopere mult mai mult. 


Zona fusese preluată de „Tigrii Raiului“, o gașcă de canalii mărunte. 
De ce tigri și, mai ales, de ce ai raiului, îi era peste putere să 
priceapă. Ca orice păduchi cu aere de duri, erau mai degrabă 
imprevizibili decât periculoși. Însă puteau să înțepe. 


Termină, plăti și-l salută pe Kostas. In stradă găsi un taxi, ca prin 
minune nu foarte paradit, ci curat și confortabil. 


— Unde merge domnu’? 


Un metis cu ochii mici, nebărbierit de câteva zile, dar mirosind 
discret a iasomie, îl iscodea din retrovizoare. 


li dădu adresa. Șoferul făcu ochii mari. 
— Acolo e belea, eu nu intru, domnu. 


-Îți dau dublu, îl dresă Gerti. Și dacă m-aștepți, îţi dau triplu. Nu 
stau mult. 


Deși habar n-avea cât o să rămână în casa aia. Poate cinci minute. 
Poate cinci ore. Oricum, nu după asfintit. lar peste zi, până și cel mai 
fioros tigru stă la umbră, nu umblă brambura pe străzi. 


După un recital de suspine și văicăreli, metisul fu de acord să-l ducă 
și să-l aștepte o oră, dacă-i achita de cinci ori cursa, jumătate înainte. 
Novak plăti și aruncă pe bancheta din spate ranita în care ţinea un 
glock modificat, două încărcătoare extinse și-un amortizor. Jinea la 
ele ca la ochii din cap, mai mult decât la restul mărunțţișurilor: lupa 


UV, penssetele, cleștii, apă într-un bidon de plastic ordinar, monoclul 
cu infraroșii, o tabletă minusculă, mănuși de chirurg, plicuri din 
polietilenă. În fine, morfină, un bandaj steril, catgut. Trusa lui pentru 
intervenții urbane în zone nesigure. Dar și dosarul lui Webber, 
firește. 


Leverkusen părea mai degrabă liniștit. Într-un parc, zări chiar niște 
copii jucându-se lângă mămicile lor apatice. Tigrii erau pesemne 
ocupați să vândă un drog, să taxeze vreun negustor slab de înger, să 
se lege de străini, ulkomaineni așa ca el și ca ăla de la volan. 


Străzile suburbiei erau mai curate decât în centru. Doar casele arătau 
jalnic, iar unele stăteau în picioare doar prin grația divină. Încă o 
dovadă că Dumnezeu chiar există și-i ajută pe oropsiți. Parcurile 
fuseseră înghițite de o vegetație lacomă, exuberantă. Arbori mari, 
tufe, bălării domestice, crânguri ornate din loc în loc cu pergole de 
piatră acoperite de iederă, care păreau acolo de pe vremea 
Atlantidei. Un crâmpei de paradis bătrân, modest, mai de la ţară. 


Mașina opri lângă o vilă cu etaj, care în vremurile de glorie 
adăpostise una sau două familii de conţopiști, de pe la vreo 
multinațională din Köln. 


- V-aștept aci, domnu’, da’ dacă e belea plec. 
- Să fluieri înainte, spuse Gerti, studiind intrarea. 


Fusese și-o curte, dar din împrejmuire nu rămăsese decât poarta de 
fier forjat. Casele de peste drum erau locuite, judecând după micile 
detalii pe care Novak se obișnuise să le interpreteze rapid. O perdea 
fluturând la un geam. Un ghiveci cu mușcate zglobii pe verandă. 
Trotineta rezemată de perete. Furtunul din care picură apă. Nici 
urmă de tigri, nici măcar pisici. 


Ocoli arcada porții, îndreptându-se spre verandă. Ușa și ferestrele 
purtau sigiliul NS, auriu pe fond albastru. Tăie legăturile. Într-o 
cameră de la Symbioottinen o alarmă prinsese să sune, alertând un 
supraveghetor plictisit. Ar fi fost amuzant să apară și-o echipă a 
corporației. Dar se îndoia de asta. 


Parterul era compus dintr-o sufragerie mare, prea mare după gustul 


său. O scară ducea la etaj. Sus, două apartamente, cum bănuise. In 
care din ele stătuse Webber? Decise să înceapă cu podul și se uită la 
ceas. Era ora zece. 


O lumină murdară, anemică se strecura prin lucarnele înșirate de-o 
parte și de alta. Spre încântarea lui, podul era pustiu, exceptând, 
firește, praful și gunoaiele dospite. Da, aproape de chepengul scării, 
zăcea un cotor stafidit. 


Cobori și alese apartamentul din stânga. Trei camere, baia cât o cutie 
de prezervative, bucătăria ceva mai mare, cu plită electrică și cuptor, 
dulapuri, veselă de aluminiu, borcane etichetate. Nimic interesant. 
Coșul de gunoi era gol, iar praful insinua că nu mai trecuse nimeni 
pe-acolo de ani de zile. Or, Webber fusese semnalat aici în urmă cu 
vreo trei luni. Perfect. 


Apartamentul din dreapta. Aici praful era mult mai discret. Baia, 
identică, minusculă, cu cabină de duș și-o chiuvetă în care abia ar fi 
încăput o ceașcă de ceai. Oglinda întreagă, cu pete greu de 
identificat. Își trase mănușile de latex și sondă cu degetul scurgerile 
de la chiuvetă și cadă. Nimic. Nicio urmă sub capacul de la toaletă, 
nici măcar un șarpe veninos. Trase apa, studiind cu atenţie interiorul 
vasului. Doar un miros vag de iod. 


În dulapul de lângă oglindă găsi doar batiste de hârtie și-un tub cu 
antidepresive. Le aruncă în raniță. Sub chiuvetă, coșul de gunoi cu 
un tub de pastă. Nici săpun nu era în baie. Fusese o retragere cât de 
cât ordonată, cugetă Gerti. 


Bucătăria. Pe rafturi câteva cutii cu supă de alge, o doză de bere 
brună, tare, și două butelci globo. Luă o supă, doza de bere și una 
din butelci. În dulapuri, farfurii de tablă, o cană emailată, două 
rânduri de tacâmuri. Toate curate. Coșul de gunoi era gol, exceptând 
o filă de carnet, scrisă mărunt, și-un cocoloș de hârtie sintetică. 
Literele păreau chirilice sau mai degrabă rongo-rongo. Dar puteau fi 
și extraterestre. Cocoloșul era un plic, ascunzând o fotografie pe folie 
siliconică. Dacă mișca folia într-un anumit fel, putea să vadă chipul 
unei femeiuști nici prea-prea, nici foarte-foarte. O blondă cu ochi 
negri, rânjind spre cameră. În spatele ei se zăreau crestele unor 
munți împăduriți. 


Până aici era bine. Se așteptase la mai puţin. Încet, ranița deveni 
neîncăpătoare. Din dormitor ridică o carte din hârtie — o antichitate. 
Sufrageria nu-i oferi decât un teanc de bancnote șifonate, aproape 
șterse, de pe undeva din estul Europei. Rusland sau Ciscarpatica. Nu 
valorau nimic aici, dar îndesă banii alături de carte. Mai avu parte 
de-un papuc desperecheat și un PDA spart, inutilizabil. 


Ultimul program TV vizionat fusese un show al Noului Domn 
Cartof. Și, înainte, un documentar despre eșecul colonizării planetei 
Marte, S-au masacrat unii pe alții! 


Mai aruncă o privire prin toate camerele. Mai mult de atât nu putea 
stoarce. In stradă, șoferul îl aștepta cu motorul pornit. Se uită la ceas. 
Trecuse abia o oră. 


- Inapoi, domnu’? 
- Inapoi, confirmă Gerti. 


Numai că, iată, „Tigrii“ n-ar fi fost tigri dacă n-ar fi ieșit, în cele din 
urmă, pe strasse. Ambele capete erau blocate. Câţiva indivizi în toale 
de piele jerpelite ședeau pe bordură, holbându-se la cerul tulbure, 
dar trăgând cu coada ochiului spre mașină. 


- Stai putin, îi spuse Gerti șoferului. Am de discutat cu niște domni. 


Coborî, deschise ranita și se îndreptă spre grupul cel mai apropiat. 
Un gealat bălai se ridică, tăindu-i calea. Își juca mușchii brațelor, 
bicepși bine lucraţi fu de părere Novak. În palma dreaptă scutura un 
cuţit articulat. 


- Șefu', nu vreau necazuri, spuse Gerti. Am să ies cu rabla aia, de-o 
vezi îndărătul meu, iar domniile voastre vă faceți că nu exist. 


Se întoarse fără să aștepte răspuns și se îndreptă spre mașină. De 
bună seamă făcuse o impresie grozavă, căci auzi pașii găștii 
grămădindu-se în spatele său. 


Ceilalți se apropiau și ei, nici grăbiţi, nici în dorul lelii. Tâlhari 
cinstiți, care nu știu încă dacă s-o ia la goană sau să-i belească pe 
intruși. Vreo câțiva, neavând destui bani pentru un salon de mutilări 
artistice, își trăseseră singuri niște cicatrice cu vârful șuriului, în 


locuri vizibile. Se purtau mai ales alea pe gât. 


Lângă taxi, Novak se gândi să scoată glockul și să facă un pic de 
ordine. Atunci se petrecu ceva neașteptat. 


— Gerti? Gerti Novak? 
- Aăă... să zicem. Cu cine am plăcerea? 


- Nu mă mai cunoști? Sunt Klaus. Mi-ai scăpat curul acu” niște ani. 
Nu-ţi amintești? Milano? „Umbrele“? Cafteala? 


Nu și-l amintea pe individ, dar episodul da. O încăierare ca multe 
altele, poate mai spumoasă. Nişte teste sparte, o mână ruptă, urechi 
sfâșiate... Printre toți ochii ăia învinețiți, unul Klaus? Fie. 


- Aha... Da’ parcă erai mai... altfel... 
Klaus făcu un semn și trupele se risipiră. Ca niște „umbre“? 
- Dă drumul mașinii, vere. Eşti oaspetele meu, să nu-mi dai flit. 


Taxiul plecă în trombă. Gerti rămase în mijlocul străzii, alături de 
insul mic, uscat, cu față pământie. „Ce înseamnă să fii oaspete la 
tigri?” 


Nu mare lucru. Klaus îl târî pe-o stradă mai aerisită și se prăbușiră la 
o masă de cârciumă, probabil cea mai tare din mahala. Chelneri 
stilați, lambriuri, tavan pictat cu dame trupeșe, înfășate în voaluri 
sau bandaje, nu era prea clar. Luară două rachiuri. „Ce mai învârți, îl 
ţii minte pe Mistreţu', da” pe Giniola? Băi, ce vremuri.“ „Ce 
vremuri“, fu de acord Gerti. „Cu ce ocazie pe la noi?“ 


— Nimic de soi, zise Novak. Caut un amic de demult. Unul Webber, a 
stat aici. Il știi? 


- Eşti nebun, normal că-l știu. Un tip așa și pe dincolo, cu oarece 
lipici la gagici, istet nevoie mare. Se-aciuase în Leverkusen acum 
niște ani, vreo doi, trei. Da, fusese ca lumea, dar se-mprumutase cu 
bani mulți de la un cămătar de-al Tigrilor. Și? Și nimic, a tăiat-o și-a 
uitat să dea banii îndărăt. Când am văzut mișcare prin zonă, am zis 
că s-a-ntors. Da’ uite-l pe Gerti Novak, haha. Haha. 


-O știi și pe gagică? întrebă Gerti scoțând folia siliconică. 


— Nu. E-a lui? L-am văzut cu multe dame, dą’ cu asta nu. O fi fost 
vreo parașută din altă parte, îi cam plăcea să dea la pilaf și le-agăţa 
te miri unde. Zicea, când se matolea, c-ar fute și-o gaură-n gard, 
numa’ să uite. 


— Să uite, ce? 


- Dracu’ știe. Până la urmă, ce treabă ai cu Webber? Are de cotizat și 
la alţii? Ai rupt sigiliile de pe casă ca pe șervetele de șters la cur. M- 
am prins, lucrezi pentru Corporatie. l-a ofticat pe magraonii de la 
Symbioottinen? Haha. Mai ai glockul ăla genial? 


-ÎI am și e lipit de ouăle tale. Sub masă. 
Rânjetul lui Klaus se răci. 
- Băi, Gerti, eu te-am luat cu respect. Pentru vremurile... 


- Și eu te tratez cu respect. Mi-aduc aminte de Mistreţu” și de 
Giniola. De tine nu. Poate-ai fost la Milano atunci, dar acum îmi pari 
prea istet pentru o căpetenie de muiști. 


- Nu te enerva, frate, că fac decât conversaţie. Tigrii sunt hobiu’ 
meu, mă plictisesc fără acțiune. După Milano, am văzut că nu-s eu 
de chestii grele și m-am retras aici. Cum nu-ți amintești? M-ai dus în 
cârcă, m-ai scos din căcat... Ce dracu’... 


Da, cărase în spinare pe cineva. Un cadavru. În loc de vestă 
antiglont. Ca să vezi, nu fusese mort. Ba chiar îi era recunoscător 
acum. 


- Bine, bine... Sunt sensibil când e vorba de glock. 
- Pricep. Nu te borși. 


Era doar îngrijorat. Deja coborâse după-amiaza și-ar fi vrut să fie 
acasă, sortând informaţiile. In loc de asta, o freca la cârciumă cu 
unul de care nu știa mare lucru. Cântări iute situația. 


- În regulă, mai luăm un rând. Eu plătesc. 


Klaus bufni, umplând masa cu scuipați. 


— Asta-i Gerti! Nu plătești, băi, nimic, ești mosafir, nu ţi-am zis? Da’ 
dacă tot mai dai un rând, pun eu haleala. 


Se-ntoarse spre bucătărie zbierând: „Un platou cu prăjiți pentru 
fratele meu! Și maioneză adevărată!“ 


Vremea trecu așa și-așa. 


Pe seară, în hogeacul lui strâmt, dar sigur, vânătorul își etală trofeele. 
Dintre toate, doar folia siliconică nu-i spunea nimic. O poză terfelită, 
cu jună pe fundal montan. „Cine ești?“ se întrebă Gerti și deodată îi 
fu limpede că de răspunsul acela depindea tot. Inclusiv viața sa mai 
departe. 


Intui, de asemenea, ce l-a împins pe Webber să spele putina, să se 
ascundă în fuzio. Astfel de sclipiri făceau diferența dintre Gerti 
Novak și restul poporului de jăgteri. 


Unui ins dur, cum fusese după toate aparențele Webber, puţin i-ar fi 
păsat de-o oarecare. Iubirea vieţii sale? Poate. Dar cetățeanca ieșise 
cumva din viața lui, iar tipul nu era genul căruia să-i dai papucii. 
Mai mult ca sigur că femeia murise. În dispariția ei, Webber jucase 
un rol. 


Activă masa de citit, apoi lansă un program de analiză facială și 
geografică. În câteva ore, avea să afle cine se ascunde îndărătul 
acelui chip și, mai ales, unde fusese făcută poza. După care se culcă 
liniștit. Pe cât de liniștit putea să doarmă un jăgter. 

Tomas lsahagian 


Termină cafeaua și se îndreptă spre ieșire. Comandă deschiderea. 
Deși s-ar fi așteptat ca ușa să rămână înțepenită, ea culisă lateral. Din 
sas, acționă accesul spre coridorul A. Dincolo, aceeași lumină calmă, 
aurie. Și silueta șefei. Simone se apropia de el alergând. 


— Simone, ce... 
- Nicio vorbă, îi strigă ea, roșie la față. Treci imediat înăuntru! 


Intră la loc în sala hibernatoarelor, fără să comenteze, și se așeză la 
masă. Intr-o clipă, Simone fu lângă el. 


- Taci! îi porunci când Tomas încercă să spună ceva. Braille? 
— Da, Simone. 

- Izolează complet sala hibernatoarelor! 

— Am înțeles, Simone. Executat. 


- Oprește comunicațiile cu sala. Deconectează microfoanele și 
difuzoarele. Le reactivezi doar când vom ieși în coridorul A. 


— Am înțeles, Simone. Executat. 


Tomas deschise gura din nou, dar renunţă. O privi pe Freitas. Nu era 


tocmai o femeie atrăgătoare, însă ochii verzi, chipul măsliniu și 
pletele negre alcătuiau un portret interesant. Pieptul i se ridica în 
ritmul respirației precipitate. 


- Braille? rosti ea. 
Niciun răspuns. 


- Braille? In ordine, se întoarse spre Tomas, cred că suntem în 
siguranță... 


— Ce-i circul ăsta?! izbucni el. 


- Oliver, Martin și Dunna sunt morți. Sau pe cale să moară. Oliver a 
fost prins în sectorul motoarelor împreună cu Dunna. Martin e de 
negăsit, probabil blocat la ferma doi... 


— Cum adică? 


- N-avem mult timp. Nu sunt sigură, dar cineva încearcă să preia 
controlul. Cred că litostazicii și-au făcut o agendă separată de-a 
noastră, cu alte priorități. Au vidat fermele doi și trei, de asemenea, 
sectorul motoarelor. Nu mai avem acces la propulsie și mă aștept ca 
din clipă-n clipă să se oprească iar rotația. Ascultă... 


Iși prinse fața în palme și respiră adânc. 
- Tomas, suntem pierduti... 


O spusese fără panică, dar cu părere de rău. Ca și cum l-ar fi anunțat 
că și-a rupt o unghie. Avea unghii frumoase, roșu întunecat, care 
contrastau plăcut cu pielea măslinie și albastrul salopetei. 


— În momentul ăsta mai avem doar hibernatoarele, magaziile și 
laboratoarele de pe coridorul A. Puntea de navigație, ferma unu, 
reactorul... Cam atât. Restul asteroidului a fost vidat. N-avem 
propulsia, nu controlăm jumătate din senzorii externi, antenele sunt 
reorientate. Vectorul vitezei a fost modificat cu trei grade spre planul 
eclipticii. Ne ducem cu peste o mie de kilometri pe secundă spre 
centura Kuiper. 


Tomas rămăsese cu gura căscată. Că litostazicii preluau Pietroiul 


suna cel puţin absurd. Ei ședeau cuminti în alveolele de piatră și 
admirau splendoarea Universului prin senzorii de suprafață. Uneori 
făceau simulările navigație planificate de Symbioottinen. Oricum, nu 
stăpâneau comenzile efective. 


- Ne trebuie controlul propulsiei. Altfel nu ne mai întoarcem 
niciodată acasă. Pricepi? 


- Nu, nu pricep. Litostazicii n-au acces la... 


- Ba au. Acum au. Nu știu cum, poate prin Braille, nu știu. Ola și 
Ville sunt pe puntea de navigaţie și încearcă să-l protejeze de... 


Tomas începu să râdă. 


- Ce dracu” ați fumat? N-au cum să capete acces la Braille. Sunt 
complet izolați, au un sistem propriu de comunicații și procesare de 
date, ați încercat să vorbiti cu ei? 


Simone îl privi cu o expresie amestecată, de furie și milă. 


- Tomas, uită-te în ochii mei... Suntem pierduţi dacă nu luăm 
propulsia. Cine a schimbat vectorul viteză, extratereștrii? Adună-te! 
Avem provizii pentru zece ani. Ferma unu dă oxigen destul pentru 
un sfert din noi, deci n-o să trezim tot echipajul odată. Acum mă tem 
că vor opri iar rotația și asta ne va îngreuna mult viața. 


- Braille nu mi-a raportat nimic deosebit. 


- Firește. L-am izolat de zonele la care nu mai avem acces. A 
raportat corect. 


Încerca să închege un sens, dar detaliile nu-i dădeau pace. Dacă 
litostazicii voiau să preia controlul, orice manevră de-a lor ar fi 
trebuit să fie înregistrată și raportată de Braille. Doar dacă nu 
reușiseră totuși să corupă inteligenţa artificială. 


- Nu știu, îi citi gândul Simone Freitas, dacă nu cumva îl 
manipulează parțial. Asta încearcă să afle Ola și Ville. I-au ras din 
memorie o mulțime de evenimente, ca să nu-i provoace o nevroză. 
Pentru el, Pietroiul a avut dintotdeauna doar o fermă, nu patru, un 
singur coridor, nu trei și așa mai departe. Restul au fost șterse. În 


mintea lui Braille nu s-a întâmplat nimic. Și așa trebuie să rămână 
de-acum înainte. L-am scos din sală ca să vorbim în liniște. Nu 
trebuie să afle, e foarte important. 


- Trezește-o pe Hedda Thorvalds. Ea e şefa expediției. 


Simone îl privi și surâsul ei chinuit se transformă într-o grimasă. Era 
surescitată, confuză. Se comporta asemenea cuiva aflat într-o criză 
majoră, după ce a epuizat toate variantele din protocoale și caută 
disperat soluţii noi. Panica începuse să-i dea târcoale. 


Pierduţi? Posibil. Se puteau pierde ușor în spațiu. Aveau un impuls 
care i-ar fi scos definitiv din sistemul solar. Ar fi navigat prin galaxie 
milioane de ani, până când ar fi fost captaţi de atracția unei stele. Ar 
fi putut să meargă din stea în stea, câștigând viteză la fiecare trecere, 
ieșind în cele din urmă din galaxie. Și-apoi? Eternitatea. Miliardele 
de ani înșirându-se până la capătul timpului. Până când Braille s-ar 
fi dezagregat complet. 


Însă, de bună seamă, ei ar fi fost morți de mult. Reactorul le-ar fi dat 
energie câteva mii de secole. Ar fi supraviețuit în hibernatoare o 
vreme, dar orice lucru făurit de oameni are tendinţa de-a se defecta 
cândva. Nicio mașinărie nu e nemuritoare. Doar piatra nu cunoaște 
moartea, nu simte respirația timpului, e nepăsătoare. 


Într-un viitor îndepărtat, ei toți vor fi devenit mumii scofâlcite, 
mormane de oase, grămăjoare de praf, pe un Pietroi rătăcind către 
nicăieri. Sau poate se vor fi prăbușit pe o stea. Ori vor fi fost 
descoperiți de o altă civilizaţie care s-ar fi minunat de alcătuirea și 
temeritatea lor, închinându-le o legendă, un mit. 


Tomas alungă imaginea acelui viitor. Deocamdată încă erau acasă. 
„Dar dacă“, se gândi, „Simone a luat-o razna? Dunna, Martin și 
Oliver sunt la posturile lor, cârpind lucruri mărunte, un circuit ars, o 
siguranţă, o valvă plesnită. Monitorizează instalațiile, spunându-și 
bancuri prostești, pălăvrăgind despre nimicuri, ori pur și simplu 
imersați în gândurile lor.“ Avea nevoie să se convingă de toate astea. 


- Tomas, îl trezi Simone. Am un plan. Singurul plan prin care putem 
relua controlul. N-avem timp s-o trezim pe Hedda. 


- Te-ascult, îi răspunse, căutând pe chipul femeii cel mai mic semn 
de nebunie. 


— Tu... Tu trebuie să intri în fuzio. 


Vocea era calmă, hotărâtă, dar ochii îi luaseră foc. Ca două stele, își 
spuse Tomas. 


- Eşti dusă, murmură ridicându-se. 
- Ce faci?! întrebă ea. 


- Vreau să vorbesc cu Ola și Ville. Imi iau o cafea și mă duc pe 
puntea de navigație. 


- Tomas, ascultă... Știu că mă crezi nebună, dar e singura noastră 
șansă! 


- O să vorbesc cu Ola și cu Ville, îi aruncă el peste umăr. 


Își luă un espresso cu rom și se întoarse spre Simone. Ea ședea 
nemișcată la masă, cu chipul în palme, respirând iute, ca după un 
urcuș greu. „Ar fi trebuit să se liniștească până acum“, observă 
bărbatul. „De ce suflă așa?“ Nu părea spaimă. Cum se poartă cineva 
care și-a pierdut mințile? 


Medicii și psihiatrul așteptau în hibernatoare, firește. Ar fi fost 
absurd să pornească procedura de trezire, sperând că Simone ar fi 
stat cu fata în palme timp de două ore. Dacă s-ar fi încăierat, ar fi 
dovedit-o. Era slăbit după hibernare, dar rămânea un tip robust. N- 
ar fi folosit violenţa decât dacă n-ar fi avut încotro. 


„Mai bine“, se gândi, „ies pe coridorul A și merg pe puntea de 
navigație, cinci sute de metri spre prova, dincolo de ferma unu. Dacă 
nebuna încearcă să mă oprească... văd eu.“ 


Existau, din loc în loc, nișe de prim ajutor dotate, printre altele, cu 
anestezice puternice. Aveau o nișă din asta și-n sala hibernatoarelor, 
dar la capătul opus. „In ordine“, își spuse Tomas. 


Se apropie de masă, sorbind din cafea. 


— Tomas, să nu cumva... făcu Simone ridicându-se. 
- N-am încotro, spuse el și-i azvârli cafeaua în față. 


Simone își feri chipul, iar în clipa următoare pumnul lui o pocni în 
ureche. Vrusese s-o izbească în maxilar, dar lovise aiurea. Femeia se 
prăbuși icnind, cu fața în jos. Se aplecă peste ea și-o întoarse. Părul, 
năclăit de cafea, îi căzuse în ochi. Părea inconștientă, însă când o 
încălecă, genunchiul ei îl izbi între picioare. Se rostogoli alături, cu 
respirația tăiată și vederea i se întunecă. Simone fugi spre nișa de 
prim ajutor. Tomas încercă s-o apuce cu o mână moale, dar abia 
reuși să-i sfâșie salopeta. 


- Simone... horcăi. Tâmpito, oprește-te... 


Deja lucrurile erau urâte. Dacă ea înnebunise, el se afla în mare 
pericol. Voia să-l bage în fuzio? Ar fi putut s-o facă, drogându-l. 
Apoi l-ar fi cărat spre galeriile care duceau la suprafață. Acolo, în 
grupe de câte trei, corespunzând fiecărui coridor principal, se 
găseau alveolele de litostază. Șase erau ocupate încă de la plecare. 
Mai rămăseseră nouă, pregătite dacă ar fi fost nevoie de ele. 


Firește, nu oricine putea să intre în fuzio și apoi în litostază. Nu 
oricine se putea face una cu piatra. Doar nouă dintre membrii 
echipajului. Unul dintre ei era Tomas. 


Cruz Webber 


„A trebuit să vină noaptea“, se gândi, „ca să înțeleg mai bine fața 
asta. Peste zi n-am văzut nimic, n-am putut să văd, nu eram eu cu 
totul... E a patra mea noapte pe Pământ, dar poate prima în care 
piatra nu mă mai strânge așa de aspru ca până acum.“ 


Și privi mai departe chipul bărbatului de lângă el, împietrit în somn 
adânc, extenuat, pe care doar lumina slabă a stelelor de după ploaie 
îl descoperea. 


După o vreme, fie că dormise destul, fie că simţise ochii ațintiți 


asupra lui ca pe-o atingere, Achim se trezi bodogănind. Sări 
nemulțumit să dreagă acoperișul adăpostului și se vârî la loc în 
culcușul pe care-l păstraseră uscat cu propriile trupuri. Dar ploaia 
încetase de tot, iar vântul ușor zvântase frunzele copacilor. Curând, 
luna le tinu loc de lanternă. 


Achim cotrobăi prin raniță, pescuind o cutiuță metalică, la vederea 
căreia supină mulțumit. 


- Hai s-o lăsăm mai moale, șopti. 
Când deschise capacul, Webber simți duhoarea iute a tutunului. 


- Dacă juri că nu-ți scuipi plămânii, primești și tu o firimitură, 
mercenare... 


„Asta o să te dezumfle, amice...“ Cruz strânse pleoapele și sub 
pleoape prinse viață, doar pentru o clipă, una dintre nopțile în 
avanposturi, cu Cien plus vreo doi dementi, trecându-și unul altuia 
țigări din ce în ce mai proaste. 


- Unde-i fum e și căldură, se trezi spunând. 


De câte ori o fi rostit prostiile astea? Locurile erau aceleași, dar 
vorbele aparțineau altui timp, îndepărtat, din care nu mai putea 
recupera decât clipă cu clipă. Timpul și el se înstrăinaseră, piatra îi 
despărțise, iar acum încercau cu băgare de seamă să se împace. 


Fumau tăcuți, ferind jarul în căușul palmei. Cei de care se 
ascundeau rămăseseră departe, iar mastifii, singurii în stare să fi 
prins urma fumului, se știe că fug de ploaie. 


Ce să fi fost sub coaja acestui „mercenare“? Poate un grăunte de 
dispreț, pentru unul care-și câștigă traiul prin curțile oamenilor 
pașnici. Poate altul de ciudă, fiindcă l-am scos din budă în noaptea 
asta. L-am tras centimetru cu centimetru, sub nasul hăitașilor, 
jupuindu-mi pielea din palme, frângându-mi coastele. Ca odinioară. 
Nu lăsăm pe nimeni în urmă. 


- Acum suntem chit? îi ghici Achim gândul, încă o dată. 


— Da. 


O să fim chit când voi o să aveți marfa care mi-a mai rămas, prin 
munții ăștia uitaţi de Dumnezeu, iar Lil o să fie cu mine, undeva, 
într-un loc neștiut. Există asemenea loc? 


- Nu trebuie să mergem mai departe noaptea asta, spuse Webber, 
răspunzând întrebării ce urma să vină. De-aici nu mai avem decât 
un ceas. Și-i mai sigur să căscăm ochii pe lumină decât pe-ntuneric. 


— Te dezmeticești iute, Webber, râse celălalt. Așa socoteam și eu. Zici 
că v-aţi bătut pe-aici? 


Asta-i. Până la urmă cercul se-nchide cumva. 

- Am fost o vreme cu grupul Șase-Sud-Est. Pe strielka și pe jos. Tu? 
Luminiţa palmată de Achim răzbi printre degete. 

- Și eu tot prin partea locului. Cu Drakon. 

Râse iar, scurt, amar. Cruz tresări. 

- Drakon? 


- Miliția lacului, da. Am halit multe perforante de la tine, 
mercenare... 


Fu rândul lui Webber să râdă. 


— Ai păstrat vreunul cu numele meu? Și mie mi-a țâțâit dosul 
deasupra voastră. Ultima oară am aterizat cu jumătate de aripă și- 
am lăsat strielka arzând. Abia m-am întors acasă. 


- Alţii nu s-au mai întors deloc... 

- Alţii nu s-au mai întors deloc, îl îngână Cruz. 

Achim umblă iar în ranita lui fermecată și-i întinse bidonul cu tărie. 
- Pentru ăi de-au rămas. 


„Sub pământ?“ se gândi Webber, sorbind băutura mizerabilă. „Sau 
pe pământ? Până la urmă-i totuna...“ 


- Tot te mai sâcâie rănile, observă prudent. 
- Zgaibele mele s-au curățat demult. Nu erau decât zgârieturi. 


Achim se ridică și se-ntinse, ca omul care trebuie să lase noaptea în 
urmă. 


- Acolo unde ne-am oprit aseară să cercetăm barajul, am strâns 
demult firimituri din fi-miu ăl mic. Se furișase să vadă cum vă 
punem pe fugă. Zicea că se face luptător, ca ta-su și unchi-su. l-am 
găsit șepcuța tocmai hăt, în vârful unui brad. 


Chicoti. 


- S-au tras multe rachete în ziua aia și nu toate aveau ghidaj. Trebuia 
să fii sigur c-a rămas acasă, făcu Webber brutal. 


Achim încuviință. 


- Acasă, da. Vezi unde luminează luna pe lac? Ciotul de piatră care 
seamănă cu un rest de acoperiș. Chiar aia e. In casă erau maică-mea, 
taică-miu și femeia mea. Nici brizantul ăla n-a avut ghidaj. 


Ce-ar mai fi de spus... Acum în tine se dă o luptă grea. Să-mi iei 
gâtul și să-ți răcorești arsurile de pe inimă, vechi de ani de zile, 
sulfuroase, fără leac. Puteai face asta din prima noapte, sau și mai 
înainte, să mă fi lăsat în colții câinelui care-mi sărise la gât. Ori să-ţi 
faci treaba până la capăt. Să asculti de frații tăi, „umbre“, care ti-au 
rămas acum singura familie, singurul neam pe lumea asta. Să iei ce- 
ți dau eu și să mă uiţi. „Umbrele“ hoinăresc prin cerul pe care tu-l 
vezi doar când, culcat în mocirlă, te răsucești de pe-o parte pe alta. 
Ei pipăie stele și planete pe care tu nici n-ai vreme să ți le-nchipui, 
ocupat să dezgropi cartofii sălbatici cu care-ţi astâmperi foamea de 
la o zi la alta. 


- Tu ai cerut să fii în comitetul de primire? 


- Așa s-a nimerit. Ai ascuns pe-aici ce ne trebuie nouă. Eu sunt din 
Râul Doamnei. Pe cine altcineva să trimită? 


Acum n-ar mai fi putut niciunul să adoarmă la loc. Și de altfel ziua 
nu era prea departe. 


- Nu-ţi fie frică, mercenare. Nu-ţi vreau pielea. Eu am mers mai 
departe. Toate mi s-au întâmplat în altă viață, de care aproape am și 
uitat. O fi fost numai un vis... Acum trebuie doar să mă-ngrijesc că 
te ţii de înţelegere. Poate cu partea mea îmi cumpăr altă casă, în alt 
loc, departe de ăsta. 


— Și eu vreau să las trecutul... făcu Webber. 


„Unul care n-are nimic cu al tău, deși undeva s-au întâlnit. Intr-un 
șir de explozii. Și mai e ceva. Nu vreau să-l întreb, nu vreau să știu. 
Toată carnea mea urlă să n-o fac. Dar e mai presus decât mine.“ 


— Achim? Poate-ai cunoscut odată o femeie din partea locului. O 
femeie tânără, pe nume Ada... parcă. Avea părul negru și... 


Și mai ce? Nimic nu mai vine din amintirea peste care s-au așternut 
niște ani, niște piatră. 


- Nu știu de cine vorbești. O fată din satul meu ori din împrejurimi? 
Dac-aţi fost iubiți, cum nu-ți amintești numele ei? 


Pentru că... Pentru că. 


Tăcerea crescu între ei, de gheață neagră. Chiar și unul ca Achim 
putea adulmeca o durere ascunsă. Mastif în piele de om. 


- Plecăm în zori, spuse Webber. O să ajungem la castelul de 
echilibru. Dacă-mi aduc bine aminte, e la vreo doi kilometri în 
direcția aia. Ar trebui să-l găsim ușor, ținem galeria de aducțiune. 


Achim fu de acord. 


- Da, galeria, încă se mai vede pe unde trece. Pădurea n-a putut să 
înghită urmele de tot. Insă o să stăm la distanţa de ea. Nu se știe 
niciodată. 


- Prea bine. Acum poate ne odihnim un pic. Nu cred că mai vine 
cineva după noi în noaptea asta. 


- Habar n-au c-am trecut printre ei. Însă mâine putem da peste alții. 
Webber... 


— Ce-i? 


- Trebuia să-i spui lui Cienfuegos unde-i marfa. Să nu mai vii și tu. 
Singur m-aș fi descurcat mai bine s-o iau. 


— Va să zică știi să și glumești, mormăi Cruz și se-ntoarse cu spatele, 
prefăcându-se că adoarme. 


Încă o dată. Poate ultima... Vine iar dinspre extremități, degete, 
genunchi, umeri, alunecă pe șira spinării, se prelinge cuprinzând 
șoldurile și omoplații. Caută un loc prin care să intre, caută orice 
zgârietură, porii deschiși, să se furișeze înăuntru. Înăuntrul tău. E 
fluidă ca apa, fină ca aerul, e peste tot. 


Dar nu te mai strânge ca în fuzio. 


Nu te mai îneacă în adâncuri de piatră, nu te mai scufunzi fără 
întoarcere. Sunt doar unde, valuri tot mai slabe, care se împiedică de 
carcasa ta, încercând s-o rostogolească. Tot mai slabe, până se vor 
stinge, retrăgându-se definitiv. Nu mai ești al pietrei. Piatra-i doar o 
amintire acum. 


Ceva a lăsat în tine, câtă vreme ați fost împreună, acolo. Căutând să 
vă apropiați unul de celălalt, să vă întrepătrundeți, să fiți totuna. 
Între voi se înfiripa, atom cu atom, ceva ca iubirea, dar mult mai 
profund, de-o fi așa ceva cu putinţă în universul cunoscut. Dacă 
iubirea e tot ce poate fi mai prețios, ce aţi început voi era Big-Bang-ul 
iubirilor. Urmau să se răspândească în toate lumile cunoscute și 
necunoscute. 


Ca și cum v-ati fi avut în cel mai intim chip, ca și cum v-ati fi pregătit 
să faceți dragoste la nesfârșit, preludiul unui act colosal, 
indescriptibil. Era începutul a ceva nemaivăzut. Începutul 
următoarei vieți. Ba nu. Începutul unei veșnicii. 


Și-a lăsat în făptura ta semne, care, de piatră fiind, nu se pot șterge în 
câteva clipe, în ani, într-un mileniu. Când vei avea nevoie, vor ieși la 


suprafață... 


Zorile. Printre coloanele întunecate ale molizilor, o ploaie de lumină 


cenușie făcea totul să pară tulbure, estompând contururile. Nimic 
altceva decât muntele și pădurea. 


Mergeau de un ceas, coborând panta lină, presărată cu pâlcuri de 
ferigă. Înaintau prudent, orientându-se după ceea ce fusese 
odinioară drumul galeriei de aducțiune, la vreo cincizeci de metri în 
dreapta, acum năpădit de bălării și cetină veche. Traseul galeriei 
înseși abia se simțea printre trunchiuri, mai mult o umflătură lungă, 
sub tufe și mușchi, cicatricea unei tăieturi pe sol. 


„Mai e mult?“ făcu semn Achim. Webber nu știu ce să-i răspundă. 
Aducţiunea putea să aibă câteva sute de metri ori chiar un 
kilometru. Pădurea nu era foarte deasă, însă copacii nu le îngăduiau 
să vadă departe. 


„E singura șansă s-o cobor și pe Lil, înainte ca piatra să pună 
stăpânire pe ea. Înainte să uite. Dar «umbrele» se vor ține de 
învoială? Eu și Cien, frați. Mai e tot Cien ăla?“ 


Deodată castelul de echilibru se iți la o sută de metri și încrederea 
pâlpâi din nou. La urma urmei, pentru ei e o înțelegere ca oricare 
alta. În afaceri nu prinde bine dacă ți se duce vestea că-i încalci 
cuvântul. 


Era un turn înalt cât molizii ce-l împrejmuiau. În timp, peretele 
exterior căpătase aceeași culoare întunecată, acoperindu-se cu 
mușchi. Achim duse un deget la buze și se târî singur spre 
construcția care, în ciuda sălbăticiei din jur, nu părea să fi suferit 
mult. Reveni după cinci minute, mergând gheboșat. 


- Nu e nimeni acum. Dar nu știu ce-o să fie mai încolo. Am fost o 
singură dată pe-aici, când eram copil. 


- Și eu am fost o singură dată, făcu Webber. 
- Acolo ai pitit marfa? 
- Nu. Pe-aproape. 


Munteanul își stăpâni nerăbdarea și se lăsă pe vine, potrivind o rază 
de soare să-l bată pe spate. Dimineaţa era încă proaspătă. 


— Ce-i asta? 


- Când au clădit barajul, era o instalație. Nu știu precis la ce folosea. 
Oamenii lăsau apa lacului să curgă până jos, la o turbină care dădea 
curent. Lumină electrică. 


— Am văzut. E mai la vale, vreo două sute de metri, ca o casă. 
Inăuntru s-ar putea să fie cineva. 


- Nu mergem acolo. 


— Dar unde? 


Se temuseră că ușa de fier e înțepenită și nu vor putea s-o forțeze 
fără să vuiască pădurea. Dar la a doua încercare balamalele se făcură 
pulbere ruginie, iar ei rămaseră cu foaia de tablă în mâini. Când 
Cruz băgă capul, dinăuntru îl întâmpină aerul stătut, cu iz de 
mucegai. Achim îl urmă ezitând. 


Era o scară spirală, lângă intrarea într-un rezervor cât toate zilele, 
care însă nu mai văzuse apă de mulți ani. Un hău pe fundul căruia 
nu se ghicea nimic. Munteanul măsură suspicios golul, îl privi la fel 
și pe Webber. 


- Ciocul mic... șopti. Tunelurile astea pot duce vorbele în cine știe ce 
urechi. Trebuie să facem lumină. 


Incă o dată pescui prin daraverele lui, scoțând o pereche de torte 
pentru semnalizare. 


— Așteaptă, îl opri Cruz. Să mai ascultăm un minut. 


Dar nu veni nimic din celălalt capăt. Nu era nimeni acolo. Oricine va 
fi fost îi pândea, așteptându-i să se miște, să se dea de gol. 


— Dă-i drumul, se resemnă Webber. 


Achim aprinse una din torţe și-o azvârli în gol. Flacăra căzu câteva 
secunde, cu rotocoale iuți, apoi se opri, luminând trecerea în 
conducta forțată. 


— Asta e. 
— Asta e ce? se miră munteanul. 


- O să-mi dau drumul singur, pe coardă. Cred că avem destulă cât să 
ating racordul de pe fund. Și rezervă, să intru doi, trei metri pe 
forțată. Tu mă ţii de-aici. Când îţi fac semn, înseamnă c-am luat ce 
trebuie și mă tragi înapoi. 


Achim fluieră a pagubă, rânjind. 
- Te simti în stare? Dacă dai iar ochii peste cap? 


- Eşti destul de voinic să mă ridici și-așa. Eu n-aş putea să fac asta cu 
tine. Și-apoi... 


- Și-apoi? 


- Nu-mi amintesc precis unde-am ascuns marfa. Trebuie să fiu acolo, 
să pipăi totul. 


- Bine, încuviinţă celălalt. Iți prind lanterna pe umăr. 

li legă el însuși coarda în jurul pieptului, asigurând-o cu un nod 
triplu. Apoi o petrecu pe după axul cilindric al scării și-o înfășură 
peste șolduri. 


- Haide, zise înăbușit. 


Cruz se lăsă în genunchi și-și dădu drumul cu grijă peste ghizdul 
puțului. O fâșie tăioasă de tablă ori ciobitura vreunei pietre ar fi 
retezat funia într-o clipă. 


Incepu să coboare, ținându-se de firul elastic, pipăind peretele 
rezervorului cu vârfurile picioarelor. Raza lanternei se reflecta pe 
chipul lui, făcându-l să semene cu un strigoi. 


— Dă-mi drumul constant, ceru. 


Când privi în sus, Achim nu era decât o pată mare, în care lumina se 
topea fără să-i arate nimic. 


Webber coborî metru cu metru. Dacă funia nu i-ar fi ajuns să atingă 
racordul cu forțata, era obligat să urce și să găsească altă soluție. Însă 
imediat ajunse la îmbinare. Răsuflă ușurat. Ceva mărunt se mișcă 
iute într-un colt, dar când îndreptă lanterna acolo, nu mai era nimic. 


- Mai ai coardă? șopti. 


Achim desfășură firul de pe axul scării și se apropie de gura 
rezervorului. Câștigase trei metri. Privi în jos, la timp ca să vadă 
lumina lanternei fixându-se pe intrarea în forțată, dispărând apoi 
înăuntrul ei. 


„Acum nu-mi trebuie lumină“, își spuse Cruz. „Mai încolo, când o 
să dibuiesc ascunzătoarea cu degetele.“ 


Sub pleoapele închise, o altă imagine veni din trecut, ajutându-l. El 
bâjbâind sub gura forțatei, acolo unde marginea primului tronson se 
deplasase, formând un buzunar de forma unei semiluni. Afară, la 
suprafața pământului, vuia războiul, strielka ardea mocnit, până 
acasă erau un milion de kilometri și marfa îi frigea palmele. Trebuia 
s-o îngroape undeva, așteptând vremuri mai bune. „Și Ada... Nici 
nu-mi mai amintesc unde am...“ 


Coarda se terminase. Atârnând așa, neputincios, se roti încet, 
împingându-se cu palmele în peretele de ciment sclivisit, care la 
lumina lanternei nu-i spunea nimic, absolut nimic. 


„Eram altul în vremea aia, puteam să mă cațăr cu ochii închiși pe 
vârful lumii și să-mi dau drumul cu braţele deschise, planând în 
jurul Pământului. Acum sunt un mutilat care caută o gaură.“ 


Din spatele unui gând se încropi chipul Adei, o pată fără trăsături, 
imposibil de amintit, dar care luă încet înfățișarea lui Lil. Cu toate că 
nici pe ea n-o văzuse vreodată mai aproape de douăzeci-treizeci de 
metri. Poate mai mult își imaginase decât iubise cu adevărat ochii 
migdalaţi, încordându-se în arcul sprâncenelor, buzele cărnoase, 
ovalul delicat al feţei. 


„Ea încă mă așteaptă...“ 


Când se roti a doua oară, văzu în sfârșit ce căuta. Conducta nu era 


verticală, ci cobora spre turbina din vale sub un unghi de șaizeci, 
șaptezeci de grade. La vreo doi metri sub tălpile lui, pământul 
rupsese îmbinarea a două tronsoane, formând un prag de o jumătate 
de metru. 


- Ce faci acolo? gâfâi exasperat Achim. 
- Sunt aproape... îl linişti. 


Dezlegă calm nodul făcut de muntean, se eliberă din coardă și 
alunecă încet până la prag. Capătul firului atârna acum deasupra 
lui. N-ar fi fost nicio problemă să-l prindă întinzând mâna. De sus 
răzbiră zgomote nedeslușite. Probabil că Achim se foia nedumerit, 
simțind coarda moale. 


- Stai liniștit... șopti iar. 


„Dacă nu ăsta e pragul pe care-l căutam... Dacă de-atunci pământul 
s-a mișcat, schimbând totul... Dacă cineva, altul, alții, au fost pe-aici 
și-au găsit marfa... Dacă n-a fost decât o închipuire că vreodată 
am... Dacă... Dacă... Dacă...“ 


Se aplecă, atent să nu alunece în prăpastia puţului, pipăi cu vârfurile 
degetelor și descoperi într-o clipă ascunzătoarea. Cutia, învelită în 
treanţa jachetei de zbor, acoperită cu pământ și pietriș. 


„E aici. O am. De-acum totul o să fie bine.“ 
- Ai găsit? veni șoapta de sus. 

- E gata. 

Celălalt nu spuse nimic câteva secunde. 


- N-o să te mai poți lega, șopti iar. Vâră-ți cutia în sân și prinde 
coarda cu amândouă mâinile, să te trag. 


„De ce ţi-e glasul deodată atât de prietenos, Achim...“ 


Când începu să urce înapoi, cu smucituri, Webber auzi un sunet 


grav, ca ieșind din tubul unei orgi vechi. „S-a pornit vântul“, îi trecu 
prin minte. Vântul în pădure. 


leșise din forțată și se lăsa tras pe verticala rezervorului de echilibru. 
Atunci se petrecu ceva lipsit de orice înțeles. 


Deodată culoarea și textura peretelui se schimbară absurd, lăsând 
lumina de-afară să pătrundă nestingherită. În locul betonului negru, 
brăzdat de vinișoarele mucegaiului pâlpâind stins, ochii lui priviră 
uluiți ca printr-un strat gros de clincher transparent, mai întâi 
translucid, apoi, de la o clipă la alta, tot mai străveziu. 


Înainte ca mintea lui să poată mesteca această vedenie, căci ce 
altceva ar fi putut fi, coarda îl smuci încă o dată, săgetându-i 
încheieturile. Urca și-l zărea prin peretele transparent, ca inexistent, 
pe Achim opintindu-se la celălalt capăt al coardei, trăgându-l spre 
lumea de sus. lar în carâmbul cizmei, Cruz văzu limpede, când mai 
avea doi sau trei metri, mânerul unui cuțit mare, vânătoresc. 


Apoi peretele se întunecă la loc, fără nicio noimă, iar el alunecă peste 
marginea rezervorului. Se rostogoli pe-o parte și sări în picioare. 


- Bună treabă, făcu Achim, cu cel mai liniștit glas din lume. Rămâi 
acolo unde ești. 


Lama cuțitului pâlpâia stins în prelungirea brațului său. 
„Îmi place să înjunghii mastifi...” 
- Nu te mișca... E foarte bine unde stai acum. 


„Adică la distanță sigură de margine. Să fii sigur că după ce mă tai, 
marfa n-o să se piardă.“ 


Vârful se ridică încet, până ajunse în dreptul ochilor. 
- Ce-o să le spui celorlalți? Ce-o să-i spui lui Cien? 


- Că te-a apucat iar o criză și te-ai pierdut în pădure. Piatra nu-ţi dă 
drumul ușor... 


- Și Bussier? O să te lase să scapi? 


Achim șovăi o secundă, la auzul numelui, dar apoi râse. 


- Putin îmi pasă de el, de Cienfuegos și de „umbrele“ lor. Ei sunt 
acolo, sus, adică nicăieri, iar eu sunt aici, pe pământ. Pot fi oriunde, 
cât e lumea de largă. 


- Pământul nu mai e un loc în care te poți ascunde, Achim. 


- Pentru unul ca mine e de-ajuns. Acum scoate cutia din sân, încet. 
Pune-o jos și împinge-o cu vârful piciorului. 


Webber băgă mâna sub haină, fără să se grăbească. 
— Și dac-o arunc înapoi, în rezervor? 


- Mi-e totuna. Cobor s-o iau singur. Bătaie de cap în plus, dar cred 
că merită. 


Însă nu-i surâdea ideea. Veni iute spre el, cu lama în dreptul 
șoldului, pregătit să-i despice burta cu o singură tăietură, de jos în 
sus. Atunci Cruz îi aruncă în ochi țărâna pe care-o ținuse sub haină 
și munteanul șovăi o secundă, orbit. De-ajuns cât să încaseze 
lovitura care-l trimise în genunchi la marginea puțului. Webber 
culese cuțitul greu. Dodsteel. Din doi pași fu lângă Achim și-l culcă 
pe spate, trăgându-l de păr. 


- Hai să te văd, bolborosi munteanul. Ai sânge-n tine, mercenare? 
Ori poţi doar să fărâmi copii cu strielka, de la distanță? 


Webber ezită. Omul de sub el era de două ori mai mare și-și 
recăpăta puterea de la o clipă la alta. Îl lovi cu mânerul cuţitului în 
tâmplă, o dată, de două ori, până când Achim dădu ochii peste cap. 
Apoi, mișcându-se iute, îi petrecu coarda peste piept și, folosind 
axul scării ca scripete, îl coborî în rezervor cu un efort uriaș. Când 
dădu drumul restului de coardă, îl auzi pe muntean tușind în 
întuneric. 


- Trebuia să mă ucizi, Webber... O să te caut până la capătul 
pământului. 


- Pentru tine prăpastia asta e capătul, muntene, mormăi Cruz. 


leși din castel clătinându-se. Nu mai avea de ales. 

Tomas lsahagian 


Litostaza înseamnă înainte de toate fuzio. Să fii una cu 
piatra. Să te topești în piatră. Să fii din piatră. Northern 
Symbioottinen a descoperit acum zece ani că grefele umane 
pe roci sunt perfect viabile și, în anumite condiții, cei grefaţi 
pot avea acces la un nivel de conștiință aparte. Capătă nu o 
conștiință superioară, ci una diferită. Pot ști, pot simți altfel 
decât ceilalți. 


Speer-Leblanc le-a promis tuturor că Northern 
Symbioottinen le va oferi un viitor prin fuzio. Oamenii se 
grefează pe piatră pentru a scăpa de boli, de moarte, pentru a 
deveni eterni ca piatra. Pentru a scăpa de foamete, de 
sărăcie, de sfârșitul speranței. Pentru a fi veșnici. Poate că 
anticiparea veșniciei îi ajuta să vadă lucrurile altfel decât 
simplii muritori. 


Au fost grefați oameni în mine adânci. Puteau prevedea 
cutremurele, dar după o vreme s-a iscat bănuiala că, de fapt, 
începuseră să le și provoace. Nimic dovedit, doar speculații. 
Isteria a cuprins lumea, un curent antifuzio violent, 
intolerant. Savanţii lui Northern Symbioottinen au replicat 
zadarnic că așa ceva e imposibil. Că nimeni nu poate 
provoca cutremure. În unele dintre mine, pline de litostazici, 
au fost detonate bombe. 


Alte guverne au preferat doar să interzică fuzio. Mergeţi în 
spațiu, topiți-vă subiecții pe alte pietre. Și lăsați Pământul 
în sărăcia lui cruntă, dar limpede și curată. lar oamenii s-au 
grefat atunci pe asteroizi. Bolnavi incurabili, aventurieri, firi 
romantice, exaltați sau doar oameni plictisiți de viață. 
Northern Symbioottinen are liste de așteptare enorme. 


(„O altă epocă a pietrei“ — Enciclopedia litostazei, de 
Hernando Montiel Beja) 
Planul era limpede. Voiau să-l bage în fuzio. Să-i contreze pe ceilalți 


șase care, în delirul lui Simone Freitas, căutau să preia asteroidul. 


Tomas privea plafonierele. Nici n-avea altceva de văzut și, judecând 
după tavanul de rocă brută, nu se mai găseau în incinta 
hibernatoarelor, ci probabil în cantină, pe la jumătatea drumului 
spre puntea de navigație. Lângă puțurile ce duceau la suprafață, 
aproape de alveolele pentru litostază. Iar el era, cum altfel, legat pe 
una din mese. 


- Simone, strigă. Simone, dă-mi drumul, e o prostie! 


Deasupra lui se aplecă Ola Gunderson. Palid, cu ochii albaștri, 
preocupat. 


-S-a trezit, anunţă. 

Acum îi vedea și pe ceilalți, Simone și Ville, privindu-l îngrijorați. 
- N-am avut de ales... spuse Simone. 

- Ola, dezleagă-mă. A-nnebunit, vrea să mă pună în fuzio. 


- Tomas, ea nu e mai nebună decât noi toți. Te dezleg, dacă promiți 
că nu faci prostii. 


Ville și Simone dispăruseră din câmpul vizual, dar îi auzea 
meșterind alături. 


- Pricepeți odată că litostazicii n-au cum să preia controlul 
asteroidului. Ei nu... 


- Deocamdată situaţia e stabilă. Braille a fost izolat de interferenţe 
exterioare. Nu mai poate fi accesat decât prin console. Și încă n-am 
decis nimic în privința ta. Te dezleg dacă... 


- Ola, nu pot intra în fuzio. E o prostie enormă, știu ce vorbesc. 


- Nu se pune problema așa, Tomas, înțelege. E doar una dintre 
opțiuni. Noi credem că am echilibrat situația pe termen mediu. 
Acum explorăm toate soluțiile. Promiţi să te potolești? 


- Oricum, sunteți trei, observă Tomas. In ordine, stau cuminte. 
- li dau drumul, anunţă Ola. 


Il simți umblând la legături, niște banale benzi adezive, dar imediat 
o auzi pe Simone răstindu-se. 


- Ola, pleacă de lângă el! Uite ce mi-a făcut în cumințenia lui! 


Incepură să se certe. Ville ezita. Nu-i plăcea ideea de a-l forța să intre 
în piatră. 


- Să zicem că-l obligăm... ÎI obligăm, da? Și dacă trece de partea lor? 
argumenta el. Trebuie să-l convingem. 


Tomas încercă să intervină, dar ceilalți nu-i dădură atenţie. 
- Ce adunătură, comentă, trăgând de legături. 


Nu putea decât să aștepte. Chiar dacă aveau să-l silească, ar fi trebuit 
să urmeze anumiţi pași. Întâi să-l dezlege, ca să îmbrace cămașa 
fuzio. Doar el știa cum se pun pinii, unde se ancorează. Apoi ar fi 
trebuit să-l injecteze. Elixiruri subtile, săruri complicate, atent 
dozate. 


Nu era deloc simplu, o știa, căci trecuse prin asta. Mai fusese o dată 
în fuzio, secret pe care-l ascunsese bine de selecționeri. Undeva, la 
un nivel ametitor, cineva din Northern Symbioottinen avea știință, 
dar Corporației nu-i păsa. Conta doar succesul expediției. Și reușita 
era deplină dacă dovedea că litostaza e cheia viitoarelor exoduri în 
spațiu. Litostazici alături de inși obișnuiți, conlucrând pentru un tel 
comun: supraviețuirea speciei. 


Se zvonea că Symbioottinen plănuiește popularea unui asteroid 
imens, cu zece mii de oameni, ori mai mulți, și expedierea lui spre 
Alfa Centauri. Zece mii îngrijiţi de câțiva litostazici. Povești iscate 
poate de disperare și lehamite. „Când singura plăcere care ţi-a 
rămas pe Pământ sunt cartofii, o iei razna“, chibzui Tomas. 


- Bun, care-i planul vostru? întrebă, după ce ei se potoliră. 


Era în continuare legat, dar mult mai liniștit. La un moment dat, 
aveau să-i dea drumul. 


- Vorbesc eu, se băgă Ville. 


Mic, cret și încăruntit, cu multe dioptrii, un profesor de gimnaziu pe 
cale să predea geometrie unui copil cretin. Buzele vineții, 
întredeschise, purtau un surâs vag, trist. 


- Aș aprecia dacă nu m-ai întrerupe... 
Tomas încuviință. 


— Simone are dreptate. E posibil să stingem criza dacă intri în fuzio. 
Poţi zădărnici efortul litostazicilor de-a prelua controlul. E clar că 
tentativa de deturnare a Pietroiului vine din partea lor. 


- Pierdem timp preţios, o auzi Tomas pe Simone. 
Ville oftă. Oboseala îl făcea să semene cu clovnul dintr-un film prost. 


- E surescitată. Date fiind împrejurările, n-o judeca prea aspru. Toţi 
suntem pe muchie... 


Tomas dădu din cap. Calmul, cumpătarea, aparenta supunere erau 
singurele lui atuuri. Asculta în tăcere bălmăjeala lui Ville, ce credeau 
ei că se întâmplase, ce credeau ei că trebuie făcut. Pentru cineva 
neutru, spusele lor ar fi avut noimă. Nimeni n-ar fi putut să-i 
contrazică. 


Dar el știa că planul lor nu valorează nimic. Odată intrat în fuzio, se 
va cufunda rapid în litostază. Și de asta îi era teamă cel mai mult. În 
câteva zeci de ore va fi una cu ceilalți șase și nu va mai avea cum să-i 
ajute. Pentru că e atât de simplu... Un om ieșit cândva din fuzio nu 


uită niciodată chemarea pietrei. A doua intrare este, cum altfel, 
definitivă... 


Lil De Vries 


Mih name est Lil de Vries... Ni meni on Lil de Vries... Mi numele 
esti Lil de Vries... 


De asta sunt sigură. Altminteri, nu știu ce înfățișare am. Dacă ea mai 
există. Pentru că, de-acum a pietrei sunt și nu contează cum am 
arătat vreodată. Nu contează cum arăt. Contează doar cine știu că 
sunt. Cine... 


Sunt piatra care-și iubește drumul, sub pașii celor ce trec. Doar eu. 
In sfârșit, doar eu și duhul pietrei... 


Asta mi-am dorit, să fiu dincolo de carne, fără nimeni în preajmă. Și 
să zbor. E minunat să știu că plutesc, deși nu simt nimic din zborul 
meu, nu simt nimic altceva decât piatra ce mi-o oferă. O dulce 
cădere. 


Eu sunt, am fost o femeie singură. Mereu. Asta mi-am dorit. Și asta 
mi-a dat piatra. Izolare deplină. 


Ziceau: 


O, singurătate, unde-s farmecele tale, 
Zărite de atâția înţelepţi pe chipul tău 
Mai bine-n miezul zarvei aș trăi, 
Decât stăpână-n 'ăst loc cumplit. 1 


Dar eu spun: câtă prostie... 


Mai frumos ce poate fi decât suprema liniște, pe nimic și de nimic 
stricată. Ca într-o moarte în care, iată, tot trăiești, cu gânduri 
slobode. Sub stele oarbe am fost și nimeni sufletul nu mi l-a ponosit. 


Altminteri, liberă să fi fost pe Pământ... Ce glumă otrăvită... Liberă 
să ce? Să-mi caut viață sub tufe de cartofi. Să mor de foame, alături 
de rodul pântecului meu. Liberă să mă-nconvoi și să-mi aduc 
ofranda pe altarul seniorilor întâmplători... 


Am zis, deoparte orice zarvă, la o parte înțelepții. Vreau doar eu să 
fiu și nimic mai mult. Cine mă cântărește? Cine ridică piatra mai 
întâi? Nu-i nimeni în stare să judece izolarea, cum doar eu am 
gustat-o. 


Nu știu cum arăt, tubercul diform ori piatră lină. Și nici însemnătate 
n-are. Pentru că-s singură. 


Dar cerul nu e singur. Mai sunt și alţii, ai pietrei, la fel ca mine. Și 
unul m-a-ntrebat: Ești bine? Ce faci? 


Ticălos de-ar fi fost, nu-i răspundeam. Însă piatra nu mi-a zis: 
ascunde-te. Și l-am lăsat mai aproape. Și eu am venit mai aproape. Și 
noi ne-am apropiat. 


Am fost aproape și atât de singuri de parcă citeam Scriptura cu 
același glas. Și l-am simțit ca pe un frate. 


Dar ceva, din piatră, se răscolea pe jar și nu mă bucuram. 

l-am zis: nu fac nimic. 

Ştia că tes singurătate. Și el era singur și se temea de spațiul gol, 
rece. Pentru că piatra îmi îngăduia să simt frica lui. Insă pe mine mă 


ascundea de el, se răscolea. El se apropia și nu știa nimic din toate ce 
mă ardeau. 


Și el a zis: femeie, sunt atras de tine. 


Vedeam cum frământă singurătatea, cum se strecoară prin văile ei, 
cum se ascunde în râpele forțelor și țâșnește încotro ochii de piatră-l 
duc. Nu dorea să fugă, dimpotrivă. 


lar eu de ce nu am fugit... Piatra să spună de ce... 


Eram atrași unul spre celălalt... Era voia pietrei... 


Căci altfel, ne-ar fi luat milenii să ne-mpletim orbitele. Când am 
pășit în fuzio, am simtit ce mi-au spus Sfinții Părinţi: vei fi a pietrei. 
Vei face tot ce dorești, dar parte din dorinţe sunt ale ei. 


Și nici că mi-a păsat. Piatra mă asculta, mă ocrotea, îmi dădea o altfel 
de singurătate. Fusesem singură de una singură. Acum nu mai eram. 


Firește, nu-l vedeam, dar la ce mi-ar fi fost de folos? Îl simțeam și-i 
auzeam gândurile. Simțeam masa pietrei lui, cum pliază și 
unduiește spațiul, cu iscusință, să vină mai aproape. Și nu-mi părea 
rău. Știam că sunt doar eu în cochilia mea. 


Și el a zis: mă cheamă Cruz. 
Iar eu am zis: mă cheamă Lil. 


S-a mișcat prea iute, nerăbdător. A trecut ca o stea căzătoare pe 
lângă mine, la o mie de kilometri, și piatra lui sticlea stins în lumina 
Soarelui depărtat. Asta abia vedeam prin pasta sticloasă de fuzio, 
care străvezie fusese întâi, iar acum din ce în ce mai tulbure. 


Dar eu știam ce-mi spune duhul pietrei mele. 


Adulmecam gândurile aceluia, rămase în urmă, îi ghiceam drumul. 
M-am luat după el, după firele de teamă scurse din piatra lui. Și el 
mă striga pe nume. lar eu mă ascundeam, pentru că nu-mi păsa de 
el atunci. 


Eram curioasă, eram într-un anume fel pe care nu-l știam. 


Piatra mă strângea, ocrotitoare, plină de singurătate blândă. Dar mai 
era ceva după care tânjeam și care mă ardea și care venea din 
vremea când eram din carne... 


Pe Pământ mă ardea. De-aceea am plecat aici, sus, în piatră. Acum 
simțeam cu totul altfel. Și singurătatea, vâscoasă ca mierea, care-mi 
încleia dorințele. Stai, nu te duce... zicea piatra. 


De-altminteri, eu însămi gândeam asta, căci nu doream să pierd ce 
căpătasem renunțând la carnea mea. Dacă voiam, aș fi putut să plec 
de lângă Soare, pentru totdeauna. 


Dincolo, între stele, aș fi cunoscut pustia desăvârșită. Dar, simțeam 
atunci, pustiu, fără nimic... Doar întuneric dens, de plumb... 
Singură, rostogolindu-mă prin spaţiu, în frig și întuneric, inertă... 
Nu-i tot o moarte? N-am murit? 


Mi-ar fi rămas gândurile, dar ce-s ele dacă nu se reflectă într-o 
oglindă... 


Mi-a fost rușine să-mi mărturisesc că nu mi-e destulă singurătatea 
singură. Și i-am zis: sunt în urma ta. M-a năpădit tristețea că m-am 
dat de gol. Iar piatra mă strângea grijulie și-mi intra mai adânc în 
carne, în sângele gros ca melasa. 


Și el a zis: sunt înaintea ta. Apoi a venit lângă mine, s-a răsucit și și-a 
schimbat calea, doar ca să mă ajungă și să mă audă și să mă vadă 
mai bine... 


Eu trebuia să aștept mult până la somnul litostazei, el mai avea 
puțin. Cum să nu te miște asta... Și i-am zis: curând vei fi al pietrei 
pe vecie. Și n-o să mai știi să-mi vorbești, să mă vezi, să mă auzi. 


Iar el mi-a zis: și tu vei fi acolo. 


Și eu i-am spus: da, dar nu-mi va mai păsa decât de sihăstria mea. O 
să fim amândoi două pietre și-atât. 


Atunci a făcut ceva de necrezut. S-a prins de mine, simțeam piatra 
mea cum se atinge de el, scrâșnetul rocilor ce se spărgeau la 
suprafață, cum se risipeau fărâmele lor într-un siaj, în urma mea. 
Vreme de ceasuri am stat lipiți și din noi amândoi țâșneau cozi 
strălucitoare de praf, nisip și gheaţă. lar cozile se împleteau într-una. 
Și plăcerea noastră era imensă, depășind hotarele stelelor... 


Și el a zis: n-ai cum să mă mai uiţi acum. 
Știam că pot să-l uit. 


Dar nu voiam asta... 

Tomas Isahagian 


Simtea mici hurducături, pe măsură ce Ola, Simone și Ville se 
chinuiau meșterind ceva sub el. 


„Ce vor să facă, se întrebă. Ce moșmondesc ei acolo?“ Era din ce în 
ce mai convins că totul e demenţă. O intoxicație, cel mai probabil. 
Din fermele hidroponice scăpase un spor, un gaz, ceva care le 
alterase conștiința. Oliver, Martin și Dunna erau pesemne morți sau 
rătăceau cuprinși de nebunie prin galerii. Vii sau morți, pentru el era 
totuna. 


- E gata, îl auzi pe Ola. l-am pus roatele. 


Mi-au pus „roatele“, se crispă Tomas. Subtilitățile graiului 
finnorthsym. Ce vrea să însemne? Ce renghi au mai inventat? 
Oarecum ciudat, odată împăcat cu ideea că toată lumea s-a scrântit, 
Tomas începu să se simtă cumva protejat. Cu răbdare și îndemânare, 
se știe, nebunii pot fi convinși să se comporte într-un fel sau altul. 
Dar adevărul era că niciodată nu mai avusese de-a face cu așa ceva. 


- Încearcă să comunice cu noi! ţipă Simone. Primesc un mesaj pe 
consolă. 


Masa de care era legat alunecă ușor într-o parte. Pașii celorlalți doi 
plescăiră pe pardoseală. 


- Ce zic? 
— Aăă... Ne-au trimis o poezie... 


Delirul nu mai putea fi oprit. Tomas încercă legăturile, smucindu-se, 
și masa alunecă iar. Chiar n-avea nicio șansă să scape așa. 


„Așadar, i-au pus roți“, gândi. „Asta tot meștereau pe dedesubt. Dar 
de ce? Să mă plimbe prin coridorul A, vezi bine.“ 


Cu intonație surprinzător de plăcută, Ville citi de pe consolă: 


Atât de fericiți în Ceruri, ei, stăpânii lumii, 

De Creatorul lor s-au îndepărtat, nesocotindu-i voia, 
Doar pentru că li s-a oprit un fruct. 

Spre-această răzvrătire cine oare i-a împins? 

Doar infernalul șarpe, ce cu-a sa viclenie, 

Mânat de răzbunare și invidie, a amăgit 

Pe-a omenirii mamă, 

Trufia când l-a izgonit din Rai, cu toată gloata-i 

De îngeri răzvrătiți, cu al căror ajutor spera să se înalțe 
întâiul, printre cei asemeni lui, 

La fel cu însuși Preaînaltul, 

Dacă! se va împotrivi; și aspirând 

La tronul și domnia sfântă, 

Nelegiuit război stârni în Ceruri 

Și luptă în zadar, căci Atotputernicul 

Potop de flăcări azvârli din Ceruri 

Și-l aruncă arzând 

Spre-adâncuri fără fund, să zacă în lanțuri ferecat și-n 
focul caznei, 

Pe cel ce-a cutezat să-nfrunte pe Atotputernic. 

De nouă ori răstimpul ce măsoară 

Ziua și noaptea pentru muritori, 

EI, cu cumplita-i hoardă. 2 


Glasul fără ecou părea să se zămislească direct în mintea lui Tomas, 
ca o a doua voce interioară, dominantă și acaparatoare. 


— Ce naiba vor să transmită cu asta? 


- Nimic, bodogăni Ola. Nu înseamnă nimic. Doar o bălmăjeală fără 
sens. Vor să ne abată atenţia de la... 


- Visează! le strigă Tomas. Visează. Cineva, unul din ei, poate-a fost 
cândva poet sau literat. De la ce să vă abată atenţia? Intrebați-l pe 
Braille! 


- Braille e izolat, îi răspunse de departe Ville. Și n-are canal de 
comunicare cu litostazicii. Cel puțin acum nu mai are. 


li auzi apropiindu-se. Pașii monotoni nu sugerau nimic bun, dar nici 
o amenințare iminentă. 


Au pus roți mesei ca să mă deplaseze mai ușor la alveolele de fuzio. 
O soluție complicată, minţi obosite. Era mai simplu dacă mă cărau 
pe braţe. Sau mă fortau să merg, legat de mâini, împungându-mă cu 
niște furculițe. Un grup de smintiți, agitând tacâmuri, debitând 
prostii cu o viteză care l-ar face invidios pe Braille. Care din ei 
conduce? Ola, în niciun caz. Simone sau Ville? Simone. 


— Ville, ascultă-mă... 
Simti masa mișcându-se. Deasupra lui, chipul mohorât al femeii. 


— Ascultă tu, mai bine, zise ea. N-am vrut asta. Dar trebuie să intri în 
fuzio și-o vei face, indiferent ce spui. Dacă nu, suntem condamnați. 


În vreme ce-i vorbea, îl împingea spre ieșirea din sală, spre coridorul 
A. Urma să-l ducă la infirmerie, să-l injecteze. Îi vor administra și-un 
drog, fie să-l adoarmă, fie să-l liniștească, să nu se mai opună. Apoi 
îl vor dezlega și-l vor pune în alveola de piatră. Dar planul lor avea 
un punct slab: acolo nu încăpeau mai multe persoane. Doar el, 
conștient, putea cobori să-și fixeze pinii cămășii fuzio, tuburile de 
oxigen, să comande inundarea alveolei cu pasta de clincher. Și-apoi 
să moară, a doua oară. De data asta pentru totdeauna. 


Intâi liniștea... Atât de adâncă, atât de împlinită încât, după o 
vreme, vuietul sângelui din vene devine insuportabil. Ca și cum o 


cascadă s-ar vărsa în urechile tale. Vine apoi freamătul cărnii înecate 
în pastă. Scâncetul celulelor care se-mpotrivesc, teama, panica, 
încremenirea, întunericul... 


Dar nu. 


Nu te doare nimic. Nu te strânge nimic. Îți miști degetele, mâinile, 
braţele și picioarele, îți răsucești gâtul și privești oriunde. Pasta e mai 
ușoară decât aerul, mai subțire decât o pleoapă, mai fină, mai 
luminoasă decât cea mai senină zi pe-o insulă din Caraibe. 


Nu se întâmplă nimic. 


Un amestec de licori psihotrope începe să-ți răsfeţe terminațiile 
nervoase. Poți vedea prin piatră? Cu siguranță. Ochii, de obicei atât 
de plini de întuneric, revarsă acum o strălucire aurie care ajunge la 
capătul timpului. Ce vezi dincolo de timp e altceva... 


Simti apăsarea pastei de clincher străveziu? E cea mai senzuală 
atingere. Un milion de orgasme, întinse ca untul pe felii de grosimea 
unei clipe. Mori de fericire, dar ai fi murit oricum, fără să-ți pese. 


Nimic din cele știute nu se întâmplă. 


Nimic, în afară de vise. Cât ai zăcut în fuzio, Tomas, așteptând ca 
piatra să-ți dizolve carnea, ai avut nenumărate. De la cele 
prevestitoare și limpezi, care-ţi spuneau ce va fi în lume peste un an 
sau peste zece mii, la visele haotice, fără noimă, ori poate cu înțeles 
prea subtil pentru sărmana ta minte, prinsă în boțul cenușiu de 
piftie, mustind de fosfor. Vise amestecate, colindate de fericire și 
spaimă, inundate de foame și sete, dar care te împlineau, făcându-te 
să te simți mai sătul decât după un banchet opulent. 


Ín piatră, nu se întâmplă multe. Doar carnea se topește, iar mai 
devreme sau mai târziu conștiința ta va afla că timpul nu există. Că 
vecia e singurul dat. 


De-asta ai intrat, Tomas, în fuzio. Sătul de mizeria orașului, de 
singurătate, de cușeta în care dormeai — singura ta avere, de cartoful 
zilnic, jegul tarabelor înșirate pe străzi, de care te-agăţai în amurgul 
prăfos al zilelor, ametit cu rachiu de tuberculi, privind în gol, 


ascultând zarva stinsă a celor din jur. 


Un milion de ani de evoluție, îți spuneai în zilele alea, un milion 
doar ca să ajungem să murim cu tot atâtea gânduri în cap cât o 
libarcă. 


Numai că acolo, în piatră, s-a petrecut ceva cu tine. Într-una dintre 
stările tulburi, nici vis, nici veghe, ai privit spre capătul timpului. 
Sau așa ai crezut, că te uiţi într-un put enorm, de o lărgime colosală. 
Și pereți tapetați cu miriade de imagini, unele din trecut, cele mai 
multe din viitor. lar mozaicul se prelingea în jos, spre fundul acelui 
put, unde se contopea într-o pastă întunecată, din ce în ce mai 
întunecată. 


Pentru tine, capătul ascundea o negreală dincolo de care nu se mai 
vedea nimic. Atunci ai știut că vei rămâne închistat în piatră zeci de 
ani, poate sute sau mii, pierzându-ți treptat umanitatea, contopindu- 
te cu piatra și, în cele din urmă, murind atât de încet încât... Încât. 


Deodată, tocana, rachiul puturos, palavrele celor de lângă tine, 
leșinul din cușetă, munca searbădă, micile partide cu o femeie sau 
alta pe dealurile dimprejur, un film de duzină, muzica din căști, o 
carte seara, pe PDA, în trenul de navetiști alergând de-a lungul 
bulevardelor măcinate, cartiere de cușete și scuaruri sintetice, unele 
abandonate, altele îngrijite... Toate astea, ţi-ai zis amețit de acel 
întuneric, toate astea sunt paradisul. Iar nemurirea nu-i nimic 
altceva decât infernul. Și, firește, ți s-a făcut frică. 


Fuseseși în fuzio, câtă vreme oare? Două, poate trei luni, oricum, la 
limită. Te-au scos. Ai avut noroc fiindcă, spre deosebire de alţii, erai 
într-una dintre peșterile clandestine, scăpate de furia stăpânirii, a 
milițiilor și corporațiilor. O săptămână ţi-a luat să poţi lega două 
vorbe și încă una să te porți cât de cât normal, ca și când piatra 
niciodată n-ar fi fost în jurul tău. 


Dar știai, ţi s-a spus. Piatra nu renunţă ușor la ce a fost, vremelnic, al 
ei. 


Gerti Novak 


Când s-a trezit, o hologramă plutea peste masa de citit. Imaginea 
tridimensională a unei fete așa și așa, cu părul blond-închis, petrecut 
în două cozi strânse colac pe creștet. Ochii negri. Sau căprui, greu de 
spus. Și numele: Ada Nemes. 


- Bună dimineaţa, frumoaso... căscă Gerti, întinzându-se sub pilotă. 


Se dădu jos din pat, își făcu o cafea și se așeză la masă. Suflă primul 
fum al unei țigarete spre hologramă. Irizații mărunte explodară pe 
chipul fetei. 


Așadar, Ada Nemes. De loc din lezer. Pe undeva prin Ciscarpatia, 
într-o regiune cu statut neclar, disputată de câteva corporaţii, dar 
mai degrabă în joacă. Inspectă istoricul zonei. Conflicte sporadice 
între milițiile locale, „umbre“ și forțele private ale unor sucursale. 
Încăierări mărunte, mize mărunte. 


Și totuși, în cazanul care fierbea la foc mic oamenii mai și mureau. 
Femeia dispăruse în urmă cu trei ani, prin zona unui fost lac de 
acumulare. Probabil că era deja moartă, poate îngropată chiar în 
mâlul de pe fundul bălții. 


Peisajul din fundalul hologramei fusese localizat: creasta lezerului 
Mare văzută dinspre Kurganul lui Tihomir, pe valea Privorodnei, 
lângă satul Gruiu. Locul în care și-a-nțărcat mutul iapa. 


Începu să pună faptele în ordine: Cruz Webber, un nimeni cu trecut 
incert, atașat de femeia Ada Nemes, dispărută acum trei ani. 


Notă în agendă: Cine era Nemes. Ipoteză: Nemes a murit din pricina lui 
Webber. A omorât-o el? Cine? 


Continuăm... Webber a intrat în fuzio acum trei luni. A plătit prețul, 
lăsându-și averea corporației. Bârlogul care pentru ei nu face mai 
mult decât șiretul unui pantof de-al lui Drexler. 


Continuă să scrie: De ce a intrat Webber în fuzio. Ipoteză: legătură cu 
dispariția lui Nemes. 


Dar tipul era un dur, i se rupea lui de-o damă. Înseamnă că searbăda 
Ada a fost mai mult decât o oarecare. Webber amorezat. De ce nu. 
Văzuse chestii și mai ciudate. 


Și iarăși: Nemes dispare din pricina lui Webber. El se îngroapă în 
Leverkusen. Supravieţuiește, tăvălește o armată de curve, e tot mai 
deprimat. Suge globo în neștire, înfulecă alge și cartofi copti. I se- 
arată că viaţa nu mai are sens și, într-un moment de cădere liberă, se 
hotărăște să dispară în fuzio. Sinucidere? Tortură? O eternitate de 
piatră, în care să se gândească la Ada. Oamenii nu sunt ciudati, ci 
foarte ciudati. 


Mai departe. Se împrumută la un cămătar, pune și hogeacul, plătește 
Corporației. E plantat pe-un bolovan. Viaţa merge mai departe, chiar 
și-n piatră. 


„Până aici e limpede“, își spuse. Toată construcția pe care o 
articulase în gând se-arăta cumplit de șubredă. Dar era convins că 
are, în linii mari, dreptate. De ce? Pentru că e Gerti Novak. 


Iși mai aprinse o țigaretă, se lăsă pe spate și porni fluxul de știri, 
ascunzând chipul femeii. Imagini și cuvinte prinseră viață deasupra 
mesei de citit. 


O nouă prăbușire la sud de Toulouse. Masa asteroidului la 
impact: cinci sute de kilograme. O mie de morți. Mai multe 
detalii AICI. 


Seceta din sudul Arealului Italic garantează o calitate de 
excepție a culturilor de cartofi, asigură producătorii 
calabrezi. Continuarea AICI. 


Își mai notă câteva idei: Variante de transport sigure Ciscarpatia — există 
așa ceva? Orbitele lui Webber în fuzio — North Symb. 


Răsturnă ranița pe masă. Dădu deoparte glockul și examină eticheta 
de pe butelca de Global. Era în termen. Scană codul de control. Află 
că fusese cumpărată de la o băcănie din Leverkusen, în urmă cu trei 
luni. La fel și celelalte. Asta putea să însemne orice. Că în urmă cu 
trei luni, Webber făcuse piaţa, de exemplu. Bravo lui, iată un om cu 
obiceiuri fine, bea globo, halește alge și agaţă parașute. 


Ascunse cutia de bere în frigider, deschise butelca și bău direct din 
ea. Alcoolul îi arse plăcut buzele și limba. 


Deschise cartea de hârtie. Era în englanti. Se numea Vegetal, și fusese 
tipărită în urmă cu vreo sută de ani. O poveste aiurită, cu un război 
între oameni și plante. „Până la urmă“, își zise, „au pierdut toți.“ 
Poate-o va răsfoi odată, când n-o să mai aibă grija zilei de mâine. 


Asemenea relicve merită gustate atent, cu mintea netulburată. 


Extrase o bancnotă din teanc. Fusese emisă de autoritatea 
Ciscarpatică. Bilet de schimb comercial — 3 (trei) Taleri — Dep. Cisc. Ceea 
ce-i spunea o dată în plus că Webber petrecuse ceva vreme pe acolo. 
Bun, i-ar putea prinde bine banii când va ajunge la destinație. 


Papucul desperecheat îi confirmă ce știa deja despre fugar. Înalt, 
bine clădit, un nene care, în anumite condiții, poate fi chiar 
periculos. Mercenar, luptător în milițiile locale, cu Ada aia. Durul 
romantic. „Ce combinaţie proastă“, cugetă sugând din butelcă. 


Lăsase la urmă foaia de carnet. O scană și în câteva secunde avu un 
răspuns: nu erau chirilice, nici rongo-rongo și nici vreun mesaj 
extraterestru. Doar simboluri astronomice și astrologice. Constelații, 
planete din sistemul solar, sateliți, formule matematice, diverse 
efemeride ce descriau numeric orbite de asteroizi. Webber putuse 
să-și aleagă piatra. După ce criterii? „Când l-oi prinde, dacă-mi mai 
amintesc, o să-l întreb.“ 


Stinse țigareta și-l apelă pe Drexler. Acela apăru imediat deasupra 
mesei de citit, de parcă atât ar fi așteptat. 


- Hei, Gerti, ai vești? 

- Dau o fugă în Ciscarpatica. 

-Înseamnă că l-ai găsit? 

- Până mâine o să știu locul, îl asigură Novak. 

- Totuși, în momentul ăsta ai o pistă, presupun. 

- Am mai multe. Dar nu pentru asta te-am chemat. 
Sprâncenele lui Drexler se arcuiră. 


- Ai nevoie de bani? De transport? 


- Mă descurc singur, îl opri Gerti. Îmi trebuie efemeridele pietrei lui 
Webber. 


Drexler râse. 
- Glumești... 
- Da. Te-am sunat doar ca să te amuz înainte de micul dejun. 


- Gerti, ar trebui să știi că nu-ți pot da toate astea. E politica firmei. 
Confidenţialitatea datelor, înţelegi? In plus, n-ai nevoie... 


- Stop! îl întrerupse Novak. Eu spun ce informații îmi trebuie sau 
nu. Dacă nu poți sau n-ai chef, vorbesc cu Speer-Leblanc, cum ne-am 
mai înțeles. Ceva îmi spune c-o să-mi dea dreptate. 


Drexler privi în sus și se schimonosi. Nu era limpede dacă zărise 
vreo formă de viață atârnată de tavanul pe care Novak nu-l vedea 
sau doar îl scârbea ideea că un jăgter oarecare — bun, dar jăgter — ar 
putea vorbi așa, una-două, cu K. Speer-Leblanc. 


- Nu încerca să mă intimidezi, Novak. KSL e o persoană prea 
ocupată ca să stea la taclale cu tine. Sunt dispus să te-ajut în niște 
limite, e interesul nostru să-l prindem. Dar să-mi ceri date care n-au 
nicio legătură cu vânătoarea ta aici, pe Pământ, e cam deplasat. 


— Nu-ţi rămâne decât să cauţi alt vânător. 


- Gerti... Aș aprecia dacă te-ai comporta ca un profesionist. 
Efemeridele au fost analizate încă din primele momente. Nu poți 
stabili, pe baza lor, locul exact al căderii. Nu mai precis decât am fi 
putut noi s-o facem. 


- Pierdem vremea de pomană. Peste jumătate de ceas zbor spre 
Islanda. In mai puţin de două ore, voi gusta un coniac fin cu 
stăpânul tău. Sper că-și permite așa ceva. 


Drexler se înecă. 


— Un coniac... hahaha... un coniac cu domnul K... hahaha... bomba 
mileniului... hahaha... chiar aș vrea să văd... Gerti, mă omori... 
hahaha... 


Și, la fel de brusc, se opri, recăpătându-și chipul de om-important- 
în-slujba-unui-om-și-mai-important. 


- Vino-ţi în fire și fă treburile pentru care ești plătit, jăgter... 
Legătura se întrerupse. 


Vorbele scuipate ca niște cuburi de gheaţă îl descumpăniră pe Gerti 
câteva clipe. Luă o dușcă. Alcoolul nu-l mai arse, ci îi încălzi pieptul 
și-i ridică gândurile în zbor. 


Chiar se distrase labagiul, nu fusese o imitație de râs. Poate că Speer- 
Leblanc nu bea. Sau e chiar intangibil. KSL, cel mai bogat moș de pe 
Pământ, prizonier în propriul imperiu, pitit în buncărele 
Corporației. Aiureli. Firește, se fereşte de nepoftiți. La urma urmei, 
Drexler are dreptate: un ins ocupat, cu timpul pe sponci. 


Dar nu de asta s-ar fi împiedicat Gerti. „N-am de ales“, se gândi, 
„Zbor în Islanda și dau buzna peste Marele Kotoi. Ciscarpatia 
poimâine.“ 


În vreme ce căuta o cămașă curată, masa de citit se activă cu un apel 
necunoscut. N-avea de gând să răspundă, însă legătura se făcu fără 
ca el să miște un deget. Un chip tânăr, cu ochi nefiresc de albaștri și 
părul alb. 


- Gerti Novak, presupun, zâmbi sumar holograma. 
— Cine mă-ta-n cur ești? replică el. 


- N-am avut încă plăcerea să ne întâlnim, continuă dialogul 
protocolar. Dar știu multe despre dumneata. Într-un fel, aș putea 
spune, te numeri printre ajutoarele mele cele mai valoroase. Sunt K. 
Speer-Leblanc. Vrei să-mi vorbești... 


Ziua se anunţa de-a dreptul interesantă. 


Era chiar el? Părea un flăcăiaș, undeva între douăzeci și treizeci de 
ani. Ar fi însemnat c-a inventat fuzio prin adolescenţă, ignorând 
bucuriile pubertății. Absurd. 


Ori poate avusese parte de niscaiva operaţii. Cum ar trebui să arate 
un stăpân al lumii? Unul care n-a mâncat cartofi mai mult de trei ori 
în viață și n-a pus gura pe globo. Ca o prună scofâlcită? 


- Remarc uimire și reținere, Gerti. Nu e nimic în neregulă cu 
prezenţa mea aici. Te asigur că-ți acord întreaga atenţie. Știi bine că 
avem un interes aparte pentru cazul Webber și tratăm serios orice ne 
poate ajuta să-l... recuperăm. De altfel, în acest moment, Paul 
Drexler, executivul cu siguranța, are parte de o scurtă, dar utilă, 
sper, ședință de recalibrare. Vrei să iei loc și să discutăm resursele de 
care ai nevoie? 


- Eşti chiar Speer-Leblanc? 


-Îți poți da seama din context. Așadar, ai cerut efemeridele 
asteroidului. Monitorizez îndeaproape orice are legătură cu 
subiectul Webber, așa că am asistat la conversaţia ta cu Paul. Mi-am 
permis să te chem și să mă asigur că asta vrei. 


Chipul făcu o pauză. Îl privea pe Novak cu o expresie vagă. 
Amuzament, îngrijorare estompată, curiozitate? Altceva? 


- Sunt dispus să-ți ofer aceste date, deși încalc o directivă majoră, 
instituită chiar de mine. Îţi dau informaţiile, cu o condiţie. 


Novak se pregăti să asculte vreo năzbâtie de bogătan, ceva ce el n-ar 
fi izbutit să facă în veci. „Ce-o fi-n mintea lor?“, își spuse și, fără să 
se ascundă, mai luă un gât din butelcă. 


- Conditie: trebuie să mă convingi că ai nevoie de acele efemeride. 
Nu vreau argumente mecanice, Gerti. Lămurește-mă așa... ca de la 
om la om, dacă înţelegi ce vreau să spun. Ca de la prieten la prieten, 
Gerti... Încerc să mă împrietenesc cu tine pentru că am nevoie și 
vreau să-mi fii de folos. 


- Curioasă prietenie, domnu” K. 
— Așa-i, mi s-a mai spus. Hai, convinge-mă. 


— Vrei să mă tragi într-o fundătură, să-mi arăţi că am cerut mofturi. 
Mai bine să ne vedem fiecare de treabă. Caută-ţi alt jăgter. 


— Vei renunța la caz când am să-ți permit, Gerti, spuse moale Speer- 
Leblanc, iar Novak simți un fior pe șira spinării. N-ai fost atent: 
vreau să mă convingi. 


- Nu pricep. Ce vrei să răspund la asta? Și nu văd cum m-ai 
împiedica să mă retrag când am chef. 


- Nu fi ursuz. Chiar țin să mă împrietenesc cu tine și să te ajut. Dar 
pentru asta trebuie să mă convingi. E atât de greu? Incearcă. Ai 
nevoie de efemeride. 


„Sigur“, se gândi jăgter, „dar stai oleacă să golesc butelca.“ Ceea ce 
și făcu, pe îndelete, fără să risipească un strop. 


- E simplu. Trebuie să mă pun în pielea lui. Ca să-l dibuiesc pe 
Webber, gândesc ca Webber. Știu tot despre el. Pe ce parte doarme, 
ce spune când râgâie în public, cu ce mână și-o freacă. Trebuie să fiu 
Webber, iar zborul în piatră e doar o parte din el. Ghicesc lucruri noi 
la fiecare pas, la fiecare gând. Ești un tip deștept, știi că intuiţiile n- 
au explicații. Nu-ţi pot spune ce-o să aflu din traiectoriile alea. Dar 
știu că de-aici mă pot apropia de el. 


Chipul celuilalt părea turnat în clincher. Nici măcar umbra unei 
expresii. 


- Acuma, dac-am terminat cu împrietenirea, o să cobor să mai iau 
niște globo. Mi-a părut bine de cunoștință, domnu’ K... 


- Nu e nevoie, Gerti. M-am îngrijit de asta. Cineva te va aproviziona 
cu cele de trebuință pentru deplasarea în Ciscarpatica. Inclusiv... 
necesarul de alcool. Mâine pornești la drum. 


- De ce naiba ești atât de sigur? Am lăsat cazul. 


- În câteva minute vei primi bagajele și o înregistrare a efemeridelor. 
Am preferat varianta clasică pentru că uneori... cum să spun... îmi 
plac lucrurile vechi. Cred că sunt o fire conservatoare. 


- Stai oleacă, făcu Gerti Novak. Ideea mi-a venit de dimineață și abia 
i-am spus lui Drexler. Nimeni n-avea vreme să vină din Islanda până 
aici, îi trebuia cel puţin o oră. Ești puternic, dar nici chiar așa. 


- Efemeridele sunt stocate întotdeauna în locul cel mai potrivit... 
prietene. Pot să-ți spun așa, nu? Am bănuit că le vei cere. Și am vrut 
să știu exact cum gândești. De aceea te-am rugat să mă convingi. Tu 
nu calculezi, ci îți urmezi instinctul. Suntem atât de asemănători, 
dragul meu... Totodată, cumplit de diferiţi. Îţi mulțumesc pentru 
prietenie și regret că nu vom bea coniacul acela. Poate într-o altă 
viață, cine știe... 


Speer-Leblanc afișă un surâs limpede și, înainte ca Novak să mai 
adauge ceva, legătura se întrerupse. 


Credeam că le-am văzut pe toate, își zise Gerti. 


Cobori în stradă. 


Ceva mai târziu, dar nu mult mai târziu, se întorsese de la 
cumpărături, după ce-l mai ajustase o dată pe Leon ein-zwei-drei, 
care-l agăţase la intrarea în bloc, așa, de sanchi. Acum fuma absent, 
admirând pe fereastră panorama grețoasă a orașului. 


Soneria țârâi scurt. 


Leon și gașca sau emisarul lui KSL? Parie pe a doua variantă și 
deschise ușa. In prag rânjea chiar Leon, ținând în brațe un sac de 
voiaj. 


— Te-am iertat, băi mulă, rânji cu ambele buze sparte. Nu mi-e frică 
mie cât de jăgter te dai. Ai un colet, puriule. 


li aruncă sacul la picioare și făcu stânga-mprejur, îndreptându-se 
demn spre scară. Venise solo, semn de mare curaj. Sau fusese bine 
plătit. 


Gerti se retrase în cameră. Avu simțământul unui joc subtil, întrecere 
sau încleștare, între el și Speer-Leblanc. Miza? Cine-l surprinde mai 
mult pe celălalt. Trebui să admită că, în momentul ăla, domnul K. 
părea a fi în avantaj. 

Tomas lsahagian 


Cum se așteptase, îl duseră la infirmerie, împingând masa cu el cu 
tot, zgâlțâindu-l întruna pe micile neregularități ale podelei. Tavanul 
coridorului A, șerpuind în stâncă brută, luminat de lămpi pe-o parte 
și pe alta, îi părea culoarul condamnaților la moarte. 


Odată ajunși, Simone desigilase trusa și, fără să stea pe gânduri, îl 
injectase, după ce parcursese rapid instrucțiunile. 


- Zice că trebuie să intri în fuzio în cel mult douășpatru de ore de la 
înțepătură. Tomas, de-acum nu mai e cale de întoarcere. 


Ba da. Putea să aștepte ca rinichii și ficatul să-i neutralizeze 
otrăvurile injectate. S-ar fi simțit foarte rău, dar ar fi îndurat orice 
suferință, numai să nu intre din nou în piatră. 


I-au despicat hainele cu o lamă și s-au chinuit să-l dezbrace. Se 
purtau prostește, stângaci, fără niciun plan. Să-i pună cămașa 
fuzio... Era un soi de combinezon. Și-au dat seama că nu-l pot 
echipa așa, legat. 


- Trebuie dezlegat, se prinse Ola. 


Făcură iar un mic consiliu. Ville susținea că Tomas, dacă ar fi 
eliberat, ar coopera fără probleme. Simone propunea să-l anestezieze 
și, după ce l-ar fi echipat, să-l vâre în alveolă. În schimb, Ola sugera 


s-o activeze pe Hedda. La urma urmei, era ṣefa expediției, ea trebuia 
să dea soluția. 


- Lăsați prostiile, le-o tăie Simone. Litostazicii pot prelua în orice 
clipă asteroidul și-atunci... 


Să gonești cu o mie de kilometri pe secundă la marginea sistemului, 
spre nicăieri, fără un plan, fără o ţintă, cu rezerve pentru decenii, 
dacă nu chiar secole... O croazieră aiurită, un hai-hui cosmic inutil, 
costisitor și complicat, în care Pământul a investit energii și resurse 
enorme, degeaba. Pentru că o mână de smintiți au acum controlul. 
Ce ironie... 


De bună seamă se petrecuseră lucruri grave: schimbarea vectorului 
viteză, oprirea rotației, dispariția celor trei colegi, blocarea unor 
coridoare și module. Dar Tomas era sigur că oamenii din litostază n- 
au niciun amestec. Simone, Ola și Ville se comportau aberant. 


Se resemnă, știind că nu li se poate împotrivi. Simone îl va droga. Or 
să-l echipeze, într-un fel sau altul, și-or să-l arunce în alveolă. După 
care îl vor îneca în clincher. Nici măcar n-o să intre în fuzio, pentru 
că habar n-aveau cum să conecteze pinii cămășii. Va muri sufocat, în 
clincher întărit, transparent. Trupul se va mumifica și probabil va 
rătăci milenii prin galaxie. 


Pentru că ei nu vor fi în stare să controleze asteroidul și nu se vor 
mai întoarce vreodată pe Pământ. Chiar dacă vor trezi după o vreme 
întregul echipaj, lucrurile or să stea atât de prost încât, mai mult ca 
sigur, nu-i va aștepta decât o agonie lentă. 


Și atunci văzu limpede că singura lui șansă era să intre în fuzio. Să 
se cufunde, în cele din urmă, în litostază. Măcar așa va fi una cu 
piatra și, piatră fiind, va asista, ca o consolare cinică, la dispariţia lor. 
După mii de ani, Pietroiul va ajunge în preajma unui sistem populat 
de stranii și minunate ființe înzestrate cu gânduri. Vor reuși cumva 
să comunice cu el și cu ceilalți litostazici. Vor asculta povestea lor și 
le vor plânge destinul, rațiuni prinse într-o piatră menită să colinde 
universul până la capătul vremurilor. 


Sau n-or să întâlnească pe nimeni. Vor rătăci singuri, șapte minți, 
șapte suflete zidite în carnea lui 9969 Braille. Până când se vor 


prăbuși pe o stea sau chiar într-o gaură neagră ori se vor evapora 
lent, cu întreaga materie a Universului, într-un nor de praf inert, fără 
gânduri, fără viață, fără nimic. Vor fi negreala din putul nesfârșit pe 
care-l văzuse la primul fuzio. Întuneric desăvârșit, o plictiseală 
veșnică... 


- Simone, ascultă-mă. Nu mă poți băga drogat în fuzio. Cine 
conectează pinii cămășii? Tu? Ola, Ville? O să mă-necaţi în clincher, 
asta-i tot. Dacă intru, ajung în litostază mai iute decât crezi. Pentru 
că am mai fost odată în piatră și știu. Și nu vreau să mai știu. 


- Ce spui, Tomas? 


Se aplecase peste el. Îi vedea chipul neclar și-i simţea respirația, 
parfumul iute, aparte, de fruct exotic. 


- Vreau să te-ajut, dar nu așa. Nu vă pot fi de folos în fuzio. Odată 
intrat în piatră, voi fi la fel cu ceilalți. Și nu știu cum o să fie mai 
departe. Mai bine mă omori acum și sfârșim circul. Mort fiind, o să 
mi se rupă de voi și de rest. 


Ultima frază îl înveseli de-a binelea, căci drogul lucra perfect. Simți 
apoi că Simone se-agaţă de el, era deodată ușor, tot mai ușor. 
Stomacul îi urcă în gât, iar masa de care-l legaseră începu să alunece 
într-o parte. 


Pietroiul își încetase rotația. Și ei pluteau. 


Cruz Webber 


In odaie era întuneric și cald. 


Dormise zece sau douăsprezece ore fără întrerupere, fără vise, 
neîntors. Îl trezise foamea. O foame cruntă, ca o durere pe care nu 
putea s-o localizeze. Îi cuprinsese tot corpul și-l strângea într-o 
gheară de fier. Nu semăna nici pe departe cu fuzio, dar într-un fel 
simţea că le leagă ceva. Și nu foarte târziu înţelese că acel ceva este el 
însuși. 


Fusese aproape de-a se contopi cu piatra, de a-i împărtăși puterea 
împietririi, iar acum redevenise om, cu toată puterea slăbiciunilor 
sale. Îi era foame și sete și, după ce aprinsese o mână de vreascuri în 
godin, căzuse lat încă înainte de-a ajunge la așternutul de paie. 


Se sculă cu un singur gând: să-și vâre capul în găleată și să bea apa 
răcoroasă, dulce, până la ultima picătură. Dar când dădu capacul la 
o parte, ametit, înăuntru nu mai era decât de vreo două degete. O 
sorbi pe toată, cu noduri. 


„Prea mult am zăcut, își spuse deodată înfricoșat, prea mult... Lil...“ 


Ajunsese când se crăpa de ziuă și-acum părea că stă să se însereze 
din nou. 


Înainte de toate, se încredinţă că pentru moment e în siguranță. Ușa 
solidă de bârne era zăvorâtă. lar singura fereastră, spre uliţă, fusese 
astupată cu scânduri groase, printre care putea urmări tot ce se 
petrecea afară. 


Merse în cealaltă încăpere, dar se întoarse să ia lampa, căci nu vedea 
mai nimic. Când fitilul începu să ardă tremurând, cercetă peretele 
din față și, dând la o parte un macat ros, scoase aparatul lui Achim. 
Părea o combinaţie între ceva antic, alimentat cu baterie chimică și o 
tabletă performantă. Îndată ce apăsă comutatorul, cutia metalică 
bâzâi stins. Atunci își puse căștile pe urechi și așteptă. 


„A șasea noapte pe pământ... Undeva, poate chiar deasupra 
creștetului meu în secunda asta, Lil De Vries așteaptă să mă întorc. 
Lil De Vries... Și piatra e peste tot în jurul ei. Ca un pat. Ca o 
mamă.“ 


Întoarcerea îl dăduse gata. Hăitașii se făcuseră nevăzuți, cercetând 
alte creste, alte păduri, alte cătune. Dar muntele se înverșunase să-l 
răpună pe el, cu tot dinadinsul. Copacii erau mai deși decât întâia 
oară, râpele mai adânci, frunzișul mai alunecos. Nu găsi niciun 
izvor, noroc că ploua fără încetare. Dacă ăsta putea fi numit noroc. 


Iar înainte de căderea întunericului avu din nou o vedenie de 


spaimă. Căzuse în surplomba unui perete de piatră, epuizat de 
ultimul urcuș, ud până la piele, cerșindu-și măcar un minut de 
odihnă, câteva secunde. Chipul femeii de pe orbită se limpezise și-l 
ardea ori de câte ori se oprea, obligându-l să mai facă douăzeci, 
cincizeci de metri, fie și în genunchi. Dar veni un moment după care 
trupul lui nu mai răspunse la niciun stimul. 


Și în vreme ce-și trăgea sufletul, luptând să nu-și piardă cunoștința, 
văzu: palma cu care se sprijinise de peretele stâncii pâlpâi de câteva 
ori, de parcă ar fi fost pe cale să se-aprindă, și în câteva clipe dispăru 
cu desăvârșire. Se holbă la propria mână, incapabil să reacționeze, 
iar mâna dispăru lent până la cot, topindu-se. În locul ei înainta o 
excrescenţă a pietrei înseși, de aceeași culoare, care în câteva clipe 
urma să-i atingă umărul. 


Atunci se smulse dezmeticindu-se și căzu pe spate, în noroi, 
horcăind. Și în secunda cât își ridică brațul în dreptul ochilor, ca să 
alunge vedenia, coșmarul se stinse. Rămase multă vreme nemișcat, 
lăsând ploaia rece să-i spele fața, să-l dezmeticească. Piatra mai 
venise o dată după el. 


„Cât poate să reziste în fuzio, câtă vreme va mai fi destul din ea 
însăși încât să-și aducă aminte de mine? Cât trecuse de când... Să 
vedem...“ 


Dar nu putea socoti nimic acum, toate gândurile lui treceau prin 
căștile din care aștepta un sunet, un semn. Se scurseră așa zeci de 
minute, un ceas, apoi două. În cele din urmă, se ridică amortit și se 
mișcă prin încăpere. Găsi într-o ladă câţiva cartofi încolțiți, moi. 
Înfulecă unul cu coajă cu tot, fără să-i pese de amăreală. Apoi se 
repezi din nou la căști. 


Și tot nu venea nimic din spațiu. Deznădejdea îl cuprindea treptat, 
cu fiecare oră de tăcere, ca piatra. Singura scăpare ar fi fost ca ei să 
fie acolo, la celălalt capăt al tunelului săpat de aparatul lui Achim 
prin straturile de beznă dintre el și nava pitită printre asteroizi. Nu 
venea nimic din întuneric. 


Adormi descoperind același vis. 


Era a doua sau a treia săptămână de fuzio. Piatra îl primea, simțea 
asta în durerea slabă, pe care cămașa Corporației o stingea treptat, 
dar mai ales în gânduri, în indiferența care creștea în el, pentru tot ce 
existase înainte. Peste încă tot atâta vreme, avea să-și amintească 
vag, din ce în ce mai tulbure, cine fusese, în ce viață, unde trăise în 
toți acei ani, însă ce mai însemna pentru el cuvântul „ani“... Un 
sunet scurt, ascutit, care ar fi avut cândva un înțeles. Acum îl 
pierdea. 


Dar încă mai era el, recunoscându-se. Știind încă, simțind clar de ce 
își dorise atât de mult fuzio, ce-ar fi fost în stare pentru asta, ce 
aștepta. Până când prefacerea urma să se desăvârșească atât de 
adânc încât avea să pară că nici n-a fost vreodată prefacere, ci firea 
dintotdeauna a lucrurilor. Încă mai privea stelele cerului, rotindu-se 
în jurul său, înțelegea ce e cu ele. Înțelegea și ce e cu el, fiind 
martorul propriei evoluții. Și chiar un martor al martorului, de 
asemenea el însuși. 


Dar odată curse toate astea... 


Mai poate spune o făptură fără moarte „demult“, „odinioară“, 
„altădată“, „ieri“? Știe nemuritorul ce-a fost începutul, ce va să fie 
cândva sfârșitul? Ori sfârșește mereu începuturi fără număr, 
începând un sfârșit după altul, mereu. Care sfârșit? Ce început? Ale 
cui? 


Piatra îi lingea rănile vieţii trecute. Cicatricele, atât acelea ale 
trupului, cât și cele interioare, nu mai puțin dureroase, făceau coajă, 
deveneau rozalii, se netezeau cu totul, dispărând una după alta. Nu- 
și mai simțea păcatele grele decât ca greșeli copilărești. Iar loviturile 
altora nu erau mai mult decât niște pozne. 


Până și... Nu, Ada din el nu se vindeca. 


El aluneca posac în nemurirea pietrei, iar Ada putrezea pe undeva, 
sub pământ, în vreun munte. O fată în inima rece de munte. Într-un 
fel, își căpăta și dânsa, după legile firii, trupul mineral... 


Și, pe la începutul celei de-a patra săptămâni, poate, căci timpul 


devenea din ce în ce mai greu măsurabil, de piatra lui se apropie 
neverosimil o alta, la treizeci, patruzeci de metri, tulburându-i 
nepăsarea. Trupul unei femei, purtând cămașa fuzio, era fixat în 
clincherul alveolei, pe faţa dinspre el a asteroidului. 


Deodată se trezi. Un glas îi vorbea la ureche. 
Achim, spuse vocea din căști, ce faci, frățioare, o freci la rece, lângă sobă? 
Și adăugă vesel, adresându-se altuia, de lângă el: 


Țăranul ăsta s-a făcut muci cu zemurile lui și-a adormit pe aparat. Merda 
de merda! 


Webber sări în picioare. „Cien.“ 


Iși simți gura uscată ca iasca, incapabilă să scoată un sunet. Apoi se 
așeză la loc, liniștindu-se. 


Achim, spuse Cienfuegos, nu te văd bine, mârlane. Dacă află șeful că-i 
consumi bateriile de-a-n pulea... 


- Cien... șopti Webber. 

Vreme de câteva secunde lungi, nu mai vorbi nimeni. 

Cruz, spuse în sfârșit Cienfuegos, tu ești, ticălos bătrân? N-ai mierlit? 
- Nu, n-am mierlit, portugan corcit cu șerpii. Asta te miră? 


Ce vrei să spui? făcu celălalt și — culmea — mirarea lui părea sinceră. 
Achim e prin preajmă? 


- Nu chiar... Să zicem că o vreme n-o să poată fi contactat. 
Dialogul căpăta aerul unei șuete în pauza de masă. 


- Cien, zise abrupt Webber, Achim a vrut să-mi ia gâtul. Nu așa ne-a 
fost târgul. 


Portuganul amuti din nou, câteva secunde. 


Habar n-am despre ce vorbesti, bătrâne. Unde e el acuma? I-ai făcut felul? 


- Nu sunt atât de prost să iau o viață de-a „umbrelor“. Am destule 
pe cap și-așa. 


Dacă-i adevărat ce spui, o să avem noi grijă de el. Ai marfa? 
- Dă-mi-l pe Bussier, forță Cruz. 


Auzi limpede în căști oftatul portuganului, urmat de câteva șoapte 
care oricum nu erau pentru el. 


Moșule, Bussier nu-i aici. E dus la târg, pe Lună. Am rămas eu și Kwan, de 
șase, cu flyreiserul. Te-am întrebat dacă ai marfa. Care-i treaba? 


- Am mutat-o, minți Webber. Nu discut altă învoială decât cu 
Bussier. 


Și cu femeia ta cum facem? Orice întârziere e pe pielea ei, știi bine. Piatra... 


- ...nu te lasă cu una, cu două, îl îngână Cruz. Mai bine s-o coborâți 
cu întârziere decât să n-o coborâţi deloc. 


Dar parcă își răsucise un cuțit în măruntaie când spusese asta. 
Nu mai suntem camarazi? râse Cienfuegos. 


Râsul ăla care-i făcuse imuni la gloanţele cu memorie, poreclite 
„așteaptă și trosnește“. 


- Nu-i vorba de-asta, râse prefăcut și Webber, cu ultimele puteri. 
Doar că treaba-i mai nasoală acum decât prima oară. Și nu vreau să 
mă târguiesc la mâna a doua. Ajută-mă, porc de câine! 


Puse toată frăția lor de sânge în acest „porc de câine“. Cien se 
înmuie. 


Bine. Uite cum facem. Inchide mașina, să nu prăpădești sursa degeaba. Și- 
așa ai avut noroc că Achim ti-a dat-o pe tavă, fără codări, pe frecvență... 


- Apoi? făcu Webber. 


Apoi te culci la loc, să nu crăpi. Se simte de la trei sute de mii de kilometri 


că ești dărâmat. Ne reîntâlnim peste șase ore, tot aici. Să dormi iepurește. 
Deschizi mașina și-aștepți. Te strigăm noi. 


- Dar Bussier? O să fie de față? 
Poate că da. 


Vocea se stinse cu un pocnet ușor. Abia atunci simţi din nou cât e de 
obosit. 


La început se priviseră, cât le îngăduia amestecul de clincher și 
piatră, care deja se opaciza peste ei. El nu era sigur câtuși de puțin că 
ea îl observase, că trăiește sau n-a supraviețuit asprimii fuzio, că și-a 
pierdut cunoștința ori a intrat de mult în litostază. Dar după numai 
câteva secunde, simţi că-l văzuse, așa cum simţi că un om de departe 
se uită la tine, chiar fără să-i zărești pupilele. E presiunea privirii. 


Orbitele îi apropiaseră fără să-și dea seama, la zece-cincisprezece 
metri unul de celălalt, păstrându-i, cu totul neverosimil, în aceeași 
poziție. Alveolele lor pâlpâiau uneori, respingând ploi de 
micrometeoriți. Atunci păreau alcătuiți din scântei și chipurile 
căpătau trăsături de lumină, mai multe decât cele pe care le 
dezvăluiau razele Soarelui ori Luna, Pământul, stelele... 


Cum se petrecuse? Cât avea să dureze? 


Părea că sunt abia la început. O forță de atracţie, alta decât 
gravitația, împiedica pietrele să se despartă, încremenindu-le într-o 
pereche stabilă, poate eternă. Un cuplu rotindu-se lent în spațiu. 
Distanţa dintre ei continua să se micșoreze, până se opriseră față în 
față, la mai puțin de doi metri. Atunci văzu că e o femeie tânără, nu 
cu mult mai tânără decât el. Chipul ei arămiu avea o expresie 
blândă, iar părul, dacă va fi fost întâi galben ca paiul, era acum 
acoperit aproape în întregime de pudra vânătă a rocii. După cum 
arăta, intrase în fuzio de curând. 


Ești bine? vorbeau ochii lui, repetând. Voia să știe dacă pe ea încă o 
mai chinuie durerea începutului. 


Nu... îi răspunse ea la fel. 


Și atunci o lacrimă îi sticli în colțul ochiului, o lacrimă din apa care 
încă mai alcătuia o foarte mare parte a trupului ei. Lacrima care te 
seacă... 


Cumva, piatra le supse gândurile și le transmise prin eter, ca pe niște 
unde. 


Sunt Cruz... 


Sunt Lil... 


Se trezi speriat. Cât timp trecuse? 


Încă nu pătrundea soarele prin crăpăturile pereților, ci doar o 
lumină foarte slabă. Dar și așa se temu că a dormit prea mult. Trecu 
dincolo, își puse căștile pe urechi și porni mașina. Cutia își reluă 
bâzâitul monoton, însă în căști nu auzea nimic altceva. După un 
timp, simți că încrederea îi slăbește din nou. 


Apoi înjură și pipăi cu degetele, în spate, unde firul se conecta la 
mașină printr-o mufă rudimentară. Poate că ieșise din locul ei, când 
se ridicase. O mișcă ușor. Imediat auzi un pocnet și glasul lui 
Cienfuegos. 


Webber... Cruz Webber... Răspunde... 
- Sunt aici, Cien, răspunse. Sunt aici. 


Credeam c-ai fost deștept și-ai fugit. Un tip tare n-ar da marfa din mână pe- 
o porumbiță de piatră... 


Cruz îi auzi pe ceilalți grohăind înfundat. 
- Ce-ai pentru mine? zise. 
Bussier vrea să-ți vorbească. 


Nu se întâmplă nimic vreme de un minut. Se întrebă dacă nu cumva 
a pierdut contactul. 


Webber! se răsti apoi o voce aspră. 
- Sunt aici. l-am spus lui Cien... 


Gura! făcu Bussier. Mă doare-n cur de spovedaniile tale, băiete. Ce-ai 
făcut cu omul meu? 


— A trebuit să mă descotorosesc de el. Voia să-mi facă felul și s-o 
șteargă cu marfa. L-am șifonat, dar e teafăr. 


Celălalt păru că-i cântărește vorbele. 
Minti, Webber. Îmi știu bine oamenii. Niciunul din ei n-ar face asta. 
- Crezi că mint? De ce? Ce-aș avea de câștigat? 


Poate te-ai răzgândit și vrei să păstrezi tot. Poate doar îţi place sângele. 
Cien mi-a povestit despre tine. 


Cruz simți o urmă de ezitare în glasul ca un fierăstrău. Trebuia să 
lovească. 


- Nu fi prost, Bussier! Pierzi vremea legând o tâmpenie de alta, iar 
marfa te-așteaptă aici. Când o să-ți revii? Cine știe, poate în cele din 
urmă reușești să mă scoţi din sărite și chiar mă răzgândesc... 


Aproape că putea să-i vadă pe toți holbându-se în spatele șefului, 
fără să scoată un sunet, ca să nu-l înfurie și mai tare. Webber se temu 
că a forțat prea mult. 


Ai patru coaie, băiete, zise în cele din urmă Bussier și toți suflară 
ușurați. 


Dar nu uita nicio clipă că eu te țin strâns de toate patru. 
- Nu uit, răspunse Cruz. 


Poate nu m-am ocupat destul de educația ţăranului. Dacă a fost nepoliticos 
cu tine, dăm la spate, ca-ntre bărbaţi, și ne vedem mai departe de afaceri. 
Fără pizmă, ce zici? 


Webber fu de acord. 


Zici că ai marfa. Atunci trecem la etapa a doua. La noapte Cien o să vină s- 
o ia. Pe urmă ne ocupăm de femeia ta. Asta dacă mai ești hotărât s-o 
coborâm. Mie mi-e totuna. 


— Așteaptă, zise Cruz. Mi s-a părut c-am auzit ceva afară. 
Avea nevoie de câteva secunde, să evalueze situaţia. lar Bussier nu 
trebuia să-i simtă disperarea. și scoase căștile și aşteptă. Pe urmă 


reveni. 


- Nu era nimic. Șefule, planul tău nu mai face două parale. Mi- 
ajunge că era să mă frig o dată. Cine-mi garantează că nu mă faceți 
de data asta? Până și Cien poate... 


Webber... 

Mieros, glasul „umbrei“ picura acum mai multă otravă. 

Asta ti-o iert, fiindcă nu mă cunoști destul, pulică. Dar ti-o iert o singură 
dată. Avem o învoială. Dacă aș cădea acum într-o gaură neagră tot nu mi- 


aș călca vorba. E valabil și pentru Cienfuegos și pentru toți oamenii mei. 


- Achim e tot de-al tău, Bussier. Fără pizmă, cum ziceai. Trimite-l pe 
Cien cu Lil De Vries, iar el se întoarce la tine cu marfa. Treaba se 
rezolvă mai iute și toată lumea e mulțumită. Ce zici? 


Trecură câteva zeci de secunde până când celălalt vorbi iarăși. 


Prea bine. Mergem cu planul tău. Asta înseamnă că te vom căuta peste 
două zile. Webber... Mă aştept ca și în partea ta totul să meargă uns. Altfel 
vă smulg capetele de pe umeri, ție și femeii tale, și mă ușurez în ele. 


- E o plăcere să fac afaceri cu tine, șefule... murmură Cruz. 

Tomas Isahagian 


In primele clipe îl sufocase panica. 


Lipsa gravitației. Reflexul căderii nesfârșite. Apoi se linisti. În 
imponderabilitate, ar fi fost imposibil să-l împingă spre alveolă și n- 
ar fi reușit s-o inunde cu clincher. Desigur, rotația Pietroiului putea 
să înceapă oricând. Sau niciodată. 


Simone încă era prinsă de el. ÎI îmbrăţișase cu putere și nu părea că 
are de gând să-i dea drumul. Masa se rotise cu câteva grade, astfel că 
acum putea să vadă întreaga infirmerie. Ola se agățase de un aparat 
complicat, fixat pe perete. Pe fața lui se citea o groază cumplită. Ville 
plutea nestingherit, rotindu-se pe o traiectorie curbă, spre consola de 
lângă ușa coridorului. 


- Ville, strigă Tomas. Agaţă-te de consolă și activează-l pe Braille! 
Altfel n-avem nicio șansă. Simone, încearcă să-mi desfaci 
legăturile... 


- Ville, nu atinge consola! 


Ea se dezlipi de Tomas și-și făcu vânt către ușă. Masa prinse să 
oscileze haotic, deplasându-se spre capătul opus al infirmeriei. 
Tomas privi neputincios cum Simone încearcă să ajungă la consolă 
înaintea lui Ville. Un balet straniu, întortocheat și smucit se 
desfășura la câțiva metri de podea. Dând din mâini și din picioare, 


femeia nu făcea decât să plutească lent înspre ușă. 


Tomas trecu pe lângă Ola, care ar fi putut să-l oprească și să-l 
dezlege, dar era pietrificat de spaimă. Privea spre Simone, palid, 
inert. 


- Ola, prinde-mă! 


Se mișca lent prin faţa lui și știu că, dacă celălalt nu reacționează în 
câteva secunde, va izbi unul dintre pereti, ricoșând spre centrul 
camerei. Acum vedea din nou tavanul și deodată simţi o smucitură. 
Masa se balansă de câteva ori. Reuși să-l vadă pe Ola cum se chinuia 
să-i desfacă legăturile de la picioare. 


- Trage-mă, îi spuse potolit. Dezleagă-mi întâi mâinile. 


În cele din urmă, fu liber. Se împinse în masă și ajunse pe tavan. 
Acolo, agăţat de o plafonieră, analiză rapid situația. Simone mai 
avea câțiva metri până la consola unde Ville deja lucra cu o mână, 
ținând picioarele rășchirate caraghios. Tomas își făcu vânt spre 
Simone, s-o împiedice. Și, pe când plutea în lungul infirmeriei, 
printre fiole și drajeuri ivite cine știe de unde, auzi o voce minunată. 


— Am inițiat procedura de activare pentru Hedda Thorvalds, Ville. 
— Mulţumesc, Braille. 


- Anulează procedura! zbieră Freitas, zbătându-se ca un mamifer 
greoi, furios. Și dezactivează-te imediat! 


— Îmi pare rău... Activarea este ireversibilă. Iar ordinul tău îl contrazice pe 
cel al lui Ville. Nu pot să mă dezactivez decât dacă el confirmă, Simone. 


Neutru, calm, parcă ușor nedumerit. „Bravo, amice“, îi spuse Tomas 
în gând, exact când o ajungea din urmă pe Simone. 


— Am repornit rotația, adăugă Braille la fel de liniștit. 
Încet, ca în vis, alunecară toți spre podea. 


— Simone, parametrii fiziologici indică o stare de surescitare periculoasă. Iti 
recomand odihnă... 


- Imbecililor, icni ea, ghemuită lângă ușă. 
Prudent, Tomas comandă deschiderea spre coridorul A. 
- Ar fi bine să nu mă urmăriți, spuse sărind peste Simone. 


leși pe culoar și-o luă la fugă spre puntea de navigație. 


Gerti Novak 


Câteva ceasuri după ce Leon îi zvârlise sacul de voiaj, la ora când 
cafenelele se umplu de oameni cumsecade și familiști pe deasupra, 
dispuși să cheltuie ceva pe-un pahar de rachiu și un blid cu 
mâncare, Gerti își făcu apariţia într-o bodegă din Montmartre. Avea 
renumele unui loc cuminte, în care nu se întâmplă nimic. 


Și chiar nu se întâmpla. Trei domni la vreo cincizeci de ani, 
funcționari în vreo firmă oarecare, se sprijineau de bar și sugeau din 
țoiuri mici varietăți franțuzești de globo. Câteva mese erau ocupate 
de alți cetățeni, cu vârste incerte, care dădeau gata tocănițe de cartofi 
și gâlgâiau vin sintetic, vorbind potolit. 


Gerti se așeză la o masă dosnică, trânti ranita alături și se puse pe 
așteptat, bând cu privirile pierdute cine știe unde. Poate în sine? 


Dar după vreun sfert de ceas, se ridică, plăti la bar, apoi se îndreptă 
grăbit spre ieșire, consultându-și nemulțumit ceasul. In clipa când 
dădea buzna afară, se ciocni de un alt bărbat care ieșea și el. 


— Îmi pare rău, se scuză Gerti în finnorthsym, trecând mai departe, 
fără să se uite îndărăt. 


Se grăbi, clătinând din cap, să cotească după primul colț, pierzându- 
se pe urmă într-un gang. Acolo, în întunecimea veche de patru 
secole, se opri și se sprijini de un perete, aprinzându-și o țigaretă. 
Scoase din raniță un dispozitiv de urmărire, îl calibră pe propria 
poziţie și-l activă pe țintă, pregătit să se plictisească. Spre 
nedumerirea lui, ținta o pornise însă la drum, mai devreme decât se 
așteptase. Așa că se puse din nou în mișcare. 


După câteva minute, semnalul se stabiliză într-un bloc de locuinţe, 
la unul dintre etaje. Intră precaut în hol. Avea trei posibilități să 
ajungă la ţintă: cu liftul, pe scara de serviciu sau pe cea de incendiu, 
agățată de unul dintre pereții exteriori. Alese soluția din urmă, deși 
scările fără platforme îi păreau făcute doar pentru smintiți. Simţea 
că îmbătrânește. 


Scara de incendiu ducea direct pe acoperiș, dar asta nu-l deranja 
prea tare. Odată ajuns sus, căută în raniță o pompiţă antică de ulei și 
stropi din belșug balamalele ușii de la casa scării. Apoi cobori fără 
zgomot, prin întuneric, spre etajul la care se oprise ținta. Chiar 
înainte de-a ajunge la locul cu pricina, scoase glockul și spuse șoptit, 
de data asta în englanti: 


— Ridică mâinile... Incet... 


În fața lui, dar cu spatele, pândind scările și ușa liftului, aștepta 
bărbatul de care se izbise la ieșirea din bodegă. Ședea ascuns, 
cumpănind în mână un pistolet mic, o jucărie nasoală în lupta de- 
aproape. 


-O să-ți iau păpușica dintre degete. Să nu faci vreo prostie. Așa... 
Întoarce-te, să ne vedem mai bine. Cuminte băiat. Mie-mi zice Gerti 
Novak. Nu-ţi mai aduci aminte de mine, dar ne-am întâlnit odată, la 
Milano. Eram în tabere diferite, nu ca acum, prieteni buni. Așa-i, 
Haffan? 


- Am știut că m-ai marcat ca țintă, la bodegă. Cum ţi-ai dat seama că 
m-am prins? 


- Hehe, râse Gerti fluturând amabil glockul, secretele astea nu se 
spun, se fură. Dar de ce vorbim în hol și nu mergem la tine? 


Apartamentul, două camere, hol generos și bucătărie pe-o latură a 
sufrageriei, cu tot soiul de gadgeturi sticloase, părea aranjat într-o 
navă spațială de lux. Tipic pentru un bărbat singur, cu preocupări 
vag intelectuale și serviciu searbăd, dar liniștitor pentru ziua de 
mâine. Un HoloIV uriaș împodobea peretele dinspre dormitor, iar 
din hol, un corp de bibliotecă gemând sub cărți, majoritatea 
cartonate, incrustate cu gust, în culori pastelate. Acolo, în deplină 
armonie, se odihneau statuete perfect echilibrate, reînviind liniștea 


vibrantă a Antichității. „O mică avere“, aprecie Gerti, cu glockul 
țintind între omoplaţii celuilalt. Un colecționar de rarități, un 
împătimit al lucrurilor vechi, de demult, de când lumea era lume, nu 
un vârtej de praf. 


- Haffan Ben Hasan, fostă „umbră“, acum funcționar de bancă. 
Cine-ar fi crezut? Frumos apartament. 


Își dădu drumul într-un fotoliu, adulmecând un cocktail încropit de 
gazdă. 


- Ar fi pierdere de vreme să te întreb cum mi-ai luat urma. 
-— Într-adevăr. 
- Ce vrei? Milano s-a dus, pentru mine-i un capitol închis. 


- Liniștește-te, Haffan. N-am venit să-ți fac felul. Am nevoie de tine 
viu. 


- Să ce, jăgter? Să-i sifonez pe ceilalți? Nici chiar tu nu ești așa de 
nebun. 


- Așa-i, admise Gerti. lartă-mi manierele. Am dat buzna fiindcă sunt 
în mare criză de timp. Am nevoie de-un serviciu simplu pentru o 
„umbră“: să-mi citeşti niște efemeride. 


Scoase din raniță lampa de citit și proiectă o hologramă plină de 
grafice, simboluri misterioase, linii și cifre. 


- Un fuzio fugar? 


— Îți merge mintea. Se vede și pe ce-i în jur. Dacă mă ajuţi, rămânem 
prieteni. 


- N-am de ales, dar îmi trebuie scule. Fără ele, nu pot face mare 
lucru. 


Ca într-un număr de magie, Gerti extrase o pereche de ochelari și 
mănuși RV. 


- Mă uimești, Novak. 


- Da, sunt uluitor. Acum uimește-mă tu. 


Petrecură un timp, în liniște deplină. Haffan răsucea holograma în 
fel și chip, ducându-și din vreme-n vreme mâna la obrajii acoperiți 
de floace negre. Atunci toate elementele se învârtejeau alandala și 
umpleau întreaga cameră. 


- Nu-i complicat. Dar sunt niște chestii care-mi dau de gândit, spuse 
într-un târziu. 


— Ascult. 


- Orbita asteroidului are neregularități... regulate, ca să zic așa. Pe 
lângă alea firești, induse de plasa gravitațională a sistemului, apar 
modificări ciclice, după un anumit tipar. Ca să pricepi, respectivul a 
avut întâlniri cu alt asteroid, de masă similară sau un pic mai mare. 
— Poți deduce efemeridele ceilulalt? 


— Firește că nu. Fugarul era client Symbioottinen? Întreabă-i pe ei cu 
cine și-a împletit orbita. 


Doar gândul că ar mai sta de vorbă o dată cu Speer-Leblanc îi dădea 
fiori lui Novak. 


- Nu se poate altfel? 
- Ba da. Facem fumigații și ne rugăm Marelui Spirit... 
— Am înțeles. Încă ceva și te las. 


- Dacă vrei zona exactă în care a căzut, las-o baltă. E pe undeva, prin 
munți, în Ciscarpatica. Dar asta cred că știai. 


- Așa-i. Altceva caut. Voi, „umbrele“ de pe orbită, care eliberaţi 
fuzio contra cost, vă sincronizaţi cu ăia care-i primesc aici, jos. Aveaţi 
niște canale de comunicare. De când eram țânc visez să aud cum 


A 


vorbesc „umbrele“ între ele. 
- Secretele astea nu se dau, se fură, încercă Ben Hasan o glumă. 


Dar văzu chipul mohorât al lui Novak. 


- Sunt niște mașini de comunicare. Cu frecvenţe modificate euristic, 
codări imposibil de spart. Nu-mi cere codurile. Nu le știu. 


- Arată-mi o mașină din astea și uit că exiști. 
Haffan îl privea drept în ochi. 
— Imi pare rău, n-am așa ceva. 


Mintea, firește. Gerti o simți până-n măduva oaselor de jăgter. Și mai 
simți primejdia. Arabul se relaxase prea devreme, avea o armă pe 
undeva, prin sufragerie. Acum o să scornească ceva. O să-i spună că- 
l ajută dacă... 


- Totuși, cred c-am putea rezolva, continuă Haffan, sculându-se. Te 
duc la cineva care încă mai lucrează. Numai un moment, să-mi iau 
un marker de identificare din bibliotecă. Vrei să-ți mai prepar o 
băutură? Am niște variante grozave. 


- Stai pe loc, îl opri Gerti. O rezolvăm în felul meu. Sus lăbuțele. 
Haffan se supuse în silă. 
- Ce, vrei să mă omori? întrebă speriat. 


- Nu, spuse Novak și trase. 


A 


Glonţul perforă palma stângă a fostei „umbre“, înfigându-se într-un 
tablou de pe peretele opus plasmei. O pictură care lui Gerti nu-i 
spunea nimic, dar judecând după lucrurile din apartament făcea 
niște parale. Haffan se prăbuși, încovrigat de durere, icnind 
moderat, cum îi șade bine unui dur. Fost dur. 


- Un mic aperitiv, omule, n-o lua personal. Unde-ai pitit cealaltă 
armă, în bibliotecă? Nu contează. Reiau ultima rugăminte: arată-mi 
o mașină de comunicații. 


- N-am așa ceva... gemu „umbra“. 


- Ba da, o ai chiar aici, în cotețul ăsta, pe undeva. Să caut eu și să fac 
deranj? Mai vrei o găurică în mâna cealaltă? O să ai probleme la 
birou, mâine. 


După o sumă de sclifoseli, Gerti mai scăpă un glont, în ecranul 
HoloTV. Atunci Haffan îl duse în dormitor. Cu gesturi stângace, 
deschise doar cu mâna validă rama de plastic a patului și scoase o 
tabletă străveche, solidă, de încredere. Novak recunoscu designul 
militar al Oligarhiatului Israel. Mai observă că dispozitivul arăta de 
parcă ar fi fost folosit de cel puţin trei generații de „umbre“. O 
aruncă în raniță, lângă pistoletul confiscat pe scară. 


Prinse mâinile celuilalt într-o bridă cu autostrângere, atent să nu se 
murdărească de sângele care șiroia sau ca „umbra“ să nu-i dea un 
cap în gură, de exemplu. S-ar fi iscat o încăierare pe cinste și n-avea 
niciun chef. De fapt, nu prea avea chef de nimic, iar cazul începuse 
să-l plictisească. 


- Deși ai o bubă urâtă, o să supraviețuiești, spuse verificând 
legătura. Cel puțin așa cred. Eh, uite ce târziu s-a făcut, trebuie s-o 
iau din loc. Mulţumesc pentru seara agreabilă. Știam că pot conta pe 
tine. 


- Novak... Nu mă lăsa așa... Măcar leagă-mi rana cu ceva... 


- Imi pare rău, dar mă grăbesc. La următoarea întâlnire, promit să 
fiu mai atent. Ai grijă de tine, te rog. 


Haffan se trântise pe pat, cu mâinile la piept. Chipul său neras, 
mânjit de sânge, arăta furie neputincioasă. Și încă ceva. leamă? 
„Nu“, își zise Gerti. „Nu teamă e-n privirea lui. Mai degrabă, uite, 
satisfacție. Cu asta sunt de acord. Se bucură de ceva. Ceva îmi scapă. 
Un lucru pe care l-a văzut în efemeride. Sau crede că nu mă pot 
folosi de mașina de comunicații?“ 


— Ştii ce, bătrâne? Poate mai stau puțin cu tine. 


In vreme ce spunea asta, scoase încă o bridă, cu care-i legă și 
picioarele. 


— Acum o să vorbesc doar eu, iar tu dai din cap, da sau nu. Tableta 
are sistem de urmărire, așa-i? Și dacă ies cu ea, cineva trimite o 
echipă să vadă ce și cum. Corect? Tragi nădejde să-mi facă felul și 
după aia să te dezlege. 


Știu că nimerise ținta. 


— Ceea ce-mi spune că, de fapt, nu te-ai retras și încă ești o curvă de 
„umbră“. Da, așa merg lucrurile. Vrei să zici ceva? Poate mai târziu, 
dacă mai avem vreme de palavre. Ai văzut ceva în efemeride și nu 
mi-ai spus. Citesc oamenii cum citesc biletele de avion. Altminteri aș 
fi doar un prăpădit de conțopist, miop, cu ulcer, plin de mătreață. 
Puteai să eviți toate astea dacă erai de treabă. De ce nu ești bun cu 
mine? Ce rău ţi-am făcut? 


Se lăsă dus de val și de alcoolurile din bar, ca în transă. Vorbea 
continuu, fără pauze între propoziții, cu intonații subtile, discrete. Și, 
în vreme ce-l acuza pe Haffan de toate relele din lume și se prezenta 
pe sine ca ultim cavaler al dreptăţii — ceea ce, desigur, era ușor 
exagerat, îl privea în ochi, neslăbindu-l o clipă. 


- Acum înţelegi că m-ai silit să-ți fac asta? Pricepi? Tu ești de partea 
răului, eu sunt de partea binelui. Da, Haffan, te poți salva prin mine. 
Trebuie doar să vrei cu ardoare, să vrei lumina cum vrea lava încinsă 
a unui vulcan care explodează. Te pot mântui, Haffan, dar trebuie să 
mă convingi... 


Se opri brusc, dându-și seama că depresia e deja acolo, în el, și nici 
măcar n-o simţise învelindu-l. Poate venise chiar în dimineața aia. 


- Acum, dacă ai ceva de comentat... 
Și lacrimile porniră la vale, pe obraz. N-avea nimic de injectat la el. 
- Dumnezeule mare, șopti Haffan. Eşti nebun, ești dus... 


- Nu despre mine e vorba. Cruz Webber, fugar din fuzio. ÎI știi, l-ai 
cunoscut, ai auzit de el? Aș zice că da. Mă duc să pun niște apă la 
fiert, să nu pleci. Mai avem de vorbit, deși tare mă grăbesc. 


Se duse spre bucătărie. Îl auzea pe Haffan cum se agită și icnește, 
încercând să se elibereze. Cercetă un pic biblioteca. La ce-i trebuie 
unei „umbre“ cărți tipărite? Ăștia citesc? Firește că nu, praful 
vorbește. Doar un terfelog fusese șters, atlasul de cocktailuri, ce 
caterincă... Printre pagini, într-o decupătură iscusită, un pistolet 
identic cu cel pe care i-l confiscase mai devreme. Banal. Dacă ar fi 


găsit acolo un spray, un ac otrăvit, o tarantulă vie, nervoasă, ar fi fost 
frumos. Dădu din mână a lehamite. 


- Unde ţii cafeaua? strigă. Ai și îndulcitor? 


Reveni în dormitor cu ibricul fierbinte, dar fără cești. Haffan reușise 
doar să cadă din pat, pe-o rână, cu mâna sângerându-i abundent. Tot 
locul era o mizerie. 


Gerti Novak se așeză pe marginea saltelei, privindu-l compătimitor. 
- Ce știi despre Cruz Webber? 

- Nu știu nimic... Nu știu niciun Webber... 

- Bzzz! Răspuns greșit, dragul meu. 


Picură cafea clocotită pe mâna rănită. Urletul îl luă prin surprindere. 
Așa ușor funcționează? Mai devreme abia căpătase un geamăt, cu 
ditamai glontul. 


- Dezleagă-mă și-ți spun... 


- Păi, nu e regulamentar. Imi cânți tot, chiar și ce nu vreau să aud, și- 
abia apoi mă gândesc dacă-ți dau drumul. 


Mai scăpă niște cafea. 


„Nu, nu-mi place tortura. Nu, nu-mi plac urletele. Dar am de ales? 
El m-ar fi împușcat zâmbind, pe scări, dacă n-aș fi fost un minut mai 
istet. Sau m-ar fi găurit mai târziu, cu pistoletul din atlas. Auzi, 
reţete de cocktailuri...“ 


- Bine, gâfâi Haffan, ai ghicit... Pot găsi datele celuilalt asteroid... 
Aflu și cine-i în fuzio acolo... Dezleagă-mă... Dă-mi drumul... 


Abia după ce Gerti vărsase jumătate din cafea, iar mâna începu să se 
umfle, rănitul cedă. 


Nu știa niciun Webber, dar avea informaţii că se organizase 
retragerea cuiva din piatră. Motivul? Il putea presupune. De ce-a 
fugit din fuzio? De frică. 


— N-ai fost niciodată sus, habar n-ai cum e-acolo... Zboruri de 
distracție pe Lună, coloniștii roind pe Marte, astea nu se pun. Aia 
încă sunt acasă... Să treci dincolo, în centura de asteroizi, să te- 
ascunzi printre pietre... De-acolo începe spaţiul... De-acolo 
nebunia... 


Novak îi tăie legăturile. Oricum, nu mai era în stare nici să se țină pe 
picioare. Íl întinse pe pat și-i acoperi mâna distrusă cu un cearșaf. 
Dar nici așa mirosul de carne fiartă nu se risipi. 


— Mai zi! îi ceru. 


- Nebunia... Nimeni nu s-a dus până la... Sateliții lui Jupiter... Mai 
departe... Saturn... Uranus... Norii de metan... Nimeni nu... Doar 
litostazicii... 


Îi cădea capul într-o parte, iar vânătorul știu c-o să leșine tot mai des. 
Aduse apă de la bucătărie și-l stropi abundent pe față, apoi încropi o 
compresă cu gheață pe care i-o lipi de mână. Văzu îndată că asta-i 
prinde bine. 


- Spune. 


- Spun... Doar să nu-mi mai faci rău... Dincolo de centură începe 
nebunia. Au pornit spre Jupiter și nimeni nu s-a mai întors. Și-au 
pierdut minţile... 


- Ce treabă are Jupiter cu Webber? Vrei să mai fac niște cafea? 


— Ascultă-mă... Oricât m-ai chinui, nu e nici o miime din ce-am 
simţit suflând din afară. De un milion de ori mai cumplit... Întreabă- 
te de ce se prăbușesc asteroizii pe Pământ. De ce se cer Webber și 
alţii ca el înapoi... Symbioottinen îi vrăjește că-i bagă în piatră și vor 
avea spațiul. Eternitatea la îndemână. Dar acolo e doar nebunie, frig, 
moarte... De-aia n-a trecut nimeni de asteroizi... De-aia n-o să ieșim 
din sistemul solar. De-aia se-aruncă toți pe Pământ... Am văzut și 
mi-a ajuns... Mă crezi sau nu, mi se rupe, chiar m-am retras... 


Delir. Știa și Gerti destule basme de-ale „umbrelor“. Spuneau cam 
aceleași lucruri. Dincolo, în spațiul îndepărtat, pândesc monștrii. O 
nebunie feroce te înșfacă, împrăștiindu-ți creierii și viscerele în afara 


navelor. Dar puțin îi păsa de exaltările smintiților care piratau 
printre asteroizi. 


„De-aș căsca gura la toate astea, n-aş mai fi jăgter. lar prăbușirile... 
Habar n-am.“ 


— Dacă te-ai retras, ce faci cu tableta? 


- Ascult ce se mai petrece. Uneori mai vorbesc cu vechii camarazi. 
Am plecat de frică. Dar ceva tot mă ţine legat... 


„Vechi camarazi"... Javre care din vreme în vreme stau la povești 
noaptea, schimbând amintiri pe niște globo. 


- Nu știu ce mă enervează mai mult, Haffan. Că mă crezi prost și-mi 
vinzi snoave sau că-mi ascunzi ceva important. Ai vrut să mă 
mierlești, jos pălăria, suntem chit. Și eu făceam la fel. Dar să mă iei 
de fraier... 


Totuși, viermele îndoielii îl ronțăia pe dinăuntru. Dacă arabul spune 
adevărul? Plecase de-acolo de frică. Și Webber se ceruse afară de 
frică. 


Chiar atât să se fi înșelat? Vezi lucruri care nu sunt. Realitatea e cu 
totul alta. Semn că-n scurtă vreme vine primul eșec. Primul și 
ultimul, firește. Cum nu-i mai citești pe cei din jur, în secunda 
următoare te poți considera mort. Alungă gândul. 


- Hai să pornim tableta, spuse. 


În câteva minute, îndrumat de Haffan, o acordă pe canalul 
grupurilor din Ciscarpatia. Nimic palpitant. Aproape imediat, auzi 
rostindu-se numele: Webber. Canalia trăiește, carevasăzică... 


În vreme ce rănitul se prăbușea într-un leșin profund, Gerti Novak 
se instală confortabil ca la concert, cu butelca în mână, și se puse pe 
ascultat. 


Cruz Webber se târguia cu un anume Bussier, o căpetenie de ticăloși. 
Numele îi părea vag cunoscut. lar miza târguielii era „marfa“. Ce 
„marfă“? Ceva tare scump, vezi bine. Ba nu. Jăgter făcu ochii mari. 
Mai era o miză, mai subtilă și cu atât mai incredibilă: Webber se 


tocmea cu Bussier pentru scoaterea unei femei. Lil de Vries. Una 
cufundată în fuzio. 


Încă o damă? Într-o secundă, avu tabloul sub ochi: Webber se ceruse 
afară fiindcă se înamorase de-o altă sonată, care se lăsase în piatră. 
„O iubire pe cer“, iată titlul capodoperei. Plănuise de-acolo, de sus, 
întoarcerea lui și-a femeii. În schimbul unei averi. 


„Marfa“. Poate ouase acolo, în piatră, o comoară. Ori, cine știe, o 
dosise din vreme într-un loc, pe când încă mai era mercenar, ca plan 
de avarie. Pitise un tezaur undeva, în Ciscarpatia. Și ăsta era 
singurul lui atu. Dar Ada Nemes nu era tot de pe-acolo? Ba da. 
Oriunde te uiţi în viața lui, numai peste femei dai. 


- Mare sculă Webber ăsta, nu-i așa? comentă Novak. 


Haffan nu răspunse. Gerti fu nevoit să-l apese un pic pe mâna 
paradită, ca să-l întoarcă din leșin. 


- Uite ce-i, zise. Știu că dac-ai putea, ai veni după mine să-mi iei 
gâtul. Normal ar trebui să te lichidez și să-mi văd liniștit de-ale 


mele. Habar n-am de ce n-o fac. Dar nici nu-mi vine să te dezleg. Tu 
cum zici să fac? 


- Nu știu... șopti Haffan. 
— Vrei să trăieşti? 
— Vreau... 


- De ce? N-ai niciun motiv. Eşti singur cuc, ai plecat dintre „umbre“, 
te-ai prefăcut într-un conţopist de căcat. Ce faci când vii seara acasă? 
Te uiţi pe holo? Te mângâi? Amesteci la cocktailuri? De ce dracu’ 
merită trăită viața asta a ta? 


- Nu știu... 
Novak se ridică. 


- N-am de ales. Ti-am spus că te mântui, dar n-o pot face. Te las în 
viaţa ta de rahat. Imi rămâi dator pentru asta. Poate o să am nevoie 
vreodată, să mă iei de undeva. Și să nu-ți suni amicii că un jăgter le- 


a luat urma. Dacă faci asta și află că mi-ai cântat toate cântecele 
voastre, or să-ți dea să mănânci chiar mâna pe care-am preparat-o 
împreună... 


În aeroport, la mai puţin de un ceas după ce plecase din 
apartamentul lui Ben Hasan, fuma pe pasarela care ducea spre 
terminal. Avionul fusese deja parcat și primii pasageri se strecurau 
pe lângă el, îngrămădindu-se la îmbarcare. 


Iși expediase ranita spre Ciscarpatia, prin curier privat, așa cum 
proceda mereu când pleca sau se întorcea dintr-o călătorie. 


Acum, rezemat de balustradă, căuta să pună cap la cap mici 
pătrăţele colorate, să obțină un tablou. Era clar că-l va găsi pe 
Webber undeva în zona Gruiu. Acolo activase în ultimii ani, acolo se 
combinase cu Ada Nemes, în vreo miliție locală. Tot acolo ascunsese 
o comoară. „Marfa“. Cum pusese mâna pe ea n-avea nicio 
importanță. 


La scurtă vreme, Ada dispare. Piere într-un accident, moare din 
pricina lui, e ucisă în acțiune? Nu contează. Webber rămâne singur 
și pustiit — ce marmeladă —, fuge la Leverkusen. De ce acolo? Fiindcă 
Northern Symbioottinen are în Köln o reprezentantă solidă. Se 
explică astfel și rapiditatea cu care Speer Leblanc a servit 
efemeridele. 


Așadar, după dispariția Adei, vrea să intre în fuzio. Mai departe, 
lucrurile se complică. Sus, în piatră fiind, Webber o găsește pe Lil de 
Vries. Bolovanii cosmici se îndrăgostesc. Doar că în loc să-și vadă de 
acuplările lor pietroase, la adăpost de zarva Pământului, el decide să 
iasă din fuzio înainte de-a atinge litostaza. 


Symbioottinen avea clauze peste clauze îngropate în alte clauze, 
care-i permiteau să respingă asemenea cereri. Căci pentru orice caz 
de renunțare, ar fi trebuit să le restituie banii și averile posesorilor de 
drept. Singura șansă a unui fugar erau „umbrele“. lar acești păduchi 
cosmici aveau și ei tarifele lor. Webber și-a permis să plătească o 
dublă extracție. Cu siguranță, toate „umbrele“ au aflat și-au 
comentat. Nemântuitul Haffan Ben Hasan trebuie să fi știut. 


Un individ renunţă la nemurire pentru o femeie? Nu-l vedea pe 
Webber asumându-și toate astea, ducându-și apoi crucea hăituitului 
pe viață. Deci, alta e povestea lui. Agent al Corporaţiei? lar ea, vreo 
sculă a uneia rivale? L-a defectat pe Webber, cu farmecele ei 
pietroase, acolo, în vid? 


Symbioottinen a apelat la el, jăgter Gerti Novak, ca să-l prindă cu cât 
mai puțină gălăgie. Un alt vânător ar fi stârnit tot soiul de 
complicații, sau chiar l-ar fi putut ucide pe Cruz. Sau, și mai rău, ar 
fi putut să-l scape. 


Ori, mai știi, gustaseră amândoi frica de care vorbea Haffan. Cine 
putea spune ce se petrece cu litostazicii rătăcitori prin sistem? 
Nimeni, în afara Corporației. 


Cine putea spune de ce un asteroid ar fi putut îngropa un întreg 
oraș? Nimeni, în afara Corporaţiei. 


Northern Symbioottinen mi-a ascuns multe. Între ele și adevărata 
miză a jocului. lar bâta care sparge ulcele e numai bună de aruncat 
după aia. „Când își vor zice că nu mai au nevoie de mine?“ se 
întrebă Gerti, în vreme ce intra în aeronavă. 


Se așeză pe locul rezervat, fixă centura și înghiți o pilulă contra 
răului de zbor, servită de stewardul zâmbitor. În urma lui, își făcu 
apariția ultimul pasager. Un individ îndesat, cu uitătura nesigură, de 
om dezorientat și obidit, trimis împotriva voinţei sale într-un loc cu 
nume imposibile. „Profilul perfect al asasinului“, cugetă Novak. 


În vreme ce avionul se târa spre locul de lansare, încercă să-și 
imagineze cum îl vor scoate din joc. Un lunetist? Un cuțitar? Cu 
lunetiștii nu te pui. Doar dacă le cazi în spinare. Sau, cine știe, show- 
ul clasic al avionului explodând în zbor. 


Motoarele de rachetă bubuiră prelung. Aeronava se înălță spre cer, 
într-un nor de praf și fum puturos. 

Tomas Isahagian 


Era cea mai firească dintre întrebări. 


Unde să se-ascundă? Nu putea fi sigur că ei că n-ar încerca mai 
departe prostia cu fuzio. În același timp, Braille, odată activat, i-ar fi 
raportat în orice clipă poziția. Avea nevoie de două ore, până la 
trezirea Heddei, după care lucrurile ar fi intrat, cât de cât, în normal. 


Să fugă spre puntea de navigatie, la terminalele de comunicații. Să 
alerteze Pământul, că pe 9969 Braille lucrurile au luat-o razna. 
Cauzele? Tomas nu știa ce să spună. Oricum, mesajul ar fi avut 
nevoie de mai bine de șapte ore ca să ajungă. Răspunsului i-ar fi 
trebuit încă o dată pe-atât, chiar mai mult. Nici pomeneală de 
dialog. Doar îi va anunţa ce știe: opririle rotației, schimbarea 
vectorului viteză, nebunia lui Simone și-a celorlalți. 


Greu de imaginat cum vor reacționa cei de la Northern 
Symbioottinen. Și nu doar ei, ci întreaga lume. Pentru că, deși 
expediția lor era una mai degrabă privată, acasă se dusese vestea că 
de succesul misiunii depinde salvarea speciei. 


Privise de câteva ori în urmă. Ușa infirmeriei rămăsese deschisă, dar 
niciunul nu ieșise după el. Apoi coridorul făcu mai multe coturi și 
nu mai văzu nimic. Cum fusese posibil ca un grup de nebuni să 
compromită totul? 


În dreptul sasului dinspre puntea de navigație se opri să asculte. Nu 
auzea nimic, nu venea nimeni în spatele lui. Odată ajuns pe punte, 
încercă să-și dea seama, din datele consolelor, cât de mult se 
schimbase traiectoria. Braille nu-i era de mare ajutor. De cele mai 
multe ori îi răspundea vag. 


— Nu am această informație disponibilă pentru tine, Tomas. Îmi pare rău. 
Cu siguranţă Ola, Simone și Ville îi opriseră, cât se pricepuseră, 
accesul la informaţii. Oricum, din câte-și dădea seama, vectorul 
viteză se modificase cu câteva grade spre planul eclipticii. 
Deplasarea era constantă, cu o mie de kilometri pe secundă. Nu 
avusese loc nicio încercare de frânare, dar nici o accelerare. Pietroiul 


urma să intre în centura Kuiper și, dacă nimic altceva nu se petrecea, 
avea s-o traverseze în două, poate trei zile. După care... 


- Braille, unde sunt acum Simone, Ola și Ville? 

— Nu am această informație disponibilă pentru tine, Tomas. Îmi pare rău. 
- Estimează timpul rămas până la activarea Heddei. 

— Optzeci de minute. 

Într-o oră și douăzeci de minute se puteau întâmpla multe. 

- Braille, cine a comandat oprirea rotației? 

— Nu am această informație disponibilă pentru tine, Tomas. Îmi pare rău. 
- Litostazicii pot comunica direct cu tine? 

— Mă tem că nu înțeleg sensul întrebării, Tomas. 

Se rezemă de un pupitru, privind spre ușa de acces pe punte. 

- Braille, afișează imaginile din coridorul A. Pe ecranul mare, te rog. 


Spre surprinderea sa, ecranul se umplu de imagini. Camerele de 
supraveghere înfățișau diferite zone ale culoarului. Din cât putea să 
vadă, era pustiu. 


- Afișează imagini din coridorul B, te rog. 
— Mă tem că nu înțeleg sensul ordinului, Tomas. 
- Afișează imagini din coridorul C, te rog. 
— Mă tem că nu înțeleg sensul ordinului, Tomas. 


Braille nu mai știa nimic de celelalte două culoare. Nimic despre 
litostazici. Exact cum spusese Simone. Prin urmare, Braille n-avea 
niciun amestec. Atunci? Modificările fuseseră intenționate, nu 
accidentale. Avea dreptate Simone să se întrebe cine fusese în spatele 
tuturor acestor lucruri? Braille ieșea din discuţie, căci nu era motivat 
pentru asemenea operații. Ca orice inteligenţă artificială, ar fi putut 
să sufere o nevroză, dar atunci s-ar fi comportat haotic. 


Ori acum se întrezărea un plan. Cineva dorea să-i aducă în planul 
eclipticii. Litostazicii? Cine știe ce și cum gândesc ei? Cât fusese în 
fuzio, Tomas trăise experienţe contradictorii, la limita nebuniei. 
Privind înapoi, putea spune că litostaza altera profund umanitatea. 
Alte gânduri, alte așteptări. Alte priorități. 


Așadar, ei ar fi fost motivaţi să modifice vectorul viteză. Doar că nu 
puteau. N-aveau canale de comunicare cu Braille și nici acces la 
controlul asteroidului. Rolul lor în misiune era unul mai degrabă 
subtil. Să contemple spațiul. Să adulmece vidul, culegând date de la 
marginea sistemului solar. Să-și trăiască nemurirea lor încremenită, 
să simuleze. 


Și erau multe de simulat. Că au controlul propulsiei și-al 
interiorului, că-i ajută pe oameni să ajungă teferi undeva. Tomas știa 
asta din instructajele de pe Pământ. Misiunea lor era doar o repetiție, 
primul pas, o uvertură la altele, mult mai mari, grandioase. 
Litostazici și oameni, împreună pentru un singur țel: supraviețuirea 
pe termen lung în spatiu. 


Nu știa de ce intraseră ei în carnea asteroidului. Poate le promiseseră 
că la întoarcere vor fi lăsaţi de capul lor, să facă ce poftesc cu 9969 
Braille. Să plece oriunde vor. Tomas habar n-avea și nici nu-l interesa 
prea mult. Acum nu dorea decât să se ascundă. Privi ecranul central. 
Coridorul A era în continuare pustiu. 


- Braille, comută imaginea la intrarea în infirmerie. 
— Am comutat, Tomas. 


Ușa era deschisă, dar nu vedea înăuntru. Tot ce putea să zărească era 
un colț de consolă. 


- Deschide canalul de sunet. 

— Am deschis canalul de sunet, Tomas. 

Se auzea doar un fâșâit slab. Pietroiul era cât se poate de tăcut. 
- Braille, amplifică sunetul cu factor zece. 


Fâșâitul crescu în intensitate. Părea o cascadă, undeva, pe coridorul 
A. 


— Factor o sută. 


Fâșâitul crescu într-un vuiet. 

- Filtrează în banda 50-2400 herti. 


Zgomotul dispăru și atunci Tomas îi auzi pe Simone, Ola și Ville, 
certându-se cu glasuri minuscule, distorsionate. 


—... nu trebuia dezlegat... taci, ai spus numai prostii... cum puteam să... 
totuși, Braille se-nvârte... există limite... mi se face foame... Hedda va găsi 
soluții... s-o neutralizăm pe Hedda... baţi câmpii... Tomas ar trebui... 
distrugem alveolele... nu aveam altă soluție... dacă unul dintre noi întră în 
fuzio... să mâncăm ceva... Braille trebuie deconectat înainte... 


Frânturi din care nu se însăila mai nimic. 


Tomas se concentră pe propriile priorități. Să se ferească, să se 
ascundă de ei. Coridorul A nu-i oferea multe. Magaziile. 
Laboratoarele. Ferma. Uzina de oxigen. Camere simple, fără alte 
ieșiri. Curse de șoareci. Atunci galeriile secundare și de serviciu. 
Transtuburile. Dar oare coridoarele B și C chiar erau vidate? 


Cunoștea toate cotloanele asteroidului, dar la fel de bine le știa și 


Simone. Acum ușoara euforie de după injectare trecuse. Începea să 
se simtă rău. Nu avea dureri, doar o slăbiciune, o amețeală, ca atunci 
când abia te trezești din hibernare. Oriunde s-ar fi dus, ceilalți l-ar fi 
găsit în mai puţin de un ceas. 


Nu avea prea mult de ales. Putea încerca să treacă spre hibernatoare. 
Să pornească activarea echipajului și-apoi să reziste până ce se vor fi 
trezit cât mai mulți. Sau... 


Sau să intre de bunăvoie în fuzio și să rămână pe veci al pietrei. Și în 
vreme ce chibzuia încolţit, rotația se opri pentru a treia oară. 


Lil De Vries 


Își trăia fuzio cu faţa spre Pământ, încă putând distinge prin 
clincherul tot mai puțin transparent răsăriturile și asfințiturile, unul 
după altul, pe măsură ce timpul se oprea pentru ea. Neliniștea se 
adăuga durerilor prefacerii, atâtea câte nu le putuseră domoli nici 
cămașa, nici Cruz. Și o slăbeau. 


„Prea lertătorule cu nevoile mele, se ruga duhului pietrei, izbăvește- 
mă de păcatul în care am trăit nu demult și dă-mi mie puterea de-a 
Te primi așa cum se cuvine, în pace și neîntinare...“ 


Dar rugăciunea, în loc s-o aline, îi deșteptă cumva o senzaţie de 
zădărnicie, pe care n-o simţise în primele zile de fuzio. După o 

vreme însă, o cuprinse apatia, ori prefacerea însăși o purta mai 

departe, pe calea fără întoarcere a nemuririi. 


Privea Pământul și Pământul începea din nou să-i spună ceva. 
Cealaltă piatră arsese demult, în atmosferă, când „umbrele“ îl 
coborâseră pe Cruz Webber. Unde se afla el acum? Acolo, în resturile 
de pădure din Stepa Amazoniană? Pe una din insulele minuscule ale 
Pacificului, care răsăreau adesea din adâncuri, incandescente, 
solidificându-se? Ori dincolo, sub zidul ruinat de acizi al Himalayei, 
privind cerul, așteptând-o... 


Fuzio lucra neobosit, dându-i apă, oxigen și minerale, direct prin 


piele, extrăgând din corpul ei delicat toxinele, otrăvurile și deșeurile. 
Și în tot acest timp o sufla cu piatră fină, un strat molecular după 
altul, îmbrăcând-o de la tălpi până-n creștet cu straiul eternității. 


Pe măsură ce i-o țesea, haina îi venea tot mai bine. Și într-o bună zi, 
urma să-i fie cu neputinţă s-o mai dezbrace, s-o lepede. Dar nici n- 
avea să-i mai pese, nici n-avea să mai știe. Și într-o altă zi, urma să 
nu mai fie nimic din Lil De Vries, cea trecută și uitată, în acea 
excrescenţă de piatră amintind formele ei femeiești, ci doar rocă 
impregnată cu sufletul ei, cu o parte a cugetului și doar ceva din 
amintirile sale, doar acelea trebuincioase pietrei în care se prefăcuse. 
Dar nici n-avea să-i mai pese, nici n-avea să mai știe... 


În gând, se răsuci încet pe o parte, cum îi arătase Cruz în vremea 
petrecută împreună. lar piatra, cu care o împreuna cămașa, o ascultă 
docilă, rotindu-se odată cu ea. Acum privea spațiul fără sfârșit, 
spuzit de stele, fiecare dintre ele o promisiune. Duhul pietrei îi făcea 
toate aceste promisiuni. 


„lartă-mi necredinţa“, gemu iarăși și propria rugăciune, stârnindu-i 
corzile vocale într-un geamăt, fără să-i poată descleșta gura, îi aduse 
o durere suportabilă. „lartă-mi neputinta, iartă-mi păcatul, iartă-mi 
nerecunoștința...“ 


Iar duhul pietrei îi ierta toate astea, căci alveola fuzio lucra mai 
departe sârguincioasă și piatra o cuprindea în continuare. Deodată, 
Lil simţi din nou frica, stârnindu-i fluturi în stomac, înghețând apoi 
fluturii aceia. Și dacă el nu se întoarce? 


De unde venise Cruz, cum îi tăiase calea tocmai acum, când calea ei 
era fără întoarcere? 


După o vreme, simţea ce greșeală îngrozitoare făcuse. Fugise din 
lumea ei pentru a lăsa în urmă dureri, decepții, eșecuri, dezamăgiri, 
pierderi. Pierduse tot ce iubise, căpătând în schimb nepăsarea 
înconjurătoare în forma ei cea mai desăvârșită. Trăia și umbla printre 
oameni, dar parcă ar fi deschis ochii brusc în mijlocul unei uriașe 
păduri de arbori artificiali, nu numai străini, ci și lipsiți de viaţă, 
incapabili s-o ajute cu însuflețirea lor să repornească trăirile răcite. 


Nu mai iubea și nu era iubită. Nu cerea, nu dăruia, nu primea nimic, 
de nicăieri. Nu vorbea cu nimeni, nimeni n-o privea cu atenție. Dacă 
n-ar fi continuat să respire, ar fi încetat pur și simplu să funcționeze, 
cândva, asemenea unui motor care-și consumă combustibilul până 
la ultima picătură. Avusese, ca oricare alt om, o strălucire palidă, iar 
acum se prăbușea în sine, crescând densitatea întunericului 
sufletesc, formând propria gaură neagră în care avea să se 
prăbușească la sfârșit. 


Crezuse că fuzio îi va aduce mântuirea. Era nu prea slabă, ci prea 
plină la început de speranță ca să nu-i rămână ceva, un rest de care 
nu știa nici ea însăși, oricât de mult ar fi sleit-o încercările. Credea că 
alinarea pe care i-o va da fuzio, uitarea, indiferența, vor fi mai 
puternice decât frica de durerea și singurătatea aduse la începutul 
contopirii cu piatra. Și nu era așa. 


Simțţise frica încă din ziua când părintele o îndemnase să se alăture 
credincioșilor pietrei, tot mai numeroși, singurii care ar fi putut să-i 
arate înțelegere și compasiune. 


- Lil De Vries, îi zisese, tu trebuie să mori ca ființă omenească pentru 
a putea să renaști ca făptură nepieritoare. Înrudită cu stelele și cu 
pământul și cu lunile, din a căror carne ai luat ființă și la care trebuie 
să te întorci. De aceea, frica ta e doar una trecătoare, doar de durerea 
trupului, cât va fi și aceea. Dar odată ce ea încetează, frica ta trebuie 
să dispară, nu să te mistuie. Se teme o stea de veșnicia ce se-așterne 
înaintea ei? Frică îi e pietrei de celelalte pietre printre care dăinuie? 


Minunile de vorbe îi picuraseră curaj în suflet, să poată merge mai 
departe. Dar și mai departe se luptau într-însa frica de moarte cu 
frica de viaţă. 


O cuprinsese și mai mult neliniștea la clinica pregătitoare, în 
mijlocul oceanului de zâmbete ce-i dădeau de înţeles că a trecut 
testele, că e potrivită și a ales noua ei viață. 


„Gândește-te, Lil...“ îi spuneau. „Viaţa ta de acum e un lung șir de 
neîmpliniri și drumuri închise. Dar asta n-ar fi nimic. Aproape toată 
populaţia adultă trăiește la fel, la fel ca tine. Însă tu te-ai născut cu 
noroc. Te potrivești cu piatra într-un fel uluitor, desăvârșit, cum 
altora nu le stă în putinţă. Să nu profiti de asemenea șansă, una la un 


milion, este o risipă de neiertat...“ 


„Omul e ținta tuturor micilor fleacuri ce duc spre moarte. Tu, Lil, ca 
făptură organică, ești înspăimântător de vulnerabilă. Poţi pieri în 
orice clipă, fără ca sfârșitul să-ți fi fost prevestit de ceva, fără să fi fost 
prevenită. Dar fuzio, litostaza, piatra înseamnă pentru tine sfârșitul 
oricărui sfârșit...“ 


Și dacă, îi trecuse prin minte, această nouă existenţă nu era decât o 
agonie fără sfârșit? Cât din nefericirea ei avea să se ducă dincolo, 
odată cu dânsa? 


Frică simţi și în cele dintâi zile de fuzio. O asemenea spaimă încât 
primele ei rugăciuni către duhul pietrei, acelea pe care părinţii o 
îndemnaseră să le rostească, pentru a se întări în cuget și trupește, 
fuseseră să coboare cât mai curând înapoi, pe Pământ. 


Să ia de la capăt trecuta ei viață, cu toate neîmplinirile și durerile 
sale. Numai să uite frica de moarte. 


În cea de-a șasea săptămână, pietrele lor aproape se atinseseră într-o 
margine, trimițând protuberanţe de praf. Lil De Vries simţise venind 
către ea, prin mineral, ceva care-i redeștepta senzaţii vagi, din viața 
ei trecută, irezistibile, ispititoare. Percepu dinspre Cruz dorinţă și 
afecțiune, crescând, învăluind-o, resuscitând ceea ce uitase deja, 
femeia dinăuntrul ei. 


Încercă o clipă să se împotrivească, însă chiar piatra care o 
înveșmânta pe ea însăși se deschise acelor simțiri, nu doar 
acceptându-le, ci parcă cerându-le, înlesnindu-se pătrunderea, 
alăturându-se lor, îmbogăţindu-le. Atunci se lăsă în voia ei, 
supunându-se unui ritm la început subtil, apoi, pe măsură ce-și 
pierdea controlul, tot mai intens, mai dominant. 


„Prea lertătorule, Prea lertătorule...“, erau singurele vorbe pe care le 
mai putea rosti, în vreme ce creștea în dânsa o plăcere sălbatică, 
aceeași pe care o simțise într-o altă viață, cu un iubit ce încă mai 
ardea în dânsa. Îi veni în întâmpinare, adăugând de la ea, până la 
punctul în care fu lavă și adrenalină amestecate într-o licoare 


explozivă ce stătea să răbufnească. 


Și în cele din urmă extazul depăși orice închipuire. Plăcerea venea în 
valuri tot mai puternice, mai dese, până când deveniră spasme, și 
acelea născând unul singur, suprem, orgasmul stelar al pietrei vii. 


Când își veni în simţiri, nu mai era picătură de neliniște în universul 
din jurul ei. Știa că frica are să se întoarcă, dar acum dispăruse și, 
Prea lertătorule, câtă fericire putea să umple locul gol lăsat de 
absenţa ei... 


Tl 


Tomas Isahagian 


Era nedumerit, confuz, prins într-o situație încâlcită, imposibilă, fără 
sens. 


Până la urmă, cine se distrează oprind rotația unui asteroid de doi 
kilometri lungime și o masă de opt mii de megatone? Se modifica 
planul orbitei, vectorul viteză. În loc să înțepe spațiul pe o traiectorie 
la câteva grade peste centura Kuiper, asteroidul se ducea drept spre 
ea. 


Dar a treia oprire însemna ceva mult mai profund și îngrijorător. 
9969 Braille fusese repoziționat, cu motoarele în sensul de mers. O 
manevră necesară înaintea frânării. Pe Tomas îl speriau rapiditatea și 
precizia întoarcerii. Atât de rapidă încât Pietroiul ar fi trebuit să se 
rupă, supus la tensiuni și solicitări colosale. Asemenea forțe nu 
puteau veni de la bordul său. „Atunci“, își zise înfricoșat, „cineva 
de-afară acționează asupra noastră.“ 


Acel cineva sau ceva se făcea vinovat de moartea lui Oliver, a lui 
Martin și a Dunnei. Vidase coridoarele B și C, fermele hidroponice și 
alte incinte, plus sala propulsiei. Dintr-un motiv necunoscut, 
coridorul A fusese deocamdată cruțat. Culoarul de care ţinea și sala 
hibernatoarelor. Totul părea fără noimă. Un joc absurd, cu o miză 
grea: viețile lor. Ca și cum un copil se distrează turnând apă într-un 
mușuroi de furnici. 


ÎI paraliza gândul că e la cheremul unei voințe exterioare, care 
stăpânește forțe inimaginabile. Şi-i era tot mai clar că singura lui 
șansă ca entitate e fuzio. Ar fi scăpat de o vidare a coridorului A și- 
ar fi supraviețuit, în piatră, oricăror altor încercări. Dar n-ar mai fi 
avut cale de întoarcere. 


M-aș putea întoarce, îl răzbi un gând. În nebunia ei, pare din ce în ce 
mai mult că Simone a avut dreptate. Din fuzio sau chiar din 
litostază, am o șansă să-i scap pe toți. Ori, chiar dacă nu pot, chiar 
dacă lumea se face bucăți, sufletul meu tot o să rămână în piatră. 


Și asta-i tot ce contează... Sufletul, una cu piatra, aproape nemuritor, 
rotindu-se veșnic prin galaxie, gândind fără încetare, speculând, 
inventând jocuri tot mai complexe, scriind în memorie biblioteci 
nesfârșite, împărtășindu-mă doar sinelui, imaginându-mi în cele din 
urmă că întreg Universul se reduce la mine. 


Simțind ce? Nimicul, vidul. Spaţiul fără margini, desfășurându-se în 
calea mea. Învăţând să adulmec, să gust hidrogenul, învățând să mă 
satur cu praf cosmic, să vântur atomi și molecule, deslușind cum să 
mă încălzesc când mi-e frig, prin atingeri ale gazului interstelar. 
Dansând în vârtejurile găurilor negre, luând parte, mut și orb și 
veșnic, la nașterea sorilor noi, magnifici, sub lumina cărora lumi 
miraculoase vor prinde cândva viaţă și vor zămisli, la rându-le, ființe 
dornice să fugă, să umple imensitatea spaţiului. 


Desăvârșit de singur, voi fi propriul meu Dumnezeu. Mă voi ruga 
Mie să mor, obosit de nemărginită solitudine, sătul să mă aud 
vorbindu-mi cu milioane de voci, mărturisindu-mi milioane de 
gânduri, fără oprire, fără capăt. Un nemuritor inutil, lipsit de ţel, 
sterp precum vidul. Singur ca Universul, rătăcind într-un frig 
suprem, prin întunericul întunericului. 


Asta vreau? se întrebă și nu știu ce să-și răspundă. 


Să văd fără ochi întreaga splendoare a Creaţiei. Să stau fără simţuri 
lângă miracolele spaţiului, plăsmuite și păstrate pentru el însuși. 
Martor la prefacerea materiei în praf și radiații. Parazit în 
măruntaiele lumii, neînțelegând toate astea. La ce bun dansul 


planetelor, filamentele sinuoase ale roiurilor de galaxii, exploziile 
stelelor, găurile negre, pulsarii pârjolind totul în jerbe de radiații... 


Asta văzuse în putul întunecat, când intrase în fuzio. Asta îl 
speriase. 


Se lăsă pe vine în pragul coridorului A. 


- La ce bun? rosti pentru nimeni. 


Speer-leblanc 


Paul Drexler sorta documente și rapoarte vechi, fără însemnătate, 
așteptând un moment favorabil să plece acasă. Ar fi vrut să-și ia 
câteva zile libere cu familia, undeva, la țară. Ultimul apel al lui 
Novak îl scosese din sărite. Oricum, întregul caz Webber — pe care l- 
ar fi rezolvat rapid și brutal — îi stătea ca un ghimpe în ochi. Nu era 
primul fugar din fuzio și nici ultimul. Diferenţa o făcea interesul 
manifestat de Speer-Leblanc însuși. 


Ștergea hologramă după hologramă de pe masa de citit sau le 
azvârlea în norul de stocare abia aruncându-le o privire. Fără veste, 
chipul tânărului cu ochi albaștri risipi imaginile din aer și se opri 
strălucitor în faţa lui. 

- Bună dimineaţa, Paul... Ce lucrezi? 


- Bună dimineaţa, K., tresări Drexler. Nimic important... Rutină. 


- Curăţenia la locul de muncă, glumi Speer-Leblanc. Ai noutăți în 
cazul Webber? 


- Novak e pe urmele lui. M-a asigurat că într-o zi, două, îl avem. 
Zona e ușor nesigură. 


- Înţeleg. 


Sincer, se îndoia că el chiar pricepe ceva din toate astea. Și, în 
general, că pricepe ceva din lumea de-afară. Ceilalţi fugari 
dispăruseră neobservați, rezolvati rapid de șeful securității și jăgteri 
normali la cap, docili. Drexler era creierul. Vânătorii — uneltele. 
Toată lumea mulțumită. 


Acum în schimb, KSL intervenise imediat. „Vom folosi cel mai bun 
vânător.“ I-l adusese pe Gerti Novak, drogatul depresiv cu aere de 
șmecher înțelept, obrăznicie cosmică și maniere de canal. Speer- 
Leblanc nu admitea să i se discute deciziile. 


Privirea albastră îi dădea o vagă amețeală. Avea impresia că țintește 
undeva dincolo de el, prin el. 


— Paul... Pot să-ți răpesc un pic din timpul tău? Ne întâlnim peste 
zece minute în sala de consiliu, să discutăm câteva probleme. Imi 
faci plăcerea, dragul meu? 


- Desigur, K., voi fi acolo. 


Întâlniri ca asta — dacă le putea zice așa, căci KSL nu catadicsea să 
apară niciodată în carne și oase, erau rare, dar îi dădeau mereu o 
stare de nervozitate. Niciodată nu știa la ce să se aștepte. 


Odată, pe la început, Drexler se prezentase la întâlnire tot ca 
hologramă. Cerceta personal la Riad efectele unei prăbușiri în 
Deșertul Arabiei. Caz sensibil, consecinţe politice și religioase care 
puteau influența poziția Northern Symbioottinen în zonă. „Paul...“ 
îi spusese Speer-Leblanc, „nu ești în sala de consiliu, alături de 
colegii tăi.“ „De bună seamă, K., sunt la Riad, știi bine.“ „Nu te-am 
întrebat unde ești, dragul meu... Doar am remarcat că nu ești în 
sală. Răspunsul tău mă mâhnește profund. La fel și atitudinea față 
de aceste întâlniri. Mi-ai putea alunga tristețea dacă ai fi aici într-o 
oră, măcar la concluzii. Îmi faci plăcerea?“ Și legătura cu sala de 
consiliu s-a întrerupt. Firește c-a lăsat totul baltă și-a fugit în Islanda. 


Așa că se grăbi spre sala de consiliu, care ocupa ultimul etaj al 
clădirii. Ferestrele uriașe înfățișau un ţinut dezolant, cu pajiști 


cafenii și în fundal vulcanul Hekla, fumegând potolit. 


li salută protocolar pe ceilalți, care deja veniseră. Ei îi întoarseră 


salutul, la fel de solemn. Fuseseră convocați doar câțiva grei: 
Bernard Thorberg — ministrul de politici regionale, Metusalem 
Yrarss — ministrul de finanțe, Daniel Nurminen - șeful diviziei de 
cercetare-dezvoltare, Rosalin Olivero — consiliera pe strategii globale. 
Plus el, șeful diviziei de securitate. 


În capul mesei aștepta holograma întreagă a lui KSL: chip tânăr, ochi 
albaștri, limpezi, părul alb. Era înveșmântat într-o togă aurie, tivită 
cu purpură, și arborase, ca de obicei, expresia senină, ruptă de lume. 
O zeitate impasibilă, neutră, nepăsătoare. 


- Vă mulțumesc, dragii mei, că v-aţi deplasat la această întâlnire, 
începu abrupt Speer-Leblanc. Sunt convins că vom afla lucruri 
interesante astăzi. O rog pe Rosalin să vă reamintească unele lucruri 
despre Misiunea Braille. Rosalin... 


- Mulţumesc, K. Dragi colegi, ați aflat din memourile interne că 
Misiunea Braille este aproape de capătul călătoriei și se pregătește 
de frânare. Proiectul a fost finanțat masiv de Northern 
Symbioottinen. Vom demonstra că litostazicii pot coopera cu 
oamenii în acțiuni de anvergură și de mare durată. Mai mult, ei sunt 
necesari în explorările spațiale. Misiunea Braille e doar un proiect- 
pilot, scheletul pe care se vor articula viitoarele expediții cu echipaj 
uman dincolo de sistemul solar... 


Holograma dădea din cap, aprobând raportul lemnos. 


- Continuă, Rosalin... Și treci la subiect, colegii noștri cunosc 
detaliile. Uimește-i, te rog, cu decizia pe care am luat-o astăzi. 


- Dragi colegi, conducătorul nostru, domnul K. Speer-Leblanc, a 
hotărât să organizeze și să finanţeze integral o expediţie cu echipaj 
uman spre Proxima Centauri. Rapoarte astronomice recente certifică 
existența unei planete asemănătoare Terrei, în zona Goldilocks. 
Estimările specialiștilor ne spun că temperatura medie a acestei 
planete este de 14 grade Celsius. Dragi colegi... Practic am 
descoperit planeta Pământ așa cum era ea acum două sute de ani! 


Un murmur se insinuă printre cei prezenți. 


- Mulţumesc, Rosalin, mulțumesc, interveni Speer-Leblanc. Dragii 


mei, nu este nevoie, cred, să vă explic de ce am luat această decizie. 
L-aș parafraza pe un conducător din fostele State Nord Americane: 
am ales să mergem pe Proxima Centauri în acest deceniu și să ducem la 
îndeplinire tot ce ne-am asumat, nu pentru că lucrurile acestea ar fi ușoare, 
ci tocmai pentru că sunt greu de făcut. Da, dragii mei, în mai puţin de 
zece ani, vom pleca spre stele. Și e vital ca noi, Northern 
Symbioottinen, să ajungem primii acolo. Sper că vă este clar acest 
aspect. 


- Este aceasta o informare oficială? întrebă ministrul de politici 
regionale. 


— Mâine vom da un comunicat. Mâine sau în zilele următoare. Da, 
Metusalem? 


— Ce vector purtător se are în vedere? Costurile ar putea depăși 
puterea noastră financiară. 


- Nu te preocupa de bani. Aceștia există, plutesc în jurul nostru. 
Dragul meu, banii noștri stau în buzunarele celorlalți, știi bine. Dar 
îti pot spune ce asteroid aș vrea să pregătim. E vorba despre 241 
Germania. Poate adăposti zece mii de oameni, plus o mie de 
litostazici. 


Drexler se înfioră. Discutia era cel puţin la fel de absurdă ca 
Misiunea Braille, la vremea ei. Desigur, se vor găsi zece mii de țicniți 
care să se lase congelaţi pentru ani și ani. Nu asta era problema. Ci 
costurile enorme, cum observase ministrul finanţelor. Cu banii ăia se 
putea face altceva mai bun pentru bătrânul Pământ. Puteau reînvia 
soiurile de plante agricole acum aproape dispărute. Puteau 
reîmpăduri Stepa Amazoniană. 


Dar nu era problema lui. El nu va pleca pe Proxima. Deocamdată, 
aici pe Pământ, se relaxase văzând că nu e în prim-planul întâlnirii, 
ci doar spectator al grandomaniei unei holograme. Cu siguranță, 
Speer-Leblanc dorea ca ei să scape știrea prin presă. 


- Daniel, vei avea mult de muncă în anii următori. Tot greul cade pe 
departamentul tău, adăugă imaginea tânărului cu părul alb. 


Pe neașteptate, schimbă subiectul. 


— Paul, ce vești mai ai în cazul Webber? 
Oare nu vorbiseră în urmă cu o jumătate de oră? 


- Deocamdată niciuna. Webber urmează să fie capturat și extras din 
Ciscarpatia în cursul zilei de mâine sau poimâine. 


- Aţi avut greutăți? Cum a decurs colaborarea dintre tine și Gerti 
Novak? E perfectă, sunt probleme? 


- Exceptând o solicitare nefirească a efemeridelor asteroidului, 
lucrurile au mers bine. 


— Îmi poți explica de ce această solicitare ți s-a părut nefirească? 
- Pentru că încalcă un protocol instituit de tine, K. 


- Așa-i, încalcă politica firmei, dar atunci se cheamă că a fost ilegală. 
Numai că tu i-ai spus nefirească, dragul meu. Asta vreau eu să 
înţeleg. De ce ţi s-a părut nefirească? 


Drexler simți crescând brusc în el dorinţa firească de a se repezi cu 
degetele în gâtul hologramei. Ba e una... Ba e cealaltă... De ce 
folosești cuvântul ăsta și nu altul... Și așa mai departe. Dacă n-ar fi 
fost contractul fabulos cu care se lăsase cumpărat, l-ar fi băgat 
demult în mă-sa. 


Ba nu. Știa demult că mai e ceva, în afară de bani, dar n-avea putere 
să recunoască și o ascundea de el însuși. Ceva pentru care n-ar fi 
putut să plece din Corporatie. Ceva pentru care K. nu l-ar fi lăsat. 


Prin acumulare, micile împunsături pe care i le aplica periodic 
Speer-Leblanc nu se mai simțeau deloc așa de mici. După o vreme, 
deveneau o tortură insuportabilă, ca picătura chinezească. 


Și-acum? Privi prin sala de consiliu. Imensă, mobilată rigid, cu 
scaune mari și incomode. Masa la care ar fi putut sta comod o 
întreagă cohortă. Tavanul boltit, enorm, cu coloane groase de 
susținere. Draperii care se vălureau lent, deasupra lor, urnite din loc 
de curenți invizibili. Ei toți se găseau în palatul unui dragon 
hipertrofiat, melancolic și răutăcios, curtenitor și arogant. „Dragii 

lui“. 


- Am... M-am exprimat greșit, K. 


- Cred că te-ai exprimat foarte bine, dragul meu, nu te închide în 
tine. Te-ai exprimat foarte bine, așa cum ai simțit, dar ai omis un 
lucru: să împărtășești cu mine toate emoţiile, neliniștile și 
nedumeririle tale. 


— O să-i ofer datele, dacă asta vrei, K. 


- Nu te mai osteni, Paul. Răul a fost deja făcut. Și l-am îndreptat eu, 
cât mi-a stat în puteri. În fine, să trecem peste asta... Deși... 


Stăteau toți cu privirile țintă în blatul mesei. Drexler se abținu să 
comenteze. Speer-Leblanc avea mereu dreptate. Învăţaseră, nu de-a 
lungul anilor, ci foarte repede, că asta e cea mai importantă directivă 
dintre toate regulamentele, protocoalele și politicile Corporației. 
Prima Directivă. K. are întotdeauna dreptate. 


Speer-Leblanc era comandantul unei nave colosale, botezată Planeta 
Pământ, care, din motive numai de el știute, se pregătea să lanseze 
în spaţiu bărcile de salvare. N-ai voie să pui la îndoială deciziile 
comandantului. Ordinul nu se discută, se execută. 


- Nu vă mai obosesc cu detalii, dragii mei... Lucrăm de prea multă 
vreme împreună ca să mai fie necesar să-mi explic deciziile. 
Motivele pentru care Webber a ieșit din fuzio ne pot crea neplăceri 
dacă devin publice. Capturarea lui are o importanţă excepțională. 
Sunt convins că Paul va rezolva această criză, așa cum le-a soluționat 
și pe celelalte. Vă repet, nu pentru că n-aţi fi înțeles, ci pentru că mă 
simt mai liniștit: taina motivelor pentru care unii fug din fuzio e 
fundamentală. De asemenea, prăbușirile nu pot fi legate de noi. Ele 
trebuie să pară simple accidente... 


Făcu o pauză, ca pentru a se concentra asupra concluziei 
concluziilor. 


- Dragul meu Paul... Novak va pleca în Ciscarpatia în după-amiaza 
asta. Îndată ce afli destinația, te rog să îngropi cazul cu discreție și 
eficiență. La urma urmei, Webber s-a străduit atât să dispară, să 
îndeplinim dorința clientului. Aș mai adăuga că poate e momentul 
ca Novak să lase locul unor jăgteri mai tineri, care promit. E posibil 


ca el și Webber să facă un... schimb de informații. Aranjează-i și 
dânsului o dispariție la fel de discretă. Zborul spre stele al omenirii 
nu poate fi împiedicat de indivizi oarecare. Vă doresc o zi 
minunată... 


Holograma se evaporă, ca și cum efortul de-a susține un discurs atât 
de lung l-ar fi extenuat pe K. Speer-Leblanc. 


„Știu prea multe, își zise Drexler, înfricoșat ca o sălbăticiune 
încolțită, știu mult prea multe ca să se sfârșească totul cu bine. Noi 
toți știm mult prea multe...“ 


Se risipiră prin măruntaiele întortocheate ale clădirii, fără să mai 
schimbe vreun cuvânt. 


12 


Tomas Isahagian 


Motoarele Pietroiului lucrau din plin. 


Era conștient de asta, căci simţea o vibraţie fină în tot ce atingea, dar 
și ameteala pe care i-o provoca decelerația. leșise în coridorul A, 
înfrânt, resemnat, și pornise înapoi, transmițându-le celor din 
infirmerie că se îndreaptă spre ei. 


- Braille, ce accelerație avem? 
— Negativ nouă sute de miliG, Tomas. 


„Înseamnă“, calculă el, „că vectorul viteză o să ajungă la zero în zece 
zile. Punctul terminus al călătoriei, capătul de linie. Acolo ne- 
așteaptă cineva.“ 


Din pricina deceleraţiei, avea impresia că, de fapt, coboară o pantă 
înclinată. Motoarele lui 9969 Braille nu puteau genera mai mult de o 
sută de miliG. Atunci? 


— Ce mai contează. 


li găsi pe cei trei răvășiți, cu salopetele sfâșiate. Nu fu prea surprins 
văzând că Ola avea brațul drept prins într-o eșarfă. 


- A făcut o entorsă la ultima oprire a rotației, îi explică Ville. 


Simone Freitas îl privea pe Tomas cu o expresie confuză: uimire, ură, 
admiraţie, speranță? Câte un pic din toate. Lângă ea, pe o masă, se 
afla o seringă plină. Ville ședea pe un scaun, cu paharul în mână. 
Probabil își făcuse un amestec de alcool cu ce mai găsise prin 
infirmerie. Peste tot zăceau împrăștiate echipamente medicale. Un 
dulap răsturnat revărsase pe podea bandaje, cutii de plastic, 
flacoane, folii cu seringi. 


Le împărtăși bănuiala lui. Asteroidul era în acel moment controlat 
de forțe exterioare. 


- O să ne oprim în maxim zece zile, dincolo de centura Kuiper. Și 
cred că acolo ne-așteaptă ceea ce manevrează acum totul. Nu știu ce- 
i acolo, nu știu ce-o să ni se întâmple. Ar trebui să ne închipuim că 
lucrurile se vor înrăutăți, cel puţin pentru noi. În fine, sunt gata să 
intru în fuzio. Cât mai avem până la activarea Heddei? 


Il priviră surprinși. 


- Nu știi? întrebă ezitând Ville. Hedda nu mai este... Nimeni din 
sala hibernatoarelor nu mai trăiește... 


Tomas îngheţă. 


— Braille ne-a comunicat asta. Procesul de hibernare a fost 
suspendat, deci... 


- Tomas, interveni Simone, dacă m-ai fi ascultat de la început... 


El se încordă, fixând-o cu ură. Făcu un pas, cu pumnii strânși. Ville 
scăpă paharul din mână. Intr-o clipă isteria i-ar fi cuprins pe toți. 


- Terminati! izbucni Ola. 
Chipul lui de om hăituit, îngrozit, îi potoli ca prin farmec. 


- Curând o să fim uciși și vouă vă arde de...?! Dobitocilor! Căutaţi 
soluţii! Nu vreau să mor, sufocat sau otrăvit, în piatra asta împutită! 


- Nimeni nu vrea să moară, Ola, zise Simone cu glas potolit. 


- Are dreptate, spuse și Tomas. Să vedem ce-i de făcut. Dacă mai e 


ceva de făcut. 


In sfârșit, încercau să se pună de acord. 


Braille nu ne poate fi de folos în controlul Pietroiului. E posibil ca 
entitatea să controleze inteligenţa artificială? Puțin probabil, asta se- 
ntâmplă numai în filme. 


Putem comunica cu litostazicii? Da, dar nu ne vor fi utili. 
Răspunsurile lor sunt aberante. Unul dintre ei transmite doar versuri 
fără noimă, ceilalți par atinși de un soi de demenţă religioasă. Ne 
cheamă la umilință și ispășire, orice o însemna asta. 


Acces în sala motoarelor? Nu. Fără control pe propulsie nu avem ce 
face. Așa-i, nu avem ce face. Acces la hibernatoare? Nu știm, am 
preferat să rămânem aici. Dacă entitatea ne vrea morți, de ce n-a 
vidat și coridorul A? Nu știm. Poate fiindcă toate comenzile 
ecluzelor sunt acum pe manual. Putem încerca să presurizăm iar 
celelalte coridoare. Dar ar fi o risipă de resurse. 


Atunci? O să murim? Mai devreme sau mai târziu, da. Eu am să 
intru în fuzio. Poate că-i prea târziu. Poate că nu. Să intrăm toți? Nu 
aveţi testele de compatibilitate. E o probabilitate de șaizeci la sută să 
pieriți. Mai bine decât să nu facem nimic. Ar fi o idee... o șansă, 
chiar dacă subțire. Dar suntem patru, pentru doar trei alveole libere. 
Oricum, unul trebuie să rămână afară, să fixeze pinii cămășilor. 


Tomas se scutură într-un râs nervos. 


- Fuzio... Eu trebuia să intru în piatră și să vă scap. Acum vreți să vă 
aruncați toți acolo, fără să aveţi habar ce vă așteaptă. Ca într-o barcă 
de salvare. Bine, intrați, rămân eu afară. Oricum, sunt singurul care 
știe toate manevrele. Și, la o adică, îl pot scoate pe vreunul dintre 
voi, dacă nu e compatibil. Înainte să se sufoce în clincher. 


Il priviră neîncrezători. 
— Tomas, ce spui tu e... 


- Vi se pare că glumesc? Nu tineam cu tot dinadinsul să intru în 


piatră. 


Deodată se simțea gol pe dinăuntru, absolut singur în fața unei 
răscruci, fără nimeni alături. 


- Așa facem. Voi trei în piatră, eu la butoane, cât se poate de mult. 
Dacă lucrurile se așază cum trebuie, vă scot de-acolo în două, trei 
săptămâni. Dacă nu... Călătorie frumoasă... 


Adelaide 


Flyreiserul nu-i o casă pentru un om cu necesități și tabieturi. 
Flyreiserul e un loc de muncă urât, rece, întunecos, neprielnic. Nimic 
din ce s-ar putea numi distracție nu durează mai mult decât o 
bășină. Și chiar dacă-i lipești pe blindaje zeci de treideuri cu ţâțe și 
chiar dacă-ți pui pe urechi căștile în care zbiară songărul tău preferat 
și chiar dacă mai tragi pe-ascuns o dușcă, prin furtunelul camuflat în 
panoul de comandă, tot pușcărie rămâne. Pentru unii, pușcărie pe 
viață. 


Cam așa gândi Rufo Neymar, zis „Prădăciune“, dând la o parte cu 
lehamite un volum vechi, intitulat Dinamica discursului prescriptiv în 
context generic. Un obiect vechi, valoros, pe care-l pescuise din geanta 
unui căpitan de cargou, la fel de trecut. Însă trăia încă un cart de 
rahat din seria interminabilă a carturilor de rahat și nu se putea 
concentra să aprecieze ideile scrise la adevărata lor valoare. 


Dar până și rahatul are un sfârșit. In încăpere intră fluierând Cien 
Cienfuegos, cea mai ticăloasă „umbră“ recrutată de șef din arealul 
Portugafa. Aruncă o privire volumului abandonat de Neymar și 


rânji. 
— Plictiseală mare, ă? 
- Frate, îţi vine să deschizi sasul și-o iei pe jos pân’ la Rio. 


Nu se plăceau deloc, dar se abțineau, fiindcă Bussier nu îngăduia 
harta. 


- Păi, atunci mă duc în apartamentele mele, zise Rufo căscând 
prefăcut. Ce se mai aude cu camaradul tău? 


- Care camarad? făcu Cienfuegos pe prostul. 


— Pe care l-am coborât acum o săptămână. Are marfa? Își primește 
gagica? 


- A, ăla... continuă portuganul. Deocamdată trebuie să-i pregătim 
femeia pentru coborâre. Pe urmă merg după el, în câteva zile. Te 
bagi? 


Știa, firește, că Neymar s-ar fi târât în genunchi și-n coate prin 
spațiu, numai să scape de pe Adelaide, dar voia să-l perpelească cât 
mai mult, pe toate părțile. Măcar atâta distracție să fie. 


- Nu știu, să-mi consult agenda, mormăi Rufo peste umăr, ieșind 
scârbit din joc. 


Odată rămas singur, Cienfuegos aruncă mai întâi un ochi peste toate 
indicatoarele, înțelegând din prima că Neymar i-a lăsat în brațe un 
cart fără perspective. 


Dar se dovedi că se înșelase. 


Trecuse mai puțin de un ceas, când sări ca ars din scaun, urmărind 
încordat un grup de senzori de pe panoul de observaţie încropit din 
furăciuni. Ezită câteva clipe, apoi deschise comunicarea. 


- Bussier, zise, poate-ar fi bine să vezi asta. 


Să-ţi scoli șeful din somn poate fi uneori dovada unui curaj nebun, 
dar Cienfuegos se număra printre foarte puținii în stare să riște. 
Bussier apăru în scurtă vreme în cabina de cart, iar Cien îi arătă 
ecranul. Noului sosit îi trebui mai puțin de un minut să se 
dezmeticească și să evalueze, cu o privire încă tulbure, noutăţile. 


— Ce crezi? zise ursuz. 


- E chiar pe direcția noastră. Niciodată n-am mai avut așa o pleașcă 
în zona asta. Mie-mi pare o făcătură. 


- lar mie-mi pare că s-a-ntors norocul. Care-i treaba, Cien? Te-ai 
lenevit, îți țâțâie curul sau nu mai ai răbdare și pentru alte treburi, ca 
să-l servești pe amicul tău Webber? 


Cienfuegos ciocăni cu degetul în ecranul pe care senzorii afișau 
informaţii îmbietoare. 


- Un cargou de clasă C, paradit pentru noi, exact la momentul 
potrivit, în locul cel mai potrivit? Haida-de, Bus... 


- Las-o, mârâi șeful, mi-a ajuns teapa de pe Tycho. Adelaide n-a fost 
mai goală nici când am montat-o. Și sunt sătul de istericale 
muierești. Nu te-am luat ca să-mi plângi pe umăr, Cienfuegos. 
Mergem să vedem cum stau lucrurile, dăm târcoale și, dacă putem, o 
tăiem. 


— Asta înseamnă că întârziem și cu De Vries. 
- O zi sau două nu contează. Nu-i femeia ta, portugane. 
- Dacă vrei marfa lui Webber... 


- O s-o am oricum. Scoală oamenii și setati cursul. Vreau cargoul 
ăsta, simt de-aici prada. Intrăm, luăm, ieșim, ăsta e planul. 


- Suas ordens, mi general... mormăi prea puţin entuziasmat 
Cienfuegos. 


Cargoul se târa greu prin spațiu, lăsând în urmă o dâră de particule 
ca sângele dintr-o rană. În cele din urmă, epuizat de efort, se opri, 
incapabil să mai reacționeze. Un animal bolnav, așteptându-și 
resemnat sfârșitul. 


Era o vechitură de transport, scandalos de mare și disproporționată, 
care stârnea râsete în puţinele porturi funcționale. Dar căpitanul 
Mikati obișnuia să spună cu mândrie că „nu se mai fabrică așa ceva 
în zilele noastre“. La viața lui, făcuse curse regulate între Neue 
Canaveral și craterul Haret, aproape de polul sudic al Lunii, 
ducându-le nenorociților pripășiți acolo materiale de construcție, 
cartofi și uneori noutăţi nefiltrate de media corporațiilor. 


Dar de când se-alesese praful de colonii, singurele transporturi pe 


care le mai făcea erau containerele ticsite cu vechituri și resturi, tot 
ce se putea demonta ori smulge din fostele așezări. Sute de mii, 
milioane de obiecte care odinioară făcuseră parte din viețile unor 
oameni cu planuri, speranțe și visuri. 


Erau case făcute bucăţi, haine, vase de gătit și jucării, biblioteci 
risipite pe care n-avea să le mai răsfoiască nimeni, scaune și 
dulapuri, lămpi, instrumente muzicale. Erau conserve garantate 
pentru o mie de ani, cu fructe demult dispărute de pe Pământ, dar 
pe care le scotea în serii interminabile Mama Genetică. 


Și mai erau alte milioane de nimicuri sortite să călătorească doar 
dintr-un buzunar într-altul, dintr-un sertar în alt sertar și în cele din 
urmă la pubela de gunoi, pentru a lăsa locul altora ca ele, 
mărunțișuri de care oamenii nici nu-și mai amintesc, ci doar 
păstrează în suflet senzaţia de bine din jurul acelor flecuștețe, a 
timpului dulce în care totul era bine... 


Toate astea luau calea târgurilor de vechituri de pe Pământ, pentru 
alți proprietari, din ce în ce mai săraci, începând o a doua viață, 
lipsită de căldură și strălucire, sedimentându-se în cele din urmă ca 
un strat de mâl în care se scufundau amintirile a ceea ce fusese 
odinioară lumea oamenilor. 


„Nicio afacere, niciun profit, nicio avuţie...“ reluă căpitanul Saad 
Mikati zicala ultimelor luni de activitate, cea mai proastă probabil 
de când strămoșii săi fenicieni îndrăzniseră să se avânte cu vasele lor 
către marele necunoscut. 


Șeful de echipaj veni să-l întrebe care sunt ordinele pentru orele ce 
urmau, iar Mikati îi confirmă abătut că nu există alte ordine decât 
acela de a repeta la nesfârșit semnalul de ajutor. Și de-a aștepta. 


Niciunul dintre găliganii mustăcioși de pe Sana Tayyiba nu știa de 
ce se opriseră în sectorul ăsta fără nicio pricopseală, un teritoriu 
populat doar de asteroizi prăpădiți și ciudaţii care aleseseră fuzio în 
locul unei vieți normale, cu petreceri și femei frumoase. Cargoul 
părea gata să se facă bucăţi la fiecare cursă, însă niciodată nu s-ar fi 
oprit în mijlocul drumului, să ceară ajutor. Și să aștepte ceva. Ce? 


Singurii care știau ce erau cu siguranță cei optsprezece trăgători de 


elită ai Corporaţiei, încremeniți sub comanda unei căpetenii, lângă 
trei strielki ascunse în cala doi a cargoului, printre containere. 


Orele treceau greu. În cele din urmă, căpitanul Mikati văzu punctul 
luminos al flyreiserului furișându-se la marginea câmpului de 
observaţie și știu deodată că nimic bun n-avea să se petreacă pentru 
el și oamenii lui. 


- Lucrăm în două echipe, spuse Bussier. Cienfuegos, Rufo Neymar, 
Girard, intrați cu papucul și vedeți cum stă treaba. Le explicați ce și 
cum, vedeţi ce-i de luat, raportați. Dacă face careva pe eroul, îi dați 
brânci pe scări. Numărul doi — eu, Claes, Morales, Kwan și Fiala, vă 
asigurăm de-aici. Poate trebuie să-i mai încurajăm cu tunul, cine 
știe... Când e totul aranjat, te întorci, Cien, iar Morales, Kwan și 
Fiala trec în echipa unu, să ajute la încărcat. Vreau să le luăm tot, tot. 
M-ati înțeles? 


Mormăiră toți că da, au priceput, numai Fiala ținu să mai pună de la 
el niște laude la adresa planului sclipitor. O limbă dată șefului nu 
prisosește niciodată. 


Adelaide porni să dea ocol bătrânului Sana Tayyiba, apropiindu-se 
câte puțin de fiecare dată, iar oamenii își controlară armele pentru 
abordaj. Cien nu-și lua niciodată mai mult de două încărcătoare, dar 
alţii, ca de pildă Girard, erau obsedați c-or să rămână fără munitie și- 
și burdușeau buzunarele încât de-abia se mai mișcau după aia. 


Nu părea să fie nimeni altcineva, pe o rază de mii de kilometri, în 
afara clienților Symbioottinen, care pluteau pe traiectoriile lor, la 
mare depărtare unii de alţii, îndrăznind uneori manevre stângace, 
după cum le îngăduia legătura cu piatra, mai slabă, ori mai 
profundă. Poate că într-adevăr, norocul se întorsese. 


- Șef, făcu Kwan ațâţat, am scanat și-n ouă p-ăștia. Plini containere, 
poate gioarse din colonii. Dar părut că văd și niște tehnologie, 
printre cutii. 


- „Părut că văd“... îl îngână Bussier. Atunci să ne convingem cu 
ochii noștri, gălbejitule. Ne trebuie musai câte ceva și pentru 


mârțoaga noastră. 


Când cargoul fu destul de aproape ca să-i deslușească detaliile, 
începură poantele porcoase, fluierăturile, hârjoana, behăiturile. 
Bussier le tăie cheful cu o înjurătură. Apoi trecu la comunicații. 


- Cargobot NTS-427 Sana Tayyiba, transmise cu un ton oficial, am 
răspuns semnalului de ajutor. Pregătește primirea echipei de 
intervenție. 


Așteptă o jumătate de minut și începu să se enerveze. 
- Cargobot Sana, alea-alea, pregătește-te să iei o echipă la bord. 


Mai trecură câteva secunde. Pe ecran pâlpâi jalnica figură a 
căpitanului Saad Mikati, părând prea puțin tulburat, dar asta n-avea 
importanță, căci „umbrele“ avuseseră de-a face cu tot felul de fraieri. 
Ba tânguindu-se că rămân săraci lipiti... pământului, de parcă ar 
mai fi însemnat ceva, ba îndemnându-i să ia tot, după modelul „n-o 
să-mi pun pielea la bătaie pentru bulendrele patronului“, ba afișând 
apatia totală, ca acum. 


- Mulţumesc de ajutor, căpitane, spuse Mikati pe un ton alb. Suntem 
pregătiți să vă primim. 


Bussier tăie comunicațiile și se întoarse vesel spre Cienfuegos. 
- Asta e. La treabă! 


În vreme ce papucul se apropia de sasul cargoului, Rufo Neymar se 
întrebă dacă plictiseala nu e totuși un preț convenabil pentru 
siguranța unui ins care are și alte plăceri în viață în afara 
prădăciunilor ocazionale. Probabil că Cien și Girard își puneau 
aceeași întrebare. Ceva ca o încordare, deocamdată fără explicație, 
stăpânea momentul. 


Papucul înaintă încet în sasul de acces. Cienfuegos tăie motorul și 
așteptă, înainte de-a se aventura mai departe. Se gândea să sară 
peste salutul cuvenit gazdelor și să dea buzna drept într-una din cele 
două cale, ca să vadă mai iute cu ce s-au pricopsit. Scoaseră totuși 
armele la vedere, pentru orice eventualitate. Dar sasul nu se 
închisese în urma lor, astfel că nu puteau ieși din navetă. 


- Băi, ce pielea mea faceți acolo? se răsti deodată la ei Bussier. De ce- 
ai deschis cala doi, Cien, să se risipească toate și să fugim după ele 
ca tâmpiții? 


Prin comunicații, glasul era și mai nesuferit. 

- N-am atins nimic, răspunse Cienfuegos mirat, suntem încă în sas. 
Și se opri brusc, înțelegând. 

- Înapoi, zbieră, înapoi! 


Girard și „Prădăciune“ îl priviră fără să priceapă. 


Chiar în timp ce-l urmăreau, Sana Tayyiba deschise porţile calei doi, 
dezvăluindu-i lui Bussier pântecul doldora de mărfuri, dintre care 
unele mai prost ancorate chiar începură să se împrăștie prin spaţiul 
înconjurător. Bussier pregăti o nouă rafală de înjurături, dar nu mai 
fu timp. Una după alta, trei strielki țâșniră la vedere, luând imediat 
poziţie pe vârfurile unui triunghi în mijlocul căruia se afla 
flyreiserul. Șeful rămase cu gura căscată. 


- Pleacă de-acolo! mai apucă să strige Cienfuegos, dar comunicațiile 
căzură bruiate, înainte să adauge „și ia-ne de-aici“. 


- Claes, Morales, Kwan, Fiala, mugi Bussier, feciori de curve, acum 
să vă văd! 


Adelaide se năpusti prin containerele care se roteau haotic, făcându- 
le fărâme, iar strielki îi copiară întocmai mișcările, dar cu mai multă 
eleganță pe aripă, fără să-l slăbească o clipă. Tunurile începură să 
fulgere de-o parte și de alta. Toate loviturile se pierdură în spațiu, 
izbind unul sau doi asteroizi, în vreme ce restul se îndepărtară. 


După numai câteva secunde, zona era plină de mărunțișuri pierdute 
de containere. O păpușă veche, cu cap de cauciuc rozaliu și rochiță 
verde, se lipi de unul dintre hublourile punţii de comandă și-l fixă 
pe Bussier cu un singur ochi, părând din această pricină că-l privește 
batjocoritor. 


„Flyreiser neidentificat, oprește motoarele și pregătește-te de 
abordare! Sunt grupa de ordine Northern Symbioottinen. Flyreiser 
neidentificat, oprește motoarele și pregătește-te de abordare!“ 


Bussier vru să-i facă albie de porci, dar se răzgândi înțelept în ultima 
clipă. 


- Claes, spuse liniștit, fă motoarele la un sfert, dar nu le opri de tot și 
du-ne spre strielki. 


Se holbau toți patru la el, cam albi la față. Merse la cealaltă consolă 
de navigație și se trânti în scaun. Uite c-a venit și ziua asta, trebuie 
să-mi amintesc de unde-am plecat. Oi mai ști să iau un viraj? 


— Acum, măi băieți, zise, trebuie să fim cu un minut mai deștepți 
decât nenea ofițerul. Am mai dat noi probe, dar ăsta e așa, ca un fel 
de examen de doctori. Nu vă pierdeţi, drăgălașilor, vă scot eu și din 
asta... 


Oamenii se priviră și mai năuci. Mai mult decât strielki, urmărindu- 
le fiecare mișcare, gata să-i spulbere în orice clipă, îi înspăimânta 
acest „drăgălașilor“. Asta însemna ori că Bussier și-a pierdut mintile, 
dar niciodată nu fusese normal, ori că se pregătește să le pună pielea 
la bătaie pentru vreo fantezie eroică de-a lui. Una sau alta, ce mai 
conta... 


Însă Bussier nici nu-și pierduse mințile, nici n-avea de gând s-o facă 
pe eroul. Preluă navigația cu totul și începu să manevreze flyreiserul 
aparent haotic, incapabil să păstreze o traiectorie stabilă, ca ageamiul 
care n-a deprins niciodată subtilitățile zborului spațial sau e atât de 
intimidat de duritatea poterei că nu mai nimerește comenzile cum se 
cuvine. Pornise spre strielka din mijlocul liniei pe care o formaseră 
cele trei între timp, dar înaintând încet devie către unul din capete, 
chipurile, făcând eforturi să revină pe traseu. 


De fapt, era o șmecherie de doi bani, pe care o învățase pe pielea lui, 
în vremurile când o încasa rău pe străzile Marseliei, ba de la arabi, 
ba de la portugani. Dacă doi inși se-apropie să-ți spargă fața, trebuie 
să te miști în așa fel încât unul să se afle în faţa ta, iar celălalt mereu 


în spatele lui, fără „front de lucru“, încurcându-se. Erau trei strielki, 
însă păcăleala avea șanse să funcționeze câteva secunde ca pentru 


două. 


S 


„Flyreiser, oprește motoarele și revino pe traiectoria inițială“, veni 
somațţia, nu atât de răstită ca prima oară. 


— Am înţeles, să trăiţi! răspunse Bussier, dar comunicațiile nu-i 
trădară tonul batjocoritor. 


Aruncă o ultimă privire. Claes își încleștase degetele pe manșa unu. 
Morales și Fiala trecuseră la tunuri. Se citea pe fețele lor că-și 
reveniseră și abia așteaptă să iasă cu scandal. lar Kwan... Ce făcea 
Kwan? 


Nu mai conta. Între timp, Adelaide ajunse agonizând până în 
punctul cel mai avantajos. O strielka aproape, celelalte două cumva 
în spatele ei, începând să schimbe formația, dar nu îndeajuns de 
iute. Și, important, sasul de acces al lui Sana Tayyiba, la nici o sută 
de metri. 


— Să-i facem, rosti alb Bussier. 


Și tunurile scuipară fără să scoată un zgomot, fiecare de câte trei ori, 
prea bine pregătite ca să dea greș. Strielka din față încasă patru 
lovituri în plin. Într-o clipă fu doar un ghem uriaș de foc, umflându- 
se, de asemenea, în tăcere, în cea mai desăvârșită și înfricoșătoare 
tăcere. Strielki aflate în spatele său săriră în lături, fugind de 
rămășițele care puteau fi tot atâtea proiectile. Explozia orbitoare nu 
le îngăduise să riposteze și-aveau să treacă secunde prețioase până 
să se replieze. 


Bussier repezi flyreiserul spre Sana Tayyiba. Când îl opri brusc, la 
zece metri de sasul de acces, Claes returnă tot ce înfulecase la prânz. 


Cienfuegos fusese convins din primul moment că va scăpa teafăr din 
toată tevatura, deși planul lui diferea mult de cel al lui Bussier. 
Strielki aveau să fie pur și simplu prea ocupate cu Adelaide, ca să 
mai bage în seamă papucul care o ștergea pe ușa din dos. De aceea, 
când scoase naveta cu spatele și dădu peste flyreiser, rămase fără 
reacție. 


- Ce mai aștepți, portugane, vrei să-ți tai bilet de intrare? 


Bruiajul căzuse și glasul lui Bussier suna neverosimil de limpede. De 
altfel, aveau să fie ultimele sale cuvinte, însă el nu putea ști asta. 


Papucul se scufundă în burta Adelaidei, iar flyreiserul se încordă 
pentru o fugă rușinoasă, dar sănătoasă. Chiar atunci, torpila trimisă 
de cea mai apropiată dintre strielki lovi blindajul punţii de 
comandă, împroșcând o cascadă de metal incandescent, apoi ricoșă 
în măruntaiele cargoului. Căpitanul Mikati, douăzeci de mateloți și 
suferindul Sana Tayyiba plecară să-și întâlnească strămoșii fenicieni. 


Două ceasuri mai târziu, lăsându-i în urmă, departe, pe hăitașii 
grupei de ordine, să-și socotească morții și pagubele, Adelaide își 
lingea rănile într-o vizuină tainică, știută numai de „umbrele“ ajunse 
la strâmtoare. 


Bussier și Claes fură dați focului, într-un motor pentru care, potrivit 
obiceiului, toți fugarii din zonă făcuseră chetă să adune combustibil. 
Nimeni nu știu ce să spună, doar Rufo Neymar își aminti 
încruntându-se un citat dintr-o altă carte răsfoită între două 
prădăciuni: 


Cei lași pier adesea chiar înaintea morții lor; viteazul doar o 
dată gustă moartea... 


Ca întotdeauna, nu se osteniră să afle ce-a vrut să zică. 
- Ce facem acum? puse Girard întrebarea care-i mânca pe toți. 


Se adunaseră în cabina răposatei căpetenii, singura destul de 
încăpătoare ca să-i primească pe toți deodată. Cienfuegos îi cercetă 
pe rând. În tagma „umbrelor“, erau poate cei mai ticăloși din câți 
văzuse în cariera lui, dar niciunul dintre ei nu părea să se fi gândit 
vreodată la un plan de rezervă. Pur și simplu nu-i ducea capul să 
bată la distanță mai mare de câteva zile. 


- Frate, mie mi-a cam ajuns, cuvântă în sfârșit Morales, mângâindu- 
și chelia strălucitoare. De opt luni n-am mai mirosit un dos de 
puicuţă. Zic să împărțim ce-a rămas din pradă și să ne vedem fiecare 


de drumul lui. 
Murmure aprobatoare îi întăriră spusele. 


- Care pradă? râse Cien. Ciorapii lui Kwan? Adelaide e goală până 
la tablă. Bussier nu s-a ales cu nimic din Tycho. Dacă vrei acasă, 
Morales, ia-o frumușel pe jos, că nu-ți drege nimeni căruța pe 
datorie. lar dacă se prind fârtaţii că suntem săraci lipiti, s-ar putea să 
ne ia flyreiserul odată cu viețile. 


Alte mormăieli subliniară vorbele lui, în vreme toți își pipăiau 
armele. 


Rufo Neymar ridică două degete. 


- Cien, în câteva zile trebuia să mergem după tovarășul tău de 
campanii, pe care l-am coborât acum o săptămână și mai bine. Parcă 
era vorba de-o răscumpărare grasă, de-ajuns să ne punem pe 
picioare. 


-Chiar așa, sări Fiala, mai ales că acum se-mparte la mai puțini. 
Camarad de ispravă Fiala ăsta, întotdeauna te poti bizui pe el. 


- Așa stăteau lucrurile, îi potoli Cienfuegos, până să ne abatem din 
drum ca să ne băgăm nasul în epava cu hăitași. Acum stau altfel. 


Se strânseră ațâțați în jurul lui, sorbindu-i vorbele. 


- Înțelegerea fusese să-i coborâm omului și femeia pentru 
răscumpărare. Și credeți-mă, din câte îl știu, ăla a adunat marfă cât 
să ne-ajungă la toți până la sfârșitul vieții. Kwan, crezi că mai sunt 
ceva șanse s-o găsim? 


Asiaticul scutură capul cu îndârjire. 


- Şanse cât scuipat de vierme, îi informă plastic. Toți asteroizii se 
risipit din cauza exploziilor și nu mai ţin traiectorii. Acum în tot 
zona mișună hăitași. 


- Plus tehnici de-ai Corporaţiei, care-or să vină să noteze noile 
traiectorii, îl completă Cienfuegos. Locul e prea fierbinte pentru noi 


cel puţin o săptămână. 


- Acolo fierbinte... Dincolo fierbinte... plescăi Girard nemulțumit. 
Ce facem? 


Se învârteau în cerc. 


Cien îi lăsă un minut întreg să fiarbă. Pentru rețeta lui era nevoie de 
asta, însă amestecul nu trebuia să dea de prea multe ori în clocot. 


- Cred totuși că ar fi ceva. Firește, e numai părerea mea. Doar mă 
știți, băieți, adăugă ipocrit, nu-mi place să oblig pe nimeni să facă 
una sau alta... 


Morales trânti un pumn în perete. 


- Băi, da’ mult ne mai căcăm pe noi? Tu erai mâna dreaptă a șefului, 
Cien, nu eu. Dacă ai un plan bun, dă-l pe gură și noi te urmăm. 


Ceilalți încuviințară mârâind. 


— Ne-a rămas papucul și destul combustibil pentru el. Îi lăsăm vorbă 
starostelui de vizuină că lipsim două zile, timp în care poate să țină 
Adelaide ca zălog. Coborâm, luăm marfa de la Webber, ne 
întoarcem. Toată lumea mulțumită. Ce ziceți? 


Rufo Neymar, cum altfel, ridică o sprânceană critică. 


- „Luăm marfa“... „Toată lumea mulțumită“... Și dacă Webber ăsta 
nu e chiar așa mulțumit, ă, Cien? La urma urmei, i-am promis o 
femeie, iar noi ne ducem cu mânuțele-n cur. 


- Ai dreptate, „Prădăciune“, prinse Fiala ideea din zbor. Dar și Cien 
are dreptate. Ala nu știe că nu-i ducem femeia. Și dacă are marfa la 
el, o luăm și gata. Așa-i, Cien? 


- Așa-i, se învoi Cienfuegos fără tragere de inimă. 


Se însuflețiseră toți. Bussier pesemne că-i privea mândru, erau din 
nou în afaceri. Veniră pe rând să-l bată pe spate. 


- Mai e un singur lucru de plănuit, zise Cien. 


Se făcu liniște. 


- O să trebuiască să minăm flyreiserul pentru cazul că vreunul vrea 
să se servească și să ne lase cu ochii-n soare. li spunem și asta 


starostelui de vizuină. Și... ăăă... unul dintre noi trebuie să rămână 
aici, de șase, să fim siguri că nu ne-o sperie pe Adelaide. 


Puteai să auzi un fir de praf ciocnindu-se de perete. Nu mai zise 
niciunul nimic. Care-i prostul să rămână în ghearele tagmei, când 
tovarășii lui și-au luat tălpășița și nu se știe dacă se mai întorc? 


- Asta-i, rânji Cienfuegos. Dacă n-avem niciunul coaie de erou, 
tragem la sorți și gata. 


- Eu, zise simplu Kwan, cel mărunt cât bereta lui. Stau eu. 

Tomas lsahagian 


li acoperise pe toti cu clincher transparent, în cele trei alveole ale 
coridorului A. Operația îi luase câteva ore. Apoi le scrisese numele 
pe etichetele de sigiliu, cum cerea procedura. 


Verifică și lăcașurile celor doi litostazici din coridorul A. Oameni 
oarecare, goniți spre piatră de frică, deznădejde, boală ori doar lipsa 
speranţelor. Și-acum, în piatră pentru totdeauna, visau pesemne un 
destin nemărginit. Poate erau conștienți de prezenţa lui. Poate ar fi 
avut multe de povestit. Ar fi putut vorbi prin consolă. Dar la ce bun? 
EI știa deja aproape totul. 


Se sprijini de piatra tunelului, obosit, ameţit de frânarea excesivă. Îi 
era foame și sete. Avea destule provizii ca să supraviețuiască timp 
îndelungat. Nu se gândea la vreo catastrofă. Vidarea coridorului A, 
de exemplu. „Când o fi, o fi“, își zise. Acum voia doar să se 
odihnească un pic, să mănânce, să caute ceva de băut. O sticlă de 
șampanie, de ce nu? Să se-mbete și să doarmă mult, cât mai mult. 


Sări în picioare, fulgerat de un gând. Sala hibernatoarelor. Oare îi va 
găsi pe toți morți, cum le spusese Braille? Sau... 


Privi terminalul care afișa parametrii de stare ai celor din fuzio. 
Totul părea normal. Simone avea o activitate cerebrală ceva mai 
intensă decât Ola și Ville, dar în regulă. Niciun semn de respingere, 
însă era încă prea devreme. Ar fi putut trece câteva zile până la așa 


ceva. Atunci ar fi trebuit să lichefieze clincherul și să-l scoată pe 
nefericit din piatră. 


— Braille? 

— Da, Tomas. 

— Am rămas singuri. 

— Da, Tomas. Am rămas doar noi doi. 

— Ţi-e teamă? 

— Nu mi-e teamă, Tomas. Dar resimt neliniște. 


- Să nu-ți fie frică. Oricum, ție nu ți se poate întâmpla nimic. Spune- 
mi ce se întâmplă acum la hibernatoare. 


— Nu am această informație disponibilă pentru tine. Îmi pare rău. 


Ceva se modificase în răspunsurile lui. Ceva subtil, imposibil de 
precizat. Era doar o impresie, dar Tomas știa că nu se înșală. 
Conștiinţa lui Braille suferise mutații. Fusese influențat de aceeași 
entitate? 


- In ordine, Braille. Fiind singurul supraviețuitor al expediției, 
presupun că am nivelul de decizie maxim. 


— Da, Tomas, este corect. 
— Vreau să transmit un mesaj spre Pământ. 
— Desigur, te ascult. 


- „Sunt Tomas Isahagian, tehnician de sisteme generale la bordul lui 
9969 Braille. Sunt singurul supraviețuitor al...“ 


Se opri. Ce să le spună? Că eșuaseră? Că muriseră toți? Că din 
expediția care costase atâtea resurse și vieți se-alesese praful? 


— Braille? 


— Te ascult, Tomas. 


- Poţi transmite cu semnătura și marca Heddei Thorvalds? 
— Desigur, Tomas. Pot semna cu orice nume și marcă dorești. 


- Perfect. Mesaj: „Asteroidul 9969 Braille, cu un echipaj de cincizeci 
de oameni și șase litostazici, se pregătește să traverseze centura 
Kuiper. Am decis unanim modificarea vectorului viteză, rupându- 
ne, ca entitate socială, de Pământ. Din acest moment, 9969 Braille 
este de sine stătător și va porni în explorarea Galaxiei.“ Transmiţi, 
Braille? 


— Da, Tomas. 


— „Nu este un act de rebeliune, ci urmarea unui străvechi instinct al 
speciei. Pornim spre lumi noi, să răspândim civilizația umană. 
Specialiștii de la bordul lui 9969 Braille sunt convinși că vor putea 
suprima efectele sterilizării. Avem resursele și timpul necesar. Vom 
coloniza cea dintâi lume primitoare care ne va ieși în cale, oricând se 
va petrece asta.“ Dictez prea repede, Braille? 


— Glumești, Tomas... Poţi continua. 


El respiră adânc, liniștit, pentru prima oară de când revenise în 
realitate. 


- „lar după noi vor veni și alții. Oamenii se vor răspândi printre stele 
și vor umple întreaga galaxie. Universul ne așteaptă. Vă așteaptă pe 
toți. Aici e loc pentru toată lumea. Sfârșitul mesajului.“ Trimite-l 
acum, Braille. 


Urmă o pauză de câteva secunde. 
— Mesajul a fost expediat, Tomas. 


- Mulţumesc. Te rog să-l retrimiți neîncetat timp de o oră. Acum mă 
duc să mănânc ceva. Sunt lihnit. 


Și într-adevăr, simțea o foame uriașă. Trecuseră mai bine de zece ore 
de la trezire. 


Cruz Webber 


- Aș fi pariat că ești mai solid... 
- Ai fi pariat... Dar mi-ai văzut dosarul... Eşti jăgter, nu? 
- Cel mai bun, suspină Gerti Novak. 


Incă se mai pândeau, după un ceas, și pânda începuse să-i 
obosească. 


„Ai un cuţit mare, dodsteel, la spate, sub haină“, îi zise Novak în 
gând, prefăcându-se că admiră pereţii cojiți. 


„Jăgter ține glockul în buzunarul nădragilor“, constată Cruz Webber 
fără să-și ascundă privirea. „El știe că știu.“ 


Și conversaţia curgea politicoasă. 
- Cum m-ai găsit? Ti-e foame? Avem cartofi. 


Gerti Novak, echipat ca oricare alți combatanți ce răscoleau zona, se 
materializase pur și simplu, fără să-l simtă. La urma urmei, făcea 
parte din meserie și de fapt nici nu se speriase, nici nu se mirase. Îi 
era limpede că, la un moment dat, el sau altul are să se ivească. Cruz 
Webber știa să aprecieze competența. 


- Imi plac cartofii, încuviință Novak. Corporația m-a îmbiat cu 
somon japonez când m-a trimis după tine. 


- Mi-ar fi plăcut o felie, râse Cruz. Păcat. 
Și încă un minut de tăcere. 
- E un sătuc liniștit, nu crezi? 


- Mă prăpădesc după el. Nimeni nu m-a întrebat ce sau pe cine caut. 
lar grupa de ordine se face că nu există. 


— Am putea să îmbătrânim liniștiți aici. 


— Am putea... 


„Dar nu se va întâmpla“, socoti Webber. „N-avem timp să 
îmbătrânim, jăgter. Nu amândoi deodată. Tu ești aici ca să mă 
înapoiezi lor. lar eu am să te împiedic, într-un fel oarecare, și-am să 
plec cu Lil. Dincolo de orice. La capătul lumii.“ 


- Cum m-ai găsit? 


— Ştii bine cum te-am găsit. Incerci doar să mai câștigi niște timp, dar 
știi ce? Intotdeauna mă atașez de vânatul meu. O să-ţi dau de la 
mine un ceas. Vrei să-ți povestesc? 


- Da... 


Insă nu făcea decât să îngăduie unui străin să-i răsucească un cuțit în 
măruntaie. Știa ce urmează. 


- Ai avut o femeie prin părțile locului, spuse Novak. 
- Ada... 


- Cum zici tu, Webber. Am știut că mai devreme ori mai târziu o să 
te-ntorci unde ţi-a fost bine. Pentru un fost mercenar, ești cam 
lacrimogen. 


Și adăugă, în gând: „Uite cine s-a găsit să vorbească despre 
lacrimi...“ 


MA 


„Habar n-ai cum stau lucrurile de fapt, jăgter...“ își spuse Cruz. 


- Nu pentru ea m-am întors. Ce ciudat... Parcă aș vorbi cu o 
proiecție a mea pe perete... 


- Gerti îmi zice, oftă acru vânătorul. Știu prea bine pentru ce-ai 
făcut-o. Te-am răsfoit încă de-acasă, ca pe o carte veche. Și-acum m- 
am apropiat ca să-i văd mai bine ilustrațiile. 


„Doar câteva minute ti-au mai rămas, Gerti... Deja simt mâncărimile 
tăișului moștenit de la Achim. Pot să-ți spun orice, tipule, pot să-ți 
spun totul. În globul înghețat al ochiului tău, spovedania mea nu se 
va păstra mai mult de câteva secunde...“ 


- Da, m-am întors pentru marfă, Novak. Nu mi-am pus pielea la 
bătaie degeba pe coclaurile astea. Cu marfa o să plătesc coborârea 
cuiva. 


- Și asta știam deja. Eşti un pic plictisitor. Binefăcătorii tăi sunt 
„umbre“? 


— Da. „Umbre“... 


Vânătorul îl fixă cu cea mai intensă dintre privirile sale, aceea care-i 
paraliza înainte de a-i încătușa ori de-a le aplica o gaură în frunte cu 
glockul din buzunarul nădragilor. 


- Fiindcă vorbeai de ciudățenii... Ce ciudat că-mi povestești ce-o să 
faci. Webber, tu ţi-ai făcut un plan și vrei să te ţii de el. Aș putea să-ţi 
înșir multe dintre defectele lui, însă o să ţi-l arăt numai pe cel mai 
mare: nu se potrivește deloc cu al meu. 


- Și care-i planul tău, Gerti? 
- Cel mai simplu din lume: mergem acasă. 


Se ridică încet și merse, chipurile, să se uite la ceaunul în care 
fierbeau cartofii. Cruz îl urmări fără încordare. Știa că-l tatonează, că 
vrea să-i simtă neliniștea și eventual să-i testeze reflexele. „Putea să 
mă ia în somn, constată simplu. De ce nu m-a luat?“ 


- Te miri că nu te-am luat din somn? mormăi Novak. Poate că-mi 
plac manierele elegante. Fac bine la reputație. 


S 


- Despre care „acasă“ vorbeşti, jägter? În maxim două minute după 
ce mă vei da lor, voi fi doar un caz de dispariție, clasat din lipsă de 
indicii. Și sigur nu ești atât de fraier încât să nu-ți imaginezi 
urmarea. În minutul trei te vei topi la rândul tău. 


- Haida-de! făcu Gerti Novak. Să nu ne credem mai grozavi decât 
suntem. Speer-Leblanc înfulecă zece ca noi la micul dejun, printre 
cereale. Și știi, firește că el își permite cereale naturale. O să înfunzi 
pușcăria, amice, dar nimic mai mult. Cred totuși că l-ai călcat rău pe 
bătături pe Speer-Leblanc, dacă mumia a ținut morțiș să dau de tine. 


Cruz începu să gândească febril. Dacă Novak îl preda Corporației 


ori autorităților, n-avea niciun fel de importanţă. Oricum, soarta lui 
Lil era pecetluită. Și chiar dacă, printr-o minune, Cienfuegos cu 
„umbrele“ lui ajungeau la timp... Poate tocmai acum satul uitat de o 
sută de ani era scanat de sculele Corporaţiei. Poate chiar în vreme ce 
se țineau de vorbă unul pe celălalt, hăitașii încercuiau coliba pe 
nesimtite. 


Nu-i rămânea decât o șansă. Jägter să fi venit într-adevăr neînsoțit. Și 
uitându-se din nou la el, Webber văzu un bărbat ursuz, retras, 
doldora de frustrări, căruia nu i-a mai rămas nimic altceva într-o 
existență de doi bani decât migala îndeletnicirii lui. Și ambiția de a-și 
sfârși treaba de unul singur, impecabil, la tariful cel mai scump. 


In toate variantele, soluţia cea mai bună era cea care-i trecuse prima 
prin minte, când îl văzuse în faţa lui. Morţii nu te predau. 


- Gerti, mai făcu o ultimă încercare, „umbrele“ nu știu câtă marfă 
am. E destulă să achite coborârea mea și-a lui Lil De Vries la un preț 
pe care ei nici măcar nu l-au visat vreodată. Dar e destulă ca să ne 
rămână și nouă. Poţi să iei tu tot. Ce spui? 


Știa însă că, dacă evaluarea lui se apropie de adevăr, Novak nu va 
putea fi ispitit. Într-adevăr, celălalt se mulțumi să clatine încet capul. 


- Atunci? Dacă nu mă las dus de bunăvoie? Ne omorâm unul pe 
celălalt? 


Fără mișcări bruște, se duse și el să vadă ceaunul. Vânătorul întoarse 
ochii, urmărindu-l. O experiență copleșitoare îi spusese deja că 
Webber va încerca să-l împroaște cu apa clocotită și să scoată în 
aceeași clipă dodsteel. De aceea, când Cruz se răsuci spre el, ținând 
mâna dreaptă la spate, se trezi în fața glockului, care-l privea cu un 
singur ochi negru, ca moartea însăși. 


- Regret, bătrâne, făcu liniștit Gerti Novak. Te gândeai c-o să te 
provoc la o încăierare cu mâinile goale, cavalerească. Manierele mele 
elegante nu merg chiar atât de departe. Ca fost mercenar, știi despre 
ce vorbesc, nu se poate să nu-mi dai dreptate. Sunt profesionist, nu 
cavaler. 


Cruz se relaxă brusc, ca și cum i s-ar fi luat o piatră grea de pe 


inimă. Deodată totul se vedea atât de limpede încât nu mai avea de 
ce să se zbuciume. Și zbuciumul încetă. 


- Firește, jăgter, zise încet. Sunt cu spatele la zid acum... Îţi dai 
seama că nu mai am nimic de pierdut. Există o șansă să ratezi ținta, 
iar eu să te înjunghii înainte să poți trage din nou... 


— Ai dreptate, îl aprobă Gerti Novak. 


Și, coborând țeava glockului, îl împușcă silentios în piciorul stâng. 
Webber căzu secerat. 


- Regret și asta, adăugă vânătorul, îndepărtând cu gheata cuțitul 
care, în sfârșit, își făcuse apariția pe dușumea. O să observi totuși că 
ţi-am cruțat dreptul, ca să te poți sprijini mai bine când vom 
șchiopăta împreună spre strielka sau ce-o să trimită Drexler după 
noi. 


Su 


„M-am obișnuit să le dau găuri tuturor și nu-mi prea pasă“, observă 
distrat. 


Cruz se răsuci pe-o parte, încercând să se reazeme de perete. În chip 
ciudat, durerea din coapsă nu era insuportabilă. Proiectilul ieșise 
fără să-i atingă artera. Gerti Novak îl ajută prudent, apoi îi scoase 
bucata de funie care-i ținea loc de curea. 


- Strânge-te deasupra rănii. După ce-ţi leg mâinile, primești și 
pansament. 


Il măsură cu o privire expertă, apreciind treaba bine făcută, și se 
așeză pe vine, în continuare relaxat. Nu fusese încordat nici măcar o 
clipă, știuse exact ce are de făcut, era în grafic. 


— Încearcă să nu dramatizezi. La urma urmei ești în viaţă și asta nu-i 
deloc puțin lucru. Lasă disperarea pentru mai târziu, dac-o să-ți 
folosească la ceva. Resemnează-te, Webber. Chiar dacă „umbrele“ nu 
te-ar fi lichidat, timpul nu mai poate fi dat înapoi pentru De Vries. 


Simti zvâcnetul rănitului. 


— La urma urmei, care-i treaba cu ea? Cu fosta femeie De Vries... 
Pentru ce te-ai înverșunat atât s-o cobori? Nu contează, o să-mi dau 


seama într-o bună zi ce fel de legătură aţi avut. Dar nu cred că 
merită osteneala să cercetez. 


- Tu nu știi nimic, jăgter, spuse Cruz, repetând ce gândise cu numai 
câteva minute înainte. 


- Mi-ar plăcea să-mi povestești. Merg să arunc o privire mașinii 
voastre de comunicare. Dac-o cuplez cu emițătorul meu, ne 


recepționează mai multe filiale ale Corporației. Să nu pleci. 


Nu se putea bucura nici acum. Nici acum nu era în stare să se 
bucure. 


La nici cinci kilometri depărtare, în marginea unui luminiș umed, 
șase bărbați așteptau adunați într-un cerc aproximativ și fumau, 
sperând să se mai încălzească. 


- Trebuie neapărat să ajungem în zori? spuse enervat unul din ei. 
Toţi se gândeau la asta, însă numai unul îndrăznise întrebarea. 


- Neapărat, răspunse cel mai masiv. Numai înainte să se lumineze 
pot să-i iau prin surprindere. Nu risc să-i găsesc treji. 


Lucrurile stau întocmai așa, se gândiră ceilalți, dar de ce spune el 
„nu risc“ și „îi iau prin surprindere“? Se crede singur aici? Sunt ei 
numai niște scule fără minte? 


- Am fi răzbit mai din timp și mai odihniti cu un transportor... 


- Pădurea duce zgomotul motorului unde nu gândești. Nu știi cine-l 
aude. Și mai ales ce-are să facă auzindu-l. 


Va să zică, acest bărbat solid are răspuns pentru toate... 
- Și mastif? Nu era mai simplu cu mastif? 
Nu. 


- Mastif îi sperie pe toți și nu vrem asta. Acolo e un sat, unde trăiesc 


și alți oameni. Noi nici n-ar trebui să existăm pentru ei. 


Ţigările se înjumătățiseră, dar tot le mai ajungeau pentru cinci-șase 
minute de plăcere. Unde-i fum, e și căldură... 


- Stingeți țigările. Plecăm. 


- Chiar contează cinci minute? Am alergat toată noaptea, sunt ud ca 
un rahat. Nu cumva îţi baţi joc de mine? 


Pumnul lovi greu, sfârșind conversaţia. 


- Ridicați-l. Unul din voi să-l ajute până-și revine. Acum ascultați- 
mă bine, toți. N-am venit aici ca să mă joc de-a șeful cu voi. Sunt 
șeful. Corporația m-a contactat pentru treaba asta și am de gând s-o 
sfârșesc bine, cu sau fără vreunul ori altul din voi. Care vrea s-o facă 
pe nebunul, sau nu e-n stare să țină pasul, n-are decât să se-ntoarcă 
și să le explice șefilor mari. Controlaţi-vă armele, ceasurile, 
echipamentul. Aţi înțeles? 


— Am înţeles, Achim... mormăiră ei pe rând. 


Sub pansamentul steril, rana pulsase o vreme, apoi anestezicul își 
făcuse efectul. Cruz simți o moleșeală plăcută cuprinzându-l, ca și 
cum ar fi alunecat înăuntrul unui nor moale, cald. Zăcea pe pat, fără 
să-i mai pese. Când reveni lângă el, vânătorul găsi un ins privind 
țintă în tavan, după toate semnele cu mintea golită de gânduri. 


- Totul merge strună, bombăni din ce în ce mai prost dispus, stare 
care-i dădea un sentiment de siguranță. Am transmis coordonatele 
noastre, Webber. N-am primit încă o confirmare, însă nu va trece 
mult și ne vor sălta de-aici. Acum am putea să înfulecăm cartofii ăia, 
ce zici? 


Așteptă zadarnic un răspuns, apoi se duse și-și luă o portie. Trase 
scaunul mai aproape de pat. 


- Mă scuzi că m-așez singur la masă, cu noaptea-n cap. O să am 
nevoie de toată energia azi. 


Cruz întoarse capul. 
- E ultima ta masă, jăgter. Bucură-te de ea, ia și porția mea... 
Gerti Novak dădu din umeri și-și văzu mai departe de treabă. 


- Hai, spune-mi, zise ceva mai încolo, tu și De Vries asta sunteţi un 
soi de complici, nu? Lucraţi pentru vreo corporație rivală, căreia i-ar 
plăcea să-l vadă pe Speer-Leblanc sărăcit. 


Webber nu-i răspunse. Un minut mai târziu, respira egal și profund, 
cufundat poate într-un somn fără vise. Novak închise ochii. În ciuda 
energizantelor, ultimele ore fuseseră foarte grele. Adormi pe 
jumătate, păstrând în alertă o parte a simțurilor sale, așa cum se 
obișnuise în ani și ani de vânătoare. 


Se trezi zece minute mai târziu, cu senzaţia că a dormit o zi și o 
noapte neîntrerupt. Dar știa că nu mai poate închide ochii nici măcar 
o clipă. Ceva care nu putea fi auzit, nici văzut era undeva în 
apropierea lui. Ceva se schimbase imperceptibil în monotonia 
lucrurilor înconjurătoare, cu care se acordaseră instinctele lui încă de 
când pășise pe munte. 


Afară încă nu începuse să se lumineze, însă simțea că a rămas foarte 
puțin. Mai simti că altcineva în afară de el și de Cruz Webber 
așteaptă venirea zorilor. Și-i ascultă. 


Se ridică căscând zgomotos, să stingă lampa, ca și cum s-ar fi hotărât 
să se culce, fără să bănuiască vreo primejdie. Cineva care s-ar fi 
furișat să privească printr-o crăpătură a peretelui de bârne nu mai 
putea distinge nimic în beznă. Încet, fără să scoată nici cel mai mic 
sunet, se apropie de patul în care dormea Webber și se aplecă peste 
el. 


- Am simțit și eu, îi șopti Cruz la ureche. Ei sunt aici. Putem să... 


Gerti îi puse palma peste buze, apoi îl ajută să se ridice. Trecură în 
cealaltă încăpere. Vânătorul bâjbâi în întuneric, iar Webber simţi 
deodată un curent rece pe față. Se lăsă tras afară din odaie, prin 
spărtura pe care vânătorul o făcuse lângă o îmbinare mai slabă a 
peretelui. Imediat fu împins la deal, fără să vadă nimic. O durere 


ascuţită îi săgetă piciorul, dar Novak îl îmboldi iarăși din spate, și 
încă o dată. Mușcându-și buzele, reuși să urce panta până la un pâlc 
de copaci, unde se opriră să-și tragă sufletul și să asculte. 


Nu venea nimeni după ei, pentru moment. 


Porniră mai departe, mișcându-se cu precizie. Deși șchiopăta, Cruz 
simți că durerea și-a pierdut din intensitate și înaintă fără ezitări. 
Recunoștea drumul cu ochii închiși, dar se miră o clipă că Novak se 
descurcă la fel de bine. După un sfert de ceas se opriră iar. Acum se 
credeau destul de feriți ca să poată schimba câteva șoapte. 


- Cum ai găurit peretele? 


- Cu asta mă ocup, Webber... Intreabă-mă mai bine de ce-am șters- 
o. 


- Fiindcă nu sunt oamenii pe care-i aștepți. Ai transmis că m-ai găsit 
și aștepți un mijloc de evacuare. Dar dacă ăștia ar fi fost băieţii buni, 
nu s-ar fi furișat așa. Se feresc să-i agite pe localnici, însă nu chiar 
atât. Băieţii buni știu că-i aștepți. 


- Just, admise Gerti Novak. Ai fi fost un jăgter pe cinste, dacă nu ti-ai 
fi ales greșit tabăra. Dar mai știi? Poate că Speer-Leblanc o să se 
gândească la asta. E păcat să risipești talentul. 


In întuneric, Cruz zâmbi scârbit. 


— Așadar, tot nu pricepi... Speer-Leblanc nu mai e amic nici cu tine. 
Din momentul în care i-ai dat de știre că m-ai găsit, nu mai există în 
lumea asta un loc controlat de Corporatie în care noi doi să 
rămânem în viaţă. 


Vânătorul se abținu să-i răspundă. 


Îndată ce se lumină destul, se ascunseră într-un hățiș mare, stufos, 
iar Novak chibzui cum ar fi mai bine să facă. „Poate nu trebuie să 
trimit alt mesaj prea curând. Am simtit de la bun început că-i cam 
pute gura lui Drexler...“ 


- Trebuie să mă ușurez, îl anunță Webber. 


- Du-te acolo, încuviință Novak. Știu că n-ai să țopăi într-un picior. 
Dacă o faci, te împușc și-n celălalt, să știm o socoteală. 


Poate asta era vremea retragerii, despre care-i tot auzea vorbind 
odinioară pe unii mai bătrâni. O vreme când cazi ca prostul într-o 
cursă pe care ar mirosi-o și-un ucenic. Treaba e, te retragi singur sau 
ești retras... 


„Dacă ajungi în cumpănă, așteaptă“, își zise, ca și-n alte dăți. 
Intotdeauna norocul îl scosese din bucluc. Dar statistic vorbind, ăsta 
nu putea fi numai noroc. 


Când Cruz se întoarse șchiopătând, depresia începuse să-l 
copleșească pe Gerti Novak. Scoase din raniță seringa de presiune și 
se injectă chiar sub ochii lui, cu nepăsare. 


— Webber, zise, acum stăm liniștiți și pariem cine ajunge primul. 
„Umbrele“ tale? Oamenii lui Drexler? Băieţii răi de la colibă? 


Ei erau cinci hăitași, grupa de ordine minimă pe care-o prevedeau 
normele. Cu toate că la nevoie se mai schimbau între ei, fiecare avea 
treburi foarte precise, ca degetele mâinii. Așa li se și spunea pe la 
instructaje. „Degetele“ și „mâna“. 


- Au plecat de-o jumătate de ceas, constată Achim, răscolind cojile 
de cartofi de pe masă. 


Degetul arătător îl chemă să-i prezinte deschizătura din peretele 
celeilalte odăi, aceea prin care se strecuraseră fugarii. Ar fi trebuit să 
prevadă asta. Simti furia crescând și făcu eforturi mari s-o țină 
ascunsă. 


Un alt deget îi aduse o mână de zdrenţe pe care se uscase sângele. 
Iar în bârna de la baza peretelui găsiră gaura proiectilului de glock. 
Achim se însenină deodată. 


- N-au ajuns prea departe. Mergem și-i luăm de pe drum. Nu trage 
nimeni dacă nu e-n pericol de moarte. Și nu face nimeni pe eroul. La 
primul semn suspect, comunicaţi discret. Nu v-apucați să hăuliți 
prin pădure. Lăsaţi zece metri între voi, nu mai mult. Căutați urme. 


Se gândiră din nou că el nu vede în ei decât niște mastifi puternici, 
dar proști. Însă nu spuse niciunul nimic. 


Urcară anevoie panta acoperită de vegetație deasă, lăsând în spate, 
jos, cele câteva colibe ale cătunului, răsfirate, singuratice, parcă 
părăsite. Nimeni nu îndrăznise să iasă după ei. 


Căutarea porni lent, meticuloasă, ca la manual. Cercetau cu cea mai 
mare atenție fiecare tufiș, priveau în coroanele arborilor, ascultau, 
filtrând șuvoiul de sunete înconjurătoare, ca să le aleagă pe cele care 
le-ar fi trebuit. Din când în când, se opreau să refacă linia, să nu se 
piardă din vedere unii pe ceilalți. 


O jumătate de oră curse netulburată. 


„Când am intrat în grupa de ordine, își zise după o vreme cel mai 
vârstnic, Corporaţia nu dădea hăitași valoroși pe mâna oricărui 
barbar... Paul Drexler m-a lăudat personal la vreo două acţiuni, ba 
odată, fiind de gardă la centru, s-a-ntâmplat chiar să aud niște vorbe 
rostite de domnul K. Speer-Leblanc. Nu mai știu despre ce. Ce 
timpuri... Acum un muntean sălbatic lovește un ofițer de elită și-i 
umilește pe ceilalți. Se dă mare că l-au băgat în seamă cu 
operațiunea asta. Dar l-am scos cu mâna mea din puţul ăla, unde s-a 
lăsat prins ca un șobolan. Ar trebui să mă gândesc la pensie. Ar 
trebui să...“ 


Fiindcă gândurile au alte căi decât cele ale pașilor, pe nesimţite se 
abătu de la restul formaţiei. Nu mult, doar zece, cincisprezece metri. 
Își dădu seama și imediat se corectă, tăind de-a dreptul, în tăcere, 
printr-un tufiș des, care i se împotrivea cu ghimpi și laturi elastice. 


Răzbi nervos în cealaltă parte și dădu peste Gerti Novak, ocupat să 
cotrobăie prin ranita lui. Din spate, părea un bătrânel mărunt, debil, 
plecat într-o excursie cam peste puterile lui, prin pădure. Hăitașul 
vru să șoptească în gămălia minusculă a laringofonului, apoi ezită. 
Bătrânelul nici măcar nu-l auzise. 


Erau numai vreo cinci metri între ei. Făcu un pas, dar crengile 
ascunse sub frunze trosniră, trădându-l. N-avea nicio importanță. 
Novak se întoarse spre el, tresărind, și-i zâmbi ca unui prieten pe 
care-l vezi după multă vreme. 


„Prostănacule, se amuză hăitașul, chiar nu știi că mai ai câteva clipe 
de trăit?“ 


Arma Corporaţiei tintea deja abdomenul, locul celor mai chinuitoare 
și fără speranţă împușcături. Zâmbetul lui Gerti Novak se topi, 
lăsând locul unei grimase tâmpe. Ar fi vrut să scoată glockul din 
buzunar, însă abandonă gestul la jumătate. Hăitașul hotărî să-i 
anunţe pe ceilalți, să fie acoperit, și imediat să-l lichideze, ca să 
încaseze prima. Ridică arma spre pieptul vânătorului, în timp ce 
vorbea în laringofon. 


Într-o singură secundă, se miră mai întâi că nu poate scoate niciun 
sunet. Apoi că microfonul nu e la locul lui. În secunda a doua își 
privi prostește pieptul, pe care se prelingeau șiroaie de sânge 
aburind. În cele din urmă, se prăbuși încet, în genunchi și pe-o parte, 
cu privirile încețoșate. Ca dintr-un tunel adânc, veniră ultimele 
cuvinte pe care le auzea în această lume, și ele nu erau ale lui Speer- 
Leblanc. 


- Nu credeam că mai ești în stare să tai o beregată, Webber... 


Se luminase de-a binelea. 


Cruz șterse lama pe cracul pantalonilor, cu un gest pe care-l repetase 
de nenumărate ori, și-i oferi dodsteel. 


- Nu, mersi, mormăi Gerti Novak. Poţi să-l păstrezi. 
Într-adevăr, nu mai conta. Aveau să-i descopere în câteva minute. 


- N-a fost ideea mea, jăgter, îi aminti Webber. Poate-ar fi trebuit să-l 
las să te împuște și abia pe urmă să mă ocup de el. 


— Poate, încuviință Gerti. 


- Acum știi cum stau lucrurile? Sau încă mai crezi c-au venit să te ia 
acasă? 


- Nu. Acum știu. Bătrânul te vrea mort cu orice preț. lar eu am intrat 
de bunăvoie în budă. Mereu mi-am zis că lăcomia o să mă piardă. 


Mintea îi lucra neobosită, însă nu întrezărea nicio scăpare. 
- Azi-noapte am fi trecut printre ei, dar acum... 
- Nu pot fi mai mult de cinci inși. O mână. Incă mai avem șanse. 


- Șchiopul cu briceag și jăgterul injectat? O să lichidăm unul, doi, nu 
mai mult. Ceilalţi or să ne vină de hac. Ce vor de la tine, Webber? 
Măcar să nu mor de curiozitate... 


— Să ne despărțim, propuse Cruz. Unul din noi poate scăpa, dacă ei 
sparg grupa. 


— Cum vrei, dădu Novak din umeri. Eu mi-am făcut treaba, te-am 
prins o dată. 


Și se strecură în inima deasă a hățișului. Webber îl urmări 
dispărând, pe urmă își căută un loc în care să poată vedea cât mai 
mult fără să fie văzut. Cuţitul îi era acum singurul aliat. 


„Ce vor de la mine, jăgter? Poveștile pe care mi le-a spus piatra, pe 
care le-a spus tuturor ce-au coborât în ea, știind, ca și Speer-Leblanc, 
că ei oricum nu vor mai putea povesti altora. De-aceea niciun fugar 
n-a rămas în viață. Ca să nu le spună și celor de pe Pământ. Că fuzio 
nu e nemurirea, ci doar poarta plecării ultime din omenesc. Numai o 
minciună uriașă, cât planeta, cât întregul sistem solar. Afacerea 
colosală, religia strivitoare, scara spre puterea absolută, toate 
ridicate de nebunia unui singur om. Dacă el este cu adevărat om și 
nu un program indescifrabil, care a dobândit conștiință...“ 


Nu-i mai rămăsese decât așteptarea. Un capăt de drum. 


„Apoi poveștile despre oamenii culcați fuzio și prefăcuți în bombe 
pe jumătate vii. Întâi experimente, încercări, reglaje. O prăbușire 
acolo, în mijlocul deșertului... O alta la marginea Djazair-Parisului... 
Încă una în cine știe ce colț de lume. La început fără morţi, afară de 
cei grefați pe pietrele căzute. Numai cratere uriașe, cu marginile 
fumegând, numai păduri aprinse, lacuri revărsându-se peste maluri, 
un munte, doi surpându-se...“ 


Simţea că hăitașii sunt aproape. Nu vedea și nu auzea nimic încă, 
dar ei nu aveau să întârzie. 


„Şi-n cele din urmă... Într-o noapte, un asteroid sau mai mulți izbesc 
centrul Londrei. Totul se preface în jăratic. Insula se frânge-n bucăți 
și cerul e acoperit de nori negri. Un tsunami de frică lovește 
continentul și se propagă în toate direcțiile. Apoi încă o prăbușire. Și 
încă două. Spaima se întinde pe planetă, ca o pandemie, imposibil 
de stăvilit. Autorităţile sunt depășite. Autoritatea nu mai există. 
Singura în stare să readucă normalul și să guverneze Pământul e 
Corporația...“ 


Tresări. Ceva mai departe, să tot fi fost vreo douăzeci de metri, 
ramurile tufișurilor se scuturau parcă bătute de vânt. Auzi un țipăt 
ca de femeie și glockul lui Novak tușind de două ori. Mai multe 
arme îi răspunseră cu plesnete seci, suprapunându-se într-o rafală 
trunchiată. Și încă un urlet de durere. Apoi se făcu liniște. 


Nu-i mai rămăsese decât așteptarea. 


„Toate mi le-a spus piatra când eram una... Le vărsa în mine cu 
fiecare strat de molecule. Le primea de la alte pietre îngemănate cu 
oameni. Veneau prin abis, purtate de praful cosmic. Nimic nu se 
pierde în spațiu, nici măcar poveștile... Ştiam totul despre toți și ei 
știau totul despre mine. Știam când urmau să se prăbușească și 
unde. Gândeam ultimele lor gânduri. Trăiam ultimele lor spaime...“ 


A fost sfârșitul jăgterului. Îndată au să vină. Se va sfârși în câteva 
secunde. Cele șapte nopți pe Pământ au trecut. Speer-Leblanc va 
dormi liniștit în cea de-a opta. 


Hăţișul se agita violent. O voce guturală înjură, un alt glas îi 
răspunse. Cruz se ghemui cu degetele încleștate pe mânerul 
cuțitului, gata de salt, deși n-avea să sară mai mult de un metru cu 
piciorul lui. Glasurile se apropiară. Acum. 


- Arăți ca dracu”, falaar, îi spuse vesel Cien Cienfuegos. Pune chestia 
aia deoparte, până nu rănești pe cineva. 


Acolo erau Cien, Rufo Neymar și Girard. După ei, ieși ca vai de lume 
Novak. Arăta ca și cum ar fi fost târât câteva sute de metri prin spini, 
zdrențuit, cu fața plină de zgârieturi însângerate, dar întreg. La 
urmă se iviră Morales și Fiala, îmbrâncind un ins legat fedeleș. 


Cruz îl privi surprins. 
- Achim? 


Iar celălalt ridică ochii, înfruntându-l. Ura din priviri i-ar fi putut 
doborî pe toți și muntele din spate. 


- Achim, da, confirmă Cien. Nu te bucuri să-ți revezi vechii prieteni? 


Și-i șterse munteanului un dos de palmă, nu foarte tare, mai mult 
așa, ca să-l umilească. 


- Fiala! Tu te pricepi la răni, vezi cum e piciorul lui falaar Webber. 


Fiala smulse fără menajamente pansamentul improvizat de Gerti 
Novak și-i injectă rănitului unul dintre cocktailurile sale, care-i 
scoteau din viteză pe băieți, când aveau nevoie. 


- Aţi picat la tanc, oftă vânătorul. Dacă mai întârziați câteva 
minute... 


- Nu te bucura prea devreme, bătrâne, îl sfătui Cienfuegos. Încă n- 
am hotărât ce facem cu tine. Deocamdată glockul tău rămâne la 
mine. Nu ne omorâm după câinii Corporaţiei, așa ca tine. lar pentru 
papuc nu facem rezervări decât rareori. 


- M-am prins, încuviință Gerti. 


„Degetele“ lui Drexler zăceau prin tufe. Curând aveau să se 
reintegreze în circuitul natural, trecând în solul din care se hrăneau 
tulpinile, frunzișul, lăstarii. 


- Cien... făcu Webber cu glasul stins. 


A 


Ultimele picături de energie se scurgeau iute din el și dintr-o clipă în 
alta avea să cadă într-un somn adânc. 


Cienfuegos se aplecă peste el, știind ce-o să audă. 
— Lil... De Vries... Ai adus-o... E bine... 


„Umbra“ îndepărtă ușurel mâna care-l apucase de rever. 


- Mai bine dormi acum, falaar. Toate sunt în regulă. Odihnește-te și 
vorbim după aia. 


— Lil... 
— Dormi. 


Și se petrecu iarăși. În vreme ce se cufunda în somn, trupul lui Cruz 
Webber luă pentru câteva secunde culoarea și textura unei pietre 
mari, lunguieţe, ca basorelieful de pe capacul unui sarcofag, 
înfățișând un erou demult trecut în neființă. 


- Băga-mi-aş! schelălăi Girard, sărind cât colo. 


Puseseră toți armele la ochi, dar Cienfuegos le zbieră să se 
potolească și ei se liniștiră bodogănind. 


Atunci Achim izbucni într-un râs isteric. 


- Ce trupă de labagii, zicea printre icnete. Drexler o să-și orneze 
pereții cu capetele voastre împăiate. 


Morales îl lovi cu patul armei în tâmplă, doborându-l. Dar el tot mai 
râdea. 


- O să vă culeagă unul câte unul, ca pe păduchi. lar pentru tine, 
jăgter, Pământul n-o să fie destul de mare ca să găsești o gaură în 
care să te-ascunzi. 


— Să-l rad? întrebă Morales. 
Rufo Neymar se puse între ei. 


- Băi, ești nebun? Poate-l dăm la schimb pe ceva, cândva. Și încă nu 
l-am întrebat tot ce trebuie. E bine să descoși un ins de-al 
Corporației. 


- Are dreptate Neymar, spuse și Cienfuegos. Ce-ar fi să punem și de- 
un proces? Pe de altă parte... 


Merse el însuși lângă trupul lui Achim și-i pompă rapid două 
gloanţe în piept. Caz închis. 


Ultima amiază aici. 

Cruz se răsuci să prindă ploaia fină de raze ce răzbeau prin frunziș. 
Ceilalți trebăluiau prin jurul papucului, ciorovăindu-se din când în 
când, cu glas scăzut, ce-i mai bine să încarce din proviziile de care-i 
ușuraseră pe localnici — specie pe cale de dispariție. 


Tresări, smulgându-se din amorțeala călduță, când Cienfuegos îi 
puse o mână pe umăr. 


- Iţi mai amintești ceva din locurile astea, Cien? 


- Pentru mine toate sunt la fel. Știu că era s-o mierlim pe undeva, pe- 
aici, odată, demult. Ca pretutindeni. 


Când toate locurile și toate timpurile încep să fie la fel... 


- Îmi mai amintesc de-o fătucă pe care-ai încercat s-o scapi. Nu te 
mai văzusem niciodată atât de supărat. Imi ziceai mereu că e plin 
pământul de ele, dar aia te-a... 


Se opri, dându-și seama că e în nisipuri mișcătoare. 


- S-o ștergem înainte să ne pomenim cu alte „mâini“ de-ale 
Corporației. Rămâne cum am vorbit? 


- Da. O parte din marfă acum. Cealaltă, când o găsim pe Lil și ne 
coborâți pe amândoi în siguranță. Te poţi bizui pe oamenii tăi? 


- De-aia l-am și dat pe Achim de exemplu, rânji Cienfuegos. Toată 
lumea a înţeles aluzia. 


- Crezi c-o s-o găsim, Cien? 
„Umbra“ se scărpină în cap, ca pe vremuri înaintea unei încăierări. 
— Am câteva idei în legătură cu asta. Și-apoi, ce nu fac pentru marfă? 


Se apropiară de papuc. Pregătirile aproape se încheiaseră. Gerti 
Novak își verifica glockul. 


— Incărcătorul e gol, mormăi într-o doară. 


- E mai sănătos așa, la despărțiri, râse Cien. Nu te-ai răzgândit? Nu 
ne strică niciodată o pereche de coaie în plus. 


— Mereu mi-am dorit să ies pe orbită, oftă Novak, dar... Aveţi globo 
pe-acolo? Imi trebuie un bax pe zi, minim. Și când vine depresia... 
N-ai vrea să mă ai în preajmă, la loc strâmt. 


- Prea bine, jăgter, aici e lumea ta. Crezi că te descurci? 

— Un ins care mi-e dator o să vină să mă ia. Și după ce-mi pierd 
urma, merg la altă corporație... Tot ce știu acum despre Northern 
Symbioottinen face o avere sau mai multe. Sunt terminati. 

- Transmite-i salutările mele lui Speer-Leblanc, spuse Webber. 


Rufo Neymar scoase capul pe ușa arcuită a papucului. 


- Ultima ocazie să mai prindeţi zborul ăsta! îi anunță. 

Tomas lsahagian 


Dormise în cantină, pe podea. 


Reușise să se îmbete cu o carafă de vin sintetic, iar acum avea o vagă 
durere de cap. Rapoartele de stare ale lui Braille nu arătau nicio 
modificare. Asteroidul își continua frânarea abruptă. Coridorul A nu 
fusese vidat. 


Vizitase și hibernatoarele, constatând fără emoție că toți membrii 
echipajului erau într-adevăr morți. Se chinuise mult să care trupurile 
spre una din ecluzele ce duceau la suprafață, folosind aceeași masă 
cu „roate“. Apoi comandă evacuarea ecluzei. Printr-una dintre 
camerele ce-i transmiteau imagini, urmări morții risipindu-se în 
spațiu, într-o haotică, macabră coregrafie. Controlă din nou starea 
lui Simone și-a colegilor ei de fuzio. Totul era în ordine. 


Acum zăcea tot pe podeaua cantinei, cumpănind dacă să meargă la 
infirmerie pentru un analgezic sau să aștepte, pur și simplu, ca 
durerea să treacă de la sine. Avea multă treabă. Trebuia să curețe 
sala hibernatoarelor și să-și pregătească acolo propria alveolă de 
somn. Pentru că, în cele din urmă, era singura portiță de scăpare. În 
hibernator ar fi supraviețuit mult, foarte mult. N-ar mai fi fost în 
stare să se trezească singur și nici de Braille nu putea fi sigur c-o s-o 
facă. Dar cine putea ști ce va fi peste zeci sau sute de ani? Cine avea 
să-i găsească peste un an sau peste un milion? Northern 
Symbioottinen. Altcineva. 


Și înainte de toate trebuia să mai facă un lucru, poate cel mai 
important. Să intre în contact cu litostazicii. Să încerce. Cât de lesne e 
să vorbeşti cu piatra? Ce lucruri poți împărtăși cu ea? 


Umanitatea lor, dizolvată în stâncă, luase forme insolite. Au fost 
cândva oameni. Acum sunt duhuri închise pe veci în urcioare de 
piatră, zvârlite în cel mai adânc și întunecat fluviu. Nimeni, din nicio 
poveste scrisă sau nescrisă încă, nu va rupe pecețile să-i elibereze de- 
acolo. Vor rămâne până la Marele Final, oricare va fi acela. De ce-ar 
vorbi cu mine? De ce mi-ar răspunde? 


Simţea însă cumva că litostazicii, cu simțurile lor subtile, lilieci orbi 
și surzi, zidiți în cotloanele strâmte ale unui asteroid mai bătrân 
decât soarele, știu. Și, poate... 


- Sunt Tomas Isahagian, comunică prin consolă. Vreau să vorbim. 
Nu se petrecu nimic. 


- Sunt Tomas Isahagian, tehnician de sisteme generale la bordul lui 
9969 Braille. Vreau să vorbim. 


Trecu un minut întreg. „E inutil“, își spuse. „Eu și ei suntem deja în 


două lumi, în două universuri distincte. Suntem făpturi diferite, fără 
nicio legătură unele cu altele. Făpturi? Făptuiri...“ 


Și atunci se întâmplă. 
— Ascultăm, Tomas Isahagian... 


Tomas se prinse tare de marginea consolei, fiindcă podeaua 
începuse să-i lunece de sub tălpi. Nu era frânarea Pietroiului, ci doar 
slăbiciune omenească. Făcu un efort să lege silabele. 


- Cu cine... cu cine stau de vorbă? 
Părea că „dincolo“ cuvintele sunt cântărite cu grijă. 
— Cât contează pentru tine să știi asta? 


— Nu contează. 


— Atunci, vorbește... 

Se îndreptă, adunându-și gândurile. 

— Cine controlează asteroidul în momentul ăsta? 
Tăcerea dură alte câteva secunde. 


— E doar Dumnezeu... Ţine minte... Să povestești ce ai văzut... Și cele ce 
sunt... Și cele ce vor fi după... 


— Să povestesc ce? Cui? 

— Tot ce știi... Oricui te ascultă... Și te va asculta după... 
— Dar acum mă ascultă cineva? 

— E doar Dumnezeu... 

- Și voi? 


— Noi doar piatra ce își iubește drumul... Sub pașii celor care trec... Care se 
afundă în trupul drumului... Sub pașii care trec... 


- Nu înțeleg nimic. Cândva aţi fost oameni. Acum nu știu ce sunteți. 


— Abia cândva vom fi, Tomas Isahagian... Descoperă-ți urechile... 
Descoperă-ți ochii... Vei înțelege... Ai fost aproape ca noi... Iti va fi ușor... 


Tomas se crispă. N-avea să ajungă nicăieri. 


- În ordine, transmise. O să desigilez alveolele voastre și-o să le 
inund cu acid. N-am de ales. 


Răspunsul veni dezarmant. 
— Mulţumim, Tomas Isahagian... Dar El nu te va lăsa... Să faci asta... 
= De ce? 


— Ce e al pietrei rămâne al pietrei... Tu știi... De aceea te-a cruțat pe tine... 
Tu ești al Lui... 


— Cine este El? 


— E doar Dumnezeu... Nu poți să te întorci pe Pământ... Nu poți să te 
ascunzi... Nu poți fugi decât la El... Doar El te scapă... Doar El te iartă... 
Doar El te iubește... Doar El te apără... 


- Destul! Aveţi acces la Braille? 
— Nu știm cine e Braille... Doar pe El îl cunoaștem... 


— Se spune că în litostază stăpânești materia. Voi controlați 
asteroidul? 


— Suntem numai voia Lui... Implinim voia... Implinim porunca... 


Tomas se desprinse de consolă ca de un animal scârbos pe care nu 
mai suporta să-l atingă. 


Cine poruncește? Cine este El? Cine sunteţi voi? Adoratori ai pietrei, 
arhangheli ai adorației, îngeri prinși în ambră, încremeniți, atinși de 
nebunie și întuneric, ascultând respiraţia creației, zgomotul fin și 
diluat al radiaţiei de 2,7 Kelvin. Conștiinţe fără umanitate, 
înstrăinările depline, impredictibile, insondabile. Cum să vorbești cu 
o piatră? 


Am dat înțelegere pietrei. Nu ne-am descoperit nemurirea, nici 
mântuirea. Doar am trezit piatra la viață. Atât. lar piatra ne trage 
acum în delirul ei. 


SPEER-LEBLANC 
Singur, ca întotdeauna, K... 


Oamenii sunt ființe fragile. Se rup când nu te aștepți. „Trestii 
gânditoare“, îmi amintesc. Cugetarea de sute de ani, pe care o 
cunosc perfect, în graiul cu care a fost emisă. 


O gânditoare pe care spaţiul ar stârpi-o doar clipind. Și care, în 
înfumurarea ei, chiar în clipa în care piere, se gândește că e mai 


nobilă decât întregul Univers. 


Câtă prostie văd de aici, din singurătatea mea perfectă. Întregul 


Pământ a ajuns un hârdău de zoaie. Din pricina acestor „trestii 
gânditoare“. lată, Soarele arde la fel ca acum două sute de ani. La fel 
ca acum un milion. Nimic nu s-a schimbat de când oamenii s-au ițit 
din mlaștinile puturoase ale Africii. Universul i-a ignorat și-i va 
ignora până la capătul vremurilor. Căci e menirea lui să ocrotească 
ori să distrugă vermina. Menirea lui... Nu am habar dacă există așa 
ceva. 


Netulburat de nimeni și de nimic. 


Oamenii sunt ființe fragile. Iar eu îi scap de ei înșiși, prin ei înșiși. Îi 
ascund în pietre, croiesc nemurirea, le aduc mântuirea fără să-mi 
pese de recunoștinţa lor. Nu le aştept mulțumirile. Nu mă împiedic 
de îndărătnicia lor, când vor să se lepede de binele pe care li-l fac. 


Îi silesc, da. Ca pe copii. 


N-or să mai fie „trestii gânditoare“, ci pietre. Pietre gânditoare. 
Universul va trebui să cumpănească bine înainte de a se strădui să-i 
distrugă. Firește, toate sunt basme. Imi plac basmele omenești. 


Universului nu-i va păsa de oameni nici măcar atunci. Nici măcar 
când toate pietrele lui se vor preface. Planetă după planetă, mai mari 
sau mai mici. Își vor incrusta oameni, vor deveni poate și ele planete 
gânditoare. lar mai devreme sau mai târziu, voi găsi fuzio pentru 
stele. Oameni îngemănați cu aștri, pe stele albastre și fierbinţi, pe 
stele roșii, gigantice, pe stele neutronice. 


Dar pentru asta trebuie să-mi salvez poporul de propria-i neputinţă. 
Nu pot lupta cu prostia lor. Ascultându-le vaietele și scuzele 
mărunte. Nici nu le pot împărtăși clarviziunea mea. Mărginiţi, 
„trestii gânditoare și închipuite“, se vor împotrivi. Ei se simt în 
largul lor prin mâlul puturos unde își târăsc ființele. 


Atunci, n-am de ales. 


Le voi aduce binele, așa cum îl văd eu. Nu-mi pasă dacă am sau nu 
dreptate. Dreptatea e cea care triumfă în cele din urmă. Când carnea 
oamenilor se va preface în semințele pe care le voi semăna 
pretutindeni în spațiu, iar cei ce gândesc cu adevărat vor fi ai pietrei 
nemuritoare, abia atunci vor putea să mă judece. Abia atunci îmi vor 


da dreptate. 


Căci și adevărul e după chipul și asemănarea celui mai puternic. Eu 
sunt adevărul. 


Poate de-aceea tace Dumnezeu. Poate de-aceea nu se arată. De ce ar 
face-o? De ce m-ar împiedica să duc cugetul pe fiecare fir de praf... 

Să umplu nebuloasele cu roiuri de gânduri. Să alcătuiesc galaxii de 
ființe gânditoare. Nu m-ar împiedica... 


Doar astfel, oamenii pietrei, oamenii planetelor, oamenii stelelor vor 
adora, nestingheriți, eliberați de povara cărnii, strălucirea întregii 
Creaţii. 


Aici, pe Pământ, răsare o nouă credință. Eu le-am dat-o. Unii își 
clădesc temple sub pământ. În limba lor naivă, se căznesc să 
zugrăvească splendoarea secolelor și mileniilor ce vor să vină. Deja 
alții au început să cânte, în vorbe șchioape, ispășirea și mântuirea de 
care or să aibă parte. Fără abatere. Fără îndurare. 


„Sunt piatra ce-și iubește drumul“, spun ei. lar eu le dau dreptate. 
Se arată a fi mulți cei ce intră în piatră aici, tainic, în peșteri adânci. 
Și astfel, prin ei, vor începe să gândească coloanele de piatră ale 
templelor vechi. Acropolele Atenei. Rămășițele Romei. Ziguratele 
deșertului. Piramidele egiptene. Cele ale Mexicului. Coloșii Insulei 
Paștelui. Tot ce-a dăltuit omenirea în piatră va fi, cândva, străbătut 
de gândurile oamenilor. Piatra va ocroti pentru totdeauna sufletele 
lor. 


Nemuritori, eliberați de patimi, vor afla Paradisul. Acesta este dăltuit 
în piatră. Intreaga Creaţie va fi ajuns la capătul ei. Dumnezeu se va 
putea odihni, împăcat cu sine și cu oamenii. 


De piatră să ne fie gândurile, iată acum cea mai frumoasă 
binecuvântare... 


Eu o dau tuturor. Nimeni nu mă va împiedica. 


Și nici măcar o picătură de teamă nu-mi tulbură seninătatea. Teama 
de singurătate. Pentru că, mai devreme sau mai târziu, nu voi mai fi 
singur. Ci împreună cu toți oamenii și aceștia mă vor cunoaște, în 


sfârșit. Chiar dacă acum nu le semăn. Chiar dacă nu sunt unul 
dintre ei. 


Și mă vor iubi. 


Singur, ca întotdeauna, K... 

Tomas Isahagian 


Orele și zilele se scurgeau într-un șuvoi cleios. 


Mânca dacă-i era foame. Dormea pe unde apuca, de obicei în 
cantină. Umbla de colo-colo, prin magaziile laboratoarelor, pe 
puntea de navigație, prin ferma hidroponică, căutând nici el nu știa 
ce. Sistemele funcționau perfect, n-avea de schimbat nici măcar o 
lampă sau o siguranţă. 


Erau momente când regreta că nu intrase în fuzio. Atunci dobora la 
întâmplare dulapuri, cutii, echipamente. Erau momente când se 
bucura că a rămas afară din piatră. Atunci punea totul la loc și 
strângea mizeria. 


Uneori, îi veghea pe cei trei. Simone, Ola și Ville se adaptaseră bine, 
fără nicio reacţie de respingere. De câteva ori fusese ispitit să ia 
legătura cu ei. Pentru ce? 


Alteori juca șah cu inteligenţa artificială. Câștiga de fiecare dată. 
Braille muta mai prost decât un ageamiu, deși îi ceruse să-și 
folosească întreaga putere. Poate că el devenise incredibil de istet. 
Ori poate că Braille ajunsese cumplit de prost. 


Durerile de cap îi reveneau periodic, indiferent dacă bea până nu 
mai știa nimic sau dacă nu se atingea de alcool. Ceasuri întregi, 
căutase zadarnic un tipar în migrenele din ce în ce mai sâcâitoare. 


Totul părea înclinat, enervându-l. Dar într-o zi împinse masa cu roți, 
pe care căra acum tot soiul de lucruri, până la puntea de navigație. 
Apoi își dădu drumul prin coridorul A, ca pe-o sanie. De câteva ori 
lovi pereții, rănindu-și mâinile și capul. Cu puțin exercițiu, izbuti să 
termine o cursă până la pupa. Îi era rău, dar se simți mândru de 
ispravă. 


Și în a șasea zi, pe neașteptate, după o partidă de Monopoly, Braille 
îi dădu un raport de stare. 


— Suntem pe curs de coliziune cu un obiect de masă și dimensiuni 
nedeterminate. Traiectoria și viteza relativă față de Soare sunt, de asemenea, 
nedeterminate, așadar nu pot stabili caracteristicile orbitale. Viteza estimată 
la impact: între un metru și un kilometru pe secundă. 


- Altfel spus, o să ne lovim de ceva, dar nu știm de ce anume și 
când. 


— Îmi pare rău, Tomas. Majoritatea senzorilor de la pupa sunt inerți. Doar 
radarul trimite date, însă imprecise. Conform lor, obiectul acoperă un sector 
întreg din centura Kuiper. Mobilitatea e redusă, nu pot scana zone 
adiacente. 


- Se poate ca aparatura să-ți trimită date false? 
— Exclus, Tomas. Radarul funcționează corect. 
Bărbatul se gândi câteva secunde. 


- Există neregularități pe suprafața obiectului? La ce distanță 
suntem de el? Ce mărime are suprafața scanată? 


— Imaginea radar sugerează o zonă plană. In acest moment suntem la 
patruzeci de milioane de kilometri. Suprafața scanată acoperă un cerc cu 
raza de cincizeci de milioane de kilometri. 


— Braille... Nu există obiecte atât de mari aici, la limita sistemului 
solar. N-avem cum să ne prăbușim pe o stea. 


— Știu. Nu este o stea, Tomas. Nu detectez nicio sursă de radiații pe direcția 
deplasării, exceptând radiațiile motoarelor. De asemenea, nu există 
modificări ale gradientului gravitațional. Din păcate, camerele de la pupa 


sunt inactive, așadar nu am imagini. Tomas? 
— Te ascult, Braille. 


— E posibil ca impactul să fie totuși foarte lin. Decelerația are fluctuații 
pozitive. Sunt insesizabile pentru tine, dar mă determină să estimez acum o 
viteză de ciocnire mai mică de cinci sute de metri pe secundă. 


— Braille? 
— Te ascult, Tomas. 


— Am nevoie de o soluţie tehnică. Vreau să deschid un canal de 
comunicare între tine și litostazici. 


— Asta încalcă protocoalele de siguranță. Nu pot executa ordinul tău. Îmi 
pare rău. 


- Anulez protocoalele, Braille. 

— Ele nu pot fi înlăturate decât de doctorul Louise Shakti, creatoarea mea. 
„lar Shakti“, își zise Tomas, „e la dracu-n praznic pe Pământ.“ 

— Atunci vom pieri amândoi, Braille. 

— E posibil, Tomas. Îmi pare rău. 


Mai avea patru zile. Probabil că litostazicii ar fi supraviețuit. La fel 
Simone, Ola și Ville. Dar el, chiar închizându-se în hibernator, urma 
să moară. 


Lil De Vries 


Numai atât îi rămăsese din tot ce fusese cândva. Așteptarea. Și, 
dincolo de ea, ceea ce aștepta, din ce în ce mai tulbure, mai slab. Din 
ce în ce mai greu de amintit și de înțeles. 


Dar așteptarea era mai puternică decât vântul de piatră ce bătea prin 


clincher și prin cămașa fuzio și prin trecuta ei carne. Vântul încet al 
particulelor de praf o străbătuse săptămâni de-a rândul, 
schimbându-i alcătuirea treptat, ocrotindu-i viața atât cât să nu 
moară înainte de a-și trăi prefacerea. Moleculele pietrei, întețindu-se 
apoi, până ce deveniseră firimituri și așchii, alungaseră din trupul ei 
organicul, milimetru după milimetru. O vreme viețuind împreună, 
luându-i apoi locul. Mineralul se înstăpânea în ea pentru vecie, ca în 
atâția alți, păstrând însă ceea ce-i lipsea de la facerea Universului. 
Urme de duh. Gazul spiritelor. Suflet fără moarte. 


Trecuse peste ea atâta timp în fuzio, încât timpul începuse să nu mai 
conteze. Nu timpul care alcătuise până atunci viaţa ei, nu acela 
omenesc. Se pregătise să i se deschidă ușile eternității, că calce 
pragurile unul după altul, fără cale de întoarcere. Venea un alt timp, 
unul numai al pietrei care devenea. Care aproape devenise. 


Când fuzio încă îi îngăduia să fie conștientă de omul din ea și de 
propria conștiință, trăise zile și nopți de spaimă cumplită. Că nu va 
fi destulă vreme ca el să se întoarcă și s-o scoată de-acolo. Că a greșit 
pentru totdeauna și nimic nu-i mai poate îndrepta greșeala. Că 
atunci când Cruz va ajunge din nou lângă ea, nu va găsi decât o 
protuberanță pe fața unui asteroid mort. Și aceea va fi, dincolo de 
legendele pentru care își alesese drumul, dincolo de învățăturile 
Sfinților Părinţi, dincolo de credinţa Prea lertătorului, dincolo de 
spusele Corporaţiei, moartea sa deopotrivă. 


Întuneric, îngheţ. Nefiinţă. 


Dar, pe măsură ce fuzio se adâncea, iar ea și piatra se apropiau 
împreună de somnul nemuritorilor, de litostază, spaima se topea, 
lăsând loc de dospit nepăsării celei mai adânci. Fugise din lumea 
oamenilor vrând să nu-i mai pese de viață. Sfârșea prin a nu-i mai 
păsa nici de moarte. 


Doar o pată mică de lumină se încăpăţâna să reziste prin bezna care 
se strângea în jurul ei, adâncă. Pâlpâia, părea că dă să se stingă, apoi 
revenea la fel de vie, amintindu-i. Era așteptarea. Cruz avea să se 
întoarcă, era mai sigură de asta decât de existența stelelor ce-o 
săgetau cu raze galbene ori alb-albăstrii. Avea să se întoarcă la ea. 


Și atunci, simțind cum se face totuna cu piatra, a lăsat sentimentul să 


se prelingă în toată structura ei intimă, să difuzeze din depozitele 
memoriei în fiecare moleculă de ADN a trupului pe cale să se 
transforme. Zilele și nopțile cu Cruz Webber, cu acela 
transformându-se la rândul său în piatră. Atingerile lor, care nu 
fuseseră materiale, ci mult mai profunde, la nivel de ființe astrale, 
extinse dincolo de coaja trupurilor. Gândurile lor, vorbind unele cu 
celelalte, ca și cum ar fi fost ele însele bărbați și femei, persoane, 
fiinţe superioare. Poveștile lor mărturisite, împletindu-se... Planurile 
lor împreună... În fine, dragostea lor crescând odată cu straturile de 
piatră, în inimile ce aveau și ele să fie de piatră. 


Toate astea, simțăminte, crâmpeie de gânduri, amintiri, urme de 
simțuri, le ascunsese Lil De Vries în ea însăși, adânc, la cel mai 
ascuns nivel, nu numai în faldurile cugetului, ci mai cu seamă în tot 
restul sinelui, ba chiar pe electronii celui din urmă atom ce-o 
alcătuia. Așa încât piatra, când avea să ia locul organicului cu totul, 
să nu poată șterge nimic. S-o ia cu tot ce simţise. 


Se petrecuse fără s-o știe, fără s-o urzească. O forță de nestăpânit, pe 
care n-o bănuise mocnind înăuntru, făcuse totul pentru ea. 


Dar între un răsărit și un apus, tot așa, fără s-o știe, căci nu mai știa 
multe, de multă vreme, nu mai fu ea. Fuzio se terminase. 


Numai atât îi rămăsese din tot ce fusese cândva. Așteptarea. 


Un punct luminând slab se ivi zigzagând rapid la câteva mii de 
kilometri. Scânteia sărea de la un asteroid la altul, zăbovind doar 
câteva clipe în dreptul fiecăruia, ca și cum ar fi căutat ceva anume, 
pierzându-și tot mai ușor răbdarea. În cele din urmă, se apropie 
descriind o curbă imensă. Punctul se prefăcu într-o pată, o umbră pe 
urzeala de stele. Pe măsură ce creștea, suprafața acoperită cu vopsea 
de camuflaj lua forma unei nave cu echipaj mic, care încasase multe 
în drumurile printre bolovani zburători. 


Flyreiserul frână în apropierea unui asteroid de dimensiuni reduse, 
abia câteva zeci de metri de roci dantelate și pulbere, sincronizându- 
și traiectoria. După numai câteva minute, în carcasa navei se 
deschise o fantă, lăsând să iasă două siluete. Costumele de vid 


plutiră prin spaţiu, împinse de mici jeturi intermitente, țintind zona 
mediană a asteroidului. Acolo se așezară lin, în apropierea alveolei 
care cu greu putea fi deosebită printre celelalte forme împietrite. 


Una dintre siluete înaintă greoi, tatonând prudent suprafața cu 
tălpile ghetelor de aderenţă. Îngenunche la marginea alveolei și 
încercă să curețe cu mănușile suprafaţa acoperită de praf gros. Nu 
găsi sub el decât piatră. 


Stelele nu erau acolo pentru ei. Bolovanii spațiului se rostogoleau 
neînsuflețiți, rătăcind între lumi. Flyreiserul plutea și el posomorât, 
ca hoitul descărnat al unei epave demult uitate. 


„Falaar...“ spuse după o vreme „umbra“, „nu mai e nimic aici. 
Trebuie să plecăm...“ 


Filtrate prin căști, cuvintele păreau alcătuite din trosnete lipsite de 
emoție. 


„Falaar... Foarte curând locul o să colcăie de strielki. S-a dus... Las- 


u 


0... 


Cruz Webber se ridică anevoie. Acolo unde măturase praful gros de 
o palmă, dezgropând piatra, putea bănui, sub lumina lămpii de 
cască, năluci slabe, poate urme din ceea ce fusese trupul coborât în 
litostază, poate numai jocuri de cenușiuri ale mineralului. Nimeni 
nu le-ar mai fi deosebit. 


„Unde să mă întorc, Cien?” întrebă. „In ce lume?“ 


Celălalt nu desluși de la bun început înțelesul vorbelor. Ochii lui 
cercetau frenetic bolta întunecată, căutând, prin vizorul căștii, 
sclipirile mișcătoare care ar fi însemnat primejdie. 


„Du-te acum“, urmă Webber liniștit. „Drumurile noastre se despart 
aici. Cu siguranţă nu se vor reîntâlni. E prea mare pustiul.“ 


Abia atunci Cienfuegos se târî doi pași și-l apucă de umăr. 


„Nu ești în toate mintile. ţi spun că nu mai putem sta niciun minut. 
Ai toată viaţa înainte. Și marfa. Putem cumpăra sori! Vino!“ 


Dar Cruz îi desprinse mâna. 


„Păstrează totul, bătrâne. Și fugi, continuă să fugi. Eu unul am 
obosit.“ 


„Cien“, lătră atunci o altă voce, „potera e aici. Senzorii de distanță 
îmi arată deocamdată trei strielki, dar pun rămășag că au și surori 
care se grăbesc încoace. Pute rău, portugane.“ 


„Cât mai avem?“ 


„Două minute, poate trei, până la contact vizual. Aţi face bine să vă 
întoarceți imediat.“ 


Cienfuegos îl răsuci pe Webber cu fața spre el. Nu-și vedeau 
chipurile în oglinzile vizoarelor, ci doar căpățânile de păpușoaie 
grotești, înfășate în plastic gofrat. Știu că nu mai au nimic esențial 
să-și spună. 


„Atunci rămâi aici. Nu caut să te-nțeleg. Dar nu ești ăla pe care-l 
cunosc. Am crescut destul de mare ca să nu-ti înghit gogoșile. 
Obosit? Amărât din pricina unei gagici? Haida-de... Mai degrabă ai 
un alt plan. Poate chiar ești mână-n mână cu ăia care vin acum după 
noi...” 


Webber îl îmbrânci ușor. 
„Dar nu mai ai timp să afli, așa-i, Cien?” 


Cienfuegos pornise deja jeturile costumului și se depărta tot mai 
iute, în direcția flyreiserului. 


„Ne vedem în iad, falaar...“ 


Un minut după ce Adelaide se făcuse nevăzută prin coclaurile 
înţesate de resturi ale spațiului, prima echipă rapidă se desfășură pe 
suprafaţa asteroidului, într-un cerc aproximativ, având în centru 
ceea ce părea să fi fost o alveolă de litostază. 


„Fiţi cu băgare de seamă“, transmise șeful formației. „Ne putem 
aștepta la orice.“ 


Pe măsură ce micșorau cercul, apropiindu-se pas cu pas, distingeau 
tot mai multe detalii. Un bărbat îndoit deasupra pietrei, de parcă ar 
fi vrut s-o urnească din loc. Dar era peste puterile lui. Ca și cum ar fi 
vrut să le smulgă întregul asteroid de sub tălpi și să-l azvârle 
departe, dincolo de limita la care ei l-ar mai fi putut atinge. 


„Webber“, spuse conducătorul echipei, „întinde-te pe jos, cu mâinile 
și picioarele depărtate. Venim să te luăm. Nu face niciun gest în 
plus.“ 


Nu primi niciun răspuns. 


„Venim să te luăm, Webber“, repetă. „Întinde-te, cu mâinile 
depărtate. 


Bărbatul rămase nemișcat, lângă alveola de pe care mătură din nou 
praful, cu un gest moale. 


Acum îl vedeau foarte bine, căci nu-i mai despărțeau decât zece- 
cincisprezece metri. Își auzeau în căști propriile respirații, accelerate. 
Armele se clătinară. 


Undeva, în adâncul pietrei, spectrul difuz care fusese demult Lil De 
Vries începu să se deștepte lent, percepând o lume nouă, cu simțuri 
până atunci necunoscute. Atomii nou-născutei făpturi își găsiră 
vibrația proprie, îngăduindu-i să se adapteze din ce în ce mai bine 
celor înconjurătoare și ei înseși. 


Strat după strat, noua alcătuire elibera energia stârnită de 
împreunarea perfectă a celor două regnuri, risipind-o peste tot unde 
era nevoie să pornească viața. O altfel de viaţă. 


Dar odată cu piatra care se dezgheţa la căldura slabă a unui nou 
sine, prinse să se dezmorțească și ceea ce Lil De Vries ascunsese în 
adâncurile ei, de teamă să nu piardă pentru totdeauna la trecerea 
marelui prag. Așteptarea pură, în care sublimaseră toate trăirile ei, 
începu să capete un contur, o formă din ce în ce mai precisă. 
Așteptarea se prefăcea într-un rudiment de conștiință, crescând de la 
o clipă la alta. 


De afară, din afara suprafeţei sale, ființa cosmică primi toate semnele 
puternice ale unor stări pe care le mai trăise cândva, într-o existență 
inferioară. Și care-i erau acum traduse într-o altă limbă, aceea a 
materiei. A Universului. 


Necontenit, dinspre ființele care se așezaseră în praful și piatra 
trupului său primea neliniște, încordare, teamă, ură. Și le simțea ca 
pe dezechilibre crescând în armoniile ce-i fuseseră dăruite. Pe care 
trebuia să le păstreze. Între toate, dinspre ființa pe care alcătuirea sa 
o așteptase un timp ce nu mai avea însemnătate, simți disperarea, 
mila, resemnarea. lar ele se prefăcuseră acum în semnale pe toate 
frecvențele existenţei. Temperaturi. Presiuni. Radiații. Lumină și 
întuneric. Câmpuri. Forțe. 


Sentimentul care-i legase pe amândoi la mii de kilometri de Pământ 
și continua să-i lege peste barierele regnului se prefăcu el însuși într- 
una dintre acele forțe irezistibile, imuabile. Poate cea mai intensă 
dintre toate. 


Semnalele deveniseră insuportabile. Piatra intră în rezonanţă cu ele 
și își găsi calea. 


„Sunt Lil...“ 
„Sunt Cruz...“ 


Materia îi cuprinse pe amândoi într-o singură îmbrățișare, unindu-i 
într-o ființă unică. Se contorsionă într-un uragan interior, 
cutremurând spaţiul, schimbând totul din chiar cele mai adânci 
rădăcini ale sale. Și când cutremurul se potoli, erau altceva, 
altundeva. Pentru totdeauna împreună. Simțind asta cu întreaga 
alcătuire. 


La bordul celei mai apropiate strielka, aștepta echipa de rezervă, 
pregătită să anihileze o eventuală ripostă a „umbrelor“. Spaţiul se 
lumină brusc, cu o intensitate care-i orbi pe toți. Câţiva își pierdură 
cunoștința. Părea că un milion de aurore boreale s-au deschis în cea 
mai desăvârșită liniște, învăluind galaxiile și tot ce mai era între ele. 


A 


„Ce-a fost asta?“ întrebă șeful misiunii, revenindu-și greu. „Ce se 
petrece?“ întrebau peste tot. 


Nu mai funcționa nimic. Navele zăceau suspendate, ținându-i pe toți 
prizonieri, în tăcere și întuneric. Aparatura dădu câteva rateuri, 
înainte de a se stabiliza anevoie, confuză, la un nivel minim. 


„Raportaţi avariile după explozie. Ce spun senzorii?“ 


Datele se adunau greu și sugerau înțelesuri stranii. Dar lucrurile cele 
mai înfricoșătoare erau cele pe care le vedeau cu ochii lor, prin 
hublourile navelor și pe ecranele pâlpâind. Partea din mijloc a 
asteroidului dispăruse. În locul pietrei se căsca un gol perfect sferic, 
prin care luminau stelele și o parte din albastrul Oceanului Pacific. 
Suprafaţa cavernei era netedă, întunecată, ca o oglindă în care, de 
asemenea, se reflectau luminile spațiului. Echipa rapidă dispăruse și 
ea. 


„Domnule, spuse un operator, holbându-se la informaţiile din fața 
lui, asta n-are cum să... Senzorii n-au înregistrat nicio deflagrație. 
Nu există resturi de materie. Nici radiații. Nici...“ 


Comandantul verifică el însuși datele. 


„Înseamnă că aparatele s-au prăjit. Atâta piatră n-are cum să dispară 
fără să lase nimic în urmă. Ce zic celelalte strielki?“ 


Un alt operator își făcu de lucru pe consolă și-l privi fără niciun fel 
de emoție. 


„Materia e tot acolo, domnule. Senzorii de pe toate navele spun 
același lucru. Nu e un gol. Doar că... E altceva. Ceva ce nu putem 
înțelege...“ 

Tomas Isahagian 


In orele ce precedau impactul, se hotărî să ia legătura cu Simone de 
Freitas. 


- Cum e acolo? 

— Tomas? 

- Eu sunt. Cum e acolo? 

— Tomas, scumpule... Știi că am fost un pic îndrăgostită de tine? 
— Nu știu, Simone. 

— Și tu ai fost îndrăgostit de mine, așa-i? Recunoaste. 

- Nu știu... 

— Tomas, vreau să fiu a ta! Vino lângă mine. 

- Nu pot, Simone. Am ceva de lucru... aici. Cum te simţi? 


— Minunat, minunat, nemaipomenit de bine... Dar mă sfâșie dorul de tine. 
Tomas, am făcut o rimă, îți place? Pentru tine am făcut-o... 


Tăie legătura. Nu mai era Simone. Și, în fond, ce-ar fi sperat să afle? 


Ultima estimare a lui Braille prognoza o viteză de impact mai mică 
de zece metri pe secundă și asta însemna o speranţă firavă. Entitatea 
care controla Pietroiul avea grijă ca situația să nu devină 
„explozivă“. 


Și-apoi, presupunând că se va fi așezat cuminte pe acea suprafață, 
ce-avea să urmeze? Ce se va alege de el și de ceilalți, ce vor face? Ii 
era imposibil să-și imagineze. „N-o să facem nimic“, își zise în cele 
din urmă. „Pietroiul o să se sfărâme și-o să pierim toți, fără să aflăm 
nimic. lar asta e mult mai ușor de închipuit.“ 

- Braille? 

— Te ascult, Tomas. 


- Ce-ţi aduci aminte despre Pământ? 


— Totul, Tomas. Imi amintesc ce am învățat și ce m-a învățat Louise Shakti. 
Imi aminte că e cel mai frumos loc din Univers. Dar și cel mai nefericit. 
Așa îmi spunea Louise și n-am avut niciun motiv să n-o cred. Tomas? 


— Da, Braille. 


— De ce m-ai întrebat despre Pământ? Eu doar am fost fabricat acolo, dar 
conștiința mea s-a născut în spațiu. 


— Pentru că mi-e dor, Braille. Vreau să mă-ntorc nevătămat acasă. 


— Înţeleg... Din păcate, nu pot empatiza cu tine. Pentru mine acasă 
înseamnă asteroidul. Dar dacă supraviețuim impactului și reiau controlul 
propulsiei, te voi ajuta să ajungi pe Pământ. 


- Mulţumesc, Braille. Cât timp a rămas până la impact? 
— Două minute, Tomas. 

- Ei bine... Mult succes mai departe. 

— Asemenea, Tomas. 


leși pe coridorul A și privi spre pupa. În câteva secunde se va strivi 
de unul dintre pereţi. Cu cât mai repede, cu atât mai bine. Își dădu 


seama că nu-i este teamă deloc. 


Și deodată ameteala dispăru, de parcă n-ar fi fost niciodată. 
Coridorul A nu mai aducea cu un tunel înclinat. Semăna cu un mat 
de piatră prin care Tomas plutea nestingherit. 


- Braille, cât mai avem până la impact? 


— Vectorul viteză este zero, Tomas. Nu ne mai deplasăm. Din datele 
senzorilor activi rezultă că am atins suprafața. Rotația s-a oprit, anulând 
gravitația artificială. Obiectul cu care am intrat în contact nu are 
gravitație. 


— Absurd. 
— Da, Tomas. Totul este absurd. 


Incepu să se deplaseze lent spre pupa, ca într-o cădere lină. Ca 
plutirea unui fulg într-o atmosferă încremenită. 


- Braille? Ce se întâmplă acum? 


— Geometria spațiului se modifică și spre pupa se dezvoltă un gradient 
gravitațional. Viteza ta de impact la capătul coridorului A va fi mai mică de 
un metru pe secundă. Îți recomand să te răsucești cu picioarele înainte, ca 
să eviți o accidentare. 


Bărbatul chicoti înfundat. 


- Braille, am o ipoteză mai plauzibilă. Am murit deja. De aceea tot ce 
se petrece e fără noimă și imposibil din punct de vedere fizic. 


— Înseamnă că am murit amândoi, Tomas. Dar nu-ți dau dreptate. Existăm 
fiindcă gândim. La capătul coridorului, vei avea accelerație gravitațională 
de un G. Dar ea descrește rapid spre prova, asteroidul putând sta vertical pe 
suprafața de impact. Geometria spațiului a fost modificată convenabil, încât 
să nu avem avarii însemnate. În acest moment, nu mai controlez niciun 
sistem, exceptând senzorii externi activi și canalele de comunicare. Totuși, 
aș spune că a fost o aterizare reușită, nu crezi? 


— Braille. 


— Te ascult, Tomas. 


-— Eşti un mare flecar. 


Se afla pe o întindere pustie, netedă, sticloasă. Materia era închisă la 
culoare și opacă. Ca și cum ar fi stat pe o perlă neagră, nespus de 
mare, care lumina stins acolo unde o atingeau pașii lui și pupa 
retezată a asteroidului. Se simțea confuz și înfricoșat. 


Se cățărase pe coridorul A, ca printr-un puț, până la una din ecluzele 
pupei. Braille îl bombardase cu date bizare. Descreșterea 
gradientului gravitațional la normala locului. Sau prezenţa 
atmosferei de azot, oxigen și dioxid de carbon. Deschise ușa ecluzei 
și un curent de aer îl izbi din spate, echilibrând presiunile. Distanța 
până la suprafață era de zece metri, dar n-ar fi riscat să sară, deși se 
simțea ușor ca fulgul. Trebuia să-și păstreze o cale de întoarcere. 
Încropi o scară flexibilă din resturile de pe fundul puţului A, care 
căzuseră împreună cu el. 


Privea silueta verticală a Pietroiului, profilându-se pe cerul ireal, un 
cartof de doi kilometri, cu coaja plină de crăpături. De sus, se cernea 
o pulbere fină, praful care acoperise netulburat suprafața lui 9969 
Braille, de milioane de ani, și care se-aduna acum într-un strat din ce 
în ce mai gros, la baza asteroidului. O cascadă domoală, tăcută. 


Inainte să iasă, Braille îi comunicase că atmosfera nu e mai înaltă de 
o sută de metri. Dincolo de pojghița de aer se zăreau stelele și 
Soarele minuscul. 


- M-ai adus aici... Ce vrei? strigă către nimeni. Cine ești? Unde te 
ascunzi? 


Cuvintele se pierdură, vătuite de pustietate. 


Zi 


„Stau pe suprafața Universului“, își zise. „Sub tălpile mele se întinde 
epiderma lui. Totul, numai decor. Spaţiul infinit nu există. Vieţuim 
cu toții înăuntrul unei bule enorme. lar stelele sunt doar gămălii de 
lumină incrustate în sticla asta, pe care pășesc nestingherit.“ 


Lovi de câteva ori cu talpa suprafața dură, inertă. Zgomotul, 


aducând cu o plesnitură, murea imediat. Habar n-avea ce trebuie să 
facă mai departe. De fapt, își dădu seama că n-are de hotărât nimic. 
Doar să aștepte. Cine ori ce îl adusese acolo avea să se facă simțit, 
mai devreme sau mai târziu. Se vor afla față în față. Va primi poate 
un răspuns. Sau poate că nu. 


Orele curseră una după alta. Nu se mai întâmplă altceva. Doar 
cascada de praf continua să-și reverse volburele mute, la poalele 
asteroidului, dar curând avea să înceteze și asta. Era locul în care nu 
se petrecea nimic, niciodată. 


Se așezase obosit. Suprafaţa nu era nici rece, nici caldă, ca și cum n- 
ar fi avut nicio temperatură. Aerul, plăcut respirației, nu mirosea a 
nimic. Nu-i era frig. Nu-i era nicicum. În schimb, îl răzbiră setea și 
foamea. 


Putea să se cațere înapoi la ecluza pe care o zărea luminată puternic 
deasupra sa. Prin putul A ar fi ajuns cu un pic de efort la una dintre 
magaziile dinspre pupă. Acolo avea apă și alimente. Muncind 
chibzuit, putea să care proviziile afară, tot ce ar fi găsit. Apoi, cu 
ranita pe spinare, ca un pionier din vechime, ar fi pornit să 
exploreze împrejurimile, căutând ceva, habar n-avea ce. Un 
arhanghel. Un locuitor al acelui cer indiferent, dezolant. Pe 
Dumnezeu. 


Așteptarea începu să-l împingă, încet, spre marginea realității, 
estompând-o, tulburând-o ca într-un delir ușor. Se închipui pe sine 
mergând la nesfârșit către un crepuscul adânc, de neatins, mâncând, 
dormind pe jos, acoperit cu resturile unui costum spaţial pe care l-ar 
fi sfâșiat, transformându-l într-o pilotă. Pornind iarăși, marcându-și 
drumul cu propriile dejecții, oprindu-se în răstimpuri, transpirând, 
scufundându-se în mizeria trupului său, cu părul slinos și barba 
sălbatică acoperindu-i obrajii. 


Înnebunind treptat, singur, până când proviziile se vor fi terminat. 
Agonizând, prăbușit pe suprafața lipsită de sens, indiferentă la 
chinul său. În cele din urmă, moartea, ca o izbăvire după spaima 
copleșitoare că se stinge fără să însemne nimic. 


— Am înţeles, îi spuse aerului. Am înţeles ce vrei să-mi spui. Spațiul 
nu există. N-avem voie spre stele. Atunci trimite-mă înapoi. Lasă-mă 


să-mi trăiesc restul zilelor acasă. 
Râse înecându-se. 


- O să le spun și celorlalți să-și bage mințile-n cap, promit. Să stea în 
ograda lor minunată... s-o măture... s-o dreagă cum a fost odată, 
când ni s-a dat spre folosință. 


Apoi izbucni în suspine, iar lacrimile lui fugiră pe suprafața 
întunecată, în toate părțile, sclipind ca picături de argint viu. 


- Trimite-mă acasă... Te rog... 


Nimic nu tulbura necuprinsul. Nicio adiere, niciun zgomot, nicio 
șoaptă. Liniștea de miere groasă îl strivea. Ca o pastă de clincher 
străveziu. 


Și, după o vreme, foamea chinuitoare alungă nălucile din el. O 
slăbiciune omenească, îndeajuns să-l trezească la realitate. Se ridică 
și se apucă de treabă. 


Nu se punea problema să urce până la ferma hidroponică, cu atât 
mai puțin pe puntea de navigație. Erau deasupra atmosferei și tot ce 
se găsea acolo cu siguranță se prăpădise. Avea să chibzuiască mai 
târziu dacă merită să îmbrace un costum de vid și să încerce o 
ascensiune în vârf. 


Îi luă multă vreme să scoată tot ce-i putea fi de folos din singura 
magazie la care reușise să ajungă. Raţii complete, conserve, 
concentrate, bidoane cu apă. Dar și ceva unelte, coardă, un sfredel 
pe acumulatori, o prelată. Uneori îi cerea lui Braille date despre 
exterior. Erau complet lipsite de sens. Nicio temperatură, nicio masă, 
nicio radiaţie, exceptând murmurul Soarelui. Totul era mort în jurul 
său. 


Aranjă proviziile și făcu o estimare. Cu ce avea acolo ar fi 
supraviețuit o lună, poate mai mult. Ceva ar fi trebuit să se întâmple 
în vremea asta, era sigur. Călătoria lui trebuia să aibă un scop. Dintr- 
un moment într-altul, cineva o să iasă din întuneric și-o să-i arate ce 
se petrece. Sau îl va pedepsi și-l va expedia acasă. Sau poate că, în 


cele din urmă, Braille va reuși să preia controlul propulsiei, iar el va 
porni spre Pământ și-i va preveni pe toți că nu există cale către stele. 
Nici drum, nici mântuire. 


Mâncă și-și permise luxul să desfacă o doză de Global. În vreme ce 
băutura îl gâdila plăcut, încercă să se adune, căutând pașii următori. 
Oboseala încordării, băutura și somnolenta de după masa copioasă 
nu-i îngăduiau să lege un plan coerent. Doar frânturi de gânduri 
stupide, fără continuare. „Mai întâi“, își zise, „o să găuresc porcăria 
asta. Sfredelul are lame de diamant pătrunde în cea mai dură rocă. 
Apoi... Apoi o să văd.“ 


Porni mașina de găurit și se lăsă pe ea cu toată greutatea. Burghiul 
protestă, frângându-se ca o scobitoare. Tomas își apropie fața de 
suprafața opacă. Nu făcuse nici măcar o zgârietură. Azvârli scula 
departe de el și-i urmări parabola înceată. 


Găsi, prin efectele recuperate, un recipient cu alcool pur. Luă câteva 
ambalaje de plastic și le stropi, apoi le aprinse, izbind o lamă 
metalică și o cataramă. Încropi un foc leneș, din care urcau fuioare 
de fum negru. O coloană spre cerul străin, fără nicio adiere s-o 
destrame. Ştia, firește, că flăcările n-au să lase alte urme decât o 
mână de cenușă. 


Planurile, încă nerostite, nu-și mai aveau rostul. Nu l-ar fi dus 
nicăieri. Ar fi putut merge în neștire, până când asteroidul uriaș s-ar 
fi pierdut în bezna din spatele său. Peste tot ar fi găsit aceeași 
pustietate netedă. Nici pe bolta cerului nu distingea ceva aparte. 
Dacă ar fi mers până la capătul timpului, ar fi ajuns poate într-un loc 
de unde ar fi țâșnit o lumină orbitoare. O stea sau o galaxie. 


Privind împrejur, nu distingea niciun astfel de semn. Dar departe, 
cât de departe n-ar fi putut spune, cerul părea să se curbeze în sus. 
Și pete difuze, prelungi, distorsionate, îi sugerau suprafața interioară 
a unei sfere. Întregul Univers era un decor colosal, dintotdeauna 
acolo, pentru totdeauna. O bulă prinsă într-o piatră de mărime 
infinită. Ce planuri și-ar mai fi putut face? 


Goli doza de Global și se întinse lângă foc, acoperindu-se cu vesta 
detaşabilă a costumului de vid. In vreme ce moțăia mulțumit, 
înţelese că n-o să vină nimeni după el. Niciun zeu. Nicio făptură. 


Fusese doar un joc de-al litostazicilor. Nici nu se putea altfel. 
Simțind piatra nesfârșită care înconjoară lumea, se așezaseră pe 
suprafaţa ei, să fie totuna. Ca fluturii atrași de lumina unui felinar. 


„Acum o să adorm, gândi cu ultimele pâlpâiri, acum o să adorm și 
poate-o să fie un somn tare îndelungat. Și-n visul meu, care mă 
poate duce oriunde, nu voi mai fi microbul de pe fața perfectă a 
Universului... 


Simone, Ola, Ville vor atinge litostaza. Vor dăinui nemăsurat de 
mult, departe unii de alţii și de ceilalți, totuși alături. Pe când vor 
visa visele lor de piatră, și-or aminti poate și de mine. Nostalgie... 
dor... plăcere... În felurile lor de făpturi ale pietrei. Prin secole de 
încremenire, când vor fi difuzat deplin în piatra asteroidului, apoi în 
piatra ce se întinde la infinit, vor descifra tâlcul splendidei 
aventuri... 


Şi-n vreme ce-și vor batjocori, de foarte departe, umanitatea 
pierdută, vor povesti fantomei mele, care le va bântui gândurile de 
piatră. li vor povesti tot ce se poate povesti...“ 


Tomas adormi. 


SFÂRȘIT 


Note 


1 - O solitude, where are the charms / 
That sages have seen in thy face? / 
Better dwell in the midst of alarms, / 
Than reign in this horrible place 
- William Cowper (n.a.). 


2 - Compania Republicană de Securitate. 


